
Čovjek i zmija 


Jednom je išao neki čovjek iz Veljuna i nosio na leđima drva. Umoran sjede na jedan ka- 
men i počinu. Najednom poče ispod onog kamena nešto cviljeti. Taj se čovjek dignu i 
odmaknu kamen, ali na njegovo čudo izađe ispod kamena zmija, pa reče čovjeku: 

- Covječe, ti si mene oslobodio od velikoga zla, a ja ću te zato ubiti; i to najprvo ću te mo- 
jim jezikom otrovati, a od otrova morat ćeš umrijeti! 

Covjek joj odgovori: 

- Ma nemoj tako, zmijo, molim te, poštedi me. Nije pravedno, što si namislila učiniti! 
Zmija mu se smilova i reče: 

- Ja ti dopuštam, da potražimo suca, pa kako on reče, neka bude onako! 

Oni krenuše dalje livadom kraj šume i nađoše jednoga privezanog staroga psa. 
Ispripovijedaju mu, što se dogodilo među zmijom i čovjekom. Pas reče: 

- Zmija ima pravo! 

Covjek sada zatraži, da mu pas dokaže, zašto bi zmija imala pravo. Pas poče dokazivati: 
- Vidiš, čovječe, dok sam je bio mlad i jak, služio sam svoga gospodara vjerno i pošteno; 
išao sam s njim u lov, kuću sam mu čuvao po danu i noći, po snijegu i ledu, on je imao 
od mene koristi, i bio sam mu jošte vjeran drug i pratilac. Sada, kad sam ostario, prive- 
zao me je ovdje u šumi, da me vuci pojedu. Evo vidiš, da čovjek nije ni pravedan ni zah- 
valan, stoga ima zmija pravo! 

Covjek sada stade moliti zmiju, da potraže drugoga suca, jer da ovaj nije bio pravedan. 
Zmija pristade, i oni krenu dalje. Kad su dalje uz šumu išli, namjeriše se na staroga pri- 
vezanog konja. Zmija reče odmah veselo: 

- Evo suca! 

Oni mu ispripovijedaju sve, što se dogodilo među njima, pa ga zamole neka sudi, tko 
ima pravo. Konj reče: 

- Dragi moj čovječe, zmija ima pravo. Dok sam ja bio mlad i jak, služio sam momu gos- 
podaru vjerno i pošteno. Jašio je on na meni u lov i svagdje se je sa mnom zabavljao. Vu- 
kao sam mu teške terete, njega naokolo vozio i pomagao sam mu na polju, šumi i vodi, 
po žegi, kiši, snijegu i ledu. Jednom sam mu i život u ratu spasio. Sada, kad sam ostario, 
privezao me je ovdje, da me vuci izjedu. Evo vidiš, čovječe, da čovjek nije zahvalan, i 
stoga ima zmija pravo! 

Vidi čovjek, da mu nema spasa, pa zamoli zmiju, da potraže još trećega i posljednjeg su- 
ca. Kad su pošli livadom dalje, sastanu lisicu i ispripovijedaju njoj, što se među njima 
dogodilo, i zamole je, neka im sudi. Lisica, kako je bila lukava, privuče se k čovjeku, pa 
mu prišanu: 

- Ako mi dadeš svoje guske i kokoši, dosudit ću tebi pravo! 


Onda reče ozbiljno i strogo: 

- Ja ovdje kao sudac to raspraviti ne mogu, nego ajdmo na ono mjesto, gdje se to dogodi- 
lo! 


Kad su došli na ono mjesto, reče lisica: 

- Ajde ti, zmijo, u rupu, u kojoj si onda bila, a ti, čovječe, sjedi ondje, gdje si i onda sjedio! 
Sad namignu lisica čovjeku, a on poklopi kamenom onu rupu, u kojoj je zmija bila. Tako 
su čovjek i lisica prevarili zmiju. 

Sada se rastanu čovjek i lisica, ali lisica dovikne čovjeku: 

- Pazi, što si obećao. Ja ću doći na badnjak po svoje! 

Dođe taj čovjek kući, bio je cijelo vrijeme žalostan i nije htio ništa o tom govoriti ženi. 

Na badnjak htjela je žena zaklati kokoši i guske, ali je nije pustio čovjek, već joj je rekao: 

- Ma nemoj klati, ženo, jer ja sam to obećao lisici, koja mi je život spasila! 

I sada je tek čovjek pripovijedao ženi, što mu se onda dogodilo sa zmijom. 

Pred noć na Badnjak sjedili su u kući čovjek i njegova žena i gledali na prozor, ali eto ti 
najednom lisice po kokoši i guske, što joj ih je čovjek obećao. Tada će žena čovjeku: 

- Što ćeš ti sve ovo dati lisici, pa da mi gladujemo preko Božića. Uzmi pušku i ubij lisicu! 
Čovjek doista posluša ženu, uzme pušku i ubije lisicu. Lisica se prevali i u posljednjim 
životnim trzajima reče: 


- Ovako čovjek plaća. Ja sam mu spasila život, a on mi ga je uzeo! 

Njemušti jezik 


Tako je bio jedan car, pa šećući jednom srete ribara, a on nosi ribu prodavati. Car ga pita: 
- Šta bi ti iskao za tu ribu? 

- Što mi god dadeš, - odgovori on. Car mu izvadi dukat i reče: 

- Evo ti dukat, kad si tako pošten. 


Ribar uzme dukat i vrati se kući, a car odnese ribu. Kad je car nosio ribu, progovori mu 
ona: 

- Care, svari me i pojedi, pa ćeš znati njemušti jezik. Ali ako ti je milo da sam znadeš, ne 
daj nikome kušati ni župe ni mesa, jer kogod kuša, znat će što i ti. 

Kad to car čuje, donese ribu kući, pa je dade najvjernijem sluganu, da mu je svari, ali da 
ne dirne ni župe ni ribe ni za živu glavu. Sluga uzme ribu pa je raspravi i metne variti. A 
kad je bila varena, reče on sam sebi: 

- Bože moj, zašto ja to ne bih smio kušati? Ta car ne će ni poznati, ako ja kušam. 

Pa uzme malko ribe te kuša, srknu župe, i gle, namah čuje, gdje ćeno za njim stoji i ma- 
šuka repom i govori mu: 

- Dajde i meni malko, gladan sam. 

On to opazi, pa onda uzme ribu i odnese caru. Car ga pita: 

- Da nijesi kušao? 

- Nijesam, - reče on, a car uzme i pojede ribu. Kad je car pojeo ribu, čuje odmah gdje mu- 
ve zuče i divane: 

- Da znade car, da je prevaren, bome bi se ljutio. 

Kad to car čuje, pita ih, gdje je prevaren, a one mu kažu: 

- Misli, pa ćeš se i sam sjetiti. - Car stade misliti dugo o tome, ali se nikako nije mogao 
sjetiti. 

Potom car jedanput zakala u lov sa svojim slugom, pa kad su preko jednog brda prelazi- 
li, nađu mravinjak, a to mravi divane među se, kako ima negdje preko tri mora jabuka 
rodna, i ko bi tu jabuku obrao, pa povadio sredinu iz nje i strpao u hrpu, da bi se za sva- 
ku noć napunile one koruge zlata; pa onda zlato ujutru povaditi, a koruge ostaviti, pa će 
se tako opet do ujutru napuniti. Kad car to vidi, pita slugana, što se je nasmijao, a on reče 
da nije ništa. Car ga pusti, pa odu dalje. Idući tako dođu u jednu planinu, a kad oni ta- 
mo, al govedari zapalili planinu, pa vatra već dogorela do jednog mravinjaka, a mravi se 
upropadali tamo amo, a ne mogu nikuda. Kad oni k njima, a mravi viču: 

- Ne daj nas, Jovo! 

Slugan, kad to čuje, sađe s konja, pa uze granu, te onu vatru potrne i odgrne od njih. Kad 
to car vidi, pita slugana, što mu se je ražalilo na te mrave, kad je toliko oko njih štentao, a 
on reče: 

- Pa zar bi bolje bilo da su izgorjeli? (A car je čuo što su mravi divanili, pa se je odmah 
sjetio, da i sluga to razumije.) Potom car ode naprvo, a sluga malo zaostane, a najveći 
mrav upita, što bi najvolio da mu dade zato, što je od njih vatru odgrnu. On reče: 


- Ništa, šta bi mi ti dao? - A mrav mu dade jednu svoju nogu, pa mu reče: 

- Evo ti ove noge, pa ako ti bude trebalo naše pomoći, a ti samo pirni u nju, pa ćemo svi 
doći. 

On uzme nogu, pa otiđe sa carem dalje. Kad opet tako dođu na jedno mjesto, al' nađu 
lasicu gdje je premotala hrpu miša, a oni svi viču: 

- Ne daj nas, Jovo! Ne daj nas, Jovo! 

Kad to slugan vidi, skoči s konja opet, pa ubije lasicu; a kad to car vidi, reče mu: 

- E, slugo, nije čist posao: ti si jeo ribe. 

A on reče: 

- Nijesam. 

- Ne, ne, - reče car, - sad je svejedno. Hajdemo kući. Potom oni odu kući, i onda mu car 
reče: 

- Slugo, ja ću posuti po livadi tri struke bisera moje kćeri. Ona znade koliko zrna ima, pa 
ako toga bisera ti ne pokupiš, da sva zrna budu na broju, ja ću ti glavu odsjeći. 


Kad on to čuje, rastuži se, pa ode na livadu i stane tražiti; ali već podne, a on još nije na- 
šao tri zrna bisera. Sad on sjede pod trn u hlad da počine (kao veli, sad svejedno, vidim, 
da me nema), pa tako pod trnom sjedeći opazi mrava, gdje ide uz deblo gore i dolje, i 
popijeva: 

- Blago meni u ljetu! Blago meni u ljetu! 

On gleda u njega, pa mu pane na um noga, te ju uzme i pirne u nju, al' eto ti oko njega 
sve od samijeh mravi oživi, pa ga pitaju šta bi rad. On im kaže, kako je car, zato što je 
njih odbranio, prosuo tri struke bisera svoje kćeri, i da ih on sada mora pokupiti, ili da će 
mu glavu odsjeći. 

- A još ne znam, - reče on, - ni koliko zrna ima. 


Kad to mravi čuju, navale po livadi, i začas mu sva zrna donesu. On sad uzme biser, pa 
ga odnese i preda caru, a car zapita kćer, jesu li zrna na broju; ona reče, da jesu. Onda mu 
car reče: 


- Sad moraš ići preko ona tri mora, obrati onu jabuku i sredinu povaditi van, a koru do- 
nijeti svu amo; ali kora ne smije biti nigdje načeta nego kod cvijeta. 


Kad on to čuje, sad se tekar prepane, te otiđe. Idući tako i tražeći jabuke dođe do prvoga 
mora, i tu leže u hlad da počine. Cim on leže, al' ispod njega travka progovori: 

- Ne lezi na mene, grehota je, nego me uberi i pomiriši, a potom se namaži ispod pazuha 
i koljena, pa ćeš tako prijeći preko mora. 

Kad on to čuje, ubere travku, pa ju omiriši, i namaže se, i odmah mu narastu krila. On 
onda počine još malo, pa se digne na krila, i preleti preko mora, pa opet ide dalje. Idući 
opet tako dođe do drugoga mora, pa i to preleti, pa tako i treće more. A kad je prešao 
preko trećeg mora, nađe jabuku, pa dođe, te sjede u hlad poda nju i tu opet malo počine i 
stane razmišljati, kako bi jabuke obrao, povadio sredinu van, a da kore ne obatali. Najpo- 
slije mu padnu na um miši, pa pomisli u sebi: 

- Ala, da su mi sada bar dva miša, - oni bi to meni uradili! 

On nije nego pomislio, al' se oko njega stvori miša, da im broja nema, pa ga pitaju, što bi 
rad. A on im reče: 

- Rad bih, da mi sve te jabuke oberete i da svu sredinu iz njih povadite, ali da kora sva 
bude cijela, samo kod cvijeta načeta. Kad to oni čuju, prospu se po jabuci, i za čas, al' sve 
jabuke gotove. On sad uzme jabuke, pa se natovari i vrati nazad, pa dođe k caru. Kad ga 
car vidi, reče mu: 


- Jesi li donio? 

- Jesam, - reče sluga, i preda mu jabuke. 

Kad to car vidi, reče sam u sebi: 

- Božje se nikom uzeti ne da, - pa pusti slugana u miru. 

Potom prođe nekoliko zemana, a car se razboli, pa kad vidi da će umrijeti, dozove slu- 
gana k sebi, pa mu reče: 

- Slugo, ja ću sad umrijeti, a tebe sam prava dosta namučio: eto ti sad moje carevine i 
svega, pa uzmi moju kćer, te caruj s njome. 

I tako car umre. Kad je car umro i zakopan, i prošlo vrijeme žaljenja, vjenča se sluga s 
carevom kćeri, i tako postane car, pa još i sad caruje, ako nije umro. 

Znanje i volju 
ne ubi ni batina 


Bio u davna vrimena jedan kralj. Rodi se njemu sin. Tog dana i u taj čas rodi se sin i jed- 
nom njegovom slugi. Sluga se raduje što mu se sin rodio u isti čas kad i kraljev, al' se 
kralj ne raduje. Nije njemu pravo, što mu sin ima para u sluginom sinu. Još manje mu je 
bilo pravo, što su dica više rasla. 


Nije prošlo ni šest miseci, a kralj jedno jutro izašo u obore, pa se svim fali, kako mu je sin 
već prohodo. 


- Toje lipo i fale vridno, - kaže na to onaj sluga, - al' moj već i prag priskoči. 

Ne kaže kralj ništa, al' ko da mu se trn zabo pod rebra, tako se trgo i otrčo u svoje dvore. 
Prošlo tu malo vrimena, a kralj jedno jutro osvane u košarama, pa se fali: 

- Jutros mi sin proguguto ko golupčić, pa zove imenom i mater i mene. 

Našo se tu opet onaj sluga, pa veli: 

- Svitla kruno, to je fale vridno, al' moj već zna kazati, kad je gladan i žedan. 

Kako i ne bi znao, kad je otac sluga, pa mu sin uvik željan i zalogaja i gutljaja. 


Ne kaže kralj ni sad ništa, al' se trgo ko da mu se trn zabo u srce. Bio je on zlopamtilo. 
Doduše nije tog slugu napastovo više neg' druge, al' se star'o, da mu ni prid oči ne izađe. 


Tako je to bilo dok dica nisu navršila deset godina. Onda kralj sazove goste, pa će poka- 
zati kako mu sin sidi u sedlu ko jablan. Što je istina, sakriti se ne može. Ruku na srce, pa 
se mora kazati, da je kraljevski sin lipo sidio u sedlu. Al' baš kad se on prid gostima po- 
kazo, otrgne se iz ergele divlji ždrijebac, pa upravo među svit. Od bisa krvavo zapinušio, 
a kopitima sve zemlju ore. Leti ko vijar, pa se, dok treneš, počelo sklanjati i malo i veliko. 
Bilo bi veće nevolje pod kopitima ždripca, al' se u to stvori prid njima slugin sin. Nit ga je 
ko vidio, nit ga čuo, stvorio se tu ko da je iz zemlje niko. Svi biže, al' ne biži on. Stao ko 
da se nogama u zemlju ukopo, pa kad je divlji ždribac sunio na njega, a momčuljak se 
samo izvio ko trava prid vitrom i nije se dobro desnicom grive ni dovatio, već je sidio na 
ždripcu. 

Jašio je lipo i kraljev sin, al' u sedlu, na pitomoj kobili. AI' kad je slugin sin zajašio divljeg 
ždripca, ta ni triput ga nije nogama stisko, konj razigro pod njim ko sito mače. Stalo srce 
od čuda u svakog, kad su vidili momčuljka kako sve raste na ždripcu. 


Kad je kralj čuo čiji je to sin, tu više nije bilo razgovora. Odma' dozove slugu i kaže mu: 


- I se ti gubi iz kraljevine, il! tog derana šalji u svit, da mu se i trag zametne. A još najbo- 
lje će biti, da ga daš za šegrta kod jednog mog kovača, tamo na kraj moje kraljevine. 

Kud će sluga drvetu kamenu, kad je u njega sijaset dice, već odvede sina kovaču. Taj ko- 
vač bio u jedoj pustolini za koju se i sunce svake sedme godine siti, a kralj mu već poru- 
čio, šta će činiti sa ovim momčuljkom. 

Došo deran da uči bajage zanat kod kovača, a nakovanj onda vidi, kad ga majstor poleg- 
ne priko njega, da bi ga batinom častio. Slugin sin je bio konten na svačeg ko strmogla- 
vac, al' ni govora o tom da štogod uči il' zapita, već od jutra do mraka mora napajati i 
češljati pačiće. 

Od jutra do mrknuća idje on po šumi za pačićima, a u ruke mu ne daju ni struk kukuru- 
šne. A njeg nazlaba i lisica, pa čak i kurjak. Tako ga jedared skoli čitav čopor kurjaka. Šta 
će on prazni' ruku, već potrže jedan 'rastić, koji nije bio mlađ od njega. Potrže on njega, 
pa kako ga se lako dovatio još i grumen-dva kamena mu je sa žilama iščupao. 

Kad je onda počo kurjama činiti kože, na čas je svima odilio opaklije od mesa, a mesto od 
kostiju. I od tog vrimena kako ga buva dirne, a on dovati koje drvo, pa udri. I što dalje, a 
momak sve veća drva trza iz šume. 

Nije prošla ni godina šegrtovanja, a u njega nabubrila pleća i mišice ko da je 'rastov panj. 
Majstor ga i jutrom i večerom časti i batinom i vrangijom, pa misli da je deran natečen, a 
ni u snu nebi pomislio, da na toj mršavoj 'rani deran mož' i jačati. Nije on mislio na to, 
kad je slipo slušo kraljevu zapovist i derana mučio, al' se jedno veče mogo zamisliti, sa- 
mo nije imao kada. 


Došo deran u mrak kući iz šume, a kovač po starom: nađe on uvik za što će derana natu- 
ći, pa tako i sad. 

- Kako ti pačići izgledaju?! Tako ti nji' češljaš? Vidi patka! Zašto se njemu rep zavrnio go- 
ri?! A perje u patke? Ko da se vitar ugnjizdio! 

I odma' on derana po ušima, pa mu ni to nije dosta, neg' će ga poleći na nakovanj. To bi 
tako i bilo, da nakovanj nije bio pod velikim dudom. Al' kad se šegrt dovatio duda, pa 
počo s njim češljati kovača, za tren oka je kovačka žena ostala udovica. 


Nestalo majstora, pa sad ne će biti ni šegrta. Smisli momčuljak da krene u svit. Nakovanj 
natuče na dudovo deblo, pa sad ima buzdovan. Da bi od službe imo i zarade, pokupi on 
pačiće u jednu torbu, pa je baci priko buzdovana. 


Ide on sada od drveta do kamena, pa traži službu. Kaže on da je kovač, al' kad vide kako 
u torbi nosi pačiće, ljudi mu se smiju: 

- Ta nisi ti kovač, već pačiji čoban! 

Ne mari on ništa, što mu se smiju, pa ni ne dira nikog, kad njega ne diraju. Tako je 'odio i 
brodio i po vrimenu dođe i do dvora kralja, u kojem je njegov otac bio sluga. Al' prije 
neg' će ući, on buzdovan sakrije u šumi, pa uzme u nidra samo svoje pačiće i tako se javi 
kralju. 


- A što bi ti? - pita njeg' kralj, kad ga je pripozno. 
- Paja bi da radim u svom zanatu, - kaže momčuljak. 


Kralj misli, da je onaj kovač derana istiro iz pameti, pa ga je zato i poslo, da se tu osramo- 
ti, a kako to ne bi i mislio, kad vidi momka, koji bi tio biti kovački kalfa, a pačiće drži u 
nidrima. Unaprid se kralj već smije i odma! ga i primi, al' mu kaže: 

- Slušaj ti momče, ja imam već devedesetidevet kovača, pa ćeš ti biti stoti. U tom zanatu 
sam i ja majstor, jer volim da jutrom jačam ruke. Primit ću te, al! kod mene nema buđe- 
nja. Ako te ma koje jutro zateknem da spavaš, po jedan prst ću ti otkinuti. 


Pristane momak i tako, pa onda ode do svoji' roditelja. Kad ga je otac vidio, sirotom star- 
cu i kosti zdr'ćale od stra', pa ga ovako dočeko: 

- A koja te je nesrića, sinko, ovamo nanila?! Ta kralj će te stamaniti, samo ako dozna, da 
si ovamo smio koračiti. 

- Ne će, babo, jer i da 'oče ne bi mogo. A još me je primio i za kovačkog kalfu, - kaže 
momčuljak, al' nije prićutio ni pod kakom pododbom ga primio. 

- Di ćeš, po nesrići sinko, još i za kalfu kod njega, kad je kralj i u kovačkom zanatu maj- 
stor na glasu. A što si ti mogo za tako kratko vrime izučiti u toj pustolini? A kralj ustaje 
prija prvi pivaca, a ti si mlad, pa će te tako nejakog san svladati. 

- Ne bojte se vi, babo, ništa, već mi pokupite iz nidara ove pačiće, što sam u službi zapa- 
tio, - kaže momčuljak. 

Starcu nije ni do čega, al' kad je sin navalio, uzet će već pačiće. Maši se otac, pa će i mater 
pomoći, al! kad prvo pače izvadili, a njima oči stale. To pače je zlatno. Iznenadi se i 
momčuljak, pa bržebolje vadi i on pačiće, al! kako kojeg izvadi, a ono svako zlatno. Na- 
vadio on tako dvadesetijedno pače, pa sva soba svitli. 


- Šta je to postalo od moje službe?! - začudi se momčuljak. Sad se on čudi, al' se otac umi- 
rio kad je to vidio, pa kaže: 


- Sinko moj, mora da si pošteno zaradio, kad ti se služba ovako platila. 


Sad otac već viruje u sina, samo kaže da te pačiće zatvore, kako i' kralj ne bi opazio, jer će 
njim od zlobe napakostiti. Sin posluša oca i pačiće ponese na tavan, pa će njim dati pre- 
gršt kukuruza, da se zabave. Zavati on šakom iz krušne kotarice, pa baci zrnje prid pači- 
će. Baci momak, pa se opet ima čemu čuditi: kako zrno pade prid pačiće, a ono zlatno. 


Zasvitle zrna, pa momak nije stigo ni da zalupi tavanska vrata, a kraljev pivac već spazio 
zlatna zrna. Skoči on sa pajate, pa s kraljevskog tavana upravo na slugin. Tira njega i 
momčuljak i sluga: 

- Iša, đavolski skote! Da te gazda vidi, pa još da nas obedi! Ništa nije lakše reći, neg' da 
smo te mi, siromasi, ukrali. 

Tiraju oni njega, al' jedva ga otirali. 

Legli oni sad spavati, al' cila kuća strepi ne će I! momčuljak prispavati pivčije kukurika- 
nje. A di ne bi i strepili, kad kraljev pivac svako jutro skoči s pajante, pa prvo kralju iz- 
nad glave zakukuriče. AI' ovo jutro pivcu prvi put nije bio do kraljevog kreveta, već na 
siromaškov tavan. Provuko se pivac kroz budžu, pa kad je volju napunio zlatnim kuku- 
ruzom, a on se oglasi: 


- Kukuriku, privario sam vas! Kukuriku, ako i sve jame začepite na tavanu, ja ću se i kroz 
traku uvući, kukuriku!. 


Tako se on oglasi, pa iskoči kroz budžu i ode da budi kralja. Pivac iskoči, al! momak u 
opanke uskoči i već je u kraljevoj kovačnici. A kralj ni ne iđe u kovačnicu već do slugine 
kolibe, pa već vadi nož od trake. Kido bi on prst momčuljku, al' se grdno iznenadi, kad 
dođe do kolibe, a iz kovačnice začuje kako momčuljak piva i zvoni po nakovnju. 


Tako jutro za jutrom, al' momčuljak uvik ranije stigne za nakovanj. Šta će sad kralj, već 
će zanovetati radu. A lako je zanovetati, kad momčuljak sad zapravo stao za nakovanj i 
uči ono što kradom mož' naučiti, jer je kralj zabranio svima, da ma što pokažu momku. 
Kvrca momak po nakovanju, pa što nauči, sve to dvared proznoji, al' di će šta i znati, kad 
je samo pačiće napajo. Nazlaba ga kralj iz dan u dan: 


- Kako ti kuješ ovo, kako si iskovo ono?! 


Tako to išlo jedno vrime, a momak ćuti sve dotle, dok nije naučio što mu triba. Niko 
njemu ne pokaziva ništa, al' on što danjom vidi to noćom na nakovnju uči. Kad se već 
izvištio, a kralj od bisa još jače počo zanovetati, momak onda skoči: 

- A koliko puta triba da ja uranim prije vas, pa da vam jedan prst otkinem?! 


- Šta je! Ti još smiš i zivati?! - drekne kralj, pa će nož od trake i osići momku obadva uva i 
jezik. 

Oće kralj, al! oće i momak, pa kad je onda pačiji pastir podigo veliki čekić i malecno uda- 
rio, nakovanj je u zemlju satiro. Kralj zinio, pa zanimio, al' se momčuljak zauko. Dovatio 
kralja za vrat, pa kaže: 

- Šta zivaš sad ti?! Nisi valja pače, da te kljukam?! 

I kad je onda s njim treso, tri zida je kovačnici izbio. 

Slomio se kralju nož od trake, al' ga nije ni požalio, kad je opipo rebra i vidio da su mu 
sva čitava. Ode on iz kovačnice, pa je još manje žalio za nožom od trake, kad je vidio, da 
mu je i glava čitava ostala, samo se čvorgama načičkala. A momak poviče za njim: 

- Svitla kruno, zanovetat' mi može onaj, ko me nečem uči il' me pouči. A ko me ničem 
nije učio ni poučio, a misli mi pokazati, kako ima suviše pameti, ja ću mu i na glavi lako 
udariti slavinu, da napravimo oduška za onu pamet, što pritiče. 

Vidi sad car da sa momkom ne može ni prste vući, a kamo li mu prste kidati, pa bi ga se 
kurtalisao. A kako i ne bi, kad je momak taku snagu steko, dok je samo pačiće napajo; a 
šta će još postati od njega, ako ostane u kraljevskoj kovačnici. 

Kaže kralj ženi svoje nevolje, a ona će ga svitovati: 

- Znaš li, čoviče, šta ćeš s njim uraditi?! Kaži mu, da je svakog miseca red na jednog kal- 
fu, da iđe po ugalj u šumu i pošalji ga u crnu planinu do zmajava od devet glava. Taj će 
ga valja stamaniti. 

- Tako je ženo, - obraduje se kralj. - Tamo ćemo ga poslati, pa će mu zacrniti zmajev 
ugalj. 

Odma' kralj otpremi momka po ugalj, al' dabome ne kaže, da je u toj planini devetoglavi 
zmaj. Ne kaže kralj, al' kaže jedan patak. Među zlatnim pačićima se izmetnio jedan, pa u 
toga izrasto crven oroz ko u u pivca, a kandže ko u orla, al' vatrene. 

- Goso moj mladi, - javi se on momku, kad se ovaj spremo po ugalj, - oderi vola, pa u ko- 
žu uzmi smole. To ponesi, a mene povedi, kad pođeš u crnu planinu. 

- Šta će mi to?! 

- U uglju vatra, u smoli vatra: vatru ćeš doneti, vatru i ostavi, - kaže patak. - Nek' ne kaže 
goso od planine, da smo oštetili njegovo blago. 

Učini momak tako i pođe, a patak crvenog oroza za njim. Srićno oni stigli u crnu plani- 
nu, al' je tu nikla nesrića. Jedva su došli do prve žile uglja, a iz planine se digne crni zmaj 
sa devet glava. 

- Ko to hara moje blago, a za svaku glavu mi ni divojku ni jagnje nije donio, - zagrmi on 
iz oblaka. 

- Otkud tvoje ovo blago, kad ni oro ni kopo nisi ovu planinu?! - kaže njemu momčuljak. 

- Sa jačim nema divana, već smlati uši pa slušaj, ako ti je glava mila. 

- Ko je jači, to će se na mejdanu viditi, a rič je svakom data, kome u glavi vitar ne ćarlija. 
Meni ugalj triba, da štogod korisno iskujem, a ne da glave kidam za njega, pa ću ga i 
uzeti, - kaže još momak. 

Zmaju više nije tribalo. Kad se zaušiljo iz oblaka pa sunio na momka, čovik bi samo po- 
mislio: sad je tu planina, al' sad je biti ne će. Strmoglavio se zmaj, a zlatni patak u to vik- 
ne: 


- Goso mladi, volovskom mišinom po očima, a ja ću vatru iskresati! 

Kako patak to izustio, a zmaj već iznad glave. Al' ga momak ošine mišinom po očima, pa 
zaspe sve zmajeve glave smolom. Jedva je polak mišine ispraznio, a patak skoči zmaju 
među oči, pa očeše kandžama crveni oroz. U to iz oroza sunu varnice, i smola bukne cr- 
nim i modrim plamenom. Upalila se smola, al' se sva i uvatila među oči i po krilima, pa 
zmaj za čas opigavio plamenim pigama. Zaurla on, pa sve lupa devet glava i o drvo io 
panj i od muke sune među oblake, ne bi li ga oni orosili. Al' u to i zlatni patak prne pod 
oblake, pa kako u kojem začeprka s onim plamenim kandžama u njima sivne, i zmaj se 
sve više pali. Nije tu ni prošlo vrimena koliko da očima treneš, devetoglavi je misto krila 
imo prženicu i padne doli ko kamen. 


- Sad ga zaspi smolom, što ti je još ostala u mišini, - naredi patak momku. 


Izgori zmaj ko suv ugarak, a mast mu se topi i sve potokom lije, pa tako poplavi i mom- 
kove opanke. Kako se mast opanaka dotakla, tako se na nji' vaća kost, i opanci čvršći od 
čelika. Kad je momak to vidio, nije mu patak tribo kazati, da se u zmajevoj masti okupa. 
Uvatila se na njega kost, al' od pete do glave, pa da se bucka s bikom kamenog čela, ta i 
tog bi smrsko u paramparčad. 


Nije njemu ni tribo sad ni budak, ni čakanjac, već šakama načupa uglja, na napuni miši- 
nu. Zabacit će on nju na rame, al' se javi zlatni patak: 

- A što bi, goso moj mladi, išo pišice, kad imaš konjica! 

- Otkud mi sad i konjic? - začudi se momak. 

- A što sam ja?! - izbekari se patak i kaže mu, samo nek ga jaši i mišinu tovari. 

Kad je to patak reko, tu riči ne triba trošiti, i momak ga je već i zajašio. Jedva on mišinu 
pribacio, a patak zastrugo onim plamenim kandžama, pa sve put izorava kudan kasa. 


Skloni se patak na tavan, a momak s mišinom uglja u kovačnicu. Kad ga je kralj ugledo 
zdravog i veselog i još s toliko uglja, bome mu se žuč uzmutila od bisa, pa ga pita: 


- Zar nisi nikog susrio u crnoj planini?! 

- Jesam niku zoljicu. Uzmuvala mi se oko nosa, al' kad sam je zvrcnio malim prstom, od 
nje ni pepela nije ostalo, - nasmije se momak. 

Kralj bi od bisa skočio sebi u usta, al' vidi da se momka ne će ružnim kurtalisati. Mora 
sad i lipim samo da momak ode, jer će u kralja oči pobiliti od zlobe, ako ga iz dana u dan 
stane gledati, kako je bolji junak od njegovog sina. Nema druge, već se kralj stane pri- 
nemagati i kaže momku: 

- Sinko, vidim da ti sve iđe od ruke, al' tvoji deset nokata pritvrdi za moje nakovnje, pa 
pođi u svit tražit' boljeg majstora. 

Momak se nije ni zgrijo na svom ognjištu, pa mu baš nije pravo da opet krene od nemila 
do nedraga, al' nije još ni zaustio, vikne mu s tavana zlatan patak: 

- A divojku tribaš tražiti, kad si već dorasto za ženidbu. 

Ne bi momak poslušo kralja, al! kad se patak tako misli, tu nema pokrke. 

- Što si mi dosad služio, platit ću ti dobro, da imaš usput za lulu duvana i na čašu vina, - 
prinemaže se kralj i dalje, samo da bi ga otpravio u svit. 

- Ne triba meni ništa, samo mi dajte nakovanj i drugo na čemu sam zanat učio, a dok ja 
imam deset nokata i zdravu pamet, nastaći ću ja sebi svega, - lipo odgovori momak. 

- I za tolike godine službe oca ledinu u planini devetoglavog zmaja i da ga tu niko ne na- 
zlaba, - vikne patak s tavana. 

Dat će kralj sve, a najviše bi dao otrova, da i' pomori ko pacove. Momak sad odma! za 
nakovanj, pa će ga u volovsku mišinu, a kralj još zapita: 

- A ko to viče s tavana?! 

- Ta jedan moj pobratim, koji je još jači i još više konten na sve neg' ja. Taj di pomiluje, 
tamo živa rana ostane, a di udari tamo i sunčev zrak pogrudi, samo što njemu nije još 
vrime, jer mu još nisu izrasli zubi. 

Kad je kralj tako što čuo, odma' je priskočio i sam počo tovariti momkovu prćiju. Kurtala 
i ovakog kalfe, - misli se kralj, - a još više kurtala takog pobratima. Nit' pita, nit' želi čuti 
više za tog pobratima, al' momak već vidi, da kralj ne zna, je I' krv crvena je I žuta, pa 
veli: 

- Otići ću ja, svitla kruno, al' mi je žao, što mi niste dali vrimena, da s mojim pobratimom 
pokažem, što znamo. On bi još siso nikoliko nedilja i linčario se, al' posli tog bi bilo zašto 
oči razrogačiti. 

- Ne kažem da ne bi to volio viditi, - prinemaže se kralj, - al' nisam ja toliko bogat, da 
možem toliku snagu 'raniti. Prid vama je srića, a svit je širok. 

Tako kralj kaže, pa još i uzicu veže na mišini, samo da momak, što brže krene. Ode mo- 
mak smijući se, pa krene i svoje roditelje. Nije nji' bilo teško krenuti, kad su kod kralja 
bili i soparni i goli. Uzeli starci ono malo bućurića, pa usput pitaju sina, kuda će on s 
njima. 

- To nek vam kaže moj konjic, - nasmije se momak. 

- Kazat ću ja. Usta su mi prorizana, a rič nije u njima zamrla, - nasmije se sad i patak 
onim njegovim pačijim smijanjem, - samo kad stignemo na vaše ognjište. A sad se tovari- 
te svi na moja pleća. 

Za čas on nji' stovari u planini, di je kadgod haro i pustošio devetoglavi zmaj, pa zastru- 
že vatrenim kandžama po jednom velikom kamenu. Kako ga optrčo, a tu lipa koliba. 
Spolja drvena, a iznutra zlatnim cigljama ziđana. 


- Sad svakom pačetu istrgnite po jednom perce iz desnog, a jedno iz livog krila, - kaže on 
momkovim roditeljima, - pa i' zadite u zemlju oko kolibe. Kako rečeno, tako i uređeno, i 
taj čas misto zlatni' pera oko kolibe stoje lipe mlade voćke i na njima rod, da ti srce lipšeg 
ne može zaželiti. 


- Sad vi samo timarite moju braću i sestrice, - kaže onda patak, - a oni će vam danas snes- 
ti četri zlatna jajeta, pa onda po četri svakog mladog misica. Prva četri bacite na četri 
strane oko kolibe, pa vam niko ne će moći tisnit' na nju, ta ni vitar ni snig ne će prići pri- 
ko nji'. A kad vam što triba, vi samo zakoturuškajte po jedno jaje po ledini, pa će vam se 
sve stvoriti, dok nas dvojica ne dovedemo sebi mlade. 


Lipo se oni sad oproste od staraca i od oni' drugi' zlatni' pačića, i momak zajaši svog ko- 
njica, pa i' za čas nestane iza planine. 


- A kud mi to sad iđemo? - zapita jedared momak. 

- Isprostiti divojke tebi i meni i naći mladoženje za moji dvadeset sestara. 

Iđu oni sad, kad li se momak siti: 

- Pobratime, ja sam zaboravio svoj buzdovan! 

- A šta će ti taj nakovanj, imaš već jednog u torbi! 

- Imam, imam, al' na ovom sam učio raditi, pa ću to i otsele činiti, ana onom su me samo 
tukli, pa ako dođe usput do kavge, i ja bi s njim po neprijateljima. 

- Tamo, di mi iđemo ne ćemo zamećati kavge, već pamet osvitlati, - kaže na to patak. - A 
kad dođe do kavge, mi ćemo se vratiti do tvog buzdovana. 


Momak se već naučio da sluša svog pobratima i ni sad mu se ne protivi. 

Putovali su oni tako do druge misečeve mine i dođu do komšijskog kralja. Kako stigli 
prid dvor, a patak se pritvori u običnog, i momak ga uzme u nidra. Tako se javi kralju i 
kaže, da ima kovački zanat i alat, pa bi rad bio kod njega kruv zaraditi. 


- Kod mene možeš, al! od mene ne možeš kruv zaraditi, sinko moj, - kaže mu taj kralj. 
- Kako to?! - začudi se momak. 


- Tako, što sam i ja majstor od tog zanata. Možeš tu raditi, al! kod mene nema ni plaće, 
nit' ću ti ja zapovidati. Kod mene je služba ovaka: što znaš, nauči me, a što znam, nauči 
od mene, - to će ti biti zarada, a što je u mojoj zdili to će biti i u tvojoj, jer mi svi iz jedne 
jidemo. 

- Pristajem ja, svitla kruno, samo ja imam i jednog patka, - pa da se i njemu nađe zalogaj, 
- kaže momak. 


A kralj njemu odgovara ovako: 


- Što ti je u nidrima, to ti je na srcu, - a što ti je na srcu, to će pokazati plod tvoji' ruku. 
Kako bilo tebi, tako će biti i tvom patku. 


Tu je sad pogodba bila gotova, i momak odma' ode u kovačnicu. Tu dvadeset jedan na- 
kovanj, pa za dvadeset momci, al' na dlaku ko novi kalfa, a jedan nakovanj je za kralja 
ostavljen. Odma' momak svoj nakovanj i alat iz mišine, pa se uputio u poso. Zna i on is- 
kovat, što ovi još nisu vidili, al! bome tu svaki nakovanj izgleda ko rodna njiva: ugrijano 
gvožđe je sime, a kad momci počnu kovati, gotov i dobar rod. Pa još kad se stari kralj 
lati! Iskuje on i ružu od cvića, pa se sve rumeni. 


Tako samo oni rade od ishoda sunca do mrknuća, a za zdilom svi zajedno, pa i patak, al' 
i kraljeva 'ćer jedinica. A ta jedinica bila lipa ko da je zora svaki dan u obraze ljubila, a 
sunce joj kosu milovalo. Dorasla divojka za udaju, i kralj oglasi, da će je dati za onog, ko 
iskuje klivku od zlata, ali da bude laka ko perje. 

Jedva to kralj razglasio, kad mu stiže u goste mlađi brat, koji je imo kraljevinu u komši- 
luku. I u ovog kralja 'ćer jedinica, mezimica, al' ko jaje jajetu slična jedinici kralja-kovača. 
Kad je gost čuo kako stariji brat udaje 'ćer, razglasi sad i ovaj, da će svoju 'ćer udati za 
onog, ko mu donese zlatnog patka. 

Kažu još obadva kralja: 

- Ostavit ćemo mi mladencima zlatnu kolivku i patka, ne triba to nama. Mi ćemo samo 
da vikimo, kojiko koji mladoženja vridi! 

Diglo se sad mladoženja sa svi' strana, kad su udavače lipotice na glasu, a koliko su lipe, 
nisu manje ni dobre ni vridne. Nije to šala take dobre žene zapatiti, jer ništa na svitu ne 
vridi toliko, ko dobro čeljade s kojim ćeš vik vikovati. Bilo je sad sijaset mladoženja, koji 
u životu ruke radom nisu natrudili, al' se sad svi dali, koji u kovače, koji u lovce. A dva 
kralja kažu: 

- Divojke će dobiti samo dvojica, al' će bar tu šta nji' naučiti pošten poso. 

Dabome, da su se prvi latiti posla kraljevi kovači, pa dan noć kolivke iskivaju, a novi kal- 
fa samo plugove kuje. Cudi se ono dvadeset momaka, što se najmlađi kalfa ne laća posla, 
a nine primjećuju, da ti' dana nema njegovog patka. 

- Ti se ne misliš ženiti?! - pitaju momci patkovog gosu. 

- Kako da ne mislim, kad ćemo se svi zajedno okućiti, - kaže on. 

- Kako to?! - čude se momci još više. 

- Uskoro će biti, pa ćete onda čuti i viditi, a sad me više ne pitajte, jer i da 'oću, ne smim 
vam ništa kazati. 

A ne može njim' reći, kad ga je patak učvrstio, da samo ćuti i radi svoj poso, dok se on ne 
vrati od kuće. Kad su kraljevi razglasili, kako će udati svoje ćeri, patak to veče reko 
momku: 

- To su divojke za nas. Našeg gose 'ćer će biti tvoja, njegovog brata 'ćer moja. A ovo dva- 
deset momaka će biti moji šogori. 


I kaže momku, da on samo i nadalje kuje plugove. Patak se to veče digne na put i ode do 
svoji' sestara. Sedmi dan se vrati i donese tri torbe zlatnog maška, što je napirčio od ses- 
tara. Kad su uveče svi zaspali, patak razbudi svog pobratima i šapne mu: 


- Hajde, sad ćemo nas dvojica kovati zlatnu kolivku. 


Patak grije i drži zlatan mašak, a momak kuje, i kad zora na prag, a zlatna kolivka goto- 
va. 

- Sad ti pođi do našeg gose, pa pridaj dar njegovoj 'ćeri, a ja ću u stopu za tobom do moje 
divojke. 

Odma' momak posluša, i kad je kralj-kovač uzo kolivku u ruke, od radosti je momka po- 
ljubio u obadva obraza. 


- Sinko moj, pa ovo je lakše od paperja, a lipo je, da bi se svaka tica pozlatila, koja bi na 
nju stala. 


Kako on to kazo, a vrata se otvore i na kolivku skoči momakov pobratim patak. Kako 
skočio, on se u zlatnog pritvorio. 


- Evo i mojoj ćeri jabuka, - obraduje se mlađi brat kralja-kovača. 

- A dije đuvegija? - zapita onda kralj-kovač. 

- Mora da je stidljiv, kad je osto napolju, - kaže mlađi kralj. 

- Nit je stidljiv, nit je osto napolju, - začuju oni na to glas. 

Pogledaju oni, ko to govori, al' tu đuvegije nema, pa će vratima, a na patka ni ne gledaju, 


kad su sad svi na đuvegiju ljubopitljivi. Nagrnu svi na vrata, al' ni prid vratima nikog 
nema. 


- Pa di je taj đuvegija, kad mu glas čujemo, a njega nema?! 
- Evo ga! - vikne onda patak i skoči svojoj divojki u krilo. 
- Ko, zar ti?! - začude se sad svi osim patkovog pobratima. 


- A šta se čudite?! Vi ste razglasili, - kaže sad patak svom didi, - da će biti divojka onog, 
ko donese zlatnog patka. Ja sam došo eto sam. 

- Kad si došo sam, ja ću se za tebe udati, - kaže na to divojka. 

Kako ona to izustila, a patak vatrenim kandžama očeše svoj crveni oroz, i patak zine, a iz 
usta mu iskoči momak ni manje ni više lip, neg! njegov pobratim. 

Sad je tu bilo veselja i veselja, pa obadva kralja pitaju, kako je on to bio običan patak, pa 
zlatan patak i sad posto ovako lip momak. Kaže on njima sve po redu. 


- Moj otac je bio kralj, al' ko što ste vas dvojica braća, kaže kraljevima, - tako je imo i on 
jednog mlađeg brata. Pazio ga i mazio, al' taj mlađi brat je bio zloban i nenavidan, pa u 
potaji smisli, da mom ocu dođe glave i kraljevine. 


- Da to nije onaj pogani kralj, kod koga je moj otac bio sluga?! - zapita patkov pobratim. 
- Dobro pogađaš, - kaže momak-patak. 


I onda dalje ispripovida, šta je bilo. Ta pogana duša ode u svit, da bajagi uči kovački za- 
nat, a zapravo je pošo u svit, da nauči, kako će svog rođenog brata stamaniti, samo da bi 

svoju lakomost zasitio. A zloban je on bio na svog starijeg brata i zato, što je ovaj imo si- 
na i dvadeset lipi ćeri, a u njeg nikako poroda. 


Vrati se ta pogana duša kroz godinu u dvorac svog brata i odma' se pofali, da je zapatio 
taku vodu s kojom može vola u panj pritvoriti, drvo u kamen i druga čuda stvarati. 


- Samo me niko ne smi' gledati, kad ja s tom vodicom škropim, - kaže on još bratu, pat- 
kovom ocu. 


Odma' će on kralju i pokazati, šta zna i može, pa kralj i kraljica i sva njegva dica krenu s 
ovim nesrićnikom u šumu. Jedva su oni stigli u šumu, kaže njim! ova pogana duša, da se 
svi okrenu od njega, pa će viditi čuda. 

Poslušaju oni njega, a on iza leđa poškropi sve nji', i svog brata pritvori u 'rast, kraljicu u 
vitu jelu, a svu dicu u pačiće. Utamanio on nji' al' je 'tio ostat i čisti' ruku. Niko mu ne 
može kazati, da i' je ubio, al' u sebi je mislio ovako: 'rast i jelu će kogod posići, il' će i' 
grom opaliti, a pačiće će valja koja lisica za vrat ščepati. I još da bi mu duša bila mirnija, 
odnese pačiće svom kovaču tamo u pustolinu, di je i patkovog pobratima otpravio, pa 
mu još zabrani, da ni za živu glavu ne zakolje ni jednog. 


Uzo on sad i dvorac i kraljevinu svog brata, pa ga ni brige. AI' nije on znao jedno: ako 
kogod tim pačićima pokloni svu svoju muku, bar za tri misečeve mine, onda će se oni 
pritvoriti u zlatne, a ako se koje od nji' oženi il! uda u kraljevski rod, onda će se svi spasi- 
ti. 

- Eto, - pokaže on onda na svog pobratima kovača, - on nam je poklonio sav svoj trud, pa 
smo postali zlatni pačići, a ja sam dobio za ženu kraljevsku 'ćer, i evo od pačića momak, 
a kod kuće moji' dvadeset sestara sad već čekaju mladoženje. 


Sad je tu bilo veselja, pa se svi grle i ljube, a najviše dva pobratima. Dva kralja bi odma! i 
svatove sazivali, al' će na to dva pobratima: 


- Ioni naši dvadeset drugova iz kovačnice će se zajedno s nama ženiti. 
- Da nam ne će biti šogori, - patkova divojka će. 


- Baš tako, - odgovori patak, - jer su moje sestre divojke baš za nji! stvorene. A svatove 
ćemo zvati, kad i moji siroti roditelji budu tu. 


Svima je to i pravo i drago, pa se obadva kralja i svi mladenci skupe i odoše u patkovu 
kraljevinu. Tu je sad bilo radosti već kod kovačeve kolibice. Kad su stari sluga i njegova 
baba vidili, kako snaju vodi sin, njima srce umalo nije puklo od dragosti. A kad su dva- 
deset kovački' momaka vidili, kake sestre ima patak, bome je i njevim srcima bilo tisno u 
prsima. Sad su svi pošli do onog starog! rasta i vite jele. 


Kad su oni stigli, a stari rast se orosio zlatnim suzama, pa mu pukne najdeblja žila u pa- 
nju, i iz nje skoči patkov otac zdrav i ves'o. Kako on iskočio, a 'rast sav zasja, a kako i ne 
bi, kad je posto zlatan. 


Odma oni otrče i do vite jele. Zasuzi ona srebrnim suzama, i u to i na njoj pukne najveća 
žila na panju, i iz nje iskoči zdrava i vesela stara kraljica. Kako je kraljica svoju dicu zagr- 
lila i izljubila, sva se jela zasja, a kako i ne bi zasjala, kad je postala srebrna. 

- A kuda ćemo sad? - zapita kralj-kovač. 

- U tvoje dvore, pretelju, - progovori prve riči patkov otac. - Svetkovat ćemo, a ne ćemo 
se u radosti svetiti onoj nesrićim, mom crnom bratu. 

Kako rekoše tako i učiniše, al' još nisu bili ni priko planine u kojoj se sad sjao zlatni 'rasti 
srebrna jela, a ona crna duša već dotrčala sa slugama. Udario sjaj čak do dvorca, pa je on 
potrčo na svitlost ko mušica. Cim je stigo, vidio je, da je zlo za njega, al' je prva kod njega 
lakomost. Odma' on vikne sluge, da siku zlatno i srebno drvo. Poslušaju sluge, al' kako 

koji udari, sikira sklizne, a varnice udaraju u oči. Kralj se malo nije zagušio od srdžbe, pa 
dovati on sikiru, al' kad je udario, na 'rastu nisu varnice iskočile, već crven plamen mu 
obavio glavu. 


Kad je onda bacio sikiru, do dvorca se ni zaustavio nije. Ode on kukajući, a svatovi sa 
planine poviču za njim: 
- Ej, nevoljo nenasita! 


Odoše sad oni, pa kad su se siti nasvatkovali, onda su se opet latili svaki svog nakovnja, 
a žene preslica, i živili su u srići i blagoslovu. 

Al nije to potrajalo dugo. Onoj crnoj duši sad nije bilo mira. Dan za danom se muva oko 
zlatnog rasta i srebrne jele, pa tumara okolo po šumi i jedared naiđe i na buzdovan slu- 
ginog sina. Sad mu se klin još više zabio u glavu, krene i u planinu, di je bio kadgod de- 
vetoglavi zmaj. Nađe on tu kolibicu za najlipšim voćem na leđini, pa će njoj. Pođe, al' 
jedared mu se noge usikle u zemlju, pa ni stope dalje. Pogleda on, a prid njim zlatno pa- 
čije jaje. Odma' se on maši, al' jaje ni da pomakne. Krene on okolo, al' i tu naiđe na jaje, i 
tako sa sve četri strane. Što onaj buzdovan nije mogo niko živ pomakniti, to ga nije ni 
čudilo, al' se bome grdno začudio, što ova jaja ne može ni dignuti, a ni prići priko nji'. 
Buzdovan je pozno po nakovnju, pa mu se sad uvrtilo u glavu, da su u svem ovom prsti 
sluginog sina. I odma' pošalje svog povirnog čovika u pustolinu kod onog svog kovača. 
Kad je dozno, kako je taj kovač prošo od sluginog sina, onda ovoj poganoj duši nije triba- 
lo drugo znamenje. Procunja on okolo i čuje, di je slugin sin i šta je od njega postalo, al' 
bome čuje i to, kako mu je brat oživio sa svom čeljadi. 

Odma' on pošalje onom kralju, čiji je zet bio slugin sin, svog povirljivog čovika s ovakom 
porukom: neka mu kralj-kovač za tri dana odgovori, ko ima duži korak pivac il' riba. 
Ako odgovor ne bude kako triba, on će udariti na kralja-kovača s velikom silom. 


Kod kralja-kovača baš bilo prelo, pa svi na okupu, ko što su bili u svatovima. Dvadeset 
mlada, koje su bile zlatne patke, namotavaju vunicu na svoje ranije zlatno tilo, žena nje- 
vog brata namotava na zlatnog patka, a mlada sluginog sina namotava oko zlatne koliv- 
ke. Ljudi, kad svrše poso, pomažu ženama, a starci ko starci. I baš su bili tako na okupu, 
kad dođe poruka od one pogane duše. 


- Baš ne će da se smiri, ta nevolja nikaka, - kaže njegov brat, patkov otac. 


- Sta ćemo sad s njim?! - na to će kovač-kralj. - Bez nevolje čovik da ima s njim nevolje. 
Name nije do kavge, a ako mu ne odgovorimo, eto nam krvnika na pragu. 


Javi se u to slugin sin: 
- Ajde, da mu odgovorimo. Nek ga nosi andrak, šta da nam smeta prelu. 
- A šta ćemo mu odgovoriti?! 


- Sta?! Sitio se taj kako narod kaže: drugom u oku vidiš trna, a sebi ni balvan. Misli on, 
da mi vodu imamo u glavi, pa se vode ne ćemo ni sititi. 


- Kako to?! - začude se svi. 

- Tako, - na to će ko razgaljena glava slugin sin, - što ni pivac nema duži korak od ribe, a 
ni riba od pivca, a i tako što pivac ima duži korak od ribe, a i riba duži od pivca. 

Bome su sad sva čeljad pripazila na ovaj zamršen divan, a momak onda kaže i šta misli. 

- Evo, da mi tom mom crnom gosi ovako odgovorimo: metni pivca do ribe u vodu, pa će 
riba imati duži korak, a izvadi ribu iz vode, pa je metni na suvo do pivca, pa će pivac 
imati duži korak. 

Cilo prelo vidi, da je to tako, pa odma' taj odgovor i vrate onoj poganoj duši. E, al' se pre- 
lo nije još ni razišlo, već je stigla i druga poruka. Poslo onaj sad tri ždribeta, jedno od go- 
dine, drugo od dvi, a treće od tri godine, al' sva tri jednaka ko tri jajeta. Ako mu za tri 
dana ne kažu, koje je koliko lita, on će udariti velikom silom. Opet se prelo pomutilo, al' 
se slugin sin nije dugo mislio, već kaže svom didi: 

- Imamo !' mi babo, zobne slame od ove, lanjske i priklanjske godine? 

- Kako ne bi imali?! 

- No, onda će ždribad dati odgovor. 


Odma' momak ode na guvno, pa jedan naramak zobne slame od ove godine, dva na- 
ramka od lanjske i tri naramka od priklanjske godine, pa to lipo metne na ledinu. Onda 
pušti ždribad, a ono od jedne godine odma' na naramak slame od ove godine, ždribe o 
dvi godine na lanjsku, a ždribe od tri godine na priklanjsku slamu. 

Tako oni udare žig na svako ždribe i vrate i' natrag. 

Misle sad ljudi, da će onom dodijati nazlabanje, al' se ljuto prevariše. Nisu za ždribad još 
ni zaboravili, a prid dvorac pade buzdovan. Bacio onaj buzdovan i poručio, da će udariti 
velikom silom, ako mu budzovan ne dobace natrag. 

- Možemo mi njega i malo dalje dobaciti, - nasmije se slugin sin i odma' se lati buzdova- 
na. 

- Ne moraš dalje, - kaže na to patkov otac, - samo do njega, jer u ovo vrime on uvik puši 
lulu. 

- E, da mu dim ne bi nagrizo oči, onda ćemo baš po luli, - nasmije se slugin sin i kad je 
onda zaušiljo buzdovan, za čas je onoj crnoj duši izbio lulu iz usta i još sedam zidova na 
dvorcu. 

Onaj je po buzdovanu pozno sluginog sina i odma' poruči, da mu se pošalje taj delija, 
koji je buzdovan vratio, jer će drugačije udariti velikom silom. 

- E, sad je došlo vrime, da se vratimo rad tvog buzdovana, - kaže momak-patak i skoči na 
noge. - Ne ćeš ić' sam, već ću ija i moji' dvadeset šogora s tobom. 

Naoružali se svi ko jedan, obukli se svi ko jedan, pa su nalik ko jaje jajetu. Tako oni odo- 
še do tog poganca. Dočeko on nji', pa bi da zna, koje je slugin sin, al' štogod on zapita svi 
odgovore, štogod naredi, da uradi njegov bivši kovački kalfa, svi ko jedan urade. 

Šta će on, već njim! u sobu sakrije svog sina, pa će taj priko noći izvrebati koji je slugin 
sin. Nije to bilo ni teško, jer čim su momci ostali sami, a slugin sin počo pripovidati, kako 
je tu kadgod patio. Kako on rič izustio, a ruka ispod kreveta se pruži, pa mu osiće skut. 
E, al' je tu ruku odma i vidio momak-patak, pa onog ispod kreveta i utamane ga ko gnji- 
du. 

Ujutro oni izašli prid ovog kralja poganca, a svakom momku osičen skut. 

Šta će kralj, već iznese prid nji' bili kruv za ručak, al' sladak kako se ritki nađe, pa pita: 

- Zašto je ovaj kruv tako sladak?! Ako mi odma' ne odgovorite, svima će vam kosti u po- 
drumu istruniti. 

- Zašto?! To je bar lako pogoditi?! Možeš se čime većma zasladiti, neg materinim mli- 
kom?! Ovaj kruv je kaka dojilja zakuvala, pa joj kaplo mliko u tisto, zato je tako sladak, - 
odgovori odma' slugin sin. 

- Ti se taj, kojeg ja tražim, - drekne kralj, pa poviče svoje ljude i sune na momka sabljom. 
Navali poganac, al' u to vikne i patak: 

- Atisi taj, kome nikad nije dosta tuđe nevolje, pa je i sebi vazda tražiš! 

Zgrabi one velike zdile vrilog mlika, u koje su kruv drobili, pa vikne na sluginog sina: 

- Pobratime, ja ću polivati, a ti suši! 

Odma' on i žbućne svom stricu vrilog mlika međ oči, a slugin sin se maši u zapećak za 
svojim buzdovanom, pa kad je po pogancu udario, odma' mu je desno rame odvalio. 


Kad je drugiput udario, na zemlju ga prikovo, a kad je treći put zamanio, na buzdovanu 
ga je izno zajedno sa dvanaest zidova. 


Buzdovan se nije ni zaustavio, dok ovoj crnoj duši ono malo kosti nije stiro u zemlju baš 
na tom mistu, di je momak devetoglavog zmaja spalio. 


I onda spale i sve dvore, da ni spomena ne bi ostalo tom mistu, di je za nji' toliko nevolja 
nicalo, pa se svi zdravi i veseli vrate po patkovog oca, dovedu natrag na njegovo ognjište 
i tu mu pod zlatnim rastom i srebrnom jelom sazidaju nove dvore od zlatni cigalja. 

Tako su sad svi srićno i dugo živili, ljudi kovali, mlade vunicu na zlatne patke namotava- 
le, a starci ko starci žive još i sada, ako nisu umrli; a ako su umrli, onda je iza nji' ostala 
ova pripovetka. 








eLektire.skole.hr 

Žabica divojka 


Živeli su tako jedan muž i žena i već su bili skoro ostareli, a diteta nisu imeli. Vavek su 
boga molili, da bi njin dal kakovo dite. Projdu najzad na jedno prošćenje i mole opet bo- 
ga, da bi njin dal dite, ma makar bila i žabica. Povrnu se nazad doma, i borme žena oćuti, 
da je zanosećala i za devet meseci rodi ona ale ča? - Žabicu! Ma i s tem su bili veseleši, 
leh prez niš. Žabica j' bila uvek vane va trsju i malo kad doma dohajala. Muž stari je va- 
vek delal va trsju, a žena mu saki dan hodila z obedom. Ale, kako je već bila ostarela, 
počela se je jedan dan tužit, da već ne more ni z mesta, a kamo mužu poć z obedom, aš 
njoj već nogi niš ne valjaju. Sad dojde žabica-kćer zvani, a ova već imela četrnajst let, pa 
govori: 

- Majko! Vidim, da ste stari, da već ne morete hodit, ni ocu poć z obedom, leh dajte obed, 
ja gren š njim. 

- Draga moja kćerko žabice, kako biš ti šla z obedom, kad ne ćeš moć ni nosit, pa nimaš 
ni ruk, s čem biš prijela lonac. 


- Ja ću moć nosit, - govori žabica, - leh mi kladite lonac na hrbat i vežite mi ga za nogi, pa 
se ne bojte. 


- E pak provaj, ako budeš mogla. 


Sad njoj klade lonac na hrbat, veže njoj ga za nogi i pošalje ju ća. Žabica nosi, nosi, a kad 
je došla k lese od vrta, kade j' njoj bil otac, nije mogla opret ni preko poć, pa počme oca 
zvat. Otac dojde, zame lonac z nje i ji. Žabica mu pak reče, neka ju digne na jednu čreš- 
nju. On ju digne, a ona počme kantat. Kanta, da se se od nje ozvanja, i to tako lipo, da bi 
čovik rekal da to vili kantaju. Sad pasiva tuda kraljev sin, ki je bil na jagu došal, i nasliše 
kanat. Kad već ni bilo kanta čut, dojde staromu i pita ga, ki to tako lipo kanta. Stari govo- 
ri, da on to ne zna, da on nijednoga ne vidi, ni ne čuje, leh gavrani nad njim leteč. 

- Ma povejte mi leh, ki god je; ako je muški, bit će moj pajdaš; ako je divojka, bit će moja 
ljuba. 

Ale staroga bilo sram i strah povedat, pa reče da on ne zna. Sad pojde kraljev sin doma. 
Drugi dan donese opet žabica starom ocu obed, i opet ju on klade na črešnju, a ona poče- 
la opet kantat, i glje, dojde kraljev sin i danas i napočno tamo na jagu, leh da čuje opet 
kantat i da vidi, ki je. Žabica kanta na črešnje, da vas dolac ozvanja. Kad je kanat prestal, 
opet dojde kraljev sin staromu, pa ga pita, neka mu poveje, ki to kanta. Stari mu govori, 
da on ne zna. 


- Da, ki ti je obed donesal? - pita ga kraljev sin. 


- Ja san, - veli stari, - sam doma hodil, pa san bil trudan tako, da nisam mogal jist, pa san 
ga sobon donesal. 


- Ma srce mi vanka znimlje on kanat, vi sigurno, starče, znate, ki kanta, povejte mi; ako je 
muški, bit će mi pajdaš, ako je divojka, bi će mi ljuba. 


Sad govori stari: 

- Ja bin van povedal, ale me je sran, ai vi bite se jadili. 

- Ma ne bojte se, leh mi vi povejte. 

On mu sad poveje, da to žabica kanta i to da je njegova kćer. 

- Recite njoj neka gre dole. 

Žabica dojde dole i još jedanput zakanta. Mladiću se srce skače od veselja, pa njoj govori: 
- Budi moja ljuba. Jutra imaju doć mojeg dveh brat ljubi, i ka od njih donese lipju rožicu, 
toj je obećal kralj, da će njoj i zaručniku njemu kraljestvo pustiti. Za moju ljubu dojdi ti 
tamo i donesi rožicu, kakovu budeš otela. 

Žabica mu odgovori: - Ja ću doć, kako želiš, ale ti imaš z dvora poslat belega peteha, na 
ken ću doć jašući. 

On projde ća, pošalje njoj z domi beloga peteha. Ona pak projde k suncu i prosi sunčane 
halji. Jutro dan, kad je bilo, zajaše žabica peteha, a halji sunčane zame sobom. Kad je ta- 
kova došla do gradske straži, ni ju ova hotela pustiti, ale kad je rekla, da će ih tužit kra- 
ljevu sinu, ako ju ne puste, puste ju onput valje. S čen je stupila va grad, valje njoj se pe- 
teh učini bela vila, a žabica se učini najlipja divojka na svitu, obuče sunčane halji, a za 
rožicu nosi klas od šenice i tako dojde va kraljev palac. Sad dojde kralj najprvo k ljube 
najstarejega sina i pita ju, kakovu je rožicu donesla. Ona mu pokaže šipak. Dojde k ljube 
srednjega sina, pa pita kakovu je pak ona rožicu donesla. Ona mu pokaže garoful. Obrte 
se k ljube najmlađega sina, opazi valje pu nje klas od šenice, pa njoj govori: 

- Ti si nam najbolju i nakorišneju rožicu donesla; vidi se, da znaš, da se prez šenice ne da 
živet i da ćeš znat škrbet. Ca te nam druge rožice i superbija? Oženi se za najmlađega 
moga sina, komu si ljuba, i njemu ću pustiti moje kraljevstvo. 

Tako je postala žabica kraljica. 

Pepeljuga 


Prele djevojke kod goveda oko jedne duboke jame, a dođe nekakav starac bijele brade do 
pojasa, pa im reče: 

- Djevojke! Čuvajte se vi te jame, jer da kojoj od vas upadne vreteno u nju, one bi se mati 
odmah pretvorila u kravu. 

Ovo rekavši starac otide, a djevojke onda, čudeći se njegovijem riječima prikuče se jami 
još bliže i stanu se u nju nadvirivati i razgledati je, dok se jednoj, koja je bila najljepša iz- 
među njih, izmakne vreteno iz ruke i padne u jamu. 

Kad ona u veče dođe kući, a to joj se mati pretvorila u kravu i stoji pred kućom. Po tom 
ona stane ovu kravu goniti na pašu s ostalijem govedima. Poslije nekoga vremena otac se 
ove djevojke oženi udovicom, koja dovede jednu svoju kćer. Maćeha stane odmah mrziti 
na svoju pastorku osobito za to, šta je ona bila ljepša od njezine kćeri: zabranjivala joj je 
da se umiva, češlja i preoblači, i svakojako je tražila uzroke, da je kara i muči. Jednom joj 
dade u jutru punu torbu kudjelje, pa joj rekne: 

- Ako ovo sve danas ne opredeš i u kokošku ne smotaš, ne idi mi doveče kući, ubit ću te. 


Djevojka sirota idući za govedima prela je koliko je mogla. A kad na podne goveda poli- 
ježu u plandištu, ona videći da se na kudjelji ne poznaje, što je oprela, stane plakati. Kad 
je vidi ona krava, što joj je bila mati, gdje plače, zapita je, što joj je; a ona joj kaže sve re- 
dom, što je i kako je. Onda krava tješeći je rekne joj, da se za to ne brine ni malo: 

- Ja ću, - veli, - kudjelju uzimati u usta i žvatati, pa će se na moje uho pomoliti žica, a ti je 
uhvati pa odmah motaj na kokošku. 

Tako i učine: krava stane kudjelju u usta uzimati i žvatati, a djevojka na uho njezino žicu 
izvlačiti i motati, i odmah budu gotove. Kad djevojka u veče maćesi da veliku kokošku, 
maćeha joj se vrlo začudi, pa joj sjutridan da još više kudjelje; a kad ona i ovo oprede i 
smota kao i ono prije i u veče donese kokošku gotovu, ona pomisli u sebi, da to njoj po- 
mažu njezine drugarice, pa joj treći dan dA još više kudjelje. Ali kradom pošalje za njom i 
svoju kćer, da gleda, ko to njoj pomaže presti i motati. Kad se ova poslana djevojka pri- 
vuče, te vidi kako krava kudjelju uzima i žvače, a pastorka na njezino uho pređu mota, 
ona se vrati kući kaže sve materi svojoj. Po tom maćeha navali na svog muža, da se kra- 
va zakolje. Muž je iznajprije ženu od toga odvraćao, ali najposlije, kad se žena nije šćela 
okaniti, pristane i on na to, i kaže joj, da će je u taj i taj dan zaklati. 

Kad pastorka za to dozna, ona stane jednako plakati, a kad je krava zapita, zašto plaće, i 
ona joj kaže sve što je i kako je, reče joj krava: 

- Muči ti, ne plači, već kad mene zakolju, da ne jedeš od mene mesa, već kosti moje po- 
kupiš, pa da ih za kućom pod tijem i pod tijem kamenom zakopaš u zemlju; pa kad ti 
bude kaka nevolja, dođi na moj grob i naći ćeš pomoć. 

Kad kravu zakolju i meso joj stanu jesti, djevojka nije šćela okusiti izgovarajući se, da nije 
gladna i da ne može, nego pokupi sve njezine kosti, pa ih zakopa, đe joj je krava kazala. 

Djevojci je ovoj bilo ime Mara, ali kako je poslije toga najviše radila i slušala u kući: nosi- 
la vodu, gotovila jelo, prala sudove, mela kuću i radila sve ostale kućevne poslove, i ka- 
ko se tako najviše oko vatre nalazila, prozovu je maćeha i njezina kći Pepeljugom. 


Jednom u nedjelju maćeha, opremivši se sa svojom kćeri u crkvu, prospe po kući punu 
kopanju prosa, pa reče pastorci: 

- Ti pepeljugo! Ako ovo sve proso ne pokupiš i ručak ne zgotoviš, dok mi iz crkve do- 
đemo, ubit ću te. 

Pošto one otiđu u crkvu, djevojka sirota stane plakati govoreći u sebi: 

- Za ručak mi nije brige, lasno ću ga zgotoviti, ali ko će toliko proso pokupiti! 

U tom joj padne na um, što joj je krava rekla, ako kad bude u nevolji, da ide na njezin 
grob i da će naći pomoć; pa otrči odmah onamo. Kad tamo, ali, šta da vidi! Na grobu stoji 
velikački sanduk otvoren pun svakojakijeh dragocjenijeh haljina, a na zaklopcu njegovu 
dva bijela goluba, pa joj reknu: 

- Maro! Uzmi iz sanduka haljine, koje hoćeš, pa se obuci i idi u crkvu, a mi ćemo proso 
pokupiti i ostalo sve urediti. 


Ona veselo uzme prve haljine s vrha sve od same svile, pak se obuče i otide u crkvu. U 
crkvi sve se, i žensko i muško, začude njezinoj ljepoti i njezinijem haljinama, a najviše, 
što niko nije znao, ko je ona i otkuda je; a osobito joj se začudi i oko na nju baci carski sin, 
koji se ondje desio. Kad bude ispred svršetka leturđije, ona se iz crkve iskrade pa bježi 
kući; pa svukavši svoje haljine ostavi ih u sanduk, a on se sam zatvori i nestane ga. Ona 
brže k vatri, kad tamo, a to proso pokupljeno, ručak gotov, i sve uređeno. 


Malo postoji, al! eto ti joj maćehe sa kćerju svojom iz crkve, i vrlo se začude, kad vide sve 
uređeno, pa i proso pokupljeno. 


Kad bude u drugu nedjelju, maćeha se sa svojom kćerju opet spremi u crkvu i na pohodu 
prospe još više prosa po kući; pa kaže pastorki kao i prije: 

- Ako to sve proso ne pokupiš i ručak ne zgotoviš i ostalo sve ne urediš, dok mi dođemo 
iz crkve, ubit ću te. 


Pošto njih dvije otiđu u crkvu, pastorka odmah k materinu grobu, kad tamo, a to sanduk 
opet otvoren kao i prije i na zaklopcu stoje dva bijela goluba, pa joj reknu: 


- Obuci se ti, Maro, pa idi u crkvu, a mi ćemo proso pokupiti i ostalo sve urediti. 


Onda ona uzme iz sanduka haljine sve od čistoga srebra, pak se obuče i otide u crkvu. U 
crkvi joj se opet začudi sve još više nego prije, a carev sin očiju ne smetaše s nje. Ali kad 
bude ispred svršetka leturđije, ona se između naroda nekako ukrade, te bježi kući, pak se 
brže bolje svuče i haljine ostavi u sanduk, pa k vatri. 


Kad joj maćeha sa svojom kćerju dođe iz crkve, još većma se začude kad vide proso po- 
kupljeno, ručak gotov i ostalo sve uređeno, i nikako se nijesu mogle dočuditi. 


Kad bude u treću nedjelju, one se opet spreme u crkvu, pa na pohodu maćeha prospe još 
više prosa po kući i kaže pastorci kao i prije: 

- Ako ovo proso sve ne pokupiš, ručak ne zgotoviš i ostalo sve ne urediš, dok mi dođemo 
iz crkve, ubit ću te. 


Pošto one otidu iz kuće, pastorka odmah k materinu grobu i nađe opet sanduk otvoren i 
na zaklopcu dva bijela goluba, koji joj reknu, da se obuče i da ide u crkvu, a da se ne bri- 
ne ni za što u kući. Onda ona uzme iz sanduka haljine sve od suha zlata, pak se obuče i 
otide u crkvu. U crkvi joj se svi začude još većma, a carev sin bio namislio da je ne pušta 
kao i prije, već da je čuva da vidi, kuda će. 

Kad bude ispred svršetka leturđije, te ona pođe da ide, a carev sin za njom ustopice. I 
tako ona između naroda provlačeći se i bježeći, nekako joj spadne papuča s desne noge, i 
ona, ne imajući kad tražiti je, pobjegne bosonoga, a carev sin uzme joj papuču. Došavši 
ona kući svuče se i haljine ostavi u sanduk, pa odmah k vatri kao i prije. Carev sin po 
tom zađe s onom papučom njezinom, da je traži po svemu carstvu ogledajući svakoj dje- 
vojci papuču na nogu, ali kojoj duga, kojoj kratka, kojoj uska, kojoj široka, ne može ni 
jednoj da pristane. 

I tako idući od kuće do kuće, dođe i kući njezina oca. Maćeha njezina, kad je vidjela, da 
će carev sin doći i njihovoj kući da traži onu djevojku, ona nju pred kućom sakrije pod 
korito. Kad carev sin dođe s papučom i zapita, imaju li kaku djevojku u kući, ona mu ka- 
že da imaju i izvede mu svoju kćer. Kad joj papuču on ogleda na nogu, ali joj papuča ne 
može ni na prste da se navuče. Onda carev sin zapita, imaju li u kući još kaku djevojku, a 
ona mu kaže, da nemaju više nikake. U tom pijevac skoči na korito, pak zapjeva: 


- Kukurijeku! Evo je pod koritom! 
Maćeha poviče: - Iš, orao te odnio! 


Carev sin čuvši to potrči brže bolje ka koritu, ta ga digne, kad tamo, a to pod njim ona 
ista djevojka, što je bila u crkvi i u onijem istim haljinama, u kojijem je treći put bila, sa- 
mo bez papuče na desnoj nozi. Kad je carev sin ugleda, on se gotovo obeznani od rados- 
ti, pa joj brže bolje papuču nazuje na desnu nogu, i videći, da joj je ne samo taman na no- 
gu nego da je upravo i onaka kao i ona, što joj je na lijevoj nozi odvede je svome dvoru i 
oženi se njome. 

Zena vraga prevarila 


Neki je čovjek imao ženu, na koju je mnogo sumnjao, i zato se s njome vavijek inadio. Ali 
bi ga žena svaki put nadinadila i budući jača za plot svezala. On jedan put uhvati vraga, 
vrag ga zamoli, da ga pusti, a on mu rekne: 


- Pustit ću te, ako moju ženu prevariš. 

Vrag odgovori: 

- Metni me u bocu i odnesi kući, pa me ostavi ondje; a ženi zabrani, da u bocu ne tiče, 
pak ti sutra kudgod otiđi. Zena će doći da vidi, šta je u boci, i dok bocu otvori, ja ću uteći. 
Ti, kada dođeš, uzmi bocu i vidjet ćeš, da me ne ima u boci. Onda se možeš s njom gonati 
i nju dobiti, govoreći joj: 

- Jest, ja, tako je baš kao i boca. 

Tako i bude. On strpa vraga u bocu, donese ga kući i rekne ženi: 

- Eto, ženo, vidjet ću ja, kako si mi vjerna. Evo, boca neka stoji ovdje netaknuta sve dok 
se ja ne povratim; ako li ju samo takneš, ja ću poznati. 

Rekavši to ostavi bocu. 

Sved je muž ženi govorio: - Sada ću ja tvoju vjernost vidjeti. 

Žena je međutim šutjela. Kad je dan osvanuo, ode muž u drva, a žena ostane kod kuće. 
Kada je čovjek zamakao, uniđe ona u sobu i pogleda bocu, koja joj se učini sada crvena, 
sada zlatna, sada žuta, sada zelena. To ženi bude odveć za čudo, uzme bocu u ruku, pog- 
leda je, ali boca prazna. Kada vidi da je prazna, vrati se natrag; ali kad se opet obazre, 
opet joj se prikaže boca kao i prije žutom, crvenom, modrom, zlatnom. Vidjevši to, vrati 
se natrag, uzme bocu u ruke i počne je začuđena razgledavati, da li je zbilja prazna. Uka- 
že joj se prazna kao i prije. Videći to počne se misliti, bi li otvorila, ne bi li; sada pođe ru- 
kom bocu otvarati, sada opet bojeći se muža, ustegne ruku, dok je ne svlada ženska zna- 
ličnost i otvori bocu. Dok ona odčepi bocu, odmah izleti jedan lijep mladić. Ona se začu- 
di i upita ga: 

- Gdje si bio? 

A vrag joj reče, da je bio u boci. 

Ona nato odgovori: 

- Ja ti ne vjerujem, da ti toliki možeš unići u bocu. 

Dugo se pregovarajući rekne mu najposlije žena: 

- Ne ću ti nikada vjerovati, da si bio u boci, dok svojim očima to ne vidim. 

Na to vrag: 

- E vidjet ćeš sada, da mogu unići u bocu. 

Vrag uniđe, a žena brže bolje začepi bocu, pa vrag ostane u boci. Videći vrag, da ga je 
žena prevarila, nastojao je on nju opet prevariti; ali mu ne pođe za rukom. On je nagova- 
rao iznutra ženu, da pokuša, bi li opet mogla otvoriti bocu; ali žena ne htjede više otvara- 

ti, nego ode za svojim poslom, a vrag ostade u boci. Kada je došao njezin muž, opazi da 
je vrag u boci i da mu je žena vjernost održala. I od ovoga vremena su živili u najvećem 
skladu. 

Zlatna lađa 


Tako su bili čovjek i žena jako siromašni, i nijesu nigdje ništa imali osim jednog djeteta. 
Jedamput reče čovjek ženi: 

- Ženo, evo nam sad ide krsno ime, a mi nemamo nigdje ništa. Kako ćemo ga proslaviti? 
A žena mu reče: 

- E moj čovječe, što ću ti ja, kad ni ja ne znam kako? 

Potom čovjek zakala, pa iziđe nekuda van, i idući putem pomisli u sebi: 


- Bože moj, da sad imam ikome ono dijete prodati, ja bi ga prodao, pa bih poslužio svoje 
krsno ime. 


On nije nego tako pomislio, al' pred njega iziđe star čovjek, pa ga pita: 

- Šta si ti sad divanio? 

- Nijesam ništa, - odgovori on. 

- Ma jesi nešto, - reče starac, dalje. 

- Ali nijesam, - reče opet ovaj. A kad ga starac i po treći put upita, reče on: 

- Ma rekao sam, da imam ikome dijete prodati, da bih ga prodao, pa bih služio krsno 
ime. 

A starac mu reče: 

- Pa daj ga meni, ja ću ga kupiti. Samo šta išteš za njega? 

- A šta ćeš mi dati? 

- Dat ću ti forint, - reče starac. 

On pristane, a starac još reče: 

- Za taj ćeš forint sve kupiti i platiti što ti god treba, a on će ti vavijek u džepu biti. 

Potom on njemu dade forint, pa uprti dijete i odnese. Čovjek otide, pa kupi sve, što mu je 
trebalo, pa skupi goste i proslavi krsno ime onako, kako je trebalo. Starac odnese dijete, 


pa udari preko careva dvora; a taj car nije imao muška djeteta, nego samo jedno žensko. 
Kad je starac nosio dijete ispod careva dvora, viđe ga car, pa ga upita: 


- Šta ti to nosiš stari? 

- Evo nosim dijete, - odgovori starac. 

- Pa bili ti to prodao? - pita car dalje. 

- Bih, - reče starac. 

- Pa šta išteš za njega? - pita car opet, a starac mu reče: 
- Dat ćeš mi forint, što sam i ja dao. 

Car reče: 


- Daj ga amo. - I on donese dijete i preda ga caru, a car mu dade platu, te starac otide. 
Kad je starac otišao, reče car carici: 

- Kako ćemo mi sad nadjesti ime onome našem sinu? 

- E, jane znam, kako bi bilo najbolje. - Car reče: 

- Hajde da mu damo ime Dragan. - A carica reče: 

- Pa slobodno, neka bude. 

I tako ostane Dragan. Kad je Dragan već bio narastao, reče car carici: 


- Znaš ti, što je moja volja? Mi ćemo lijepo dati našu kćer za Dragana, pa će nam sve naše 
dobro ostati skupa. 

A carica reče: 

- Bome je to i moja volja, - njih su se dvoje još od prije zavoljeli. 

Ali, kad je careva kći do udaje dorasla, zaprosi je drugoga cara sin; ali ovaj car reče, da je 
ne da. Kad onaj to čuje, javi mu: 

- E pa dobro, a ti ćeš sa mnom ratovati. 

Kad to čuju carevi ministri, reknu caru: 

- Mora vijeće suditi, pa komu dosude, onome neka bude. 


Car pristane, i tako se skupe ministri, pa sjednu suditi. Kad sudili ovamo, sudili onamo, 
bome dosude, da njih dva idu u trgovinu, pa koji više istrži za tri godine, neka onome 
bude. Kad oni tako dosude, dade onaj car svome sinu šestora kola novaca i pošalje ga u 
svijet, a ovaj dozove svoga Dragana, pa mu reče: 


- Vidiš, moj sine, sad se uprav na silu rastati moramo. Onaj je dognao šestora kola nova- 
ca, a tebi evo sedmora, pa hajde i ti, pa trži, i gledaj, da više od njega istržiš. 


Onda Dragan otide k djevojci, pa joj reče: 

- Ja sad moram otići, i bogzna hoćemo li se igda vidjeti. 

A ona reče: 

- Evo ti moga prstena s ruke, pa ako se igda vidimo, bar ću te po prstenu poznati. 
Kad Dragan pođe, reče mu car: 


- Evo ti sedam kola blaga, pa hajde, te samo pogađaj i kapariši, pa ako ti pofali novaca, 
Piši mi, poslat ću ti koliko budeš trebao. 


A on mu reče: 


- Na ne ću toliko novaca, nego ti meni daj samo onaj forint za koji si me kupio, pa će mi 
to biti dosta. Kad to car čuje, dade mu forint, i on uze još komadić kruha, pa otide. 


Idući on tako, dođe u jednu planinu, i tu nađe jednoga starca, gdje sjedi i loška vatru. 
Kad on dođe k njemu, reče mu: 


- Pomozi Bog, djedo! 

- Bog pomogao! - reče mu starac. 

- A otkud ti ovamo? 

- Idem po svijetu, - reče Dragan, - da tržim, ne bih li što dobio, da mi car dade svoju kćer. 
A starac mu reče: 

- Dobro sinko, dobro. Sjedi tu, pa ćemo spavati. 

Ali Dragan reče: 

- A moj djedo, kako bi mi spavali ovdje u planini, pa da nas što ujede? 

Ali starac reče: 

- Ne boj se ti ovdje ništa. Ja ovuda hodam, hodam, pa još ništa nijesam vidio. 

Potom mali Dragan sjede, a kad omrkne, legnu oni i prespavaju. Kad je ujutro svanulo, 
reče mu starac: 


- Sad ti hajde preko one planine u grad, pa štogod prvo sreteš, kupi ga. Kad kupiš, onda 
dođi k meni i dovedi da i ja vidim, pa ću ti još nešto kazati. 


Potom Dragan ode uz planinu, a kad bio na vrh planine, srete ga čovjek i vodi crna ćenu, 
aon ga pita: 

- Bili to prodao? 

- Bih, - reče onaj. 

- Pa šta išteš za njega? - pita on dalje. 

- Dat ćeš mi forint, - reče ovaj. 

On mu izvadi onaj forint i dade i uzme ćenu te se vrati nazad starcu pa mu reče: 

- Evo, djedo, što sam kupio. 


- Dobro si to kupio, - reče starac, - samo ga priveži tu za taj trnić, pa hodi amo k vatri. On 
priveže ćenu i dođe k starcu, pa sjede, te tu opet noći. Kad ujutru svane, reče mu starac: 


- Hajde, sinko, vidi šta si kupio, šta ti ono radi. 

A kad Dragan tamo, al! ćene nema. On onda dođe k starcu i kaže mu: 

- Ma, djedo, nema ondje ništa. 

- Kako to, da ne bi bilo ništa? Hajde, pa grebenaj ondje, možda ćeš da što iskopaš. 

On otide, pa začeprka noktima, kad al! iskopa rukavicu masti, uzme je, pa odnese sta- 
rom, pa mu reče: 

- Evo djedo, šta sam našao. 

A stari mu reče: 


- Dobro je to sve, sinko. Sad uzmi tu mast, pa hajde preko te planine, pa ćeš doći do jed- 
ne velike vode, grdne kao more. Onamo preko vode vidjet ćeš careva krmara, pa ga zovi, 
neka ti preveze lađu, a on će ti reći da ne more, jer da ne vidi, a i da ti ne smiješ onamo, 
jer je ono gubava zemlja, i car je gubav. Ali ti njemu reci, neka ti preveze unamjerice la- 
đu, pa da ćeš ga srećna načiniti. On će tebi pregnati lađu, a ti onda uzmi te masti, pa ga 
samo pomaži po čelu i on će biti zdrav, pa će te onda odvesti k caru, pa onda izliječi i ca- 
ra. A kad cara izliječiš, onda nemoj više nikoga, dok ne prospava, a kad prospavaš, onda 
ćeš polak sna i platu primiti. 

Kad Dragan to čuje, zakala, pa otide od staroga. A kad prijeđe preko planine, dođe do 
one rijeke, pa pogleda onamo i vidi careva krmara, pa ga stane zvati, a kad ga dozove, 
reče mu: 


- Daj mi tu lađu prevezi amo, da prijeđem tamo, pa ću te srećna načiniti. 

Ali mu on reče: 

- Ja tine mogu lađe prevesti, jer te ne vidim, a ti ne smiješ amo, jer smo mi svi gubavi. 
Ali mu Dragan reče: 

- Ma daj ti meni prevezi lađu, ja ću učiniti, pa ćeš progledati. 

Kad to krmar čuje, preveze mu lađu, a Dragan onda uzme one masti, pa ga pomaže po 
čelu, i on progleda. Kad ovaj to vidi, odvede ga k caru, pa mu kaže, da ga je on izliječio; i 
da će izliječiti svu carevinu. Kad car to čuje, reče mu: 


- Hajde mene izliječi, dat ću ti, štogod zaišteš. 

Dragan uze one masti, pa pomaže cara po čelu, i on odmah progleda. Kad car vidi, da je 
zdrav, reče mu: 


- Hajde liječi moju družinu. 
Ali mu dragan kaže: 


- Ne mogu, dok ne prospavam, jer sam trudan. Car mu to dopusti, a on otide i leže, a 
kad odspava i ustane, nađe pod uzglavačom knjižicu, a u njoj piše, da mu car načini zla- 
tnu lađu, koja će ići po suhu, i da mu dade u lađu četiri zlatna soldata, pa će mu onda 
izliječiti zemlju. On sada reče caru: 


- Ako ćeš mi dati zlatnu lađu i u nju četiri zlatna soldata, onda ću ti zemlju izliječiti. 
Car mu reče: 
- Hoću, samo najprije izliječi zlatare, neka kuju lađu, i onda liječi nas druge. 


On tako uradi: najprije izliječi zlatare, a oni onda uzmu kovati lađu. Dragan stane liječiti, 
i za mjesec dana izliječi svu carevinu, pa se vrati k caru. Car mu reče: 


- Jesi li gotov? 

- Jesam. 

- Dobro, evo ti zlatne lađe, pa hajde. 
Dragan sjede u lađu, i ona pođe. 


Idući tako dođe u jedan grad, a kad tamo, al! se u gradu čuje velika graja. Dragan pita 
dalje, šta to tamo galame, a oni mu rekoše: 

- Eno uhvatili nekakva trgovca, zakupio silno blago, pa nema čim da isplati, te će ga sad 
objesiti. 

On kad čuje, reče: 

- Idem ja sad, da ga vidim. 

Ali mu oni rekoše: 

- A šta bi imao, kad mu pomoći ne možeš. 

Ali on svejedno ode. Kad on tamo, al' to onaj carev sin, pa došao i nakupovao silno bla- 
g0, pa nije imao čim isplatiti, te ga zato optuže, pa evo došao do vješanja. Kad Dragan 
dođe tamo, reče im: 

- Dajte ga meni, ja ću za njega platiti. 

Ovi na to pristanu. On onda reče carevu sinu: 

- Daj ti, da teja popipam po leđima, pa ću sve za te platiti, a ti onda hajde kući, pa se že- 
ni. Ja ne ću kući nigda doći. 

Onda carev sin podigne košulju, a Dragan mu zapiše, da on njega ispod vješanja otkup- 
ljuje, pa onijem prstenom pritisne kod onoga pisanja, i to se sve dobro pozna, kao da je 
na njegovoj koži izraslo. Potom ovaj zakala, pa otiđe kući, a Dragan sjede u svoju lađu 
(kad je platio za njega dug), pa hajde lagaško. Kad onaj dođe kući, sastavi nekako štoka- 
kve teskere i napiše, da je taj Dragan obješen, pa kaže tako i ocu one cure i one mu teske- 
re pomoli. A car, kad to vidi, dade mu svoju kćer. I tako se skupi svadba. Potom dođe 
Dragan u zlatnoj lađi, pa stane u polje niže dvora, a od lađe udari svjetlosti, da se je sve 
okolo sjajilo. Najedamput uđe u dvor među svatove jedan sluga carev, pa mu kaže: 

- Junaci, il će biti posve dobro il posve zlo: evo nešto u polju sja se, kao da je s neba sašlo. 

Kad to oni čuju, iziđu van pa gledaju, ali niko ne smije k Draganu, a on ne će k njima. 
Najposlije dadu onome jednom slugi novaca, pa on zakala, te na koljenima klečeći ode k 
njemu i reče mu: 

- Ako si sveti čovjek, car te moli, da dođeš k njemu dvor. 
A Dragan ga pita: 

- A šta je to u dvoru? 

Sluga mu odgovori: 

- Careva se kći udaje, pa su svatovi. 

A on reče: 

- Neka car dođe po mene, pa ću onda doći. 


Sluga otide, te kaže caru, šta je ovaj rekao, a car zakala, pa dođe. Kad i on blizu dođe, 
klekne, pa pođe k njemu, ali mu Dragan reče: 


- Nemoj ti ići klečeći k meni, jer ti si mi otac. 

Ali to car ne razumije, van ga stane zvati. 

A on mu reče: 

- Hajde ti, hajde, doći ću ja. 

Potom car otide, a on zakala, pa za njim. Kad dođe gore, uđe u sobu pa sjede do đuvegije 
i metne ruku na sto tako, kako će careva kći moći poznati prsten. Oni ga stanu nuditi da 
jede, i pije, ali on reče da ne će ništa, dok ne dođe djevojka, da je vidi. Oni otidu brže po 
nju pa je dovedu, a ona kako uđe, vidi prsten, pa vikne: 

- Ma, to je naš Dragan, eto mu moga prstena na ruci! 

Kad svatovi to čuju, pitaju ga otkuda je, a on im reče: ja sam taj i taj. Ali onaj đuvegija 
reče, da on laže, pa pokaže one teskere, i oni mu povjeruju, pa sude, da će ga objesiti. 
Dragan reče: 


- Odmah me objesite, ali samo neka on pokaže svoja leđa, pa pročitajte šta piše na njima; 
i, ako ovijem prstenom ne bude pečat udaren, onda me objesite. 

Đuvegija se stane nećkati, ali svi navale na njega, i on skine košulju, a onda pročitaju svi i 
vide prsten i dosude da njega treba objesti. Ali im Dragan reče: 

- Ja ga ni sad ne dam vješati, samo neka ide van, a vi svatovi ostanite pa budite moji sva- 
tovi. 

Oni tako učine i njega išćeraju, a on se vjenča s carevom kćeri, pa tako s jednim forintom 
ostane srećan. 

Konj i čovjek 


Bio je neki čovjek i imao jednog konja, pak je od onoga i živio, što je na njemu iskirio. Ali 
po njegovoj nesreći nabije konj sadno. Sad od njega tko tužniji, tko žalosniji. Kudgod ide, 
svakomu je svoju nesreću pripovijedao. Jednoć sjede pred kućom svojom, i dok on tude 
nabraja, naiđe nekakav čovjek, pak i njemu pripovjedi žalost svoju govoreći kroz plač: 

- Ja imadoh jednog konja, i što sam na njemu izradio, od toga sam dosad i živio, pak evo 
sad nabi sadno, i ništa ne mogu na njemu već izraditi. Već molim te, ako znadeš od toga 
štogod, kaži mi. 

Onda mu on odgovori: 


- Ta to je lako, uzmi orah, istuci ga, pak onda pospi onim prahom po rani, i odmah će 
proći. 

Tko sada veseliji od njega; odleti na tavan i nađe orah, pak ga stuče i pospe ranu. Onda 
odvede konja na livadu, a on se vrati natrag. Poslije toga prođe nekoliko dana; sjeti se on 
svoga konja i pođe da ga obiđe. Došav na livadu vidi, gdje je na konju njegovu iz sadna 
izrastao orah i još, što je bolje, rodio kao kita. On pogledav uz orah, niz orah, uzme gru- 
du zemlje, pak se hiti na njega i istrese nekoliko oraha. Ali malo zemlje one, što je on hi- 
tio, ostane na orahu, i opet se on kući vrati. 


Kad prođe nekoliko vremena, opet pođe da vidi svoga konja u livadi. Al' kad tamo, ima 
šta vidjeti: na orahu veliko polje naraslo od one zemlje, što je ostalo na njemu, kad se je 
hitio. Kad to vidi, vrati se kući, te upreže volove i pođe, pak uzore polje i posije prohu. 
Ma da je bila vrlo sušna godina, ipak je njemu rodila proha dobra. Kad on vidi, da se je 
gdje nadveo oblak, tad konja za ular, pak pod oblak, i tako mu uvijek nakisivalo, kad je 
htio. Kad već dođe vrijeme od žetve, zovne žeteoce, pak požanju i snesu na jedno mjesto, 
gdje će sabiti. Pobacav sve snopove, samo još jedan ostane; uzme vile, da i njega baci; ali 
lisica izleti ispod njega, pak preko polja uteče, a on za njom poleti, da je uhvati. Trčeći za 
njom dođe na jedno blato, i pođe da pređe, al' mu zapadnu noge u blato, i nikako se ne 
mogne izbaviti. I tad se dosjeti što će: brže bolje odleti kući, donese motiku te iskopa no- 
ge iz blata, pak se opet naturi trčati za lisicom. Putujući dođe od jedne vode. I siromah, 
trčeći umorio se i ožednio pa brže bolje odsiječe sebi glavu te se napije, pa opet put svoj 
nastavi za lisicom. Kad prevali nekoliko puta, izvadi peškir, da otare znoj sa čela; al' kad 
on ne ima na njemu glave, i sjeti se, da je ostala kod vode, gdje je pio vodu. Potrči natrag, 
pa kad on tamo, već lisica smanula pola mozga. 


I tako su postali oni ljudi, koji su bez mozga. 

Nebojša 


Bili su stareji i imeli jedinca sina. Ovoga pošalju va školu, ale ni otel nikad vadit. Meštar 
ga je kaštigal i tukal i prez jila ostavljal, ale se to ne pomore niš. Mali se ni bal ni šibe ni 
katafića, ni meštra ni katihela, ni oca ni matere. Malo mu već bilo dodijalo, ale ne šibi, leh 
nagovaranje, pa zato pobigne od kući, da gre po svitu. Iduć tako po svitu nameri na jed- 
noga gospodina, a to je bil đavol paklenski. 


On ga pita: 

- Kamo, mali? 

A on onako sigurno odgovori: 

- Grem iskati dobroga gospodara. 

- Ti išćeš dobroga gospodara, - reče gospodin, - a ja dobroga slugu, hodi k mene služit. 

- Grem, zač ne, al' znate ča, prvo leh van buden ča delal, morate me školi vadit mesec 
dan. 

- Dobro, ja ću te sam školi vadit, leh hodi s manu. 

I mali projde s njim. Petnajst dan gre va školu i već zna više od meštra, gre drugeh pet- 
najst i već zna više od katihete. Sad reče mali sam sobun: 

- Dosta san se toga navadil, da bin ja sad šal ća od toga gospodara - pomisli tako i valje 
pogibne prez gospodarova znanja. 

Gre i nameri se na jednoga staroga. Stari ga pita: 

- Dečki, kamo ti? 

- Gren iskat straha, - odgovori mu mali. 

- Kad je tomu tako, hodi va bližji grad, projdi sudu i tu te ti dat sto forinti, ako prespiš va 
jednoj gradine. 

Mali projde va grad i valje gre iskat, kako ga stari naputi, sud i ponudi se, da će va toj 
gradine za sto forinti prespat. Oni mu valja obećaju, ako to učini. Došla večer, i on projde 
va gradinu i prespi nutreh. Došlo ga strašit, ale njega niš strah. Jutro dan projde sudu i 
pita obećaneh sto forinti. Oni mu je daju. Zame beči i gre naprvo. Dojde va drugi grad. 
Tu mu obećaju dvisto forinti, ako va njihovoj jednoj gradine prespi. 

- Ču prespat, zač ne, leh mi dajte beči, - govori njin on. 

- Dobit ćeš jutra, leh ti hodi tamo, ne boj se. 

Borme on projde i va tu gradinu i prespi tu celu noć. Strašil je bilo tu sakakoveh, ča se 
god pomislit more, ale njeg ni ni malo strah. Jutro projde po beči i kad ih je dobil, otputi 
se naprvo. Opet dojde va tretji grad, i tu mu sud obeća tri sto forinti, ako bude va njiho- 
voj gradine prespal. 

- Ču, - odgovori on, - zač ne? 

I večer projde tamo, ne projde spat, leh odluči, da će su noć bit na nagoh, pa projde pod 
dimnjak i tu sede. Sad se počelo od seh stran strašno rušit, z lanci kramat, škripat, prika- 

zi se prikazivat, ale njega ni sejedno niš strah. On lipo leh sedi i se to gleda. Najedanput 
čuje se z dimnjaka glas: 

- Padan, padan! A on reče: 

- Kad padaš, zač već ne padeš? 

I sad padu pred njega dvi čovičje nogi. 

- Ej, bar ste mogli malo dalje past, ne justo pred moje nogi, da mi tu pačite. 

Zame obe nogi i hiti je u kraj. Sad se opet čuje glas: 

- Padan, padan! 

- Kad padaš, a ti padi. 

I sad padu pred njega dve ruke. 

- No, i vi ste mogle malo dalje past, a ne baš pred moj nos, kade mi pačite - i hitil je, ka- 
mo je hitil i nogi. 

Sad se opet javlja z dimnjaka: 

- Padan, padan! 

- Kad padaš, a ti padi, - govori on. I pade truplo čovičansko. 

- No još si moglo bliže past, - reče on, - ča nimaš drugde mesta. 

Zame truplo i hiti ga k nogan i rukan. I se se to skupa spravi i zalepi tako, da je bil cel 
čovik, leh ča mu je glava falela. Mali to gljeda pa govori: 

- No da imaš barem glavu, bimo se razgovarali, da nam prvo vrime pasa. 

Kad to reče, opet se oglasi z dimnjaka: 

- Padan, padan! 

- Ej, padaš, padaš, nikad ne padeš? Padi već jedanput, a ne jadi me, - govori on već zlo- 
voljan. Kad to reče, eto pade pred njega glava i zaceli se z drugen telon i oživi. To bil čo- 
vik srednje dobi. Sad počme ta čovik govorit, da su tu blizu vrata i da je za njimi trinajst 


kamar, pa reče malomu, neka zame ključ, pa da te poć malo videt te kamari. Ale mali 
odgovori: 

- Kamo si klal ključ, tu ga i zami i opri vrata, ako ćeš, ja se trudit ne ću, leh s tobun gren 
videt te kamari. 

Čovik zame ključ i opre vrata od prve kamari. Sad govori malomu: 

- Zami ključ od druge kamari, da vidimo i tu kamaru. 

Ale mu mali govori: 

- Kamo si stavil ključ, tu ga zami, pa opri sam. 


I čovik zame ključ i opre sam. Dođu va drugu kamaru, pa govori ta čovik opet malomu, 
neka zame od trete kamari ključ, a mali njemu opet: 


- Kamo si ga klal, tu ga i zami pa opri, mane se ne sila prigibat. 

I čovik opre. I tako su jedan drugomu va seh trinajst kamar govorili. Mali je vavek govo- 
ril: 

- Kamo si klal ključ, tu ga i zami. 


Kad su bili va trinajstoj kamare, govori čovik malomu, neka zame kulju od konobi, da te 
nutreh sega nač. 


Ale mali opet govori: 
- Kamo si ga klal, tu ga i zami, pa opri sam. 

Čovik zame ključ i opre konobu, pa govori malomu: 

- Zami motiku i zakopaj triput, pa ćemo nać vina. 

- Zami sam motiku, pa kako si vino zakopal, tako ga i otkopaj, - odgovori mali. Čovik 
zame motiku i otkopa tri bačvi z vinom. 

- Daj mali, ta žmulj, da pijemo, - govori on opet malomu. 

- A zami ga sam. 

Čovik zame žmulj, natoči punoga vina i dava malomu neka pije. 

Mali govori: 

- Tisi stareji, pij ti prvo, pak onput ja. 

Čovik popije i da drugi žmulj malomu. Mali borme popije se do dna. Sada mu govori 
čovik, neka triput udre z motikom, pa da će nać tri žari cekini. 

- Aneja, - govori mali, - leh kako si je ti zakopal, tako je i ti sam otkopaj. 

Čovik je otkopal i govori: 

- Vidiš, mali, ja sam bil tu zaklet, i ti si me s ten zbavil, ča si bil tako siguran i ča nisi otel 


niš v' ruku prijet. Ove dve žari cekini zami za se, a z ovom tretom plati maši za duši, ke 
su ovde poginule. 


I sad se učini dan. Mali projde jutro s gradine, pa ni ni hodil po oneh tri sto forinti, ča mu 
je bil sud obećal; dosta su mu bile žari s cekini. Leh lipo projde doma k ocu i matere, pa 
još i sad s njimi žive i veseli se. I ja san bil jedanput pu njega, pa mi je to pripovedal, ale z 
žari mi ni niš dal. 








eLektire.skole.hr 

Neobična trgovina 


E kaže, živio jedared jedan siroma' čovik. Imo on ženu, a žena nikake prćije, pa žive na 
salašiću i malo zemljice, što su zapatili iz deset nokata. Rade oni svoju njivu, pa se iz tog 
kruvare i krpare. Više poste neg' što mrse, al' se ne može baš kazati, da su gladni i sopar- 
ni, već ljudi od dana do dana sastavljaju svoju muku i žive čuvarno. Tako oni zapate i 
kravicu, a ona blagoslovena, ko da zna, siromaške triba pomoći, pa se latila i sve po dva 
teleta teli. Latila se ona, al' svega je jednom obogatila junicom siromaška, a drugo bičići, i 
uskoro on odranio četiri vola. Za toliko marve je zemlje malo, pića na kratko skrojena, pa 
žena kaže njemu jednog dana: 


- Sutra je vašar, a u nas kuća prazna. Zapatit ćemo evo već i dice, pa će tribati više i zalo- 
gaja i zakrpa. Prodaj ti ove volove, pa kupi, što nam triba za život. 


- Bolje bi ja volio, da se s kojim komšijom za čega pazarim. Di se ja razumim u trgovinu?! 
Naići ću na kake bangalole, pa će me privariti, - pravda se čovik. 

- A šta ćeš se pazarivati? Dobit ćeš tiganjicu za lonac, pa će se baš moći rugati tiganjica 
loncu, i još da se omrazimo s kojim komšijom. A znaš ti, da od dobrog komšije boljeg 
roda nema. 


Ne popušta ona. Razumi se on ol' ne razumi u trgovinu, samo nek' krene na vašar. 

- Kaka si mi muška glava, kad ne smiš tisniti u svit?! - okrenila ona drugi razgovor. 

Kad je čovik vidio, da je pridnjak njezin pa njezin, nema šta, već tu mušku glavu prignio 
i počo spremati volove za vašar. 


- Idi ti samo, pa ćeš se već uvartati. Ne možeš cilog vika samo nosom turati zemlju ol' 
siditi u zapećku, - nakalami ona još na razgovor. 


Kad je tako - navalilo selo, pa i popo, mora da se ženi - potira on svoja četiri vola i ajde s 
njima na vašar. Iđe on, pa sve oči odmara na njima, tako su lipi. Timario je on svoju mar- 
vu, pa je već i zato lipa, a još je zapaio volove rogate, da rogatiji' na široko nema. 


Ide on, pa sve misli šta bi i činio, al' nikako ne zna, šta bi za nji' tražio. A kako bi i znao, 
kad su njemu dragi, ta žao mu, ko da mu komad od srca otkidaju. Tako se on misli i kad 
naiđe na jednog debelog, rumenog, pa dobro obučenog i obuvenog čovika. 


- Kuda ćeš, pretelju, s tim volovima? - odma' onaj njeg! zapita. 

- Ta iđem na vašar, da i' prodam, - kaže on. 

- Ove volove?! - stao onaj, pa se čudi. 

Siromašak se odma ustravio, ta, ko štene prid batinom. 

- Zašto, dobri čovče, da ne tiram ove volove?! Nisu oni ni kradeni ni oteti. 


- Ne kažem ja, da je tu štogod nepošteno, - onaj će - al!, ludi čovče, di ćeš na vašar, kad ti 
volovi ovake repove imaju. Ne misliš, da će kogod i tako što kupiti. Ja sam idem s vaša- 
ra, al' tamo nijedan vo nema repa. Ako već misliš ići na vašar, al! odma osici svima repo- 

ve, jer se po vašaru šeta kralj, pa nek' ti koji vo ma'ne repom i izbije kralju oko, teže nevo- 
lje ne moraš tražiti. 

Ode debeli dalje, ko da ga ni briga nije, a siromašak osto u nevolji. Šta će, kad je ovom 
vašaru tako, već osiče lipo volovima repove. Ide on sad dalje, a volovi kusavi i krvavi, ta 
gotovo vašar kuda prolaze. 


Nije on dugo išo, a prid njeg! opet taj debeli, al sad u drugom odilu; a siromak se već ta- 
ko uzbunio, da ga valjda ne bi pozno, ni da je u istom odilu izišo prid njega. Vidi debeli, 
da ga siromak nije pripozno i ko bajage opet pita, kuda će s volovima. Nije siromak dob- 
ro ni reko, a on na njega: 


- Alaj, ludi čovče, di ćeš ti volove prodati kad ovake rogove imaju?! 
- A zašto? - zapita siromašak, pa sad već sav drće od stra'. 


- Još pitaš?! - onaj njemu. - Ta ja sad iđem s vašara, al' tamo nisam vidio vola s rogovima. 
Ko bi i tiro rogatu marvu tamo, pa da pobisni i nabode na rogove na čega naiđe. 


- Ako je do tog, moji volovi su mirni; ne pamtim, da su se kadgod i uzjogunili, a ne da bi 
još i bisnili. 

- E, moj pretelju! Ne pita se to, kaki su bili, već kaki su na vašaru. A tamo ti ima svita ta- 
kog, da bi se i ker otrovo, kad bi ma kojeg od ti' ugrizo, a ne da tvoji volovi ne će pobisni- 
ti. Već ti kreši rogove, ako misliš s volovima baš na vašar. 

Požalio siromak, što je ikad krenio na ovaj priteški put, pa u sebi i ženu spominje nikim 
čudnim ričima; al' vidi, da nema drugog, već sikiricu u šake i kreši rogove. 

Svršio tužan i žalostan i taj poso, i ode dalje. Napravio od volova pravo čudo: ni repa, ni 
rogova. Tako on stigo i pod sam vašar, a onaj debeli opet prominio odilo i već ga čeka. 
Opet on bajagi pita siromaška, kud će se s tim volovima, pa onda prominio dlaku i veli 
mu: 


- Alaj, ludi čovče, valjda ne misliš, da će kogod kupiti ovako kusave i ubogaljene?! Ako si 
čovik, koji daje štogod i na čovičanski obraz, nemoj ni ići tamo, da ti se ljudi samo rugaju. 
Siromak je već zbunjen, pa mu je sad već dosta od svakakog razgovora. Na zna on s kim 
ima posla, pa zato još kaže: 

- AI ja sam se našo s dva čovika, koji su mi kazali, da na vašaru ni jedan vo nema ni re- 
pova ni rogova. 


- A ti njim nisi moro povirovat. Ja idem s vašara. Tamo su volovi, ta ne znaš koji rogatiji, 
a koji repatiji. Nemoj ići, da se samo sramotiš, već ti nji prodaj meni za vondilj i gladali- 
cu. 

Da bi on dao četiri vola za vondilj i gladalicu! Taki razgovor ne će ni da sluša, već otira 
volove na vašar. Kad on tamo, a ono sav svit biži od njega, a smijanju kraja nema. Kako 
se svit ne bi smijo, kad niko još nije vidio volove brez repa i rogova. Nije njemu pravo, al' 
se ne miče s vašara, dok se svit nije razišo. Pada veče, pa čovik šta može sa svojom nevo- 
ljom, već krene kući. Kako on na kraj varoši, a onaj s gladalicom i vondiljom ga već čeka. 


- No, jesam ti kazo, da ne tiraš te volove na vašar. Izgleda mi, da si konten na sve neva- 
ljano, samo na pametnu rič ne slušaš. 


Tako on siromaška još i kara, a onaj uvuko glavu, pa samo ćuti, kad mu je i tako dosta 
nevolje. Zanimila siromašku usta, al! onaj veli: 


- Eto, da ne bi osto pod sramotom, ja ću ti i sad dati za volove gladalicu i vondilj. 

Šta će siromak, već napravi trgovinu. Uzet će on barem gladalicu i vondilj, samo da ne 
izađe ženi prid oči s ovakim volovima. Za čas pogodba bila gotova, i onaj debeli otira 
volove pivajuć, a siromak pođe kući plačući. 

Iđe on sad, pa ni sam ne zna kako ga noge nose, i tako dođe do nike vode. Sist će on tu, 
da se malo odmori. Kako on na obalu, a prid njim zapliva jedna patka, pa zlatna. Da si 
onda vidio trgovca s vondiljom i gladalicom! Skočio na noge i zgrabio za patkom ko 
vrepčar. Zgrabi on, a patka prne. Zgrabi on opet, a patka i opet prne, i tako to išlo nikoli- 
ko puta. Jedared se on dositi jadu, pa baci odilo sa sebe. Zaplivo on za njom, da je tako 
uvati, a patka drugo nije ni čekala. Odvarala ga daleko, pa onda uzleti za čas s obale, 
uzme njegovo odilo, pa još i gladalicu i vondilj. 

- Slip si ti kod očiju, a mene bi vaćo? - poviče ona, kad mu je priletila iznad glave. 

On zinio u vodi, pa se malo nije zadavio. Sve ne viruje ušima, pa vikne: 

- Što kažeš? 

- To, da prid tebe nisu izlazila tri čovika, već jedan, samo uvik u drugom odilu. Kurjak, 
brate, dlaku minja, a ćud nikada. A taj tvoj debeli kurjak je bio kasapin, pa su njemu dob- 
ri volovi i brez repa i rogova. 


- Baš istinu govoriš? 

- Baš istinu! - vikne patka. - A ti se postaraj, da ti kora pukne s očiju prije, neg! se mašiš 
za mnom. Ovako će te svaki žednog privesti priko vode, a ne da te ne će patka, koja se 
na vodi i rodila. 


Kad je siromak sve to čuo nije mu bilo svedno. Za čas on isplivo, pa stoji go ko prut, al' 
mu nije zima već još vrućina od svega tog, što je taj dan priborto. Zamislio se čovik, pa 
kad je sve dobro promislio, kaže on sebi: 

- Pravo je kazala moja žena, da ne triba nosom turat zemlju, nit sidit u zapećku. 


Bome je on sad vidio, da mu je cilog puta pamet sidila u zapećku i da je zato nastrado. 
Osto sad i pust i go, al' je zato sad uzo pamet u glavu. Noć ladna, pa ne vridi tugovat' na 
obali i smrznit' se, već on krene da nađe sebi kako prinoćište. Nije on odmako daleko od 
te vode, kad naiđe on u šumi na vrepčara, koji se zapleo u trnje. Ranili ga u krilo, pa ne 
mož' dalje. Ranjen je taj vrepčar, letiti ne može, ali se nije užegurio, kad mu je on prišo, 
već se nakostrušio, pa tiska na njega i noktima i kljunom. 

- Vidi, vidi, - kaže siromak, kad je to vidio, - ti si momak na svom mistu. Ne daš se. No 
nemaš se šta od mene braniti, jer ja ne ću iskoristiti tvoju nevolju, ko što je onaj debeli 
kurjak moju, već ću ti pomoći u nevolji. 

Uzme on njega na prsa, pa jedan drugog griju. Ide sad on dalje i jedared vidi niku svit- 
lost. Ajd, on bliže, pa vidi, da je to ukraj šume kuća iz koje pada svitlost kroz otvorena 
vrata. U kući nema nikog, samo se iz sobe čuje razgovor. Došlo to njemu na ruku, što su 
vrata širom otvorena, pa di će go među čeljad, već se zavuče u garnjak i tu legne u peći- 
cu. Kako je, tako je, nije pod vedrim negom go, a u garnjku vruće, pa je dobro i njemu i 
ranjenom vrepčaru. Posluša on šta se unutra govori, pa sve sluhti, ne će |' možda ko pri- 
povidati o volovima brez repa i rogova. Ne čuje on to, već da će čovik baš sad otići da 
vidi, šta mu čobani rade. Odma je siromak, znao, da ovaj domaćin ima tušta ovaca, pa se 
zamislio, kako bi to dobro bilo, da se pošteno pazario s volovima za čopor ovaca. Tako se 
on zamislio u garnjaku, kad jedared evo nikog čovika, al' i taj prođe kroz kuću na vr' prs- 
tiju ko mačak, pa baš u garnjak. Pogleda siromak bolje, pa vidi, da je to popo. Vidi on 
popu, al' u to i popo njega, pa će bižati natrag. 

- Al da nisi ni koracio, jer ću odma vikati u pomoć, - siromak na njega, jer je vidio, da u 
pope nisu čisti poslovi. 

Popo, da će bižati, a siromak, da će vikati, i tako popo na kraju uvuče uši. 

- E sad da minjamo odilo, - siromak na njega. 

- Kako ćemo minjati, kad ti nemaš na sebi ništa, - uzjogunio se popo. 

- Ta imam, popo, samo si ti slip kod očiju. Ti ćeš meni dati kako ti imaš, a ti uzmi kako 
nađeš na meni. Znaš, popo, tako sam i ja prolazio, dok sam bio slip kod očiju. 

Ne da popo; a siromak, da će uzbuniti kuću, popo ne da, a ovaj će u dreku, i na kraju 
popo opet uvuče uši ko istučen ker. Kako se siromak obuko u popovsko, odma je i istrčo 
iz garnjaka, a popi zapritio, da se ne makne, jer će biti po ušima. 

Zakvrca on na pendžer, a na to čoban zapita: 

- Ko je? 

- Popo putnik, traži konak. 

- O, hajte unutra, gospodine, ima u nas mista, - odma se ozove čoban, i već i trči, da uve- 
de gosta. 


Potrče čoban, al! se čobanki ne sviđa, što se našo tu i popo putnik, kad je ona njezinog 
već naručila, pa će na čovika: 

- Šta mi tu primaš kojikake popove putnike, kad ćeš ti otići od kuće! 

Namrkosila se čobanka, al čoban ne da pokrke, već vodi popu putnika, pa odma s njim u 
pročelje. Nije se popo-putnik dobro ni zgrijo, a čobanu zapo za oko vrepčar i zapita: 

- Šta vam je to, gospodine? 

- Ovo?! Najvridnije, što sad imam: pogađač. 

- Kaki pogađač?! - začudi se čobanin. 

- Taki, koji pogađa sve na svitu. Da izgubiš iglu na guvnu, samo njeg' pitaj, pa će ti u igli 
biti već i konac udiven. 

Popo-putnik je ozbiljan, pa govori tako, da skoro i sam viruje, a di ne bi čobanin, kojem 
je u kuću došo ovaki čovik, što svitom putuje. Cim je on čuo, kakog gosta ima, odma je 
bio još ljubopitljiviji, pa kaže: 

- Pa nek' pogađa meni štogod! Eto, nek' mi kaže, šta je ne znam u kući. 

- Može, - kaže na to popo-putnik, - al' ne bez sto dukata. 

Dobro je siromašak pogađo, kad je mislio, da ovaj ima velike čopore ovaca, jer kako on 
kazo za sto dukata, a čoban i' već istrese prid njega. Oće čoban, da mu pogađač pogađa, 
al' ne će čobanka. A još, kad je čula, šta triba da pogađa. Taj njezin čovik je bio domaćin, 
koji je znao u svojoj kući sve do poslidnjeg klina. Sta on nije znao samo?! To, da je njezin 
popo došo već u garnjak i da čeka, samo da čoban ode kod svoji' ovaca. Ta ona mu je i 
ostavila otvorena vrata od kuće. 

Dabome, kad je čula šta čovik oće od pogađača, da je počela fundarati po sobi, pa se ba- 
jage srdi, što rasipa novac i na čovika će: 

- Ko je to još vidio tolike dukate dati za ma kaku ludost? Mani se ti tog! 

Uzmuvala se ona, pa ko zmija oko čobana, al' onaj opet ne da pokrke, već kaže gostu: 

- Samo nek pogađač pogađa, šta ima u mojoj kući za čega ja ne znam. Možda to vridi i 
više od sto dukata, kad čovik sve zna pod mojim slimenom. 


- I vridit će, - kaže popo-putnik, pa stisne vrepčarevo ranjeno krilo. 

Kako ga malo žignio, a vrepčar: kra, kra! 

- Šta kažeš?! - zapita čoban. 

- Da imaš u kući sakrivenog nepretelja, al! onakog, s vraga sadrlog! 

- Ta ne govorite? - ustravi se čoban. A kako bi ga mogo istirat?! 

Kazat će njemu pogađač i to, al' bez sto dukata nema razgovora. Dao bi čoban i više, kad 
je čuo kaku nevolju ima u kući. Odma on izbroji dukate, a onaj opet malo stisne vrepča- 
revo krilo. Pita čoban, šta je pogađač kazao, a popo-putnik kaže: 

- Nepretelj je u pećici. Daj kotlić i kašu, pa ćemo ga istirati. 

Odma čoban naredi ženi, da spremi sve, što je pogađač kazo, a ona bome ne će. 

- Sad ću se ja latiti u kojikake vašange, pa još u noć, šta još ne bi 'tio, - počela ona i brojiti. 
Al' samo je počela! Čobanu se to odma nije svidilo, pa kad je onda zagrmio, ni rič se više 
nije čula. Sprema žena kotlić i kašu, a sve misli, kako bi otrova kuvala misto kaše, pa po- 
gostila i popu-putnika i njegovog pogađača. Mislila ona šta mislila, al' popo-putnik se i 
sam latio, pa loži vatru, a čoban pristavio kašu, pa već miša velikom kutljačom. 

Za čas tu kaša provrla, a popo-putnik kaže onda čobanu: 

- Ti, sinko, uzmi sad sikiru i kad nepretelj pođe napolje, a ti njeg' samo u čelenku! 

Kad je žena to čula, sve poskočila, pa se stala prinemagati. 

- Nemoj, čovče slušati ovu napast! Šta ću ja sirota brez tebe, ako te nepretelj upropasti?! 

- Ne će više, - nasmije se popo-putnik, - dosta je to dosad radio. 

Ne da se ni čoban osoliti, već ženi ustranu, a on sa sikirom stao na prag. Popo-putnik 
onda uzeo kutljaču kaše, pa otrese na onog u pećici. Odvaća on kutljaču za kutljačom, pa 
sve lupa u pećicu, a popi golaću pećica sve više tisna. Uvlači se on ko spuž, al' vrila kaša 
škropi po cijeloj pećici, i jedared popi golaću dotužilo. Dobra je kaša sa žmaram, al' se 
popi ne dopada, da se od njegovog sala prave žmare. 

I popi-putniku već dosadilo, da maše kutljačom, pa namigne i vikne čobanu. 


- Domaćine, ne će nepretelj napolje, dok ga ne nasitimo. A taj se naviko, da guta svašta 
sa tuđeg astala. Iskini i kajiš od kože sa leđa, taj će ga progutati, al' se nasititi ne će: 


- Pa šta ćemo onda tužni i žalosni? 


- Šta ćemo?! Pogleda, valjda su se već ugrijali klinci na žeravi. Daj vile, da mu bacimo u 
zube koju šaku ugrijani' klinaca, valjda će se onda zasititi. 

Kad je onaj u pećici čuo, kako će ga častiti s klincima sa žerave, borme se više nije mislio. 
Skoči on iz katlanke i biž vratima. Kako je nataraške sunio, tako je kotlić s kašom i priva- 
lio, pa kad je onda onako opečen i umeljan od kaše đipio vratima, čobana nestalo, ko da 
ga vitar oduvo s praga. Popo-putnik je imo muke, dok čobana nije pronašao i dovo u ku- 
ću. 

- Ta šta si se tako ustravio?! - pita njega popo-putnik. 

- A ko se ne bi ustravio?! Kako se četveronoški zatrče, ta bi i mene odno u pako, da ni- 
sam za vrimena pobigo, - kaže čoban i sve se obazire, nije 1' taj nepretelj možda još i sad 
u kući. 

Umiri njeg popo-putnik i kaže, da mu ovaj nepretelj nikad više ne će doći u kuću. Kad je 
tako, čoban počasti bogato svog spasitelja, i siromak onda krene dalje. Ode on, pa je već 
dobro odmako, kad se i čoban sitio, da ima glavu na ramenu. Poče čovik, da se misli i 
odma i smislio štogod pametno. U njega je dosta čopora ovaca, a ne može se baš pofaliti, 
da se svi čobani paštre, pa često nestane po koja ovca. Da je njemu onaj pogađač, taj bi 

našo svaku ovcu. I odma čoban namisli, da od pope-putnika kupi pogađača. Uzjaši on 
na magarca i potrče za siromakom. 

- Stanite, gospodine! - poviče on još izdaleka. 

- Šta je, sinko? 

- Znate šta, gospodine, - kaže čoban, - prodajte mi tog pogađača. 

Kaže on i zašto bi ga kupio. Kaže on, al' siromaku žao čovika, ne će više da ga vara i lipo 
mu veli: 

- Dobri čovče, ja bi' ti ga prodo, al' ti ovce ne će naći. Jedino bi ti bio od koristi, što bi te 
čuvo od ovog nepretelja, što smo ga sad istirali. 

Nije ni to mala stvar. Di bi i bila, kad nepretelj malo da nije odno u pako sirotog čobana. 
Kupit će on pogađača, pa nek' mu kuću čuva od neprijatelja. 

- Dobro, - kaže onda siromak, - eto dat ćeš mi tog magarca i sto dukata, pa nek' ti je sa 
srićom. 

Obraduje se čoban, što će tako jeftino doći do pogađača i sve se zafaljiva popi-putniku. 
Ovaj lipo uzjaši na magarca i kad će se rastati još kaže čobanu: 

- Samo ubardaj, šta ću kazati: zapriti ženi, da se pogađača ne žigne. Ako ga ne timari, il' 
samo ružno i pogleda, pogađač će na sva usta povikati, ko je bio taj nepretelj i šta je tra- 
žio u tvojoj kući. 

- A zašto da tako zapritim ženi? - zapita će još čoban. 

- Da ti se nepretelj ne bi više zavuko pod slime, - kaže popo-putnik i odjaši na magarcu. 
Ode on veso, a čoban se još veseliji vrati kući. Obradovala se i čobanova žena, kad je ču- 
la, da će pogađač sve dotle ćutati o nepretelju, dok ga ona dobro timari. Uzvrpoljila se 
sad oko pogađača, pa kako se na njeg/ iskosirila, kad je pogađo, da je nepretelj u kući, 
tako sad sve prede oko njega, kad je čula, da ne će kazati, ko je bio taj nepretelj. 

Požuri se sad siromak, da digod nabavi čestito odilo; popovsko ga već počelo žuljiti, al' 
se siti, da mu je patka još dužna. Dojašio on do vode, a patka se brčka u sva zvona. 

- Hej ti patko, - poviče on, - baš dolazim iz gostiju od svetog Petra. Dobro, što sam te vi- 
dio. Sveti Petar se sprema u vis, pa ti poručio, da mi dadeš vondilj i gladilicu onog, što si 
ga ženog privela priko vode. 

- Oću, sveti oče, oću, - poviče patka i već se i stvorila prid siromakom. 

Prida ona vondilj i gladilicu, a siromak to spremi u torbu, al' i zlatnu patku. 

- Šta š' sa mnom, - uplaši se patka. 

- Oću, da te se nagledam, jer više nisam slip kod očiju. - nasmije se siromak i strgne sa 
sebe popovsko odilo. 

Kad je patka vidila, ko je taj sveti čovik, nije ni požalila, što mu je dopala šaka, već mu 
kaže: 

- Sad vidim, da si od mene ne samo naučio, već me i nadmudrio. Zato si zaslužio ne sa- 
mo mene, već i moje pačiće, koje sam jučer izlegla, - pa mu pokaže bunju u trski. 

Ode siromak do bunje, pa uzme dvanejst zlatni' pačića. Ode on sad na magarcu i zdrav i 
čitav stigne kući, al' se nikom nije pofalio, kako je trgovo s volovima brez repa i rogova. 
Nije više ni išo da trguje, već lipo svoju zemlju radio, zlatna patka mu legla lipe pačiće, a 
vondilj i gladilicu ostavio da i' kadgod po kome pošalje svetom Petru. To je 'tio uraditi, 
da niko ne bi kazo da je on čovik nepošten el lažov. Nek Petru bude i vondilj i gladalica. 

Prava se muka 
ne da sakriti 


Bio jedan siromah čovjek, pa se pribije u nekakva bogata čovjeka, da služi bez pogodbe. 
Tako je služio godinu dana, a kad se navrši godina, on dođe gospodaru svome i zaište, 
da mu plati, što misli da je zaslužio. Gospodar izvadi jedan novčić pa mu reče: 


- Na, to ti je služba. 
Sluga uzme onaj novčić i zahvali gospodaru, pa onda otiđe na jedan potok, gdje je voda 
bila vrlo brza. Kad dođe na potok reče sam u sebi: 


- Bože milostivi! Sta je to, da sam zaslužio samo jedan novčić za cijelu godinu dana? Ali 
bog zna, jesam li i toliko zaslužio. Evo ću sad da ogledam: bacit ću ovaj novčić u vodu, 
pa ako ne potone, onda sam ga zaslužio; ako li potone, nisam ga zaslužio. 


Pa se onda prekrsti govoreći: 
- Bože milostivi! Ako sam zaslužio ovaj novčić, neka pliva povrh vode, ako li nisam, ne- 
ka potone na dno. 


To rekavši baci novčić u potok, a novčić odmah potone na dno. Onda se on sagne, te iz- 
vadi novčić iz vode, pa ga odnese gospodaru natrag govoreći: 


- Gospodaru! Evo ti novčić natrag, ja ga još nisam zaslužio, nego ću te služiti još jednu 
godinu dana. 

Tako stane na novo služiti, i kad se opet navrši godina dana, on dođe gospodaru i zaište, 
da mu plati što misli da je zaslužio. Gospodar opet izvadi novčić pa mu reče: 

- Na, to ti je služba. 

On uzme novčić i zahvali gospodaru, pa opet otide na onaj potok, prekrsti se i baci nov- 
čić u potok govoreći: 

- Bože milostivi! Ako sam ga pravo zaslužio, neka pliva povrh vode, ako li nisam, neka 
potone na dno. 

Kako ga baci u vodu a novčić odmah padne na dno, a on se sagne te ga izvadi, pa opet 
odnese gospodaru govoreći: 

- Evo ti, gospodaru, novčić natrag, još ga nisam zaslužio, nego ću još jednu godinu da te 
služim. 

Tako opet počne služiti, pa kad iziđe i treća godina, on otide gospodaru i zaište da mu 
plati što misli da je zaslužio. 

Gospodar mu opet da novčić, a on ga uzme i zahvali, pa otide opet na potok da vidi je li 
ga sad zaslužio. Kad dođe na potok, prekrsti se, pa baci novčić u vodu govoreći: 

- Bože milostivi! Ako sam zaslužio ovaj novčić, neka pliva navrh vode, ako li nisam neka 
potone na dno. 

Kad novčić padne u vodu, počne plivati povrh vode. Onda on veseo uzme iz vode nov- 
čić i metne ga u džep, pa otide u šumu i načini malu kolibicu i onde stane živjeti. 

Poslije nekog vremena čuje on, da se stari njegov gospodar sprema na galiji preko mora 
čak u drugo carstvo pa otide sa svojim novčićem k njemu, i stane ga moliti da bi mu ku- 
pio što u drugom carstvu za njegov novčić. Gospodar obeća i uzme njegov novčić, pa 
pođe na put. Putujući tako nađe kraj mora nekaku djecu, koja su bila iznijela mačka da 
ga ubiju i u more bace. Kad on to vidi, pritrči k njima, pa ih zapita: 

- Šta je to djeco? 

A oni mu odgovore: 

- Čini štetu pa hoćemo da ga ubijemo. 

Onda on izvadi onaj novčić svojega negdašnjega sluge, pa im pruži da mu dadu mačka. 
Djeca to jedva dočekaju pa uzmu novčić a trgovcu dadu mačka. On odnese mačka na 
galiju, pa pođe dalje putovati. 

I tako putujući jedan put dune jaki vetar, te odnese galiju bog zna kuda, da za tri mjeseca 
nije mogla izaći na svoj pravi put. Kad vjetar stane, gospodar od galije nije znao gdje je, i 
pošavši još malo dalje, dođe pod jedan grad. Kad se čuje u gradu, da je došla galija iz 
nepoznate zemlje, navale mnogi, da je gledaju, i jedan od onih ljudi, koji je bio vrlo bo- 
gat, pozove gospodara od galije na večeru. Kad tamo, ali gospodar od galije ima šta i vi- 
deti: miševi i pacovi trče na sve strane, i sluge s batinama stoje, te brane da ne natrče na 
sto. Onda reče domaćinu: 


- Za boga, brate, šta je to? 

A domaćin mu odgovori: 

- Tako je, brate, uvijek kod nas, da ne možemo od toga zvjerinja na miru ni ručati ni ve- 
čerati. Još kad spavamo svaki imamo svoj sanduk, pa se u sanduk zatvorimo, da nam ne 
bi uši poizodgrizalo. 

Onda se gospodar od galije sjeti svoga za novčić kupljenoga mačka, pa reče domaćinu: 

- Ja imam u galiji zvjerku, koja bi to sve zatrla za dva tri dana. 

Domaćin na to odgovori: 


- Brate, ako imaš takvu zvjerku, daj je ovamo, ja ću ti napuniti galiju samoga srebra i zla- 
ta, samo ako je istina što kažeš. 


Poslije večere otide gospodar od galije, te donese svoga mačka, i reče domaćinu da leže 
bez sanduka; ali oni opet ne smjednu ni po što, nego on sam ostane tako da spava. Onda 
on pusti mačka, a mačak, kad opazi tolike miše i pacove, počne ih hvatati i daviti pa sve 
na gomilu svlačiti, a i miši i pacovi poznavši ko je tu, stanu bježati kud koji. Kad u jutru 
dan osvane, i oni poustaju, ali nasred sobe velika gomila mrtvih miševa i pacova, a po 
sobi slabo je koji još trčao, nego su izvirivali iz jama. A poslije tri dana nije se mogao ni 
jedan ni vidjeti. Onda domaćin za mačka napuni putniku galiju punu srebra i zlata. 

Po tom naš putnik pođe s galijom kući. Kad dođe kući svojoj, dođe mu stari sluga nje- 
gov, da ga pita, šta mu je donio za onaj novčić. Gospodar mu iznese jedan mermer ka- 
men, lijepo otesan na četiri ugla, pa mu da: 

- Na, to sam ti kupio za tvoj novčić! Sluga se tome vrlo obraduje, pa uzme kamen i odne- 
se u svoju kolibu, te načini od njega sto. Sutradan otide sluga u drva, pa kad se vratio 
kući, a to se onaj kamen pretvorio u zlato, te sija kao sunce, sva se koleba od njega svijet- 
li. Kad on to vidi, uplaši se, pa otrči svome starome gospodaru i kaže mu: 


- Gospodaru, šta si ono ti meni dao? Ono nije moje, hodi da vidiš. 

Gospodar dođe, i kad vidi, kakvo je bog čudo učinio, onda mu reče: 


- Nije fajde, moj sinko! Kome bog tome i svi sveti; hodi ovamo, evo tvoga blaga. 


Pa mu da sve što je god donio na galiji, i da mu kćer svoju, te se oženi njome. 











eLektire.skole.hr 

Coban nadmudrio 
carevu kćer 


U stara vremena, živio jedan kralj. Nije imao muškog poroda, al su mu rasle tri 'ćeri, tri 
rumene jabuke. Čuvao je nji 'stari kralj, pa ne da ni sunce da i' opeče, ni vitar da ošine; i 
kad je došlo vrime, da se najstarija udaje, kralj razglasi da će je dati onom, ko je triput 
nadmudri. 

Divojka nije samo lipa, nego i mudra, da je to za pripovitku. 

Čim je glas puko, a prosilac prosiocu daje bravu. Divojka kaže, da će se udati za onog, 
koji je triput nadmudri, a kojem proscu ne pođe za rukom, taj će je dvoriti sve dotle, dok 
se ona ne uda. Za kratko vrime kraljeva najstarija 'ćer je imala sluga već i na odmet. Ne 
nadmudre nju prosioci, al' ni jedared, a ne da će jedan triput. Nije to ni divojki pravo, 
počela se već bojati, da će side kose plesti, a čovika ni onda imati ne će. Ne dopada joj se, 
al' ne će da pođe ni za takvog, koji nije bar toliko kadar primetniti priko glave ko ona. 


Kad su se prosioci već proridili, začuje za ovo i jedan kraljev čoban. Njega su čobani našli 
u šumi, kad je još bio u povoju, pa su ga ovce dojile, a vitar ga ljuljo. Tako je on sam od- 
rasto na svitu, i što je od čobana dobro vidio, to mu je bilo sve blago. 

- Sluga sam i ovako, sluga ću biti, ako me srića ne posluži, - kaže on čobanima, kad je čuo 
kako se kraljeva najstarija 'ćer udaje; i javi se i on za prosioca. 


Kiša ga umivala, vitar mu lice sušio, rasto je u polju ko trska, pa momak lip, da ga se na- 
gledati ne možeš. Makar je čoban, udavači se odma dopo, al' baš zato je tila viditi, je l'i 
tako oštre pameti. 

Pita on nju u čemu će se prvo nadmudrivati, a divojka kaže: 

- Čekaj, dok malo promislim. 


Njemu nije teško čekati, kad je cilog života čeko, dok se ovce ne napasu. Momak čeka, al' 
sve motri. Drugi dan on čuje, kako je divojka zapovidila, da se zakolje sva živina i poku- 
pe sva jaja, jer će biti velika čast. Čim je čoban to čuo, a on prvi potrčo na guvno. Uhvatio 
tri dobre kokoške, jednog pivca i kvočku, pa s njima ukraj šume. Tu sve metne u jedan 
šupalj rast, pa sio na drvo i svira u frulu. 


- Šta ti tamo radiš? - na njega će divojka, kad ga je spazila. 
- Čekam! A di će čoban, već pod šumu. A nuz svirku lakše vrime prolazi. 


Divojka se malo zamislila, a i sama vidi, da je to tako, pa ode dalje da vidi, nije I' digod 
još ostala koja kokoš il' koje jaje. Čoban svira na rastu, ko da se đuture pogodio, a kako 
siroma' i ne bi, kad jedared kvočka kvoči, jedared kokoši kokodaču, a i pivac se samo 
protegne, pa zakukuriče. 


U dvoru se goste, ta i kerovima je doteklo bataka i kajgana. Kad već ni kuvanog jajeta 
nije bilo, dođe kraljeva 'ćer i kaže čobanu: 

- Sad slušaj: dok sunce tri put ne zađe, da stvoriš kvočku i devet jaja, pa da kvočku nasa- 
diš. Za tri nedelje nek izleže devet pilića. Sve ovo stvori, al! iz dvora, da ne izlaziš. 


Ode ona, od čobana ni rič nije dočekala, a on frulu, pa samo svira. Kad će već i veče pas- 
ti, on samo stego kabanicu, pa zavuče ruku u 'rast. Tamo tri krupna jajeta. Tako su njemu 
koke snele i drugi dan, pa i treći. Kad došlo vrime, a on zagrne kabanicu i prid divojku. 


Ne vidi ona, što je pod kabanicu, pa ga pita: 

- Šta ti misliš, da ćeš sa mnom izaći na kraj tako, da samo sidiš na 'rastu i sviraš? 

- Ta nisam ja samo uzalud sidio. 

- Neg/ šta si radio? 

- Kvočio, - nasmije se čoban. - Dosad ja, a sad nek kvoči ona. - kaže i izvuče ispod kaba- 
nice kvočku i devet jaja. 

- Otkud ti to?! - začudi se divojka. 

- Kazat ću ti, ako priznaš da sam te nadmudrio. 

- Dok kvočka izleže svih devet pilića. 


Nasadili oni sad kvočku u zlatnu kotaricu, pa čekaju. Čoban se tri nedilje samo časti u 
kraljevskom dvoru. Došlo vrime, pilići počeli prokljucavati jaja, pa osam za čas zapištilo 
pod kvočkom, al' deveto ćuti. Cekali oni još jedan dan, pa onda vide da je deveto jaje 
mućak. 


- No, ko je koga nadmudrio?! - nasmije se divojka, al! pomalo žalosno. 

- Ja, - na to će momak. 

- Kako, kad se samo osam pilića izleglo. 

- AI sam ja devet jaja našo u dvoru, di ni lupinje nisi ostavila. 

Da rič ne bi sporili, momak kaže: 

- Otići ću ja do kralja, pa nek' on kaže ko ima pravo. 

Divojka pristane od prve riči, i čoban taj čas osvane kod starog kralja, pa mu laže ovako: 


- Svitla kruno, ja sam se okladio s jednim pobratimom, da ću s batinom od jednog udarca 
smlatiti s oraha devet zrna. Izabro ja dobru, čvrstu batinu i srušio od jednog udarca s dr- 
veta devet zrna, al' je jedno bilo prazno. Pobratim mi veli, da je okladu dobio on zato što 
je ovo zrno prazno, a ja držim da sam okladu dobio, jer je oraha devet. 

Stari kralj je malo promislio, pa onda veli: 

- Dabome, da si ti dobio. Orasi su rodili na drvetu, a ne u tvojim rukama, ne možeš ti biti 
kriv, što je jedan prazan. Glavno je da si ti devet srušio. 

Kad je divojka čula, kako joj je otac prisudio, pokorila se i ona. Nema sad drugo, već da 
izmisli, kako će novo pitanje zadati čobanu. Priljubila se nuz njega, pa se ne miče dalje ni 
za nokat, al' kad ona pije, njemu ne da, kad jide, njemu ne da. Prošlo tako tri dana, pa se 
momak nasušio. 

- Sad ću metnuti prid tebe ćup meda i jabuku rumenu, da rumenije vidio nisi, pa da vi- 
dim, 'oćeš li izdržati tri dana, da med iz ćupa ne lizneš, a jabuku ne zagrizeš. 

- Jane ću, pa nek mi se zubi suše i sedam dana, - na to će momak. 

- Na kraju švigar puca, - nasmije se divojka. 

Vidio čoban, da mu kraljeva 'ćer dobro sprema pod glavu pa ode do svinjara i ovaj mu 
sveže ruke na krstima. Sio sad čoban, a rukama ni da makne, kad ga je svinjar svezo do- 
brim kajišima. Kako on sio, a kraljeva najstarija 'ćer donese prid njeg ćup meda, a sridnja 
nosi rumenu jabuku. Coban ne smi otić nikud, a one paze, kad će navaliti na med i na 

jabuku. Bi čoban pa jako, al' je zato sebi i svezo ruke. Divojke mu sve priko usana vuku 
ćup i jabuku, al' on stiska zube. Tako prošo jedan dan, pa drugi, i treći dan već počo pa- 
dati mrak. Kad je udavača to vidila, a ona nož i osiče kajiše na čobanovim rukama. Kako 
mu ruke oslobodila, a on zagrize jabuku, ta skoro je svu uzo u usta, pa onda dobro lizne 
meda iz ćupa. 


- No, jesam rekla, da će na kraju biti po mojem, - nasmija se divojka. 

- Samo to nije tako, - nasmije se i čoban. 

Sad se već ne će istiravati, već čoban odma! ode prid kralja, pa nek on opet prisudi. 
- Svitla kruno, - kaže njemu čoban, - ja se opet kladio s onim pobratimom. 

- A u čemu je oklada? 


- Dojašio ja njemu u goste na dobrom ždripcu. Pobratim me pogostio i veli mi: evo pod 
kućom dvi bašće, da se kladimo, da će i' tvoj konj pogaziti, dok se mi častimo. Ja lipo 
ždripca zavezo za drvo, pa mu metnio zobnicu. Nisam ja dobro ni u kuću ušo, a moj po- 
bratim skine zobnicu. Sad bi konj pasio po baščama, al' ne može, kad sam ga dobro za- 
vezo. Kad došla već zora, a moj pobratim do konja, pa da odriši. Kako ga odrišio, konj 
onako gladan navalio na obadve bašće, i sad pobratim kaže, da sam ja okladu izgubio. 


- Kaži ti tvom pobratimu, - na to će kralj, - da bi konj bio lud, kad mu ne bi sve bašće po- 
pasio. Ne bio ga drišiti, pa bi okladu dobio. 


Divojka je sad nedilju dana mislila, šta da radi s čobanom. 

Onda ga pozove, pa mu kaže: 

- Tisi cilog života čuvo stado mog oca, pa ćeš znati i naše patke dobro timariti. 

- Živ čovik može svašta naučiti, - lipo njoj momak. 

- Atine moraš ni učiti. Znaš da ovcama nema života, ako li ti u podne ne planduju, a 
patkama nema pravog života, ako se ne nabrčkaju. 

- Toliko još znam, - na to će momak. 


Divojka ga onda lipo uzme za ruku i izvede iza dvora. Tamo je velik bunar na đermu, na 
kojem se poji kraljeva marva, a malo dalje je bara na kojoj su bile patke. 

- Eto poslidnje što tražim od tebe: tri dana ćeš timariti patke, al' tako da se svaki dan do 
mile volje nabrčkaju u ovoj bari. Ako bara prisuši, to je tvoja briga. Možeš iz bunara vode 
navući, napuni baru kako znaš, samo nek' se u njoj patke do mile volje brčkaju. To bar 
nije teško - nasmije se ona. 

- Nije, ako se nađe čovik dobre pameti i dobri' šaka. 

Ostavi ona momka s patkama, a on prostro kabanicu na ledinu, pa svira. Patke se brčka- 
ju čitav dan, a čoban i' uveče sprati. Tako i drugi dan. Al' došo treći dan, bari ni traga. Te 
noći divojka skupila sve kraljeve sluge, pa do zore privukli sve kraljevo guvno i baru za- 
trpali slamom. 

Divojka sad ni ne izlazi, već čeka veče. AI' čoban nije čeko. Divojka se mislila nedilju da- 
na, a on odsvirao jednu pismu na fruli, pa je već smislio. Za čas on povaćo patke, pa jed- 
nu po jednu tamo di triba. Prostro kabanicu, pa zasviro u frulu. 

Došlo i veče, a divojka onda došla. 

- No, pačiji čobanine, jesu I' ti se patke nabrčkale i danas? 

- Al nikad tako slatko ko danas! 

- Di kad bare nema?! - začudi se ona. 


- Ako nema bare, ima bistre vode, - nasmije se čoban. 

Uzme on sad divojku za ruku i dovede je do bunara. Kad ona pogledala, a patke se brč- 
kaju, ta sve se ogledaju u vodi. 


- Brčkaju se, brčkaju, al' ne u bari, - kaže divojka. - Nije na tvoje, neg je sad baš na moje. 

- Ko je dosad, taj će i sad prisuditi - na to će momak i odma! ode do starog kralja. 

- Da se nisi opet kladio?! - zapita ga kralj, čim ga je vidio. 

- Baš tako, svitla kruno, i opet je stvar oko konja. 

- Da čujem. 

Ispripovida čoban, kako je onom njegovom pobratimu bilo krivo, što je već dvi oklade 
izgubio, pa ga počeo konabiti, da se i trećiput klade. Pozove ga u goste i poručio, da mu 
ne će moći na ždripcu ujašiti u avliju na kapiju. 

- U mene je konj dobar, a kapija nije visoka, pa sam se ko za glavu nado, da ću kapiju 
priskočiti, ako je ma čime podupre. 

- No, pa što je bilo? - zapita kralj. 

- Šta?! Napravio onaj novu, al' visoku kapiju, a podupro je i panjom i kamenom, da je ne 
možeš ni probiti. 

- Ati?! 

- A ja se onda zakaso, pa konja natiro na vrataca. Moj ždribac dobar, pa probio vrataca 
ko pile lupinu od jajeta, i kad sam se sitio, a ja već u avliji. 

- Na kapiju il' na vrataca, glavno, da si ti dobro u avliju. Oklada je tvoja. A ti kaži pobra- 
timu, da se gost dočekiva u avliji, a ne na sokaku. 

Kako stari kralj to reko, a njegova najstarija 'ćer utrče i kaže mu: 


- Kad ste tako prisudili, onda zovite svatovce, jer me je ovaj momak i trećiput nadmud- 
rio. 


Sad se kralj sam sitio, kake su to oklade bile, pa se nasmije i kaže: 
- Čobane, zete, zar je ovo tvoj pobratim?! 
- Drugog ni nemam. 


Naredi onda kralj 'ćeri da mu ispripovida, kako je čoban nadmudrio. Kaže ona sve po 
redu, a stari kralj će na to: 


- Ćeri moja, ovaj je već dvared zaslužio da mi bude zet, jer je tebe triput nadmudrio, al' je 
triput i mene nadmudrio. 


Odma' on sazove svatovce, a čoban svoje društvo od stada, pa je veselje trajalo baš toliko 
dana, koliko su se momak i divojka nadmudrivali. Posli su srićno živili i nisu se nadmu- 
drivali, nego zajedno mudrovali i nadaleko nije bilo dvi tako bistre glave; samo kad su se 
sudarile, onda su letile varnice, da se zapalila sva ona slama kojom su baru zatrpali. 

Starac Petar 


U stara vrimena živio jedan siromašak. Nije on imo ništa osim zemunice pod šumom, 
ženu i u nje čitav čopor dice. Svega jedan je dorasto za svinjara, kad umre siromašak, a 
malo posli i žena. Taj najstariji se zvao Petar. Sva dica jedan drugom do ušiju, pa sad Pe- 
tar osto ko kopun među gladnim ustima siromaške siročadi. Svi od njeg ištu kruva, kad 
je najstariji i najjači, pa je sve staranje palo na Petrova pleća. Tako njeg' braća i sestrice 
nisu zvali imenom, već mu svi kažu starac. 

Na praznom ognjištu je i lako ostariti, a kad još tolika nejačka usta zivaju oko zdile, onda 
je tu staranja uvik pridosta, makar noć u dan pritvorio. Al' se starac Petar tog nije uplaši- 
o, već se zasuko. Traži on po šumi korenje, lovi zvirenje, pa tako dicu i narani i obuva i 
odiva. Dosta je on i od oca naučio, al! kad je njemu palo slime na time, pa moro i tuđe 
pragove obijati, naučio se starac Petar svemu samo, da toj siročadi nađe života. 


Oštra je sablja, al! još je oštrija pamet u starca Petra. Zna on i slamku rascipati, ako 'ćeš i 
na dva tuceta strukova, al' tako da su svi strukovi jednaki ko da metneš jaje do jajeta. 
Spušti starca Petra u bunar, al' nemoj misliti, da tu za dan ne će procvatati tikvina vriža. 
Oštra pamet, zlatne ruke, pa se starac Petar ne boji života. 


Pročulo se to uskoro, da starca Petra nije lako nadmudriti. Nije ni prošlo dana, da se ka- 
ko potucalo il' nazlabalo nije okrenilo kod starca Petra, da se s njim oproba na pameti. Al' 
je Petra život naučio, pa ne će on samo tako uludo i jalovo, već za okladu miri pamet. A 
u što se okladi, to on i dobije, pa za njegovu siročad pristali crni dani. Kad se starac malo 
skućio i dicu podigo na noge, manio se nadmudrivanja, već radi na njivama i u vinogra- 
du; al' mu jedared kralj pošalje poruku, da će mu poslati tri sina. Vrati starac Petar poru- 
ku, da mu se pamet zaparložila, a i da nije, ne bi on dorastao pameti kraljevski! sinova. 
Ne bi on 'tio taku bedu i nevolju sebi na vrat, al' ga kralj stao konabiti i konabiti. Otresa 
se starac Petar, al' se kralj nadotalio i jedared poruči ovako: 

- Rič više da ne čujem, već skupi svu pamet i čekaj sutra moje sinove. Il' s njima omiri 
pamet, il' ću ti glavu skinuti, pa ću sada povirovati, da više nemaš pameti. 

Šta će starac Petar, zna on da sila nikog ne pita, pa će s njom omiriti. Al' je to veče i ukas- 
nio, a sutradan i poranio, pa i braću i sestre pripravio, da dočekaju kraljevske sinove ka- 
ko triba. 


Al'i kraljevski sinovi su se pripravili. Njima je otac kazo, kako je i starcu Petru poručio: 

- Nadmudrivajte se kako oćete, al' uvride nema. Oklada je od dva kraja, pa ko jače povu- 
če, taj će dobiti. 

Kralj je bio na riči tvrd čovik, pa se sad starac Petar ne boji ničega. Obećo je kralj, da se 


Petru ni dlaka na glavi ne će iskriviti, ako ma kako nadmudri njegove sinove. Kralj jedi- 
no oće da prokuša svoje sinove, jesu I' već odrasli da s njegovi' stari' ramena skinu brime. 


Izašo starac Petar to jutro, pa sadio veliko bičalje u buzalicu, i tu čeka kraljevske sinove. 
Kako sunce granilo, a tri krasna momka dojaše na lipim konjima. Usput se oni dogovori- 

li, da se ne će zvati imenima, već se svakom dati kako prdašno ime, pa će već i tako Petra 
prevariti. 


- Šta dobro radiš, starče Petre?! - odma! oni na njega, kad su došli. 
- Pa eto nadgledam, je 1' ovo bičalje dobro čuva moje svinje, - lipo odgovori Petar. 
- Kako to tebi bičalje može čuvat svinje? Što divaniš take ludosti?! 
- Moje svinje bome čuva ovo bičalje, al' tako, da bolje ne može biti. 


Tako njima starac Petar, al' ni rič više. Ona trojica vide, da je to već jedna Petrova zago- 
netka, pa se počnu osvrćati za svinjama. Nema tu svinja na ledini, a ni pod šumom, al' 
kad su ušli u salaš, čuju oni svinje iz obora. Odma' tri kraljeva sina tamo, a tu obori dob- 
ri, sva vrata čvrsto zatvorena i potpačena, pod 'ranjenicima čista slama, a po alovim se 
vidi, da su baš sad dobro svinje naranjene. 


- Pa kako svinje čuva bičalje, kad su u oborima?! - zapita na to najstariji kraljev sin. 


- Baš tako, - nasmije se starac Petar. - Uradi ti sve oko kuće, svaku jamicu dobro začepi, 
pa je ostavi i na trulom stupu. 


Sad kraljevski sinovi vide kako bičalje u buzalici čuva Petrove svinje, a Petar još kaže: 

- Ovo nadmudrivanje nek' vam je na zdravlje, a sad da vidimo u čega ćemo se kladiti. 

- U tvoj čopor ovaca: ako te nadmudrimo, naš je, ako nas nadmudriš, dobit ćeš od nas tri 
tolika čopora. Samo da bi znao od svakog tražiti po čopor, mi ćemo ti kazati kako se zo- 
vemo, - kaže najstariji. - Eto ja se zovem Krtina, ovaj sridnji je Trava, a najmlađi Kukuru- 
žna. 

- Malo su vam, braćo, nezgodna imena, - nasmije se starac Petar, - al' nisam ja kumovo, 


pa ne ćete na mene ni žaliti, ako kod mene naiđe jedan pretelj, što se isto tako čudno zo- 
ve. 


Sve oni lipo svršili pa će sad tri dana ostati kod starca Petra. Ugosti on nji', pa kud oni, 
tamo i domaćin i čeka sad u čemu će ga nadmudiriti. Idu oni tako po kući i okolo, i Petar 
jedared vidi, da su se oni nasmijali, kad su bili među kamarama slame. Najstariji još i 
kvrcne Petra po stivoj luli i kaže: 


- Dobar domaćin ne puši pod slamom! 


Smijuckaju se oni, al' Petar već zna šta su mislili. Ne kaže on ništa, al' kaže svojoj braći i 
sestricam. Prid veče, kad su mrvu pojili, dičurlija se zaigrala, pa se poliva iz kablova. Ma- 
lo poškrope po sebi, al' kablovima po kraljevskim sinovima, i dok se Krtina, Trava i Ku- 
kuružna nisu sitili, bili prokisli ko miševi. 

- Ne ćete se maniti, dičurlija nikaka, - ružit će tu bajage starac Petar. 

- Ta ne diraj dicu, - još će njeg! miriti ona trojica, a Krtina se još i nasmije, pa kaže, - mož- 
da se oni spremaju za čega. 

- Dabogme, da se spremaju, - kaže starac Petar, al' se ne smije na glas već u sebi. 


Kraljevski sinovi misle u sebi: da znaš Petre, šta ti spremamo! Bome bi ti dicu učio da 
polivaju. A Petar misli u sebi ovako; da vi znate, šta vam ova dica spremaju, bome se ne 
bi smijali. 

Odu oni sad u kuću, a Petar donese tri stara odila i kaže kraljevskim sinovima: 

- Prisvucite se u ova odila, a vaša ćemo do ujutru posušiti. 

Poslušaju njeg' kraljevski sinovi, pa svoje skupo ruvo daj Petrovoj, najstarijoj sestri i još je 
učvrste, da i' na dobro misto metne, da se za sigurno do ujutro osuše. 

- Da te ne vidim u kući, ako već u zoru sve ne bude suvo. - zapriti joj još i Petar. - Ne ćeš 
mi valjda kuću osramotiti prid gostima. 

Večerali oni sad, pa legli. U zoru, kad je cila kuća spavala, jedared kogod buba na Petro- 
va vrata. 

- Šta je, ko je?! - javi se starac Petar, al! je sav bunovan. 

- Kaki "šta je, ko je" - viču kraljevski sinovi, - već skači u opanke, jer ti guvno gori! 
Zapalili oni Petrovo guvno, pa sad misle, da će onaj zajaukati. Al' se starac Petar privnio 
na drugu stranu, zivnio jedno veliko, pa onako natenane kaže: 

- Ašta ste vi mislili, da ću ja ta skupa ruva kraljevski' sinova valjda na parasničkom ban- 
ku sušiti?! 

Kad su ona trojica čula ovaki razgovor, potrčali oni odma' do kamara, koje su zapalili, al' 
su bome kasno stigli. U plamenu se samo zlatna puca vide, a njevim odilima ni ugarka 
nije ostalo. 

Snuždili se oni, pa taj dan sve cunjaju i taru pamet, kako bi starca Petra nadmudrili. Nisu 
došli ni na večeru, već se dogovaraju i jedared najstariji kaže: 

- Znate šta, braćo! Kad njemu bičalje čuva svinje, da mu u zoru sve svinje puštimo u šu- 
mu! Dosta je gladni! kurjaka, pa će mu sve svinje raskidati; a ako i' ne raskidaju, svinje će 
se razići, da i nikad više ne će naći. Onda ćemo ga zapitati, kako mu bičalje čuva svinje. 
Ona dva odma pristanu. Kako i ne bi, kad će tako starca Petra nadmudriti. Al' starac Pe- 
tar ne spava, već visi iznad nji' u odžaku ko slipi miš. Nije on ošo spavati ni kad je to čuo, 
već odma svoju dičurliju digne i tovari štogod s njima po mraku sve do ponoći. Legli oni 
onda svi, pa hrču ko gajde, al' jedva je Petar prvi san uvatio, a na njegovim vratima već 
bubaju. 

- Petre, kako si sinoć zatvorio obore, kad ti u njima nema ni jednog svinjčeta!? Valjda si 
zaboravio na bravu metniti bičalje?! 

- Kako bičalje?! - ozove se sav bunovan Petar. 

- Ne pitaj kako, već skači u opanke, pa trči za svinjama po šumi, ako oćeš da ti kurjaci bar 
jedno ostave, - ne smiju se ona tri. - Bičalje ti ne će svinje dotirati natrag! 

- Ne će, bome - kaže starac, kad je niko na pragu. 

- Njemu je dosta da je svinje tamo otiralo, a natrag ću ja i sam. Ja ne volim nikog pritova- 
riti i primarati. 

- A kud je to bičalje svinje otiralo?! - kese se ona trojica, a smiju se, ko da će njim zubi po- 
ispadati. 

- Kud bi, već da svinje narani, - na to će starac Petar - Ne vidite da već svanjiva, valjda ne 
ću 'ranjenike držati gladne. 

Ona trojica gledaju, pa se čude: je 1' ovaj lud? Al starac Petar ni ne obazire na nji, već vik- 
ne: 

- Ustajte dico, pometite obore, sad će tu bit' svinji. 

Potrče on u šumu iza kuće, a ova trojica se pokunjili, pa za njim. Kad oni tamo, a svi svi- 
nji na velikoj 'rpi kukuruza, koju je Petar sa svojima tu prino do ponoći. 

Otira Petar svinje, al' do jednog u obore; a ona trojica obisili nosove, pa iđu za njim. Zao- 
stali oni malo, a Petar puštio čopor dobri' kerova, pa mu pomažu oko svinja. Baš kad su 
kerovi svinje spratili, stignu i kraljevi sinovi iza obora, pa će najstariji: 


- A disu do vraga bili ti silni kurjaci?! 

Kako on to izusti, a s druge strane trči Petrov komšija, pa još izdaleka viče: 

- Komšija, kurjaci mi sleptali ovce! U pomoć! 

- Di su?! 

- Tamo otkud baš iđaše, - pokaže onaj na tu stranu, di su još stojala kraljeva tri sina. 

- Baš tamo?! - upači sad i Petar na kraljevske sinove. 

- O, po njima, o, po njima! Šta bar nisi maloprije došo? O, po njima! 

Kako on viknuo po njima, a svi kerovi skoče na kraljevske sinove, kad je Petar na nji 
upačivo. 

Petar bajage ne gleda, već samo kara komšiju, al' kad su kerovi počeli kidati one krpe sa 
kraljevski! sinova, a oni udarili u dreku, onda se Petar obazre i odma' na kerove: 

- Tamo dalje! 

- Jesi l' ti lud, da na nas pujkaš kerove?! 

- Ko, zar ja pujko kerove na vas?! - čudi se bajage Petar. 

- Ma, ludi čovče, kako da i'nisi pujko, kad si u nas upačio, a sve vičeš na nji' o, po njima. 
- Ljudi ljudski - umiša se sad onaj komšija - nit' znam ko ste ni šta ste, al! moram reći, da 
moj komšija nije viko na kerove, već na mene. 

- Šta, još i ti ćeš se rugati?! - sunu oni na komšiju. 

- Di bi se ja, ljudi, vama rugo. Ja vam kažem ljudski, da je moj komšija Petar na mene vi- 
ko, jer se ja zovem Ponjima. 

Kad je starac Petar tako otkresao, a kraljevski sinovi se pokunjili, ko da njim je oči samli- 
čio. Bili oni sad u zapećak, pa tamo i ručaju i gataju, u čemu bi Petra nadmudrili. Al'i 
Petar sad ne će čekati, već ko veli: drugi je dan, a što je u sridi najviše vridi. Smislio je i 
on, kako će goste još proveseliti, pa kaže braći i sestrama, da je ovo njihov dan. 

Odma' posli ručka, sva uzbunjena utrče Petrova najstarija sestra, pa poviče: 

- Starče, šta ću tužna i žalosna, krtina mi sav usiv u bašći ispriturala?! 

- To je bar, lako! - izbekari se ko bajage na nju Petar. 

- Otkud lako, kad štetočina burla i rije! 

- Daj ti samo meni ašov, a vi spremite kerove! 


Kako on to reko, a braća ašov njemu u ruke, a sve kerove drže na lancima. Kraljevski si- 
novi se ni sitili nisu, a starac ašovom zavati pod najstarijeg, pa će ga izbacivati. Onaj zi- 
nio od čuda pa mu se i noge i ruke uštapile. Ne može se ni braniti, a ni rič izustiti, kad ga 
starac Petar tako iznebuha slepto s ašovom. A kad se sitio, u čemu je stvar, onda je već 
bilo kasno. Petar ga izburdo do praga, pa poviko: 


- Tako, s krtinom napolje, a kerovi će je već udesiti, da više ne će štetiti naš usiv u bašći. 
- Nemoj, Petre, tako ti žive glave! - otela se sad rič onom. 

- Pa jesi l' ti krtina? - pravi se Petar nevišt. 

- Jesam, al' se ja zovem i Mate, - kaže onaj. 


- Pa dobro, brate Mate, ti si nam onda tribo kazati da se prid ljudima zoveš Krtina, a prid 
kerovima Mato - pravi se Petar luckast i rastira kerove. 

Kraljevski sinovi bi sad već svi kazali svoja prava imena, samo da i' nije sramota. Al' Pe- 
tar ne popušta. Došlo taj dan i podne, a on ni šake kukuruza u alove. Svinje gurliču, da i' 
je muka slušati, al' starac Petar ne miče ni malim prstom. 


Utrče jedared najstarija sestra, pa goropadno na njega: 

- Starče, šta ti misliš?! Onu 'rpicu kuruza u šumi, al' do poslidnjeg zrna, raznili vrane i 
vrapci, a svinje sve kidaju alov od gladi. Ti se baš ništa ne staraš?! Cime ću ja svinje rani- 
ti?! 

- Ženska glavo, pa ne ćeš im valjda dati šuške, da glabaju?! Čime sirotinja rani svinje, ako 
drugo nema?! 

- Travom! 

- Dabome! Daj tu dicu, pa nek bace trave u obore! 


Kako on to kazo, a njegova braća nagrnu na vrata pa sridnjeg sina iz zapećka. Jedni vuku 
za noge, drugi za ruke, pa za čas s njim došlo do obora. Već ga zaukali, da ga bace prid 
svinje, kad se onom od čuda i straha otela rič. 


- Ma šta 'oće ovi sa mnom, Petre pobratime, do groba da si mi pobratim?! 
- Pa zar ti nisi trava?! - pravi se starac Petar opet luckast. 
- Jesam, Petre pobratime, al' se ja zovem i Pajo. 


- Dobro je, brate Pajo, samo što i ti nisi kazo, da si samo prid ljudima trava, a prid svi- 
njama Pajo, - na to će Petar i mane braći, da pušte kraljevskog sina. 


Užegurili se sad kraljevski sinovi. Vide oni, da starac Petar zna skuvati papulu, al' tako 
da svakom zagusti, pa bi se manili svega, samo da i' nije sramota. E, al! kad ne će da 
sramota izađe na vidilo, moraju trpiti. 


Sili oni sad na užinu pa se Petar i njegovo društvo dobro napuskali, a onoj trojici sve za- 
logaj zapinje u grlu. Dici sve pucaju zaušnice, tako dobro rubaju, i kad su se nasitili i ok- 
ripili, šta će dica, već u sigru. Digli graju oko salaša i jedared evo nji' na prag: 

- Starče, - kaže jedan mali Bucko, - mi bi vaćali vrebaca, al' nema ni jednog. Kud su se 
mogli zavući?! 

- A kud bi, šta mislite? Napunili torbe s one rpe kukuruza, pa se zavukli u badanj kuku- 
ružne i drimaju. 

- Onda ćemo i' lako povaćati - vikne Bucko. - Samo složno, čupaj kukuružnu sa svi' stra- 
na! 


Kako ovaj poviko, navale svi i počnu čupti najmlađeg kraljevog sina. Ne gledaju oni, je 1' 
to uvo, nos prst, već di ko stigne. Bome je onaj malo stisko zube, al' kad su se dica počela 
otimati oko vrebaca, on poviče: 


- Pobratime Petre, do groba da si mi pobratim, kaka je ovo beda?! 
- Pa nisi ti kukuružna?! 
- Jesam, pobratime Petre, al' se ja zovem i Loša! 


- Pa što nisi kazo, brate Loša, da se ti samo prid ljudima zoveš Kukuružna, a među vrep- 
cima si Loša. 


Odma' on mane dici, pa i' pošalje napolje. Puštio goste, da se malo odmore, pa će pridve- 
če s njima ići oko salaša. Kako iđe, Petar njim pokaziva kojišta, pa će kazati: 


- Vidiš Krtino, i ti Travo, i Kukuružno... 

AT nije mogo rič završit, ona tri se obazrli, ko da su opareni, pa sve u jedan glas kažu: 
- Samo ti nama kaži, Mate, Pajo i Loša. 

- Kako je vaša kraljevska volja, - lipo će na to starac Petar. 


Provodo on nji', dao dobru večeru i onda lipo pođe na odmor. AI' nije dolazio san na oči 
one trojice. Zeže I sramota, al' još više bis. Dolazi već i poslidnji dan, a dosad su uvik oni 

ostali doli. Lupali oni glave sve do ponoći. al' ništa da smisle. Petar onda usto i baš obašo 
svoju čilašu u košari. Kad se Petar vratio, a čilaša zarzala za njim. 


- E, znam šta ćemo uraditi! - vikne Krtina, kad je čuo rzanje. 


Kaže on šta je naumio, a starac Petar već u odžaku. Ona trojica odma' u košaru i svrše šta 
su naumili, pa odu na počinak, al' se malo posli i Petar vratio iz košare, pa onda i on ode 
mirno na počinak. 


Osvanio treći dan, a kraljevski sinovi se linčare. Ne ustaju oni, al' čuju, di se i Petar pro- 
teže u krevetu. 


- Starče Petre, jesi | već zobio tvoju čilašu?! - viknu oni. 
- Sad ću, - zivne onaj iz druge sobe. 


- Hajde, i mi ćemo naše konje, - odgovore kraljevski sinovi, al' se smiju, ko da će njim se 
usta raskiniti. 


Još oni Petra i zagrle, pa tako odu u košaru. Odma' oni do Petrove čilaše, pa ko vele, kad 
će Petar ziniti. A kako i ne bi zinio, kad su oni na sve četiri čilašine noge oderali kožu i 
zavrnili je. Al, ne znaju, da je Petar njihovim konjima sasiko usne. 


- Vidi, vidi, starče Petre, šta je ova tvoja čilaša naradila od sebe?! Valjda joj nisi često prao 
čarape, pa i od sramote tila skiniti?! 


Tako oni vele, pa misle da će Petar u zemlju propasti, al! starcu Petru se ni trepavica ne 
miče, već on kaže: 

- To ćei biti na stvari. Eto, zato se vaši konji i smiju mojoj čilaši! 

Sad oni samo pogledaju svoje dobre konje, pa kad su vidili, kako su iskesili zube, bome 
braći nije bilo više mista u košari. 

Dosta njim je bilo starca Petra, i makar je treći dan jedva započo, oni bi, da je već svršen. 
Išli bi kući, al' kako će u tim krpama i dronjcima, već sačekaju mrak. 


Otac njim naredio, da dovedu s njima i starca Petra, pa oni tako i urade. Dođu oni uveče 
kući, a kad je otac vidio, kako mu sinovi i njihovi konji izgledaju, odma! je znao kako su 
prošli al' opet zapita. Oni ćute ko da je svakom jezik u olovo zaliven al' starac Petar veli: 


- Ta kako su prošli, svitla kruno, kralju?! Tako, da se Krtina može sakrit pod zemlju. 
- Samo da nema ašova i kerova, - žalosno će najstariji sin. 


- Pa i tako su prošli, - dalje će Petar, - da znaju, di starac Petar stane, da tamo trava ne 
raste. 


- Bolje je, da i ne raste tamo di ima svinja, - na to će sridnji. 


- Pa i tako su prošli, - na kraju će Petar, - da su naučili: kukuružnom ne možeš ni kera 
čestito udariti, jer se ona i od vitra slomije. 


- Još kad je vrepci salete! - žalosno će najmlađi kraljev sin. 


Stari kralj je onda počastio starca Petra i zapovidio mu, da ispripovida sve po istini, kako 
je bilo. Kad je kralj sve to čuo, zapito je Petra: 


- Adisi, sinko, sve to naučio?! 

- Trbuvom za kruvom po svitu, pa sam od svita i naučio, - kaže Petar. 

Stari se kralj zamislio, kad je to čuo i na poslitku kaže: 

- Slušaj, sinko Petre, ja ću dati tvojoj braći i sestrama krilo i staranje. Ne će bit' ni gladni 
ni žedni, a ti znaš šta ćeš raditi?! 


- Vi, kažite, pa ako bude pametno, ja ću i poslušati. 

Vidi kralj, da svaka rič starca Petra vridi pa ga zagrli i kaže: 

- Ići ćeš po svitu s ova moja tri, pa kad i oni od svita nauče sve, što triba i kako triba, on- 
da ću njim pridati moju kraljevinu, a ti ćeš njim biti desna ruka. 

- Ako ja dotle ne zapatim sebi kraljevinu, - na to će starac Petar. 

- A tinjim onda budi dobar prijatelj i komšija. 

- Kako to ne bi bio, kad su mi gosti bili. 

Tako stari kralj i starac Petar razgovaraju, al' se u to umiješaju i ona trojica, pa kažu: 

- Babo, a zašto Petar ne bi nama bio, al! odma šogor, a vama zet?! 

Kralj se na to nasmije, pa kaže: 


- To sam ja 'tio reć' već isprva, samo sam 'tio viditi, jeste 1' se vi već čemu naučili od Petra. 
Sad vidim da jeste. Al' triba pitat i Petra, a i divojku. 


Kako on to kazo, braća potrče kod sestre. Jedinica je, al' je lipa ko ruža, a bome i Petar 
nije bio momak na odmet, pa se jedno drugom odma dopali, i sad je bila čast, mast, astal 
do vrata, a na astalu svašta-ništa, i kad su se svati razišli, nije ostalo ništa osim ove pri- 
povitke. 

Od linosti nema 
gore žalosti 


Živio u davna vrimena siromah čovik. Imo je on malo siromaštva, al' sve to njemu nije 
vridilo toliko, koliko dobra žena. Kad urane, on i žena zajedno. Kad ukasne u brazdi il' 
nad motikom, on i žena zajedno. Tako su na to malo siromaštva i imali života. Al' kud će 
kiša, već na vašar - kud će nevolja već u sirotinju. Nisu oni proživili koju godinicu, pa 
siromašku umre najveće blago - dobra žena. 

Svakom čoviku je dobra žena blago i dika kuće, a koji je taku već imo, tom rđu nemoj ni 
ponuditi. Pusta sad u siromaška kuća, oladilo se ognjište, a košulja crna na njemu i pet- 
kom i svetkom. Šta će čovik, već potraži drugu ženu. Ima udavača na svakoj ćeši, al' ni 
jedna ne bi nažuljila rebra ni metlom ni motikom. Dotužilo to čoviku, pa jedared smisli: 
oženit će se iz komšijskog sela, al' sa prvom udavačom na koju naiđe. 


Kadgod su bile suvaje, što su konji vukli, pa se tako mlilo. Na kraj sela suvaja i prid njom 
udovac nađe djevojku, koja čeka na mlivo. 


- Oćeš se udati za mene, djevojko, - pita on nju na pričac. 

- Ja ne znam, pitaj nane, - zašprljeka divojka, al! mazno ko da se priila medeni' kolača. 
Mladoženji je bilo dosta udavače, al' je bio od riči, pa kad je utuvio, da će se prvom na 
koju naiđe oženiti, ne popušta ni sebi. 

Zapita on matere, a ova veli: 


- Divoka je za udaju, al' ću ti odma' kazati, da moja cura jedva zna i ovce čuvati, a prati ni 
kuvati nikako. Nemoj posli kazati, da smo ti prodali mačku u džaku. 


- Pazi, sinko, - na to će otac, - to je materina maza. Ova matora je još samo u med nije 
zamakala i u mliku kupala. Uzmi je samo, ako si vridan od nje ženu načiniti. 


Sve je to mladoženja vidio, čim je divojka usta otvorila, pa ovako veli didi: 

- Ne će tu biti nevolja. Imam ja jednu veliku torbu; dok je ta puna, mlada ne će morati 
ništa raditi. 

Odma' on iz zakoša izvadi veliku šarenu torbu, al' punu bilog kruva, mrsa i smoka, a ne 
kaže njima, šta je u njoj. 

- Ti samo pazi, da je ova torba uvik puna, pa ne ćeš imati brige, - kaže on i udavači. 
Radost je tu sad velika: mladin otac se raduje, što će mu maza otić' s vrata, mater se ra- 
duje, te će ćer tako dobro udomiti, a mladoženja, što je mlada pristala, da se uda pod tom 
pogodbom, da ne radi, dok je torba puna. 

Drugi dan mladoženja krene na oranje, a mlada će čuvati kućno slime. Prije neg će poći, 
čovik obisi torbu na klin i zapriti joj još: 


- Ti, torbo, dok si puna, da svršiš sav kućni poso. 








58 


Usmene narodne priče 





I krene on, al! će žena: 
- Ti čovče odeš, al' ne kažeš meni šta ću ja ručati, pa užinati. 
- Ima u torbi svega, samo ti uzmi, rankuše moj, kad ti triba. 


Uveče čovik došo s oranja, a žena sidi u zapećku, mačak joj u krilu, pa ne znaš, ko kome 
prede: mačak njoj il' ona mačku; a po kući drlo i vašar. Da padne priko metle, ta ne bi je 
se mlada ni žignila, kad torba treba a svrši sav poso. 


Čovik još nije ni zakoracio priko praga, a žena, na, puna tužbe. 

- Vidi čovče, ova torba ni slamku nije pomela! 

Čovik se bajage iznenadio, pa se rasrdio i razgoropadio: 

- Gle ti linčine, samo na klinu visi, - pa udri po njoj. 

Dobro je naplesko torbu, al' kad će se maniti, on ko da se siti, pa najedared kaže: 
- E, ženo, al ova torba ko da nije sasvim puna! 

- Pa odvaja se, kad sam ja i ručala i užinala iz nje, - na to će žena. 


- Zato se valjda ni nije latila tako svesrdno posla, - kaže čovik i odma iz nje izvadi i veče- 
ru. 


Tako to bilo i drugi dan, pa treći i sve redom. Čovik ruži i tuče svaki da torbu, dok se je- 
dared nije ispaznila. 


- Šta ćemo sad? - uzbunila se žena, kad je došlo vrime ručku. 

Čovik se bajage dao u brigu, pa mu se sve puši glava, i kad je žena dobro ogladnila, ka- 
že: 

- E, pa tu nema drugo, već da je torba vazda puna, pa onda ne ćemo morati raditi. 

- Pa šta ćemo, čovče!? 

- Moramo je uvik puniti. Ja sam ti kazao i kad sam te prosio, da na ćeš imati brige, dogod 
je torba puna. Cim smo prvi dan ručali, vidila si i sama, da torba odma' nije bila baš sas- 
vim puna. 

Pita ona i kako će je napuniti, a on joj pokaže. Kako on pokaziva, tako žena kuću pos- 
premila, pa živinu naranila, a čovik velikog pivca za vrat, pa ga žena ispeče. Da on njoj i 
brašna, pokaže, kako se zakuhava, pa peć žari, i lipo se i kruv ispeče. Onda on i pivca i 
kruv u torbu, pa kaže: 

- E, sad ženo možeš skrstiti ruke. 

Došlo vrime da se žito kosi, a on ženi kuku u ruke, pa nek rukoveta. 

- Ja to ne znama, - tuži se žena. 

- Naučit ćeš. Šta ćeš se tužiti, ženo, kad znaš, da moramo torbu napuniti, ako želiš siditi u 
zapećku. Od žita je brašno, od brašna pogača, a s njom se torba najviše puni. 

Tako se žena utrla u rad, al' joj nije pravo, kad se torba uvik prazni, pa je uvik triba i pu- 
niti. Poruči mlada jedared materi, da je njoj tu jako dotužalo, pa il' nek je vodi, il! nek do- 
đe, da ovog čovika pripitomi. 

Digla se baba odma/, al' se naoštrila ko aždaja. Zet joj se već odavna nado, pa čim je babu 
ugledao, on odma' ciplju na koraće. Stigla baba, zet pila drva i baca i' sebi. 

- O ludi čovče, ko je to još vidio bacati sebi! - vikne ona, al' još s kapije. 

- Jel', mamo, da je lud onaj, ko samo sebi baca - lipo on nju dočeka, ko da ne zna, kaki je 
vijar ovamo dono. 

Baba sad još više misli, da joj zet nije dočuvan, pa ona do ćeri. I kad je čula njezine tužbe, 
bilo je tu svakakih imena za zeta. Ruži njeg! baba, pa ga zove unutra, al! zeta nigdi. Sad 
će ona tražiti, pa jedared zeta nađe, di se sakrio na tavanu. 


- Šta si ti slipi miš ili sovuljaga, kad se tu zavuko za odžak?! - razgoropadi se baba još 
više. 

- Juj, mamo nemojte me karati! - prinemaže se ovaj. - Sakrio sam se od briga. Već ni sam 
ne znam, kud bi se zavuko, kad me brige gone u stopu. 

- Kako te brige gone, bole te ne morile! 


- Ta tribalo bi orati pod žito, a uginio mi jedan vo. Sta ću tužen i žalostan, kad s jednim ni 
brazditi ne možem, jaram se uvik nakrivi. 


- A kako ćeš kruvom ženu priraniti, ako ni ne zasiješ, nesrićo jedna, - ruži ga baba. 
On samo uvuko uši među ramena, pa ćuti. 
- Daj ovamo tog jednog vola, pa ću ti ja pokazati šta triba raditi, - vikne na njega baba. 


Odma on vola na njivu, pa plug i jaram spremi. Ni baba nije čekala, već jednu stranu 
jarma volu za vrat, a drugu sebi, pa onda kaže zetu: 


- Ti samo drži ručice, da brazda iđe kako triba. 

Sluša zet, a baba izdurala brazdu skoro do po njive, pa onda kaže: 

- Šta si se stisko ko sinoćni kiseli kupus?! Ako drugčije ne, a ti evo ovako u jaram, a žena 
nek drži ručice pluga, al' godišnji kruv mora biti zasijan. 

- Tako je, mamo, kaže čovik, - al' recite tako, da to i moja žena čuje. 


- Ni ne ću samo tebi, tako nedočuvanom, - goropadi se baba i ode ćeri a otud kući, al' ta- 
ko, a zeta više nije ni pogledala. 


Ode baba kući, pa rondza po svom komšiluku kakog šmolju ima za zeta, koji ni ženi nije 
vridan kruva nastačiti, već se samo uzda u niku punu torbu. Dodijala već svem komšilu- 
ku, a najviše didi, pa se jedared spremi i starac, da vidi zeta. 


- No sad će se sastati dva zgavljena i razgaljena, - ruga se baba didi. 


Didi ni brige za to. Njemu se zet učinio čovik vridan i čuvaran, a svoju babu i ćer poznaje 
dobro, pa dida krene da poviruje ono, što svojim ušima čuje i očima vidi. 


Kad on došo pod salaš, a njegov zet plužio brazdu, a mlada vodi volove. 
- Tako, tako dico, samo složno raditi, onda će biti u kući života, - kaže njima dida. 
Pametno strac govori, pa mu zet sve traži mista, al! će se ćer i ocu tužiti. 


- Bobo, - kaže, - meni je čovik kazo, da ne ću morat' ništa raditi, a malo po malo, pa ja sad 
sve moram raditi ko i on. 


- Ja sam kazo, da ne će morati ništa raditi, dok je torba puna, je I' tako, dida moj dragi?! 
- Tako je, - potvrdi dida - A šta je s te torbe, nije puna?! 
- Puna je ona, dok ne ručamo i na užinamo iz nje, - kaže ćer. 


- Pa ti onda nemoj ni ručati ni užinati, ako ne ćeš da radiš, pa će torba uvik bit puna, - na 
to će otac. 


- Nisam ja naučila na glad. 

- A ti onda napuni ono, što isprazniš. 

Vidi dida, da je zet još i mudriji neg' što je mislio, a bome i zet vidi, da je dida čovik raz- 
galjen, pa ga gosti i časti ko nikoga dosada. Tri dana su se dida i zet častili, a reduša sa- 

mo dvori. Kad se dida nagostio, zet ga lipo ispratio, pa mu još i za put obisio čuturu vina 
o vrat. 

Došo dida pod svoje selo, a baba već izviriva. Kad ga je iz daleka ugledla s velikom čutu- 
rom na vratu, ona odma' nadigla graju. Zgrnile se komšije, a baba poviče: 

- Jesam vam kazala, kakom nedočuvanom sam dala u ruke moju ćer?! Ko nije virovo, 
nek gleda?! Ta nesrića je sa mnom polak njive obrazdila, al' ja sam prvog dana pobigla! 
Sirotog didu mi je zadržo tri dana i što sam ja obrazdila, to je na didi sve pooro i posijo, 
pa mu ni to nije bilo dosta, još sirotom starcu i komad jarma obisio o vrat! 

U to stigo bliže i dida, a kad su komšije vidile, šta mu je na vratu, oni udarili u smijanje; 
pa kad je dida na nji' još i nazdravio, bome nije bilo ni jednog, koji nije kazo: 

- Ej, babo, da nam je malo počešće ovakvog jarma! 








eLektire.skole.hr 





61 


Usmene narodne priče 





Našo džak zakrpu 


U staro vrime živila jedna udovica. Iza čovika ostala kuća puna svega, pa udovica zabo- 
ravila, šta je to briga. Kad nema svoji' briga, latila se ona svačiji'. Tako drugo i ne radi, 
već po cili dan zaviriva u tuđe poslove i razgaljiva i di triba, a najviše di ne triba. Ako se 
momak ženi, udovica je prva, da kaže, kako je u mladoženje teška ruka. Udaje se divoj- 
ka, a udovica već tamo, da kaže kako se udavači plišanj vaća pod pregačom od linosti. 


Ne miruje ni dan, al' ni noć, već samo gleda u tuđe prste i usta, pa je valjda od toga udo- 
vici i vid otupio. U nje je bila jedinica ćer, pa udovica i svoju jedinicu-mezimicu tako od- 
ranjivala. Dok nije došlo vrime za udaju, udovičina ćer je toliko oči trošila, da je jedva 
vidila do praga. 

Dorasla jedinica za udaju, ali je sad došla nevolja na udovičinu kuću. Nađe se doduše po 
koji prosioc, al' kad vidi, da i udavača i mater stoje s očima ko sovuljaga za dana, a on se 
počasti i više se za bravu ne uvati. 


Došla sad nevolja u udovičinu kuću, pa tu i zasila. Prolazi vrime, pa što više čekaju pro- 
sioca, a za njega sve manje čuje. Pristala bi udovica i na prosjaka, samo nek' je momak. 


U ataru tog sela bio jedan siroma' stari čoban. Dođu njemu jedared u goste dva sina nje- 
govog brata. To bila siročad, pa se potucali po svitu. Jedan dorasto za ženidbu, pa mu 
čoban ispripovida, kaka divojka ima u selu na udaju. 


- Ne marim ja, - na to će momak, - ako je kuća puna sveg, a samo pameti nema, onda je 
to džak za koji sam ja zakrpa! 


Odma' čoban poruči udovici, a ona od dragosti povrati punu tikvu rakije, da se prosci i 
okripe za put. Odma' se oni latili, pa krpe malo pritegli, otresli blato s opanaka, a mlado- 
ženja još tu noć sašio sebi i novu šepicu. Čoban će dati magarca, da baš ne bi išli kroz se- 
lo ko da nemaju ni kuće ni kućišta. 


- Al' kako ćemo svi trojica na jednom magarcu? - zabrine se mladoženja. 

- Lako, na to će stric čoban. - Ti i diver ćete uzjašiti, a ja ću za vama s tikvom rakije. 

- Al' kad nas vidi divojka na jednom magarcu?! 

- Ne će, - umiri njega čoban. - Ni divojka ni njezina mater ne će nas čekati prid kućom, 
već u kući, jer kažu, da se onaj koga na sokaku dočekaju, ne zadrži u kući. 


Kad je tako, onda se đuvegija krene mirne duše. Sidi on na magarcu, a diver za njegovim 
leđima. Coban stego tikvu pod pazuvo i kasa za njima. Daleko je do sela, pa se čoban 
čas-čas zaduše. 


- Ja sam žedan, kad kasam za vama! - kaže on. 
- Vi dunite u tikvu! - ona dvojica će. 


Čobana baš nije triblo 'rabriti, paštri se on oko tikve, i kad su momci stigli pod selo, a čo- 
ban se jedva vidi u daljini. 

- Doći će on za nama, a ti potiraj magarca, da nas divojka ne bi dugo iščekivala, - kaže 
diver. 

Tako oni i urade. Kad su došli kod divojačke kuće, sjaše braća i magarca vežu u avliji za 
krušku. Kako čoban reko, tako i bilo. Oko kuće nikog živog, pa prosci zadovoljni, što od 
ukućana niko ne zna, da su dojašili na magarcu, a ne na konju; i još obadvojica na jed- 
nom. Uđu oni u kuću, a tu već spremno za goste. Udovica i' posila u pročelje, pa jednog 
dvori ona, a drugog divojka. 


Spremila je udovica za prosioce i čime će se zastititi, čime će zalogaje zalivati, al' i to, da 
njim se divojka dopadne. Kad je dobila poruku, čitavu noć oka nije sklopila, da izmisli, 
kako će đuvegiji pokazati, da divojka dobro vidi. I smislila u zoru. Zadila iglu u dovra- 
tak, pa je ćer morala cilo jutro pipati, di je igla, dok je nije znala napipati i stisnuti' očiju. 
Ima ona svoje račune, al' i đuvegija ima svoje. Malo se vrtio u pročelju, pa se onda primi- 
stio leđima do vrata, a i divera tako posio. 

- Znate, nane, - opravdat će se on, - ne trpe mi oči, kad u nji' udara svitlost kroz vrata. 
Pravdo bi se on još, a udovici kamen pao sa srca, kad je to čula. Misli ona, da je i đuvegija 
pod manom na očima, pa se obradovala: barem ne će mladi zanovetati zbog njezine ma- 
ne. A prosci se namistili do brata, da udovica i ćer ne vide magarca pod kruškom. Ne 
znaju momci, da divojka do kruške vidi ko u magli. 

Raspoložili se oni sad, pa ne znaš, je I' rič je ! vino bolje teče, kad udovica najedared stis- 
ne palac na livoj ruki. Divojka već zna, šta će na to, pa bajage zapita: 

- Šta ste naradili, nane? 

- Ta, u velikom veselju, mora biti nezgode, makar male: ušo mi trn u prst. 

- Lako je s tim: sad ću ja potražiti digod iglu, pa ću trn izvući. 

- Dobro i kažeš, rano moja, - na to će mater. - Sinoć sam digod u dovratak zadila jednu 
iglu. 

Mater i ćer govore, ko da štiju iz knjige. Skoči divojka do vrata i dovati iglu, ko da joj je 
na dlanu, pa odma' začeprka po materinom palcu. 

- Ne daj njim' više vratima, - šapne đuvegija diveru, - ta ove vode bolje nego kobo. Ko je 
to nalago, da ova ne vidi dobro. 

Odma' oni povuku stoce još bliže vratima, pa sve šire ramena, da udovica i divojka kako 
ne bi ugledale magarca pod kruškom. Al' jedva se oni počeli te nevolje spašavati, a di- 
vojka baci oko kroz vrata i ko kroz moglu ugleda magarca kako striže ušima. Odrišio se, 
pa stoji prid vratima. 

- Izgleda, da vam je došo rođak. Samo što ne ulazi, već maše štogod, - divojka će na 
prosce. 

Momci se uplašili, da je kakva nevolja, kad onaj maše na nji', pa se ne bi okrenili ni za 
živu glavu, a još više se boje, da divojka ugleda magarca. 

- Puštite vi našeg rođaka, - kaže đuvegija divojki, al' priko ramena, - doće on, ako mu šta 
triba. A, pravo da kažem, on je malo i posusto od tikve, što ste vi, nane poslali. 

- Zato se valjda i drži četveronoški, - na to će divojka. 

Kad su prosci još i to čuli, od sramote njim' počo obraz goriti, pa ne znaju, kud bi pogle- 
dali. 

Udovica vidi, da su se momci zbunili, pa da bi se opet odobrovoljili ona okrene na šalu: 


- Ništa to nije. Vaš rođak se samo osiguro, da ne padne. Neg/ ti, ćeri moja, - na divojku 
će, - uvedi ga lipo u malu kuću, pa će se tamo na krevetu odmoriti. 








63 


Usmene narodne priče 





Prosci nisu imali vrimena ni da zinu, a divojka već potrčala. Ta, kako ona ne bi podvorila 
rođaka njezinog đuvegije! Izletila ko strila, al' se uskoro i vratila. 


- Taj vaš rođak, siroma, mora da je slab na piću, - odma' ona na prosce. - Ja ga povela u 
sobu, a on nagnio pod naslam, pa sunio na sino i, valjda od muke, grize sino ko da je po- 
gača. 

- Kurtala i našeg strica, - šapne đuvegija diveru. A divojki kaže: - Ne spominjite ga više. 
Tako mu i triba, kad se ne zna vladati u čestitoj kući. 

Udovica je odma vidila, da se momci pomalo stide zbog rođaka, pa se latila drugog raz- 
govora, da brže-bolje zabašuri stvar. Jedva je njoj to pošlo za rukom, kad se njedared ot- 
vore vrata i u sobu bane đuvegijin stric. Crven je ko da ga mraz ištipo, al' je rakija već 
izvitrila iz njega. 

- Eto, jedva jedvice stigo' i ja! - veselo će na udovicu. 

- Glavno je, da niste zakasnili, - još veselije odgovori ona. 


Čudi se doduše i udovica, al' još više divojka, kako je rođak sad već siguran na nogama, 
a još malopre je batrgo četveronoški; al' ne kažu ništa, kad je to rođak prosioca. 


A stric ne zna ništa, već misli na ono, što se zadrže u avliji. Kad u avliji nije vidio magar- 
ca, on je malo zavirio po čašama, i sad šapne đuvegiji: 

- Šta ste tako slabo vezali ular? Da nisam malo privirio pod naslam, moglo bi biti nevolje, 
al je sad sve u redu. 

- Da, vama je u redu, kad dolazite tu na prag četveronoški ko magarac, - srdio se na nje- 
ga đuvegija. 

Stric zinio u đuvegiju, pa se zaboravi i na glas kaže: 

- Otkud mene na pragu, kad sam ja bio pod naslamom?! 

- Ta znamo mi, prijatelju, da ste bili pod naslamom, - umiša se i udovica. - Kako ne bi 
znali, kad vam je moja ćer još pomogla. 

Stric sad samo zinio od čuda, pa mu se rič zamrzla na grlu. A kad je još i divojka počela: 

- A pravo je čudo, kako vas je to naše sino diglo na noge! 

Sad vidim, da ker i mačka ne grickaju zalud travu, kad su bolesni. Eto, - materi će, - pre- 
telj je jedva mogo poisti pregršt sina, pa se već ni ne vidi, da je rakije ručo. 

- Šta sam ja radio sa sinom? - jedva dođe do riči stric. 


- Sigrali se magarca, - srdito mu šapne đuvegija, - al' sad je već dosta od vas. Cutite i ne 
sramotite nas više. 


- Sta ste da ste radili, živom čoviku se svašta dogodi, - umiša se udovica, neg vi, pretelju, 
sad udrite po ovom sinu, što je na astalu. 


Sirotom stricu se sve smutilo u glavi, pa ko veli, da će i najbolje biti, ako se privati onog 
svega dobrog, što je naspremano. Okripit će se rođak, a divojka će ga podvoriti, kad je 
stric misto svekra. Odma! će ona prid njeg i zdilu i čašu, al' na nesriću đuvegija baš prid 
strica metnio svoju novu šepicu. 


- Vidi ti dosadnog stvora! Šic, sa stola, - vikne divojka. 
Kad se šepica taj čas nije pomakla, a divojka je udari, da je odletila čak u ćošu. 
- E, ova mačka baš ne zna za stid i sram! 


Siroma' stric se baš 'tio latiti, al' mu je stala kašika. Okrene se on, pa u potaji kaže đuvegi- 
ji: 

- Ružio ti mene, a ne ružio, al' ova nije samo ćorava, već i luckasta, kad mi tu divani koje- 
šta o sinu, a evo šepicu drži za mačku! 


- Jesam vam reko, da već jedared zanimite, - đuvegija na njega zlim. - Luckasti ste vi, 
stričko, al' ko luckasti magarac. Divojka ne samo da dobro vidi, šta je prid njom, neg vidi 
i zna, šta se ranije događalo. Zato je bolje jezik za zube, kad nas ovako lipo primaju, a 
znaju ko smo. 


- Ta šta znaju?! - ne može se stric umiriti. 


- Znaju eto to, da je meni bilo sramota doći u onom poderanom šeširu, a kad nisam imo 
ovcu, ja noćas odero mačku, pa sam od njezine kože sašio novu šepicu. A divojka je dob- 
ra domaćicaa, pa ni mrtvu mačku ne trpi na astalu. 


Kad je stric to čuo, moro je i sam viditi, da ta divojka ima u pameti i više, nego što triba, 
pa kaže: 


- Sinko, baš si dobro uradio, što si odero tog mačka i tako mi je već bila muka gledati ga, 
kako kod mene gladuje. 


Diver je sve dosad ćutio, ko da mudrost, što mu se skupila pod kosom, čuva za sebe. Sad 
je obilio zube i on. 


- Tu nema šta tajiti, ta ovi i tako vide ko smo, - šapne bratu. - Lipo ti njima kaži, kako mi 
kabanicu jednu još i imamo, al' košulju ne baš uvik. 


Đuvegija se na to odma' krene udovici i kaže: 


- Nane, da ne prodajemo mačku u džaku: ja ne samo da nisam dojašio na konju ko dobar 
prosac, već osim deset nokata drugo i nemam. Ja sam pusti siromak. 


- Adibi bio siroma', kad ćeš ovaku divojku dobiti za ženu, - prisiče mu rič udovica. 


Bome se ona požurila, kad je čula, da je u kuću došo već i taki prosac, koji bi se praga 
lipio, a ne ostavio ga iza sebe ko zaborav. 


Al kad je ovake riči čuo stric, oživio i on ko riba, kad je bace u vodu, pa sve sipa riči: 
- Dabome: taku lipu, dobru i pametnu divojku! Zar ti siroma' nuz toliko blago?! 
Poskočilo srce u udovice, pa ne bi marila, da je momak i go i bos. 

- To je razgovor, - pofali ona sad strica. 

- S pametnom ženom kako mož', neg! samo pametno. 

Udovica se skoro rastopila od dragosti, pa veli dalje: 


- Da je divojka lipa, to ona vidi najbolje, kad se ogleda makar i u bunaru; da je dobrog 
srca, to ste, preteju, vi vidili najbolje, kad vas je vodila na sino; a da je pametna, to ti vidiš 
sinko, najbolje, - okrene se đuvegiji, - kad pristaje, da se uda za tako krasnog momka. 


- Vidimo, vidimo mi sve to, - u jedan glas kažu sva tri brkonje. 


- To je meni dosta, - kaže onda udovica. - Glavno je, da mi ćer dobije čovika, koji će je 
znati ciniti, koliko ona vridi, a u našoj kući je beričeta i tako dosta. 


I odma su svršili, da se đuvegija iz kuće više ni ne miče. 


- Kazo sam ja: ako za ovaki džak triba samo zakrpa, onda je od mene bolju nigdi ne ćete 
naći, - pokaže sad svoju mudrost i novi zet. 


- AI sam i ja kazo, - na to će brže-bolje stric, - ako je divojka lipa, dobra i pametna, al' ni 
mater ne zaostaje za njom. Kaka jabuka, taka je i grana od koje otpala. 


- Da vi pretelju, niste udovac? - čobanu će udovica, kad je čula tako pametan razgovor. 


- Al stari, i sam bez diteta i grdeta. 

- Sta tu treba još riči trošiti, - pokaže sad i diver svoju mudrost, - već da pravimo dvo- 
struke svatove, a u ovako lipoj, dobroj i pametnoj robini naći će se već mista i za mene. 
Kako je on reko, tako je i bilo; i u svatovima on je dobio magarca, da sam jaši na njemu, a 
da bi se mogo i podičiti, đuvegija mu je poklonio i onu novu šepicu, koju je sebi napravio 
od mačkove sirove kože. 

I posli su svi srićno i zadovoljno živili, dok i diver nije našo džak, na koji je on pristajo 
baš za zakrpu. 








eLektire.skole.hr 

Što dočeka linčinu 


U stara vrimena živili dida i baba. Imali su sedam sinova, a malo siromaštva. Radio je 
dida od ponika, pa je i dicu učio, da svaki dan zarade koricu kruva. Šest sinova ko jedan, 
pa se sve otimaju za poso, a jedan se izmetnio pa liti vrebe debeli 'lad, a zimi zavitrinu. 
Otac ga kara i konabi, al' u sina debo obraz, pa ni da porumeni. Svituje on i druge sinove, 
da na poslu ne popuštaju linčini, al' oni vele: 

- Babo, manite ga male, pa će mu valjda jedared time zaresti! 

Otac vidi, da je svoj dici već dosadilo, šta linčinu mora uvik koriti i svitovati, pa je jedno 
vrime i odnosio ruke. Al' kad je linčina vidio, da ga niko ne gleda, on se sasvim zapusta- 
rio, pa još poče i od kuće vući. Dozlogrdilo je ocu i dok su ga morali na svojim krstima 
vući; al' je sad od linčine posto i raspikuća, pa se mira privršila. 

U to staro vrime se vrlo na konjima. Tako su i oni vrli, pa šest sinova nagrće žito drvenim 
lopatama. Sunce prži, pa linčina digo lopatu i samo se sklanja iza nje u 'lad. Braća nagrću 
ovršeno žito na hrpu, sve znoj liju, a otac stao usrid hrpe pa razgrće. Čude se momci šta 
je ocu, al' ćute i sve brže nagrću. Što oni brže nagrću, a otac sve više razgrće i nikad žito 
na hrpi. Dosadilo to jedared sinovima i kažu: 


- Babo, šta je vama?! 
- Zašto pitate, dico moja slatka?! 


- Pa kako ne bi pitali: šta mi jedva nagrnemo, a vi već razgrnete, pa još i konj navrši i ni- 
kad da nagrnemo hrpu. 


Otac onda stao i kaže: 

- Sad bar vidite: što vas šest nagrćete, još brže može jedan rasuti. Da nas osam ima po 
dva para ruku, uzalud bi svi kući vukli kad jedan raspikuća vuče sve od kuće. 

Zanimili oni i svi pogledali u linog brata, al! on primistio lopatu iznad jednog uva na 
drugi. Govorio drvetu il' njemu. Još i uzdanio ko da se prikida od posla, pa kaže: 

- Kad bi samo malo kišica zalila! Ovako čoviku jezik da ispadne od silne vrućine. 

- Ma kaka te je kišica napopala?! Otac će zlim na njega. 

- Ta, babo, kako se ne bi brinuo za kišu! - na to će on ko pravi domaćin. - Koliko eto pati- 
te od vrućine! Sad da je samo ono naše bure za kiseli kupus, puno 'ladne vode, pa da je 
malo skočiti u njega! Al' koliko bi kablova tribalo izvući iz bunara, dok se bure ne bi na- 
punilo! A šta bi to bilo kišici, da malo polije! 

Raspripovida se on, a ocu žuć uzavre. Da nije bilo druge dice, on bi linčinu lopatom. AlI' 
se ni onda lini brat nije izvuko ispod lopatinog lada, već sve do večere se okreće od sun- 
ca. Kad su krenuli zdili, a lini brat uzdane: 

- Da padne kišica samo na selo, koliko bi to buradi vode bilo! 


- Da je bure veće neg/ selo, ne bi ga kiša još ni napunila, al' se ti te kiše i bureta mani, - 
drekne otac, - jer ćeš kišu bubataka, da ćeš oteći ko bure! 

- Vidi sad, babo, - onaj će ko u čudu, - ja se staram za vas, a vi na mene zlim! 

Šta će otac sad? Odma'ne rukom, pa ga više ni ne pogleda. Jedva je dočeko, da ga oženi. 
Dao mu malo i prćije, samo da jedva jedared ode iz kuće. Nije to linčini bilo nepravo, al' 
ni mladi. Našo džak zakrpu, pa se ne zna ko više voli ladovinu: mladoženja il! mlada. 
Nije njima bilo nepravo, što su izašli iz očeve kuće sve dotle, dok je trajalo to malo prćije. 
Kad su pojili i striju iznad glave, počeli dosađivati ocu i braći, al' i ovi ne pušte ni priko 
praga. 

- Nemamo kad s vama se baviti, - vikne otac, - računamo koliko kablova vode ne će mo- 
rati izvući iz bunara, kad padne kiša na selo! 

Tako je to trajalo, dok je otac bio živ, a poslije njegove smrti svi sinovi se poženili i otseli- 
li, pa linčina sad nje imo nikog svog, kojem bi na vrata zakvrco. Al' šta dalje, tim teže mu 
je bilo i suzu iz oka otrti. Zena mu nije bila ni bolja ni gora. Sva srića je bila u tom, što je 
bila jalova, pa od dva prosjaka nije postalo više. 

Iz godine u godinu idu po njivama i pabirče. Drugi ljudi kose, da se sve u znoju kupaju, 
a oni uveče ladom, pa kupe klasje po strnjici. Drugi bere i vozi kukuruzu, a oni sidnu na 
put i s mukom pokupe pokoji klip što spadne s kola. Tako su oni i ostarili, a linost u nji' 
đika, ko da je svakim danom mlađa. I jedne godine kad su već bili dida i baba, nije njim 
ni pridveče bilo dosta lada, pa nisu izašli ni vlaće kupiti na strnjiku. 

AI je posli lita došla i zima, pa glad pritisla ko da se zamrzla za prag. Šta će dida i baba, 
već izašli u njive i počeli snig razgrćati, pa kupe ispod njeg! vlaće. Tako se oni pod nevo- 
ljom provridnili, kad na seniku naiđe jedan domaćin. 

- Alaj, dida, - zasutari on konje - šta vi to radite?! 

- Nemam ni zalogaja u kući pa kupimo vlaće ispod sniga. 

- Šta možete nakupiti, kad je sve smrznuto, a litos su već svinje i živina pokupili zrnje? 

- Sinko moj, ni za tri dana ne možemo skupiti, koliko potrošimo za jedan dan, - potuži se 
baba. 

Ovaj domaćin je znao s kim ima posla, al' požali dvoje staraca, makar to nisu zaslužili, pa 
kaže: 

- Manite se ćoravog posla, već dođite na moj salaš, pa ću vam dati dvi vike žita, da mo- 
žete privući zimu. 

Ošine on konje, i sonik pođe, da se dida i baba nisu mogli ni zafaliti. AI' se onaj nije ni 
zauko, baba veli: 

- Dida, ovaj nama nije reko s kakom će vikom miriti: s varoškom il' seoskom! 

- Pa? 

- Da mi njeg! pitamo za vrimena, jer nas može privariti, kad odemo rad žita. 

- Imaš ti pravo, - na to će dida, i ona poviče za domaćinom. 

Zaustavi onaj konje i zapita, šta 'oće još. 

- Nisi nam reko, s kakom ćaš vikom miriti; varoškom il' seoskom, pa može biti razgovor 
oko obračuna. 

Kad je onaj razumio o čem dida i baba taru pamet, on ošine konje i vikne: 

- Da ne bi bilo razgovora oko obračuna, kupite vi i dalje vlaće! 


Tako su lini i lakomi dida sušili zube na vlaću ispod sniga. 

Ko zlo misli - sebi misli 


Bio tako jedan siroma' čobanin. Imo on tuce ovaca, magaraca, kolibicu od trske, kabani- 
cu, štap i čobanju, pa gotova prčija. U njega ni diteta ni grdeta, već sam ko pustinjak, al' 
živi čovik bez brige. Stara se oko ovaca i magarca, a u njeg! od dana do dana i kruga i 
bilog smoka. 


Čobanin je, a pošten. Nebo visoko, po šumi i atovima široko, pa čovičanski živi. Teko 
njemu život ko voda u ravnici, al' jednog dana naiđe čudan svat. Niko iz šume ko pečur- 
ka posli kiše, pa se skondrljo prik jendeka i zaheguco do čobana ko da je herlav. Stan mu 
laje na vitar, reko bi da je momak za ženidbu, kolina se prokljuvala kroz krpe, pa nami- 
gavaju na zemlju, a na ramenu sidi niki očupani gavran. 


Zašaraju njemu noge na livo, a gavran skoči na desno rame i kljunom ga za uvo; zaplete 
on nogama na desno, a gavran se već stvorio na livom ramenu, pa mu čeprka po livom 
uvu i tako ga vuče, da ne poljubi zemlju. 


Dokleco taj čudan svat i do čobanina, pa ni pet ni šest, već kaže: 

- A ja bome tako! 

- Svaki je svoj gospodar, a put je ode širok, pa ne smetaš nikom, - lipo njemu čoban. 
Poveli oni razgovor, i rič po rič, pa ga čoban pita otkud i šta mu je taj očupani gavran. 

- Baš ću ti kazti, kad si tako akuratan čovik, - odgovori onaj neobičan svat. - Pamet ti se 
vidi po riči pa ćeš lako utuvit'. 

Sluša njeg! čobanin, a ovaj mu kaže, da taj gavran nije ništa drugo već pogađač. Čovik s 
redovnom pameću ne bi ubardo ni to, koliko kolina je ovaj gavran već izrodio po svitu, 
jer je on, amaha šestotina puta proznojio lito i prozebo zimu. A gavran ko gavran: crn je, 


pa i u mraku vidi, a drugog posla ni nema, pa se nagledo svita koliko se živ čovik nije ni 
naslušao. Zna on di su i stara blaga sakrivena, a bome i to di se nova mogu naći. 


- To je, brate, pamet! - kaže onaj još čobaninu. - Zgusnila se za šestotina lita, pa samo ta- 
ko i može stati u ovoj glavici. Gusta je, brate, a da je razvodiš, ta za tri prošijuna bi i do- 
teklo i priteklo pameti. 


Kaže on čobaninu još i to kako se može opit ko crna zemlja, al' se nikad ne će skrndavit, 
jer kadgod se zatetura na jednu stranu, a gavran ga vuče na drugu. 


Ovaj vandrovač počukljiko čobana ispod rebara, kad mu je spomenio, da je akuratan čo- 
vik, pa čoban sluša svaku rič, ko da je medom namazana. Vandrovač pripovida, ko da iz 
knjige štije, a čobanin guta svaku rič, al! je još najviše ubardo da ovaj pogađač zna za za- 
kopana blaga. Uvrtilo mu se to u glavu ko crv, pa napast spopala čovika. Nikad on ranije 
nije naudio ni mravu, al je sad privrnio očima, pa sve kuva u glavi. Kad ti se pošten čo- 
vik da na nepoštenje, ne želi ga ni u blizinu! Muti čobanin u glavi i muti, a kad je onaj 
vandrovač izvadio još i niku šarenu tikvetinu i dao da se nasisa rakije, o poštenju i obra- 
zu više ni govora. Čobanin svezo ugovor s vragom i jedared će zapitati vandrovača: 


- Dobri čovče, a ne bi I' prodo tog pogođača? 

Cobanin je jedva smio i izustiti riči, jer se sve boji, da onaj ne će natuknit šta je smislio pa 
sve vreba rič s vandrovčovi' usta, al' onaj lipo kaže: 


- Pravo da ti kažem, na to ni u snu nisam mislio; al' ako je tebi priraslo za srce, ne bi ti 
volju kvario, jer si mi se dopo. Odma' sam vidio, da si čovik akuratan. 

Kad je tako, a čobanin odma' udari u pogodbu. 

- A šta bi ti, pretelju, tražio za tog pogađača? - pita on vandrovača. 

- Šta bi tražio, kad si siroma' čovik? Dat ćeš mi magarca, da ne iđem pišice, i ništa više. 
Kako se čobanin bojo, da vandrovač ne će ni da čuje o prodaji pogađača, tako je sad iz- 
gubio obraz i pamet, kad je čuo da onaj traži svega magarca. Onaj ne traži ne zna šta, al' 
kad se pošten čovik prokeri, taj je baš ko s vraga sadrt. Cobanin sad već ne bi dao ni ma- 
garca, već bi da dobije pogađača baš babadava. Latio se, pa sad zakiljiva gavranu, da je 
mator, očupan, pa mršav, i brnjavi ko da kupuje ciganskog konja. 

- Vidi, koliki je moj magarac, a šta je taj tvoj gavran: šaka duše! - baljezga on ko da će 
onog usrićiti, ako kupi pogađača. 

Onaj ne kaže prvo ni rič, već nagne tikvetinu i ni ne da'ne, dok mu čutka pod grlom tri- 
put ne skoči. Onda pruži tikvu i čobaninu, pa veli: 

- Pamet ti je dobra, al' ti se srce stvrdilo. Duni malo u tikvu, da ti se razmekša. 

Čobaninu nije do pića ni jića, al' ko veli, piće i onaj, pa će se još većma navaćati, kad je 
već i sad ukrstio očima, pa sve u tri lonca gleda. Zulja sad čobanin po rakiji, pa opet na- 
valjiva i melje ko doljnji žrvnj, al! vandrovač ne pristaje na drugo već samo na magarca. 
Cobanin kudi gavrana, ta naredo već mane i jajetu iz kojeg se gavran izlego, al' vandro- 
vač ne sluša već opet vadi tikvu, da čobanu razmekša srce. 


- Ta kako ću ja bez magarca, kad svega ovog jednog imam, - čobanin će na kraju vandro- 
vaču. 


- Ne brigaj ti kako ćeš! - lipo će vandrovač. - Samo ti, pretelju, daj meni što tražim, pa ne 
brigaj! Kad mi ovog daš za pogađača, ja ti kažem, a to je istina ko ovaj dan, da ćeš ti imati 
još jednog magarca. 

- Kako to?! - začudi se čobanin. 


- E, to ćeš ćuti od pogađača, samo kad bude tvoj. Ne ćeš morati ni kupiti drugog magar- 
ca, a imat ćeš ga. 

- Ta kako? 

- Lako, - kaže vandrovač, pa se ope lati trbušaste tikve. 

Zabašurio on taj razgovor, al' čobanin povuko iz tikve, pa opet brnjavi: 

- Al' kako ću se nastarati s ovcama, kad ti dam ovog magarca?! 

- Nemaj ti brige ni za to. Ne ćeš ti imati starosti ni s ovcama. 

- Kako, da ni s ovcama ne ću imati brige?! 

- To će ti kazati pogađač, kad bude tvoj, - veli vandrovač, al'se dalje ne da ni osoliti, ma- 
kar koliko ga čobanin čukljiko po jeziku. 

Zaboravio čobanin na obraz, pa priko, pa uzduž, pa okolo, al! se vandrovač ne da, već 
samo liva u čobanina. Kad se ovaj već dobro nadikiljo, a vandrovač njemu kaže: 


- Pretelju, ta nemoj biti tako skoren, ko da bi pojio i svoju kosu s glave! Da mi kogod po- 
nudi i po svita, ne bi mu dao ovog pogađača, a tebi ga dajem čerez dobrog srca. Eto, da- 
jem ga tebi i nikom više, ta ni rođenom bratu, što je na jednom srcu ležo sa mnom, a ti 
zaintačio. Nemoj, pretelju, jer se još možem i pridomisliti, samo nek se tikva isprazni. 

Kad je čoban čuo i taki razgovor, bome se nije dugo mislio, već da vandrovaču magarca, 
a sebi uzme gavrana. Vandrovač uzjašio na uvatog i ode veso. Ne gleda njega čobanin, 
kad je ušikao gavrana, već tiraj u kolibu, pa će ga odma pitati za skriveno blago. Ne gle- 
da on vandrovača, al' ne gleda ni ovce. Ne gleda on nji!, a ovce ko ovce odoše lipo za 
svojim magarcom. 


Da je u gavrana veći kljun, čobanin bi mu se uvuko u njega. Pita ga za zakopano blago, 
trza ga za kljun i za krila, gavran samo: 

- Kra! Kra! 

Gavran svojim jezikom, a čobanin se navaćo toliko rakije, da ni ne zna, di su mu uši, pa 
misli da mu gavran kaže, kako mu je stra'. 

- Kaki te stra' napopo, već kaži za blago, a ja ću ga već iskopati, - navalio na pogađača. 
Stiska on njega, vuko bi ga za jezik, a gavran samo: 

- Kra! Kra! 

- Vidi ti nevolje! Otkud ti stra' pa stra'? Ta kaži mi, to te valjda nije stra', kako ću imati 
opet jednog magarca, kad sam mog jedinog dao za tebe. 

Popuštio čovik i pita ma šta, samo da vidi kako pogađač pogađa. Popušta on, al gavran 
samo: 

- Kra! 

Promuka već gavren, a čoban već i kroz maglu jedva čuje, kad rakija ne spava u njemu, 
pa mu se učinilo, da sad gavran kaže - ja. 

- Ma otkud si ti magarac?! Nit si ti, a valjda nisam ni ja. 

Tako on veli, a gavran opet: 

- Kra! 

- Ta valjda ne kažeš "da"?! Valjda ne kažeš, da sam magarac ja?! - uplašio se čoban, ma- 
kar se jedva držo na nogama. 

Uplaši se on, pa ga sad još više nazlaba, al' onaj samo tira svoj gavranski jezik, pa nek 
čobanin razumi kako zna. Krače gavran i samo krače, pa i čobaninu jedared dosadilo, i 
obazre se oko kolibe. Bome je onda i takom glavom razumio, da je on taj magarac, što je 


osto. Odma! se čoban o'ladio. Izašo njemu bis iz glave, pa ne pita više pogađača. Kad je 
istrčo i vido da ni ovaca nema, a on pravi trizan. 

- E, ljudi, ljudski! - udario se on po čelu. - Još mi čovik kaže, da se ne ću morati starati ni 
za ovce, samo ako mu dam magarca, a ja ni onda da s'vatim njegove račune! A još mi 
lipo kaže, da ću imati jednog magarca, makar mu dam onog jedinog što sam imo! 
Razgovara on sam sa sobom i kad je već počo sređivati svoje račune, podvikne: 

- A nije mi slago baš ni u čemu! Prodo mi pogađača, e, pa nek sad kogod kaže da ga ne- 
mam! Imam ga bome, jer sam pogađač ja! Pogađam ja svoju nevolju! 

Izašo mu bis iz glave, pa se ne srdi ni na gavrana, već počo njemu pripovidati; 

- Magarac osto ja, baš kako mi je reko. A ni za ovce se ne moram starati kad i' nemam. E, 
ljudi ljudski, di mi je pamet bila?! 

Bome je on kasno vidio, di mu je pamet bila. Kad se dobro razmislio, a on vidi, da mu je 
pamet bila samo na tom, kako čovika privariti i na zlo navući, pa se nije ni sitio, da sa- 
mog sebe vara. Kad je čobanin sve to sebi odbrojio, bogme se nije na drugog rasrdio već 
na sebe, i sebi pod nos duše: 

- Čitavog si života pošteno zaradio zalogaj kruva, pa te nije bolila glava. A kad su ti na- 
rasle zazubice, da čovika privariš, bogme je i red da budeš sam svoj magarac. 


Tako se on sam sa sobom izrazgovarao i lipo lego, da se istrizni od rakije. Drugi dan po- 
ranio i pošo u svit, da opet pošteno zaradi ovce i magarca. Ni gavrana nije otiro, već ga 
svagdi nosio sa sobom i lipo ga timario. Nije se stidio ni da ispripovida, kako ga je zapa- 
tio, i kad su ga ljudi zapitali u čudu: 

- Pa kaki je to onda pogađač, kad si tako prošo s njim, - a on veli: 

Bome je to pogađač, pa još kaki! On mi je pogodio, da je najveće blago u poštenju. On me 
je naučio, da je svaki onaj sam svoj magarac, ko ne zna poštivati svoju koricu krušca i 
svoj pošten poso. 








eLektire.skole.hr 

Did i momak 


U davna vrimena živio jedan siroma' momak. Nigdi nikog, u rukama ništa, pa nije imo 
ni ko da plače za njim, ako ga nesrića snađe. I šta mu je ostalo, neg! da krene trbuvom za 
kruvom po svitu. Iđe on tako, pa mu noć stere postelju, sunce ga budi, rosa umiva, a vi- 
tar suši. Prešo je već svita i svita, kad jedno veče pristigne jednog didu. 


- Kuda, dobri čovče? - zapita momak. 

- Za životom. 

-lja. 

Dida se malo nasmije ispod brka, pa mu veli; 

- Ne bi reko. Čini mi se, da ti još iđeš pred njim. Ta nemaš još ni brkova za sukanje. 


Začudi se momak, što dida tako s njim govori, al' kad se opružili na suvom lišću, pa po- 
vadili iz torba, koji je šta imo, dida mu onda kaže: 


- Evo kako je to. Dok sam još i ja mladovo, skako sam nasumce, kako me je život tiro, a 
sad mi se već i kosti suše, jer sam moje vrime skoro saživio. Al' sam za to vrime od živo- 
ta koješta naučio, pa sad ne skačem prid njim, neg iđem za njim, kako me je naučio. 


- Mora da si se nakupio pameti po svitu, čestiti didače, - kaže momak, kad je sve to čuo. 
Rič po rič i na kraju se sporazume, da dalje iđu zajedno, pa šta zapate, da je njihovo. 
- AI zapamti jedno, - opomene dida momka, - ne ću da čujem rič moje, neg! sve je naše. 


Išli su oni sad po svitu i dilili i dobro i nevolju ko dva rođena brata. Nije tu bilo zamire ni 
kad su izvrnili torbe, a mrvice dilili za večeru, dok i' jedno veče, baš kad su proveli dan 
brez zalogaja, iznenada zadesila srića. 


Side oni pod nikim gustim lišnjakovim granjem i baš se spremaju, da se tu zavuku na 
noćište, da rosa ne bi pala na nji', kad iz lišća iznenada iskoči droplja. Dok su se dida i 
momak sitili, ona se već i zaplela u momkov bućurić. Zgrabi on nju, a u to mu i dida 
pomogne. 


- E, ovo će biti pečenica, - obraduje se dida, - ko da nam je ko iz oblaka bacio. 
Tako dida veli, al' se momak iznenada polakumio, pa će didi: 


- Kako ti to misliš, da nam je bacio?! Ako je ko baci, onda je meni bacio, jer se u moje krpe 
zaplela, i ja sam je uvatio. 

Dida se zlo iznenadio na take riči, al' se nije rasrdio, već se samo nasmio ispod brka i ka- 
že: 

- Dakle, još uvik trčiš isprid života! 

Karo, a ne karo momka, onaj zaintačio, da je droplja njegova, pa je ne će bome peći za 
večeru, kako bi to dida 'tio, već prodati. 


- Bome ću još čitavu noć gladovati, a sutra ću je prodati i snovcom štogod početi. 

Opomene njeg! dida na pogodbu, al' se momak ne da opametiti. Zaintačio, pa samo tira, 
da je droplja njegovo tecivo. 
- Dobro, nek' si je ti steko, al' ja bi je nama za večeru peko - nasmije se dida. 


Dida uvik lipo, a momak od lakumosti zamutio očima, pa skoro zlim na didu, i dotle je 
išla rič iza riči, dok se momak na kraju pomalo osramotio. Poče mu goriti obraz, makar 
su mu na droplju narasle zazubice, pa na kraju smisli da didu nadmudri. 


- Dida, kad smo se već proričili, da vidimo ko ima pravo. Ako pristaneš, da svaki ispri- 
povida kako je u životu mudrovo, pa ko bude mudriji, nek' je tog droplja. 


Dida se opet nasmije ispod brka i pristane, al' tako, da momak prvo pripovida. 
Momak je pripovitku već i smislio i odma' pristane. 


- Moj otac je, - počne on pripovidati, - doživio duboku starost. Bio je čak sedam godina, 
kad je umro. To je bil baš devet godina prije moga rođenja. Koliko stara je bila moja ma- 
ter, to nisam upamtio, jer je umrla nedilju dana prije mog rođenja. Komšije su mi posli 
pripovidale, da se najviše žalostila, što nije mogla dočekati da ja dođem na svit, jer sam 
joj bio jedino dite. A znala je, kako ću ja biti mudar kad odrastem. 


Tako sam ja osto siroče od ponika, al' mi to nije teško padalo, jer sam imo sedam braće i 
šest sestara. Kako sam ja bio najstariji, bio sam i najmudriji, pa su oni u meni našli krilo. 
Živili smo složno, u miru. Kuća je bila uvik puna svega i svačega, makar mi iza roditelja 
nije ostalo ništa. Ta i svu mudrost sam sam steko. Svake godine smo ugojili po jednog 
pivca, a još se gojio kopun; i kad mu istopimo polak slanine za mast, polak upušimo, tu 
posnog ila u zdili nikad nema. Kad su mi braća malo već porasla, moja briga je bila jedi- 
no, da pomuzem jarca. Onda sam zapatio i drugu brigu, jer kad su mi se braća i sestre 
napili mlika, moro sam i' po čitav dan razvađati, jer su se buckali ko da su svima rogovi 
izrasli. 


Imali smo i veliku bašču. Kako su mi braća i sestre najviše volili pivčija rebra kuvana u 
kiselom kupusu, u toj bašči osim kupusa drugo nismo ni sadili. Silan kupus je tu rodio. 
Nisu to glavice već prave kačice! Barem tri nedilje nam je tribalo svake jeseni za samu 
vozidbu kupusa. Kako je kod nas jesen kišovita, morali smo i žuriti, da što prije sklonimo 
kupus. Šta ćemo, kad su magarci jako spori u kolima? Braća se dala u brigu. U našem 
selu je bilo samo magaraca, a za konje nisu ni čuli. Ako braća ne znaju s brigom izaći na 
kraj, a zašto sam tamo bio ja?! Odma! ja u svaka kola upregnem po dva zeca. Ta ima I' 
brži kasača, neg' što su zecovi!? 


Nije sad bilo nevolje, makar kola i u blato zapala. Zecovi su imali veliku rodbinu, pa je tu 
silna moba na kupusu. Da ne bi kola ostala u blatu, svaki zec ponese bar po glavicu ku- 
pusa, pa kako su nosili, da su nosili, al' što je glavno, korenje smo uvik srićno uvezli u 
salaš. 


'Ranio sam braću, da ni za carskim astalom ne bi više sala nakupili, al' lakuma, pa njim' 
niko ne nastači. Jedared mi kažu, da će oni klati i zecove. Al' ja ne dam. Oće, ne će morali 
su me poštivati, kad sam ne samo najstariji već i najpametniji. A di bi ja dao klati marvu, 
koja radi?! Ko bi nam onda kupus vozio, kad bi zecove poklali?! 


Sto nevolje bi bilo kod braće i sestara, samo da mene nije bilo. Tako je jedno proliće na- 
došla divlja voda. Izvire iz zemlje, ko da se ledina rasplakala. Selo se pritvorilo u buzali- 
cu. Stane mrav na džombu, pa već i propadne, tako se zemlja raskvasila. Ruše se salaši 
ko zrile kruške. Naš stoji ko dren. Kako i ne bi, kad sam mu temelje plivom nabijo, kad 
sam ga pravio. Stoji on, al' je voda silna. I jedno jutro razbudimo se mi, a naši kreveti se 
popeli na duvar, al' baš pod tavanicu. Iskočim ja na ledinu, a moj salaš krenio, sav se već 

na'erio. Kako ćemo ga sad potpačiti, kad je zemlja riđa nek neprokuvani pekmez, pa 
svako potpačilo tone. 


Sitim se ja odma'. Kažem braći i sestrama, da samo malčak ramenima podupru zidove. 
Još od mog oca je ostala na tavan kesica sa špicama od veliki' bundeva. Taki' bundeva 
nije bilo širom svita; kad te pladnjare sidnu pod zid, može se on na nji' naleći, ko da mu 
je temelj poduprt. Odma' ja posijem pod zidove špice ti' bundeva. Braća i sestre su samo 
malčak poduprle zidove, a kad se vriža načičkala bundevama, salaš bi stojo i da lito nije 
popilo svu vodu. 


Tako sam ja spasio naš salaš, al' mi je ta nesrićna godina odnela svu braću i sestre. Dokle 
si okom mogo dopriti, porušili se salaši, pa se svit razbižo. Ostavio sve, samo da glavu 
može izneti. Tako je u ataru ostalo sijaset pućaka, al' krupni' baš ko ova droplja. Nad ri- 
tom baš u našem dolu u obali bio veliki trnjak. Svud je buzalica, pa se pućke okupile i 
nanizale se na trnjak ko čičak. 


Kako su braća i sestre to vidili, digli se, pa će sve pućke spratiti na našu ledinu. Kažem 
ja, da se kanu tog posla, al' me ne slušaju. Skaču, lete, otimaju se i grebu pućke, a ovi zas- 
lipili, pa samo za njima po trnjaku. Bode trnje, dere se koža i s braće i sa sestara, al! oni 
zaslipili. Vidim, da će propasti, pa otrčem i ja u trnjak, da i' izvučem i spasim. Oću ja, al' 
ne će oni. Kako se od nji' otimaju pućke, tako se od mene otimaju oni. I kad sam se sitio, 
bome se i ja dobro upleo u trnje, i koža visi s mene u krpama. Ogledam se, a moja braća i 
sestre prisvisli, pali ispod trnja i potonili u buzalici. 

rid trnjaka. Šta ću sad? Da i ja ne prođem ko braća i sestre! Sitim se ja odma!'. Iskočim iz 
kože, ostavim je u trnjaku i kako sam se onda do'vatio čvrstog druma, putujem po njemu 
sve dosad. 


Sta je bilo s pućkama, ne znam, i ni jednu više nisam tio ni pogledati od žalosti za bra- 
ćom i sestrama. 


Kad je momak tako ispripovido sve svoje mudrovaje u životu, kazat će svoje i dida. 
- Sinko moj, - počne dida govoriti o svom životu. - ja sam prošo malo drugačije neg! tvoj 
otac. Ja sam se rodio tri godine posli rođenja mog sina jedinka. 


Momak napripovido svoje, pa se sad zagledo u usta didi i bome napolak i zaboravio šta 
je malopre naređo. Cim je dida počo, a momak mu se uplete u rič: 


- Kako si, dida, mogo doći na svit posli sina? 
Dida se opet samo nasmije ispod brka, pa kaže: 


- Moraš znati, da sam ja čovik sa dva života. Baš kad sam se spremo za smrt, doznam, 
kako će pamet mog sina jedinka biti jako nakratko nasađena. Šta sam mogo raditi? Kad 
mi jedan život nije stigo do sina, pa da mu nakalamim malo pameti, moro sa zapatiti 
drugi život, da kako stignem sina. 


Tako sam moro, baš kad sam umro, kreniti za drugim životom. Sad da vidiš, šta je sa 
mnom bilo. 


Vučem se ja mrtav po svitu, pa tražim drugi život, al' niko da mi ga da. Nalupo sam se 
već io drvo i o panj, i mrtvom mi već dosadilo. Kad jedared u pustolini nađem šugavog 
magarca. Ne znaš u koga je veća nevolja, al' se ja bar njemu potužim. "Znaš šta", - kaže 
on, - "meni je života i tako dosta. Navuko sam se za druge, batina nadobijo, sad me još i 
šuga mori, uzmi moj život, ako će ti to pomoći". Šta sam mogo, neg! uzmem život šuga- 


Zee ve 

zglavljen taj tvoj sin, - "kaže mi na to magarac", - "još i s mojom pameću će biti u velikom 
dobitku". 

Odem ja sad potražiti sina, al' nisam bio na dan hoda do našeg salaša, kad iđe meni usu- 
sprot jedan magarac. Sav je ulopan, gladan i izmoren, al! jedva oće da stane na koju rič. 
"Bižim brate, iz ovog atara, jer se tu sprema velika opasnost. Nadošla divlja voda, pa 
mož'da pomori sve živo". Zapitam ja njeg! ne pozna I' mog sina. "Ta, ko njega ne bi poz- 
navao, među nama. Taj zna i jarca pomuziti", - kaže mi pobratim al' dalje ne će da se za- 
država. Pobigo on otud, i kamo sam još toliko dozno od njega, da mi je sin zdrav i čitav i 
da ima sedam rođeni' braće i sestara. 


Odem ja dalje, kad se nađem sa čitavim čoporima zecova. Biže i oni iz tog atara. Pitam i 
nji' šta njim je dotužilo, da ostavljaju rodni kraj. Makar sam od magaraca dobio život, ne 
virujem baš onom ulopanom, uvatom pobratimu. Al' mi i zecovi kažu, da je nadošla div- 
lja voda. "A što je najgore", kaže još jedan matori, "mi smo uvik išli na mobu u jedno ve- 
liko kupusište, a sad se i gosi nakrivio salaš, pa zaboravio da posadi kupus. Moramo ići 
za životom na drugo misto". 


Požurio ja, ta magarac cilog života na četir noge ni bio tako hitar, ko što sam mu ja život 
nosio na moje dvi. Srićno sam stigo. Salaš je jedva malo krenio zidovima, al' u njemu još 
svi spavaju. 

Zanjačem ja još iz daljine, ko velim, sin će me u snu čuti: 

"Braća i sestre nek podupiru, a ti, sinko, brže posij pod zidove špice od oni' bundeva 
pladnjara." 


Jedva ja zanjako, a sin mi iskoči s tavana i već treska kasu sa špicama. Kad sam to vidio, 
odem na guvno i kako sam se primorio od puta, zaspem pod jednom kamarom. Al' mir- 
no sam spavo, jer sam znao, da je salaš spasen. 


Koliko sam spavo ne znam. Izgleda, da je mog pobratima magarca, koji mi je pozajmio 
život, šuga namučila, pa dugo oka nije sklopio. Mora, da sam ja sad odspavo sve njegovo 
vrime i kad sam se razbudio, u salašu nikoga. Bundeve pladnjare već velike, podrle zi- 
dove ko da i' u krilu drže, al' žive duše nigdi. Što okolo nema žive duše nisam se ni ču- 
dio, kad su svi salaši porušeni, al' sam se čudio, di mi je sin nesto iz čitavog salaša. Odem 
ja na do, - nema ni tamo nikog, samo u nikom gustom trnjaku visi sva iskidana ljudska 
koža. Šta ću, opružim se na travi baš ispod trnjaka, i tako tu opet zaspem. Ne znam, koje 
doba noći je bilo, kad sam se trgo iza sna. Ne bi se ja valjda ni onda razbudio, al! sam 
skočio na glas. Na jednoj grani side tri gavrana i to oni govore. Ja, brate, pozajmio život 
od magarca, pa mislim kako sam s tim unesrićio sebe i sina, al' sad vidim kolika je to ko- 
rist. Razumim jezik svake zviri i tice. Čujem ja sad, kako jedan gavran kaže: "Kad bi ko- 
god znao, kolika je mudrost u ovoj poderanoj ljudskoj koži! Ko bi je navuko, ne bi našo 
od sebe mudrijeg na svitu". 


Kad sam ja to čuo, jedva sam čeko, da gavrani odu. Kad zora došla, oni odlete, ja u trnjak 
i navučem tu kožu na sebe. I u njoj sam ja steko svu mudrost mog drugog života, koju 
sam 'tio nakalamiti na pamet mog sina. A kolika bi mudrost u toj koži bila, da se još na 
trnju nije poderala! 


Kad je dida to kazo, a momku se sad otela rič. 
- Dida, ta to ne može biti, da si ti od te kože posto baš tako mudar! 
- A zašto, bajage, ne bi moglo biti?! - nasmije se dida opet ispod brka. 


- Zato, što je to bila moja koža. 

- Dobro, - kaže dida. Ako ti tako misliš, onda izlazi, da ti u toj koži i nisi bio baš toliko 
mudar, a još manje, kad si iz nje iskočio. A drugo izlazi, da si ti onda moj sin jedinak. 


Momak sam samo zinio, pa kad mu se vratila rič, kaže: 
- A otkud bi ti, dida, bio moj otac?! Valjda sam ja bar oca poznavo! 
Dida se opet nasmije ispod brka i kaže: 


- E, onda bi i ti moro biti čovik sa dva života, jer je tvoj otac umro devet godina prije neg! 
si ti došo na svit. Je | tako? 


Sitio se momak svojeg pripovidanja, al' se dositio i didine mudrolije, pa mu stala rič u 
grlu. Dida se samo smijucka, pa kaže dalje: 


- Vidiš, sinko, da nisi iskočio iz te kože, ja bi' u miru drimo među mrtvima, ne bi' se moro 
mučiti po drugom životu. A ovako si me natiro i u drugi život, pa sam ne jedared, već 
triput mudriji od tebe: jedno, što sam ti otac, drugo, što sam prošo dva života, a treće, što 
sam ja u toj primudroj koži, a ne ti. I da ne tiramo mak na konac: droplja je moja. 


Da momka droplja nije čapnila po rukama, ne bi šale došo k sebi; tako se smuvo. Ni sam 
ne zna, kako bi sad počo razgovor sa didom. AI' ga guši ladna gar, pa se na kraju obrez- 
nuo na didu: 


- Kad bi to sve tako bilo. Al' ja iz kože nisam nikad ni iskako! 

- I onda je droplja moja, jer je droplja što i pućka, samo divlja. Ti si sam kazo, da pućku 
ne možeš ni viditi, otkako su ti se braća i sestre usmrtili zbog pućaka. 

Momku gori obraz od sramote, al' kad je već zantačio, kaže dalje: 

- Kad bii to tako bilo. 

Dida se nije iznenadio. Smijucka se on i dalje ispod brka i veli: 

- Pa da se ljudski razumimo: jesmo utanačili, da vidimo ko je mudriji, il! ko zna bolje la- 
gati? 

Vidio momak, da ga je dida skrkljušio u ćosu i da tu nema više oduška, pa kaže: 


- Znaš šta, dida, da se mi manimo razgovora, jer ovako nikad ne ćemo imati pečenicu od 
droplje. A mene glad već jako čukljika. 


- A jel droplja moja? 

Momku je sramota već i tako došla priko glave, pa mu zagustilo, što ga dida još konabi. 

- D-da, - drekne on, - je 1 moja, je I tvoja, ajde da je već pečemo, il' ću je puštiti u vitar, pa 
će u šumi biti i moja i tvoja. 

Razgoropadio se momak, kako se samo od nevolje može razgoropaditi, al! dida samo 
ispod brka kaže: 

- Ta ne luduj. Droplja je moja, al' ne misliš valjda, da večeru ne ću podiliti s mojm sin- 
kom-jedinkom?! 

- Onda je spremaj, a ja ću vatru, jer mi već ruke dr'ću od gladi, - vikne momak i prida 
droplju didi. 

Kad su se dobro navečerali, a dida će onda momku: 

- Čije je da je bila ta droplja, al' mi smo se dobro okripili. 

- Ne spominji je već. 

- Još kako ću je spominjati, a još više triba da je spominješ ti. Čija je, da je, glavno da nam 
je na korist. Onda je zapravo naša. 

Vištice u svatovima 


Bio jedared jedan momčuljak, što se zvao Loša, a njemu nikud nakratko izmirili pamet. 


Povede njeg mater jedared u svatove. Šta će s njim, nek! je i on u časti, al' je mater znala, 
da je u njega dugačak burag, ako je pamet već kratka, pa mu zapovidi, da se mani jila, 
kad ga ona gurne nogom. U svatovima ko u svatovima, čast i mast, i siroma' Loša se baš 
uputio i mlašće, da mu sve pucaju zaušnice, kad li mu mačka priđe priko noge. Prigrizo 
Loša zalogaj, pa ni mrvice više, već samo očima guta. Svatovci ga nude, al' se on ne da ni 
okresati, kad zna, šta mu je mater zapovidila. 


Loša bio izdaleka, pa će kod svatovske kuće spavati. Namiste njeg' i mater u jednu sobu, 
pa baš nuz komaru. Loša jedva čeka da svi zaspu, pa materi: 


- Nane, ja sam gladan. 


- Pa, šta nisi napunio burag, kuga te ne spopala. Eto u zapećku su naćve fanaka, pa se 
napuckaj u mraku, kad nisi u vrime 'tio. 


Ode Loša, pa pipa po mraku i napipa. Glad oči nema, a Loša baš ni pameti na odmet, pa 
on lipo smaže ono, što je našo u zapećku. 


- Nane, al ti fanci su niki rutavi i sve su me grebali u grlu, - potuži se on materi, kad je 
počistio sve iz zapećka. 

- Oljudi ljudski, da nisi mačiće pojio iz zapećka, - uplaši se mater i skoči do zapećka. 
Bome mačića više nije bilo, a naćve su stojale nenačete. 

Šta će sad s njim, već mu kaže da legne, kako se neko ne bi sitio. 


- Al, nane, kad sam tako žedan za ovim fancima, ko da ću sav izgoriti. Ja bi štogod pio, - 
zanoveta Loša. 


- Ne brnjavi toliko, - mater na njega, - al' kad bi već toliko pio, eto ti u komari bure. Skini 
zdilu sa zida, pa podmetni pod slavinu. 


Posluša Loša i napipa slavinu u mraku i niku zdilu sa zida i čeka vino. Čeka on i čeka, 
kad će zdila bit puna, al' u njoj ništa. 

- Nane, ova zdila ne će da se napuni, - potuži se on jedared. 

- Ti valjda nisi odrvnio slavinu, - mater će i skoči s kreveta. 

Skoči ona, al' kad došla do bureta, a slavina pirom otvorena i pod njom lip protak. 


- O bole te morile, barem da si uzo sito, već protok ko da ćeš taranu praviti il! kokice pu- 
cati, nevoljo moja. 


Po zemlji bara od vina, i šta će mater, neg' mu kaže, da taj čas donese iz čoše džak piska, 
pa da pospu, da ne bi pretelji vidili, što je namajstoriso. 

Skoči siroma' Loša, pa iz džaka sipaj, al' se pisak počo lipiti da ruke ne možeš izvući. 
Pogleda nana, a ono bili pisak: pravo pravcato brašno. Zakuvalo se tisto, pa se sve crveni 
od vina. 

- O nevoljo nikaka! - vikne ona pa će ga opraštati od tista. 


Latila se ona. Latio se i Loša, i kad su se onda zameljali i počeli padati po komari, da sve 
grmi. Uzbunili se kućani i svatovci, pa dotrčali, i kad su Lošu i mater spazili mraku ona- 
ko umeljane u tisto, a oni se uplašili i jedan vikne: 

- Bižte čeljad, u komati su vištice i nečisti! 

Drugo nije ni tribalo. Tu se jedva koji počo trizniti od trojanica, što su u svatovima ispija- 
li, pa kad s još čuli za vištice, ta sve fundaraju jedan drugog. Razbiglo se sve živo od ku- 
će, a onda se lipo skupili i Loša i mater, pa ko ukradeni: put pod noge i nikom ni riči. 
Ukućani su jedva smili doći kući već i kad se razdanilo. Pripovidali su svakom, kako su 
vištice i nečisti došli u svatove, pa još i Lošinoj materi, kad su se s njom našli. Ona je da- 
bogme lipo ćutila o tom, da je sve to Loša izmajstorovo, već još i ona udarila u pripovit- 
ku, kako je prva sa sinom pobigla. 


Preteljima puna usta vištica, pa će: 


- Pa da, vi ste bili odma' do komare, dabogme da su vas prve uzbunile. Al, prijo, ne samo 
da ste vi pobigli, a onda i mi već je to bila taka stra'ota, da su se i mačići u zapeku tako 
ustravili, da su pobigli i nikad se više nisu ni zavratili. Vidite šta vištice narade! 








eLektire.skole.hr 

Covjek i žena 


U nekom selu živjeli su čovjek i žena, te se prometali kolekako: čovjek u težakluku, a že- 
na radila u kući. Covjek bi odmah, čim bi dan osvanuo, uhvatio volove i otišao u polje 
orati, a žena bi ostala kod kuće radeći, te bi mu uvijek donijela ručak na njivu. Ali čovje- 
ku je uvijek bilo krivo misleći, da žena nikakva posla ne radi, već samo da ljenčari kod 
kuće; to najposle reče i ženi: 

- Ti, ženo, samo džaba ležiš kod kuće i jedeš, a ne radiš ništa. Ja bih vaš ženski posao 
uradio za sahat. Mi jadnici ljudi po vas dan se pržimo na suncu. 

Zena se na to stane smijati, te reče čovjeku: 

- Suti, bolan ne bio! Naš je posao stoput teži od vašeg, a vi ga ne bi nikad mogli svršiti. 


Ali on joj ne dade ni govoriti, već opet zasu, kako ljudi više rade, a žene ništa. Na to mu 
ona reče: 


- E, pa dobro! Ja ću sjutra uhvatiti volove, pa ću ići orati, a ti ćeš raditi moj posao. 

On to jedva dočeka, te ugovore, da će tako raditi, čim zora zabijeli. Sjutradan žena uhvati 
volove, a onda poče naređivati čovjeku, šta treba da on radi: 

- Ti ostaješ kod kuće i dobro mi pazi, što ćeš uraditi. Čuvaj mi piliće, da ih štogod ne od- 
nese; onda pomuzi krave, ama čuvaj da ne podoje telad. Skuhaj hljeb, izmeti mlijeko, 
spremi ručak, pa mi donesi na njivu. 

Žena potjera volove, dok joj nešto pade na pamet, te se povrati i reče čovjeku: 


- Da, zaboravila sam ti kazati: na tavanu ima u ćupu otrov. Cuvaj se, nemoj se prevariti, 
pa izjesti ni malo tog otrova, jer ćeš odmah umrijeti. 


- Taman, - reče on, - ti nemaj brige, ja ću sve lako uraditi, a ti dobro gledaj, da uzoreš što- 
god više možeš. 
Zatim ona ode s volovima na njivu, a on ostane kod kuće da radi. 


Čim je žena otišla od kuće, a čovjek se razleti te stane da radi. Najprije pomete kuću i na- 
loži vatru, a onda ogleda kvočku i piliće, te se sjeti, da mu je žena rekla da ih čuva; pa se 
malo promisli, kako će ih najbolje učuvati, te se domisli, uzme kanafe, te poveže sve pili- 
će za kvočkine noge, da ih što ne odnese. Zatim ode, te pomuze krave, a onda se vrati u 
kuću i stane zagrtati rukave, da umijesi hljeb. Počne sijati brašno, pa mu na um pane, da 
mu valja i mlijeko izmesti, a dotlen mu je prošlo dosta vremena, te mu nešto na um pad- 
ne, i on reče: 

- Ha, bogme, ja ću svezati štap na leđa, pa dok ja budem sijao brašno, mlijeko će se po- 
malo mesti, i tako ću dva posla uraditi. 


To on i učini, sveže stap za leđa i stane sijati brašno. Dok je on sijao brašno, mlijeko se je 
malo melo, a dok je umijesio hljeb, zaboravio je mlijeko. Kada je iznio hljeb, da ga zape- 
če, nagne se da razgrne vatru, a mlijeko preko glave sve se salije na vatru i potrne je. On 
se razljuti, te iziđe pred kuću, da vidi piliće, a u isti čas doleti nekakva tičurina, te uhvati 
kvočku; a kako su bili pilići povezani za nj, to odmah i njih odnese. Kad i to vidi, još se 

većma razljuti, te pođe u pojatu, da vidi krave. Pošto je unišao, opazi telad pod kravama 


+. 1: + 


Sada mu omrzne život, te stane lupati šakama o glavu i reče: 

- Eh, kada sam ovoliko uradio zijana, idem, vala, na tavan pa ću se otrovat, nek ne živim. 
Što je mislio, to i učinio. Kada se je popeo na tavan, nađe taj ćup, te zasjedne i stane jesti 
sve malo po malo. Kad je nekoliko puta založio, stane se okretati oko sebe, kad će se ote- 
gnuti i umrijeti. Uto već dođe vrijeme ručku, te žene dođe i dotjera volove. 

Pošto je ušla u kuću, ugleda hljeb na ognjištu nepečen, a po ognjištu proliveno mlijeko; 
zatim ode u pojatu. Kad tamo, a teoci podojili, krave gladne i žedne; a kad se htjede vra- 
titi u kuću, opazi da nema ni kvočke ni pilića. Uđe u kuću, te stane vikati muža. 


Ali se on ušutio i načinio se, da je već umro. Žena se sjeti, da je na tavanu, te se odmah 
popne gore. Ugleda ga, gdje jede med, a ona zaviče: 

- Uh, šta to radiš? Ako si Turčin, što mi sve zijan za zijanom radiš? 

On se okrene, pa već vidi da nije mrtav, te zato joj odvrati: 


- Ma prođi me se ženo! Eto si vidjela, šta je bilo zijana, pa sam se evo popeo na tavan, da 
se otrujem. Kad sam toliko zijana počinio, nek' i ne živim. 

- Hajde, budalo, kako ćeš se medom otrovati. Ta to sam ostavila za lijeka, a ti mi ga eto 
pojede. Idi, moj junače, pa svoj posao radi: ori, kopaj, idi u drva, a nemoj se kvartati u 
ženske poslove, kad te za to bog nije stvorio. 

Kad to on čuje, jedva dočeka. Brže bolje uhvati volove i ode i bez ručka orati, a žena os- 
tane svoj posao radeći. 

Poslije nije više govorio, da su ženski poslovi laki, već je iza toga uvijek govorio, da su 
ženski poslovi još teži od muških. 

Otac i tri njegova sina 


U staro vrime, kad su Turci harali i pustošili, živio u jednom selu jedan siroma' čovik. 
Mučio se, hrnjio, postio i suš'o, ali nikad nikakog berićeta. Jedino se nado u svoja tri sina, 
al' što su ovi više rasli, ocu se više mračilo prid očima. Dorasli sinovi već i za ženidbu, a 
jedino se oko zdile paštre. Liti da njim' se izvaliti u debeli' lad, zimi u vruć zapećak, pa 
mogu pasti prik slamke, al' se ne će sagniti, da je sklone s puta. 

- Sinovi moji, mislite I se jedared latiti posla? - zapita otac, kad mu je već dotužilo, da i' 
tako gleda. 

- A šta bi se laćali, kad ni Turci ne rade, a daj takog lakog života! - svi trojica će ocu. 

Kad je starac vidio, na koga su mu se sinovi ugledali, tuga ga sasvim osuši i prisvisne, da 
ga više ne bi sramotili. Dosad su tri badavadžije živili sa leđa starog oca, al' je sad njima 
palo slime na time. Sta će, kad raditi ne vole, već će se poturčiti. 

- Ne ćemo se valjda dučiti i mučiti, marve i živine zapatati, pa da nam drugi odnese, kad 
i mi možemo biti oni, koji će odnositi, - kaže najstariji. 

Kontena su na to i druga dvojica, a kako ne bi, kad je rič o lakom životu. Vide oni, kako 
Turci projaše kroz selo, pa ubarđaju lipo ždribe, lipu divojku i sve drugo, pa ni ne će, da 
to odma' nose, već čekaju da domaćin od'rani i ždribe i divojku, i onda dođu, pa uzmu. 

- Nikake druge brige ne ćemo imati, neg' da dođemo na gotovo, - svituje braću najstariji. 
Žabu nije teško natirati u vodu, a ovu trojicu ni tirati ne triba, kad je rič o lakom životu. 

- A kako ćemo postati Turci? - pitaju dva mlađa. 

- Lako! Ne triba nam ništa drugo, neg! da naučimo turski pa će sva pusta sela biti naša, - 
kaže najstariji i odma' krene da uči turski. 

Nije on došo ni do trećeg sela, kad se nađe s jednim starim čovikom, koga su baš taki ko 
ovaj momak otirali na prosjački štap. Tica se pozna po perju, a čovik po ćudi, i momak 
nije progovorio ni dvi riči, a prosjak je već znao s kim ima posla. Lipo prosjak oko mom- 
ka i kad ga obrlatio, onda veli ovako: 

- Dakle, sinko, ako sam dobro nabrdo, vas trojica 'oćete da budete prvi ljudi u okolišu. 

- Ništa manje, - kaže momak. - Samo da naučimo turski govoriti. 

- To je bar lako. Nemo se, sink, dalje ni truditi. Kad je rič samo o vama trojici, vi samo 
kažite: nas trojica! To su prve turske riči, i to je za vas svagdi dosta. 

Raduje se linčina, što je lako naučio turski i ode kući. Sad će ići sridnji brat. Njeg' je pros- 
jak sačeko već ispod drugog sela. 

- A zašto vi 'oćete da naučite turski? - pita njeg prosjak ko da ni čuo nije za to. 

- Da lako dođemo do svega, a najviše do zlata! - kaže momak. 

- To je bar lako, - na to će prosjak. - Sinko, nemoj se dalje ni truditi. Kako je vama trojici 
najviše stalo do zlata, kad bude turski razgovor, vi samo kažite: za zlato! To su prve tur- 
ske riči! i to je za vas svagdi dosta. 

Raduje se linčina, što ni tako daleko nije moro ići ko najstariji brat, a već je naučio turski. 
Vrati se on, pa sad krene najmlađi brat. Ovog je prosjak dočeko već u po puta isprid 
drugog sela. 


- A zašto vi 'oćete da naučite turski? - pita i ovog starac. 


- Zato što mislimo, da je pravo da imamo svega i svačega, kad se damo na tako veliki 
trud. 


- Kad se tako mislite, ona ništa lakše neg! turski naučiti. - na to će prosjak. - Digod se po- 
vede razgovor turskim jezikom, a vi samo kažite: i pravo je! To su prve turske riči to vam 
je svagdi dosta! 


Raduje se linčina, što je skoro pod selom naučio turski i za čas se vratio braći. 


- Kad smo tako lipo naučili turski, sad je kraj teškom i gorkom životu, - kaže najstariji. - 
Vidite, kako ćemo lako postati Turci, samo je početi teško, a nama čak ni to nije bilo. 


Odma oni i krenu po selima, da svoju muku pritvore u berićet. Udare oni na drugu stra- 
nu di i još ne poznaju tako, i pridveče stignu u jedno selo. U prvoj kući na koju su naišli, 
baš bili svatovi. Dobar domaćin ženio sina, pa spremljeno svega i svačega. Gosti se već 
navečerali svega i svačega, napili se dobrog vina, a u kotlovima još vri, peći još pune pe- 
čenice. 

- Ao, ljudi, ko će to sve poisti? - kaže jedan gost, baš kad su tri brata u'vatila za bravu. 
Škljocne skakavica na bravi i ko da je ona progovorila, tri brata kažu: 

- Nas trojica, - vikne najstariji brat. 

- Vas trojica sve ovo? - začude se gosti. 

- Ta ja ne bi mogo to sručiti ni za po svita! - nasmije se domaćin. 

- A mi ćemo za zlato! - kaže na to svoj turski govor sridnji brat. 


- Sta kažete?! - nasmije se opet domaćin. - Ako vi to sve porubate, što je samo iza večere 
ostalo, dat ćemo vam svakom po kesu dukata. 


- I pravo je! - na to će i najmlađi pokazati svoju tursku mudrost. 

Ako su cilog života bili lini i slamku makniti s puta i trun sebi iz oka izvaditi, al' su zato 
jedino snagu oko zdile trošili. Kad su se sad još provridnili, za čas su još i mrvice pokupi- 
li. 

Svatovci se začudili, al' će na to nastariji brat: 

- Otkako sam posto, iza mene drobac nije osto! 

Nasmijali se svi svatovi, al' sridnji brat šapnu najstarijem: 

- Jesi I' ti lud? Šta govoriš to, što nije turski?! 

Nisu oni više ni rič progovorili sve do zore, već se častili i veselili, i kad su dobili tri kese 
dukata, u zoru krenu dalje. 


- No, jest I' vidili, kako se lako živi kad naučiš turski, - na braću će najstariji, kad su malo 
odmakli. 


- Baš smo ludi, što i ranije nismo postali Turci, - na to će druga dvojica. 


Jedva se oni izrazgovarali, kad u jendeku opaze izubijanog čovika. Sav je u masnicama i 
čvorgama, al' je živ, samo se onesvistio. Dignu oni njega, pa će ga vraćati svisti. Kad po- 
čelo svićati, a evo iz sela svita. Naprid trči jedan dobar domaćin i kad je vidio ovog izu- 
daranog, odma' ga zagrli i poviče: 

- O, samo kad si ti, sinko, osto živ? Jesam ti kazo, da ne izostaješ iza nas. 


Osvistio se u to ona iz jendeka i kaže: 

- Ni ne ću, babo, nikad više. Mislio sam, da ne ću više viditi bilog dana, kad su me hara- 
mije počele udešavati! 

- A ko te je izbavio iz haramijski' ruku? - zapita otac. 

Kako on to izustio, a najstariji linčina će izvući svoju tursku mudrost, pa se izbekari: 

- Nas trojica! 

- A kako ste to mogli?! 

Na to će turski odgovoriti drugi linčina, pa kaže: 

- Za zlato! 

Kad je onaj izubijani to čuo, on će na oca: 


- Babo moj, koliko s ovi dobri ljudi morali dati zlata haramijama za mene, kad sam njim! 
ja dao sve što sam za marvu i za ovce dobio, a još me nisu tili puštiti, već me evo ovako 
nagrdili. Kako ćemo se ovim dobrim ljudima zafaliti i odužiti?! 


- Ta dat ću im dukata, koliko samo mogu poniti. Više valjda nisu imali, samo kad su mi 
tebe živog donili, - kaže otac. 

Na to se javi treći Turčin, pa on veli turski: 

- I pravo je! 

Kad je on tako turski progovorio, na to sav svit što se tu okupio potvrdi: 

- Bome, i pravo je! 

Taj onesvišćeni je bio sin najvećeg čobana u selu, pa je dolazio sa vašara. Otac i njegovo 
društvo su nosili polak dukata, što su dobili na vašaru, a on drugu polu, jer mu je to otac 
dao, da spremi dar za divojku. Momak se malo zadržo kod divojke, pa kad su haramije u 
šumi vidili da je sam, navalili na njega. Bio je jedinac u najbogatijeg čobana, pa bi otac 
dao za njega sve blago. Ni nisu se mogla tri lina brata potužiti, kad i' je čoban natovario 
dukatima i kad i' počo častiti. Gostio bi nji! čoban sve do sinovljevi' svatova, al' kad su se 
dobro okripili, najmlađi brat šapne drugoj dvojici: 

- Hajdemo iz ovog sela, al' što brže. 


- Zašto?! - začude se ona dvojica. - Ne vidiš ti ovu čast-mast, ta ni u onim svatovima se 
nismo ovako gostili? 


- Ane vidite, vi, da tu polak sela zna turski! - na to će onaj. 
- Otkud?! 


- Otkud?! Pa niste vi čuli, kad sam ja reko turski "i pravo je", na to su svi kazali također 
turski "i pravo je". 

Prisitila se sad i druga dvojica, pa njim' odma! stao zalogaj u grlu. Đipili, pa će iz sela. 
Zadržava nji' čoban, još više njegov sin, al' se ova trojica ne daju. Di će oni ostati u selu, 
di skoro svaki zna turski! 

Odoše oni i sad ne će ići putom, već skrenu. Dabome, di se trag zakalja, otud se on i čisti. 
E, al' tako urade i haramije. Tako se dogodilo, da su tri brata pošla baš tragom haramija. 
A što će haramije, već orobiti, koga u mraku i u šumi zateknu. I jedva su tri turska brata 
došla pod treće selo, kad u šumi spaze mrtvog trgovca. Misle braća da je i ovaj samo pao 
u nesvist, pa se odma! late oko njega. 


- Šta se nismo latili turskog posla, čim smo prohodali, - najstariji brat će. - Ta vidite vi, 
braćo, kako nas srića prati?! 

- Baš je pravo čudo! - na to će sridnji. - Jedva smo na jednom zaradili hrpu dukata, a evo 
nam nove prilike! 

- Ta što su ovo prilike, - onda će naaajmlađi, - al'kad se s tim oni' svatova! Braćo moja, 
kad se daš u tursko znanje, ta onda ti daju dukate i za to, što se gostiš i častiš! 


Tako se oni tu raspoložili, pa se bave oko ubijenog trgovca, kad jedared evo ljudi iz sela. 
Seljaci su čuli, da se tu noć dogodila mesrića s trgovcem u šumi, pa su pošli ovamo, čim 
se razdanilo. Kad su ovu trojicu zatekli, kako se bakću oko mrtvog trgovca, odma! jedan 
starac zapita: 


- Ko je ubio ovog čovika?! 

Ona trojica dabome ni ne slušaju, već će najstariji svoje tursko znanje, kad su to prve tur- 
ske riči na svitu i kaže: 

- Nas trojica! 

- Pa zašto?! - zapitaju sad seljaci. 

E sad će sridnji lini brat pokazati svoje tursko znanje i kaže: 

- Za zlato! 


Kad su seljaci to čuli, morali su virovati i da nisu tili. U ove trojice sve pritežu kese s du- 
katima, koje su dobili u svatovima i od čobana. 


- E, ljudi, - okrene se onda starac seljanima, - ovu trojicu triba obisiti ko kerove, il' u naj- 
manju ruku upregnit i' u plug, pa orati na njima, dok njim dušu na nos ne istiramo! 


Nisu stigli seljani ni doriči, a najmlađi lini brat već pokaziva svoju tursku mudrost i kaže: 
- I pravo je! 

- Bome je i pravo! - poviču na to seljani i navale na nji'. 

Brane se linčine i nogama i rukama, al! selo navalilo, pa s njima u jaram. Uveče i' vežu za 
jasle ko i druge volove, a priko dana amo šibaju. Dogorilo njima do nokata, al! odma', pa 
mole i priklinju, al' selo ne popušta. 

- Jesam vam kazo, da se čuvamo taki' sela, di svi znaju turski! - kaže najmlađi brat. 

- Ta kaki te turski opet napopo?! - ona dvojica će. 

- Kad vi ne slušate! Nisu i tu vi povikali "i pravo je", čim sam ja reko "i pravo je"?! Čim 
sam to čuo, odma' sam znao, da ćemo nastradati! 

Al se nisu oni imala kada svađati se, jer je jaram uvik bio za vratom. I jedared nema šta, 
već il' dušu ispuštiti, il! početi redovnim jezikom govoriti, pa oni ispripovidaju sve. Kad 
su seljani to čuli, i kod čobana i one svatovske kuće se raspitali, dobro su se nasmijali. 
Jedan starac onda kaže ovoj trojici: 

- Pa sinovi moji, šta se vi tužite, kad ste tili lakog života?! 

- Kako se ne bi tužili, kad smo vazdan u jarmu?! - skoro zaplaču ona trojica. 


- Baš zato vas i pitam, šta se tužite, - nasmije se starac, - jer sinovi moji, da znate, i kod 
nas se zna turski. 


- No, jesam vam reko, - najmlađi lini brat će na dva starija. 

- Dabome, - smije se dalje starac, - kad nas se jaram na turskom jeziku zove "laki život". 
Oćete I' još lakog života?! 

- AI nikad i nikako više! - poviču ona trojica. 

- Onda bižite iz njega, - kaže starac, pa njim' skine jaram. 

Al iz sela i' više nisu puštali. Tu se i' oženili, pa su postali čestiti ljudi. A onaj starac, 
kadgod se nađe s njima, kaže njim'. 


- No, oćete I' po turski "lakog života". 

- Al nikako! 
- Sad vam ni ne triba, kad ste se naučili pošteno raditi. 


I tako su oni sad tu živili i svakom ispripovidali, kako prolazi onaj ko bi lakog života, pa 
još u debeloj ladovini, il' zimi u vrućem zapećku. 

Kuliko valja kraljeva brad 


Bil je jedan kralj. On zove svoji podložniki, neka sude, kuliko njegova brad valja. Ale ni 
mogel nidan ugonit, kuliko mu valja. Sad dojde red na jednoga staroga. On dojde kralju, 
ki mu reče, ako jutra neugoni, da će zgubit glavu. On projde žalostan doma. Kćer ga pita, 
da ča mu je, da j' tako žalostan. 

- A moja kćerko, moram biti žalostan, da ti znaš, ča mi je, i ti biš bila sigurno žalostna. 

- Ah, ne ćeš mi ti pomoć, - govori njoj on, - ma ću ti sejedno povedat. Bil san pu kralja, pa 
mi je rekal, ako do jutra nepovejen, kuliko njigova brada valja, da ću zgubit glavu. 


- Pa se zato žalostite? - govori mu kćer. - Hote, hote! to je lahko ugonit. Hote kralju, pa 
mu recite ovako: Svitla kruno, vaša brad valja, kuliko va letu valjaju meseci srpanj, kolo- 
vozi rujan. 

Stari projde kralju i rača u tako. 

- Dobro je, starče, - govori kralj, - ti si ugonil, kuliko mi brad valja; sad si glavu škaputal, 
ale leh da danas. Aš ako ovo ne učiniš, ča ti sad rečen, zgubi ćeš glavu. Jutra mi moraš 
doć va dvor ni nag ni obučen, ni bos ni obuven, ni hodeć ni jašuć. 

Projde sad stari doma i još žalostinji, leh je čera bil. Kćer ga opet pita, da ča mu je, da j' 
tako žalostan. 

- Kćerko moja, - govori njoj on, - moran bit žalostan, juta mi je zgubit glavu. Bil sam pu 
kralja, i rekal mi je, ako jutra nedojden va njegov dvor ni nag ni obučen, ni bos ni obu- 
ven, ni hodeć ni jašuć, da ću zgubit glavu. Vidiš, da iman dosti uzroka žalostit se. 


- A ča bite se zato žalostili? To je jako lako učinit. Vi lipo budite na moru i jutra ćete poć k 
njemu, kako van je rekal. 


Sad počme ona mrežu plest. Jutro dan obuče oca va tu mrežu od peti do glavi i da mu 
jednoga mićega oslića, neka njega uzjaše. I tako ni bil ni nag ni obučen, ni bos ni obuven, 
ni jašuć ni hodeć, aš su mu se nogi, kako j' bil oslić mići, po tlu motale. I tako dojde do 
prve straži i reče, neka ga pusti pred kralja. 


- Kako bimo te takova pred kralja pustili? Hajd nazad! 

Ale on govori, da mora pred kralja, aš da ga j' tako čera pozval. Straža ga pusti. A tako 
ga puste i druge straži. Dojde pred kralja, pa mu govori: 

- Evo me, svitla kruno, kako ste zapovedali, da dojden. 

Kralj se j' počel čudit, ki to more bit tako doomšljat, pa ga pita, da ki mu j' to povedal. A 
on mu govori, da se j' on to sam domislel. 

- Toni istina, ti se toga sam zmislel nisi; leh mi moraš povedat ki te j' naputil. 

Stari vidi, da ni druga, leh da mora povedat, pa reče, da ima doma jednu kćer, ka ga j' 
naputila. 

- Kad je tvoja kćer tulika mudrica, - reče kralj, - to mi mora jutra dopeljati devet divajak 
divojak poštenih, a da imaju mleka; ako to ne učini, mora poginut. 

Stari projde doma i opet je žalostan i niš ne govori. 

- Ča van je opet, ćaće? Opet ste žalostni! Kako je? 

- A dobro, kćerko, za me, leh za te je zlo. Kralj je rekal, kad si tulika mudrica, da mu mo- 
raš dopelati devet divojak poštenih, ale i tanto z mlekom, pa san za to žalostan. 

- Zato se vi nemojte niš škrbet ni žalostit, ja ću jur učinit, da mi ne bude niš. Leh vi lezite, 
pa mučite. 


Jutra dan kad je bilo, zame ona osam divojak, a sama je bila deveta, i idu na dvor. A prvo 
leh su išle tamo, reče njih, da te pred njih donet sakove hrani, a one neka niš ne jidu. 
Drugo da neka puste nju delat. 


Kad su došle tamo, zapovedal je najprvo kralj, neka pred njih donesu sakakove hrani. 
Donesu, ale one nete da jidu, leh govori naša: 

- Mi te hrani ne jimo, ni te, ni te. 

- Da ča jiste? - zapita kralj. 

- Niš ne ćemo jisti, leh salati, koj kroz srce rogi rastu. 

Kralj pošalje po sen gradu pitat, ako ima takove salati. Ale takove salati ni. Kralj njin re- 
če, da se takove salati ne more nać. 

- Isto tako, kako se takove salati ne more nać, - reče staroga kćer, - ne more se nać ni di- 
vojka poštena a z mlekon. 

- Jako si domišljata i pametna, - govori njoj kralj, - za to bin te rad za ženu. Ćeš poć za 
me? 

- Zač ne? Ću. 

- Ale se ne smeš va moji posli ni moj sud nikad pačat; aš, ako se bude pačala, protirat ću 
te doma. 

- Dobro, - odgovori ona, - ja se ne ću va to niš pačat. 

I oni se ožene. 

Sad dojde jedan stari čovik na sud, koga su bili pokrivili, da je čovika ubil. On se brani i 
brani, da on toga ni učinil, al! mu sud ne veruje, leh ga osudi na smrt i reče mu, a će još 
leh jedanput na sud doć i to jutra. Ca će on, projde kraljice i reče njoj, tako i tako stvar 
pasiva; mene su nedužnoga odsudili na smrt. Kraljica vidi, da je prav, pa mu reče: 

- Znaš ča, skuhaj lonac boba, pa kad budeš pred sudom jutra, počmi set. Kad te budu 
pitali, da ča delaš, reci njin, da bob seješ. Oni te tad reć, da kako moreš biti tako bedast, 
pa kuhan bob set, aš kuhan bob ne će narast. Ti onput reci: Kad more prav čovik glavu 
zgubit, valjda će moć i kuhan bob rast - i oni te ti oprostit i pitat te, ki te je naputil, a ti 
slobodno povej. 

I stari tako učini. Dojde jutro dan pred sud i počme kuhan bob set. Oni mu se počmu ču- 
diti smet, a on njin reče: 

- Ča se čudite i smejete, ča kuhan bob sejem? A ne čudite se za to, a mora prav čovik gla- 
vu zgubit? 

Sud ga sad odsudi za prava i se mu oprosti. 

Kralj ga pak pita, da ki ga j' tako naputil, da tako dela. On mu pak poveje, da ga j' tako 
kraljica naputila. Kralj se razjadi, da ča se ona ima va njegov sud pačat, kad je prvo že- 
nidbi obećala, da se ne će va niš njegovo pačat. I zazove su gospodu, da pred njimi kra- 
ljicu odsudi. Kad su se si skupili, govori njoj on: 

- Kad si se va moj sud pačala, a obećala, si, da se pačat ne ćeš, to mi imaš do jutra dan 
poć z moje kući, a zet moreš sobun, ča god ti j' va dvoru najdražje; a večeras ćeš nas još 
put večeri dvorit. 

Ona reče, da j' to se dobro. 

Večera dojde na stol, ona jih dvori, a osobito naleva vino va žmulij i seh opije. Tako pija- 
ni si legnu i zaspu, a tako isto i kralj. Sad ona zame jedan lancun, zašije nutar kralja i za- 
poveje, neka njoj dopelju jednu karocu, da ide doma. Ona s kraljem va karocu, pa hajd 
doma! Kad se jutro dan kralj zbudi, gljeda okol sebe i pita da kade je, kako je mogal on 
simo doć? Kraljica mu reče, da ga j' ona dopeljala. 

- Pa kako si ti mogla mene simo dopeljat? - počne on jadno govorit. 

- Kako sam te mogla simo dopeljat? Lipo! Ti si mi rekal, neka gren ća i neka zamen, ča mi 
je va kuće najdraže. Ja nimam niš raje od tebe, pa san tebe zela. 

Kralj vesel na to reče: 

- Ženo moja, krivo san ti otel učinit, ale ti se se svojun pametum pomogla; hodi s manum 
nazad, budi mi žena i sudi slobodno, kuliko budeš otela. 

Oni se valje povrnu i daju veli obed za veselje. 

I mane su bili pozvali; gostil san se i veselil do mile volje, i tako, da mi j' od onput i sad 
glava teška. 

Dubrovčanin Kaboga 
i duka od Mletaka 


Pisao je knjigu duka od Mletaka dubrovačkom vlastelinu Kabogi i u njoj mu govorio: 


- Kaboga, od Dubrovnika diko, puno te hvale, da si mudra glava! Evo ću te nešto pitati, 
da okušam tvoju mudrost; a ne odgovoriš li mi u redu, vjere ti moje i obraza mi, ode ti s 
ramena glava! Dobro smisli i promisli, što ćeš odgovoriti: odgovori mudro i ne pogini 
ludo. 

Najprije izmjeri i javi mi: koliko ima od neba do zemlje. Pogriješiš li, koliko je telud od 
nože, zaludu ti i račun i rađa! 

Druga ti je: Izmjeri, premjeri i javi mi, gdje je srijeda od svijeta. Mjeri u redu kao za svoju 
glavu! 

Treća ti je: prelij mi sve more i izmjeri, a jedan dio i presuši, da imam gdje nasijati dosta 
žita i riže. 

Došla, sokole moj, ta šarovita i jadovita knjiga mudrome Dubrovčaninu Kabogi. Pročitao 
je on nebrojeno puta, pa se nemilo zamislio. Tomu ne bi na kraj došao ni Salamun! Zami- 
slio se i objesio glavu, kao da mu je izgorjelo sve stanje i imanje. Gleda ga njegov momak, 
nešto Vlaha, pa ga pita: 

- Šta je, gospodaru, nešto si mi puno neveselo: srce mi puca, kad te pogledam! 


Kaboga sve muči kao da i ne čuje. Ali momak ne da mira, već sve ispituje, pa mu najpos- 
lije reče, da s njim više ne će ni stati, jer ga hvata groznica, kad ga onakova vidi. 

- Kaži ti meni, - reče mu, gospodaru, može biti da se i ja štogod domislim, jer i na mojim 
ramenima nije glava kupusova. 

Zasmija se mrvicu mudri Kadaboga, pa se s njim našali: 

- Znam ja, moj sinko, da se tvoja glava ne boji ovnove, pa ću ti kazati moje jade, ali ne 
smiješ o njima nikad nikomu prosloviti, ako ti je draga glava. Pisao mi je, sinko, duka od 
Mletaka, da ću izgubiti glavu, ako mu na tri stvari ne odgovorim, ma pravo, zdravo. Pr- 
vo, kaže, da mu izmjerim, koliko ima od neba do zemlje; drugo da mu kažem; gdje je 
srijeda od svijet; treće da mu prelijem i presušim sve more, da ima gdje sijati žito i rižu. 
Sad ja ne znam, što ću ni kud ću. Smeo sam se gore nego mrav na glavnjici; čini mi se, da 
će mi se pamet prevrnuti! 

Kad to čuo momak, zasmija se pa kaže: 

- Ajde, gospodaru, čime to glavu razbijaš! Što mi nisi prije kazao. Lako ti je to znati. Kr- 
vavim me zalijevali, ako ti se tomu ne domislim. Sto je takomu gosparu naći sto oka tan- 
ke svile, pa je pošalji onoj brlotini, duki od Mletaka, i piši mu: Evo sam ti baš ko stvoreno 
izmjerio, koliko ima od neba do zemlje. Taman ti je toliko, koliko je to svile; ako ne vjeru- 
ješ a ti premjeri. Nađeš li da sam pogrješio dlaku, eto sablje, eto glave! Na drugu mu od- 

govori, da je Dubrovnik srijeda od svijeta, a ako njegovi mudraci nađu da nije, da mu se 
slobodno ozivlješ. A za treću mu javi, da ćeš ga i u tomu lako poslužiti, samo da ti on po- 
šalje iz Mletaka suđe u što ćeš preliti i premjeriti more, jer da je njih najjača trgovina, pa 
će imati i suda. 

Posluša ga Kaboga; pošalje sto oka svile i javi mu sve onako u Mletke. 


Kad je to duka od Mletaka primio i proučio, što mu Kaboga odgovara, uzvrpoljio se, kao 
da sjedi na iglicama. Okupili se oko njega njegovi doglavnici kao pčele oko meda, pa 
zavraze i propituju: a on na njih brekne: 

- Što ste mi se tude uzmrkoćali i navalili kao ose: ne brečite toliko - polagano se u crkvi 
šapće. Evo me i nadmudrio kučkin sin, Dubrovčanin Kaboga. Poslao mi je eto sto oka 
svile i piše mi, da je toliko od neba do zemlje; ako ne vjerujete, a vi premjerite. Kaže, da je 
našao, e je Dubrovnik srijeda od svijeta; tko ne veruje, neka mjeri iznova. A na treću nam 
se narugao. Poručuje nam, da je u nas najjača trgovina, pa da mu pošaljemo sude i onda, 
da će on u njih lako preliti i premjeriti svekoliko more, a jedan ga dio i presušiti. Još nam 
se za pridavak, zmija ga ujela, podruguje: - Naš je Dubrovnik, - veli - na kamenu i u gla- 
dnu kraju, pa nam je žao mora: 


More nam je duga podvornica, 
Brod i vesla - ralo i volovi; 
Uv'jek ori, uzorat' ne možeš! 


Pa kad prelijem sve more, a ovo naše i presušim, onda mi nemamo o čem živjeti, već vo- 
lja da i nas pustite, da po njemu sijemo žito i pirinče... 

Eto, što nam Kaboga odgovara! Sad vi kako znate! 

Onda se nagodiše, da Kabogi pošalju križe i medalje, pa mu uz to još napisa duka od 
Mletaka: 

- Živio, Kaboga, od Dubrovnika glavo! Sad znam, da si mudar, koliko kažu; eto ti našeg 
dara, pa ti vladaj slobodno u Dubrovniku, a ja ću Mlecima. 

Turci i čobanče 


Putovali hodža i kadija iz Travnika u Sarajevo na dobrim konjima jezdeći. 


Sunce se već bilo nagnulo k zapadu, da sjedne za gore, a putnici stignu pod neko selo i 
nađu u polju čobanče, gdje čuva ovce i goveda. 


- Pomoz' Bog, čobanče! - reče kadija ustavi također svoga. - Dijete, kaži ti nami tko najbo- 
lje stoji u vašem selu? 

- E, tko bi bolje i više stajao u našem selu nego naš kovač, koji uvijek stojećke kuje, - od- 
govori čobanče. 

Kadija na to: 

- Dijete, ti nas ne razumiješ. Mi smo rada znati tko najbolje jede u vašem selu? 

- Jai moj baća, kad imamo šta, nitko nas ne preteče. 

- Derane, još nas ne razmiješ. Mi bi rada znati, tko je u selu najimućniji? 

- Naš beg, jerbo mu daje cijelo selo, - odgovori čobanče. 


- Valaha, dijete! Dobro odgovaraš, makar ti je svaki odgovor vrijedan degeneka; ali nam 
kaži samo još jedno: kako ćemo nas dvojica naći dobar konak za sebe i konje u vašem 
selu? 

- Gledajte, age, pred kojom kućom stoji najveća gomila đubreta, ondje pitajte konak, jer- 
bo gdje marve, tu je đubreta, ali i smoka, - reče čobanče. 

Turci poslušaju čobanina i najave se za konak u raje, gdje su u selu spazili jako veliku 
gomilu đubreta. Raja po običaju gostoljubivosti u našeg naroda primi Turke na konak, te 
s njima u kuću, a konje u staju, gdje dobiju sijeno i zob. Za goste ispeče domaćin mlado 
jare kano zaoblicu, a domaćica priredi pilav, sir, kajmak i gibanicu. Turci za večerom, a u 
kuću stupi ono čobanče, s kojim su razgovarali u polju. 


Cim ga vide Turci, obraduju mu se, i kadija reče: 
- More, čobanine, baš si nas dobro naputio k svojoj kući. 


Raja Turke lijepo pogosti. Ovi se za večerom još produgo pošale sa čobančetom i odu 
spavati, vidjevši da su im i konji nahranjeni i napojeni. Sutra zorom ustanu, očešane i 
namirene konje uzjahaše i odu svojim putem u Sarajevo. 


Poslije desetak dana povrate se Turci iz Sarajeva u Travnik. Opet konakuju kod raje u 
istoj kući, a raja bio i seoski knez, te im bilo sve po ćefu. 


Sutradan ranim jutrom otjera čobanče svoju marvu u polje na ranopašu. 


Turci opet nađu čobanče u polju. Sad kadija, sad hodža, ustavivši se kod čobančeta stanu 
zakerati i zapitivati dječaka ovo i ono, a dijete im mudro odgovaralo, da su se čudili. Ka- 
dija napokon zapita: 

- A tko te je, dijete, sve to naučio, što nam tako odrešito odgovaraš? 


Dijete na to: 

- A tko bi nego bog i moji roditelji. 

- Jesu li sva djeca u vašem selu tako osjetljiva? - upita kadija. 

Dijete odgovri: 

- Mnogo pitaš, aga! Znam samo to, da našim dječacima u selu nijesu matere jezik ispre- 
dale, a vrane mozak popile. 

Kadija se nasmiješi govoreći: 

- Idi, dijete, do đavola, premudar si. 

- A vi, Turci, idite sbogom, te me se okanite! 

Turci krenu dalje i pođu putem. Hodža reče kadiji; 


- Čuješ pobro! Pametno je dijete; nisi mu dobro rekao, da ide do đavola, a ono nas šalje 
na put s bogom. Pametnije od nas. 


Kadija okrene konja nazad i poskoči k djetetu te poviče izdaleka: 
- Čobanine! Ne bilo, ti, što ti rekao, da odeš đavolu! 

Čobanče odgovori iz cijela grla: 

- Ne bilo ni vami, što sam ja rekao, pak smo gotovi. 

Turčin se pokunjio na to i ode svojim putem. 








eLektire.skole.hr 

Ero s onoga svijeta 


Kopao Turčin s Turkinjom kukuruze, pa na podne otide da prepne i da napoji konja, a 
Turkinja ostane odmarajući se u hladu. Utom udari odnekud Ero: 


- Pomozi Bog, kado! 

- Bog ti pomogao, kmete! A odakle si ti, kmete? 

- Ja sam, kado, s onoga svijeta. 

- Je li, Boga ti, a nijesi li viđao tamo moga Muju, koji je umro prije nekoliko mjeseci? 

- O! kako ga ne bih viđeo! On je moj prvi komšija. 

- Pa kako je, Boga ti, kako živi? 

- Hvala Bogu! Zdravo je, ali se bogme dosta muči bez ašluka: nema za što da kupi duva- 
na, niti ima čim da plati kavu u društvu. 

- A hoćeš li ti opet natrag? Ne bi li mu moga ponijeti, da mu pošljem malo ašluka? 

- Bih, zašto ne bih, ja idem sad upravo tamo. 

Onda Turkinja otrči tamo, đe joj se muž bio skinuo od vrućine, te uzme kesu s novcima, i 
štogod bude novaca u njoj da Eri, da ponese Muji. Ero dokopa novce, pa metne u njedra 
pa bježi uz potok. Tek što Ero zamakne uz potok, al' eto ti Turčina, đe vodi konja da na- 
poji, a Turkinja te preda njga: 

- Da vidiš, moj čovječe! Tuda sad prođe jedan kmet s onoga svijeta pa kaže za našega 
Muju, da se muči bez ašluka: nema za što da kupi duvana, niti ima čim da plati kavu u 
društvu; te sam mu ja dala ono novaca, što je bilo u tvojoj kesi, da mu ponese. 

A Turčin: 

- Pa kud ode? Kud ode? 

A kad mu žena kaže, da je otišao uz potok, onda on brže bolje skoči na gola konja, pa 
poćera uz potok! Kad se obazre Ero i vidi Turčina, đe trči za njim, a on onda bježi! Kad 
dođe pod brdom u jednu vodenicu, a on utrči unutra, pa poviče vodeničaru: 

- Bježi, jadna ti majka! Eto Turčina, da te posiječe; već daj meni tvoju kapu, a na tebi mo- 
ju, pa bježi uz brdo tuda oko vodenice. 

Vodeničar, videći Turčina đe trči na konju, poplaši se, i ne imajući kad pitati, zašto će i 
kroz što da ga posiječe, da Eri svoju kapu, a Erinu baci na glavu, pa iznad vodenice bježi 
uz brdo. Ero metne vodeničarevu kapu na glavu, pa još uzme malo brašna te se pospe i 
načini se pravi vodeničar. 

Utom i Turčin dotrči pred vodenišu, pa sjaše s konja i uleti u vodenicu: 

- Kamo more taki i taki čovjek, što je sad tu ušao u vodenicu? 

Ero mu kaže: 

- Evo ga vidiš đe uteče uz brdo. 


Onda Turčin: 

- Drži mi more konja. 


Ero uzme konja, a Turčin uz brdo za vodeničarom, ovamo, onamo po bukviku. Kad ga 
već stigne i uvati, a on: 


- Kamo, nesrećo, novci što si prevario moju ženu te uzeo da poneseš Muji na oni svijet? 
Vodeničar se stane krstiti i snebivati: 

- Bog s tobom, gospodaru! Ja niti sam viđeo tvoje žene, ni Muje, ni novaca. 

I tako im prođe čitavo po sata, dok se osvijeste i vide šta je. Onda Turčin potrči na vrat 
na nos k vodenici; kad tamo, ali hoćeš! Ero uzjahao konja pa otišao bez traga, a Turčin 
savije šipke, pa pješice k ženi. Kad ga žena opazi bez konja, a ona poviče: 

- Kamo, čovječe! Šta uradi? 

Veli Turčin: 

- Ti si Muji poslala novaca, da kupi kave i duvana, a ja sam mu poslao i konja, da ne ide 
pješice. 








eLektire.skole.hr 

Laž za opkladu 


Poslao otac dijete u vodenicu, pa mu kazo, da ne melje nigdje u vodenici, đe nađe ćosa. 
Kad dođe dijete u jednu vodenicu, a to u njoj sjedi ćoso: 


- Pomoz Bog, ćoso! 

- Bog ti pomogao, sinko! 

- Bih li ja mogao tu malo samljeti? 

- Bi, zašto ne bi? Evo će se moje sad izamljeti, pa onda melji koliko ti drago. 


Ali dijete pomisli, šta mu je otac rekao, pa iziđe na polje i pođe uz potok u drugu vode- 
nicu. A ćoso brže bolje uzme malo žita, pa otrči drugijem putem prije djeteta, te i u onoj 
vodenici malo zaspe. Kad dijete dođe u drugu vodenicu i vidi, da je i u njoj ćoso, a ono 
pođe u treću; a ćoso uzme malo žita, pa otrči drugijem putem prije djeteta i u treću vo- 
denicu, te zaspe; tako i u četvrtu. Kad se već djetetu dosadi, onda pomisli u sebi: valja da 
je u svakoj vodenici ćoso; pa sprti svoju torbu s leđa i ostane da melje s ćosom. Kad se 
ćosino izamelje, i dijete zaspe svoje, onda ćoso reče: 

- Hajde, sinko, da umijesimo kolač od tvog brašna! 


Dijete jednako drži u pameti, što mu je otac kazao da ne melje u vodenici, đe nađe ćosa, 
ali sad već pomisli: što je, tu je; pa reče ćosu: 
- Hajde de. 


Coso ustane, pa zagrne djetinje brašno u mučnjaku, a djetetu reče da donosi vodu u pre- 
grštima. Dijete stane donositi vodu, i ćoso počne po malo zakuvavati. Tako malo po ma- 
lo, dok se sve izamelje, i ćoso sve brašno zakuva, pa onda umijesi jednu veliku pogaču, 
pa razgrnu vatru, te je zapreću da se peče. Kad se pogača ispeče, i izvade je iz vatre, pa 
prislone uza zid, onda ćoso reče djetetu: 

- Znaš, sinko, šta je? Ovu pogaču ako podijelimo, nema ni meni ni tebi, već hajde da la- 
žemo, pa koji koga nadlaže, onaj neka nosi svu pogaču. 

Dijete pomisli u sebi: već se sad nema kuda, pa reče: 

- Hajde de! počni ti. 

Onda ćoso počne koješta lagati, ovamo onamo, a kad se već izlaže i umori, onda mu dije- 
te reče: 


- E, moj ćoso! Ako ti više što ne znaš, to je sve ništa; stani, da ja tebi kažem jednu pravu 
istinu. Kad ja bijah u mlado doba stari čoek, onda mi imadijasmo mnogo košnica; ja bih 
ih svako jutro brojio, i sve bih pčele prebrojio, a košnica ne mogu. Kad jedno jutro pre- 
brojim čele, a to nema najboljega čelca. Onda ja brže bolje osedlam pijevca, pa uzjašem 
na njega i pođem tražiti čelca. Kad doćeram trag do mora, a to on otišao prekomora, a to 
čoek uhvatio moga čelca u ralicu, pa ore za proso. Ja povičem na njega: 


- To je moj čelac; otkud tebi moj čelac? 
A čo'ek odgovori: 

- Brate! Ako je tvoj, eto ti ga. 


Pa mi da čelca, i još punu torbu prosa od izora. Onda ja uprtim torbu s prosom na leđa, a 
sedlo s pijevca prebacim na čelca, te čelca uzjašem, a pijevca povedem u povodu, da se 
odmara. Kad budem preko mora, onda mi nekako pukne jedna uprta na torbi, te se sve 
proso prospe u more. Kad prijeđem preko mora, u tom stigne i noć, a ja onda sjašem s 
čelca, pa ga pustim da pase, a pijevca svežem kod sebe, pa mu metnem sijena, a ja leg- 
nem spavati. Kad u jutru ustanem, a to vuci došli, te zaklali i izjeli moga čelca; leži med 
po dolu do članka, a po brdu do koljena. Onda počnem misliti u što ću pokupiti med. 


U tom padne mi na um, da imam jednu malu sjekiricu, pa je uzmem i zađem u šumu, da 
ulovim kaku zvjerku da zgulim mješinu. Kad tamo, a to dvije srne skaču na jednoj nozi. 
Onda ja potegnem sjekiricom, te im prebijem onu nogu, pa ih uhvatim, te zgulim s njih 
tri mješine, i pokupim u njih sav med, pa pritovarim na pijevca i odnesem kući. Kad do- 
đem kući, a to mi se rodio otac, pa mene pošlju bogu po vodicu. Sad ja počnem misliti, 
kako ću se popeti na nebo, dok mi pade na um ono moje proso, što se prosulo u more. 
Kad tamo dođem, a to ono palo na vlažno mjesto, pa uzraslo do neba; te ja uz njega haj- 
de na nebo. Kad se gore popnem, a to moje proso uzrelo, pa ga bog požnjeo i umijesio od 
njega hljeb, pa udrobio u vruće mlijeko, te jede. Nazovem mu ja: Pomoz' bog! A on mi 
odgovori: Bog ti pomogao; i da mi vodicu. Kad se vratim natrag, a to mojom nesrećom 
udarila kiša, pa došlo more i sve proso poplavilo i odnijelo! Sad se ja zabrinem, kako ću 
sići na zemlju! Dok mi padne na um, da mi je dugačka kosa: kad stojim do zemlje, kad 
sjednem do ušiju; pa uzmem nož, pa sve dlaku po dlaku odrezuj pa navezuj. Kad stigne 
mrak, a ja onda zavežem na dlaci jedan uzao, pa ostanem na njemu da prenoćim. Ali šta 
ću sad bez vatre! Kresivo sam imao, ali nema drva! U jedanput padne mi na um, da 
imam u zobunu jednu šivaću iglu, pa je izvadim, te iscijepam, pa navalim na vatru i sit 
se ogrijem, pa legnem pored vatre spavati. Pošto zaspim, a mojom nesrećom skoči varni- 
ca, te pregori dlaku, a ja strmoglav na zemlju, te propadnem do pojasa. Obrnem se tamo 
amo, ne bih li se kako izvadio, a kad vidim da se ne da, onda brže otrčim kući, te done- 
sem motiku te se otkopam, pa odnesem vodicu. Kad dođem kući, a to žeteoci žanju po 
polju. Prigrijala vrućina, valjani bože, da pogore žeteoci. Onda ja viknem: 

- Kamo, što ne dovedete ovdje onu našu kobilu, što je dva dni duga, a do podne široka, a 
po leđima joj vrbe porasle; neka načini hlad po njivi. 

Brže bolje otrči moj otac, te dovede kobilu, i žeteoci lijepo stanu žeti po hladu. A ja uz- 
mem žban, pa odem na vodu. Kad tamo, to se voda smrzla; onda ja skinem svoju glavu, 
te njom probijem led, i zahvatim vode. Kad donesem vodu žeteocima, a oni poviču: 


- Kamo ti glava? 


Ja se mašim rukom, a to nema glave, zaboravio je na vodi. Onda se brže bolje vratim nat- 
rag; kad tamo, a to lisica došla, pa vadi mozak iz moje glave te jede; a ja polagano hajde, 
hajde, te se privučem blizu, pa potegnem lisicu nogom u stražnjicu, a ona se uplaši, pa 
od straha potrči, i ispod repa joj ispade tefter. 

Kad ga otvorim, a to u njem piše: 

Meni pogača, a ćosi šipak. 

Onda dijete ustane, pa uzme pogaču i otide kući, a ćoso ostane gledajući za njim. 

Tri latinske riječi 


Vozio seljak dva gospodina, suca i liječnika, iz Đakova u Osijek. Put je bio blatan i težak, 
te su polagano morali voziti. Gospoda razgovarala skoro cijelim putem latinskim jezi- 
kom, a kočijaš ih pažljivo slušao, i vidjelo mu se na licu, kako se čudi. Napokon skine 
šešir s glave, okrene se gospodi i progovori: 

- Gospodo, nemojte mi zamjeriti, što bih vas upitao? 

- Slobodno, dragi, - odgovori sudac, - a što bi to bilo? 

- Gospodo, vi se, čini mi se, razgovarate đačkim jezikom, pak možete li noću spavati? 
Gospoda se nasmiju, i sudac zapita kočijaša: 

- Zašto ne bi mogli noću spavati, ako govorimo latinskim jezikom? 


- E, gospodo! Ja znam samo tri đačke riječi, pa kad mi padnu na pamet, ne mogu po cije- 
lu božju noć zaspati, ni oka sklopiti. 


- Koje su to tri latinske riječi, što ih poznaš? - upita liječnik. 
- Gospodo! Prva je porcija, druga egzekucija, a treća licitacija, - odgovori kočijaš. 

Kadija i sir 


Kadija u Bosni pozove Bošnjaka raju, da dođe pred njega na sud. 
Raja bio knez u selu, ime mu Matko. Polazeći u grad pred kadiju, reče svojoj ženi: 


- Pred kadiju se ne ide praznom rukom; zato, ženo, gledaj, da ne odem s praznom tor- 
bom. 


Žena na to: 

- Pa šta misliš, da bi dobro bilo ponijeti kadiji? 

- Imaš li vrčić masla? 

- Nemam puna vrčića, nego načet, - reče žena. 

- Načet se ne nosi kadiji. Turčin je goropadan. 

- Ima lijepa i dobra sira suva i svježa, pak ponesi mu dva tri sirca, - veli žena. 


- Daj donesi sirce, - muž če na to, a žena donese suvih i svježih po nekoliko siraca. Muž 
izabere za kadiju najveće i najljepše suve sirce, da spremi u torbu, a žena mu preporučuje 
svježe hvaleći, kako su masni i dobri, pa je bolje da ponese svježe. Muž posluša ženu i 
ode u grad pred kadiju. Došavši onamo, pokloni se pred kadijom, poklekne, izvadi iz 
torbe tri sirca zavijena u čist ručnik i stavi pred kadiju. 


- Šta ti je to, rajo? - pita kadija. 

- Eto, čestiti kadija, poslala ti moja domaćica jabuku. Zazor bi bio i sramota, da dođem 
pred tebe praznih ruku. 

Kadija odloži čibuk iz ruke, lati ručnik, razvije sirce, i kad vidi, šta je, razljuti se na raju, 
što mu je donio tako loš peškeš, pak sirac po sirac baci i tresne raji o glavu i otjera ga is- 
pred sebe. 

Vraćajući se doma iz grada od kadije reče suputnicima: 

- Braćo, sveđer je dobro pokadšto i ženu poslušati; da bijah ponio kadiji, kao što sam 
htio, suve sirce, pukla bi mi od njih glava, i oči iskočile. 








99 


Usmene narodne priče 





Paša i baba 


Bio nekakvi paša Vidaić u Bosni, pravi okrutnik raji, a ni svojim Turcima nije bio drag i 
mio. Svatko ga živ proklinjao i molio boga, ne bi li ga nestalo. Samo neka baba uvijek bi 
rekla: 

- Molite se bogu, da nam taj naš paša još dugo poživi. 

Svatko se čudio babi, što govori, i to se čudo od babe čak do paše čulo, pak prolazeći je- 
dared pored babine kuće stane sa svojom pratnjom pred babinu kuću i pozove staricu 
preda se, te ju zapita: 

- Bora ti, babo, čuo sam, govore ljudi, kako me svatko živ od raje proklinje i moli boga da 
me nestane. Samo ti govoriš, kako čujem, neka me ne proklinju, nego neka se mole bogu, 
da još dugo poživim. Zašto ti tako govoriš, a ja ti nisam nikada nikakvo dobro učinio? 

- E, čestiti paša, kad me pitaš, pravo ću ti kazati. Poznavala sam tvoga djeda. Bio čovjek 
strog, temerutan, nesmiljen. Raja je pod njim hudo robovala i u znoju obraz umivala na 
neprestanom kuluku. Svatko ga je proklinjao i molio se Bogu, ne bi li ga nestalo. Došao 
mu kraj, umro je. Raja ukliknu: 


- Hvala bogu, sad će nam se olakšati jaram. 


Jest, da! Tvoj otac poče pašovati. Čovjek opak i krvoločan. Malo što ne podavi kulukom i 
haračem svu kukavnu raju. Svi se molismo bogu, ne bi li ga nestalo, da nam odlane i ne- 
snosno se breme olakša. Jest, poraduj se! Dočekasmo i tvog oca smrt, i ti poče pašovati. 
Sve gore po raju, već skapasmo od kuluka i harača, a da tebe nestane, i tvoj sin počne 
pašovati, svima bi nam morale oči poiskakati iz glava, svi bi morali lipsati. Zato se mo- 
lim bogu, da još dugo poživiš. Iza zla sve gore i crnije dolazi, a nikad bolje!... 

Paša zamišljen ode od babe, i vele ljudi, da je poslije blaže pašovao i babi, dok je bila ži- 
va, od njezina odžaka nije tražio ni harača ni kuluka. 

Nasarajdinove gusle 


Jedne noći pođe Nasarajdin da krade i tako dođe k jednom dućanu, koji je zakatančen 
bio. Izvadi turpiju, počne turpijati lokot. U to vrijeme naiđu stražari i zapitaju Nasarajdi- 
na: 


- Što to, hodža, radiš? 

A on im odgovori: 

- Gudim. 

I opet zapitaju stražari: 

- A zašto ti se gusle ne čuju? 

A hodža im na to: 

- Čut će se sutra. 

Kad bude sutradan, a dućan pokraden. 

Nasrudin hodža i kadija 


Priča se, kako je neki kadija uvijek zvao Nasrudin hodžu, da mu dođe u posjete, ali mu 
on nije htio nikada doći. Zato kadija jedamput nagovori svog ćatiba, da štogod naljuti 
hodžu, ne će li on doći, da ga tuži. Iza toga do malo vremena ugleda ćatib hodžu na pa- 
zaru, gdje nešto krupnije. Ćatib se došulja do hodže, te mu iza leđa odvali podobru ljos- 
ku, a onda tabanima vatru i pobježe. Hodža potrči za njim, ali on uteče i negdje se sakri. 
Sjutradan dođe hodža kadiji u mehćemu. Kad uniđe, ustade kadija prema njemu na noge 
govoreći mu: 


- Hodi, hodža, sjedi, otkada mi nijesi došao! 


- Ne ću sjediti, već sam došao da tužim ovoga tvoga nesretnika, - i pokaže prstom na ća- 
tiba. - Jučer mi odvali šamar, bi gajri hak, nasred ćaršije. 

Na to se kadija okrene ćatibu i zapita ga: 

- Jesi li ošinuo hodžu šamarom? 

- Jesam, - odgovori ćatib. 

- A zašto? - zapita kadija. 

- Efendum, u mene ima jedna mahna, a to je: dođe mi svakog mjeseca, pa moram ošinuti 
šamarom koga prije dohvatim. I jučer mi dođe ona moja mahna, pa, pošto je hodža bio 
najbliži, njega ja udarih i odoh svojim putem. 

Na to kadija dohvati ćitab, otvori ga i prevrnu nekoliko lista pa će ćatibu: 

- Ovdje piše, da dadeš hodži haka četiri pare, što si ga udario, a on neka tebi halali. 

- Nemam sitna, - reče ćatib. 

- Pa idi razmijeni, - dočeka kadija, namignuvši okom na njega neka bježi. 

Ćatib ustade i ode. 

Kadija će opet hodži: 

- Sjedi, hodža, dok on donese pare. 

- Mogu i stajati, - reče hodža. 

Prođe dosta vremena, sat dva, a ćatiba nema. Viđe hodža, da ćatib ne će doći s parama, 
pa se primače kadiji, koji gledaše u ćitab smiješeći se. Priveza mu jedan šamar, što može 
bolje govoreći: 

- Eto tebi svoj hak predajem! Kad dođe ćatib i donese četiri pare, neka ih dade tebi, ja 
nemam kada čekati. 

To rekavši obode na vrata. 

Nasredin miri kavgadžije 


Već ležo Nasredin hodža sa ženom, kad li čuje na dvoru galamu. 
- Šta je to? - pita Nasredin. 
- Galama, - veli žena. 


- To i sam znam, da je galama, al! zašto je, to ne znam, - odbrusi hodža, pa ogrnuv jorgan 
izađe pred vrata. On vanka, a vani nekoliko ljudi kavgu zametnuli. Sad se uplete Nasre- 
din u njih i poče ih miriti. To ražljuti kavgadžije, pak mu otmu jorgan i pobjegnu nevi- 
dom. Sta će Nasredin, pa se vrati bez jorgana u sobu. 

- Ošto su kavgu zametnuli? - pita ga žena. 


- Cini mi se, o moj jorgan, - veli Nasredin i pokrije se ženinim jorganom. 

Nasrudin hodža 
i njegova krava 


Ono ti Nasrudin hodža imao jednu kravu, koja nije ničemu valjala. Jednom mu reče že- 
na, da odvede kravu na pazar i da je proda. Kad je hodža dovede na pazar, počne vikati, 
što mu grlo daje: 

- Ova krava ne valja ništa, ne će na vrijeme da se teli, a kad se oteli, ne može ni jednog 
teleta da othrani. Mlijeka daje posve malo. 


Tako je Nasrudin hodža kudio svoju kravu, što je više mogo; on je to sve istinu kazivao, 
jer je znao, da je laž haram. 

Kad je svijet čuo, šta Nasrudin hodža viče, nitko ni da pogleda kravu. U to se Nasrudin 
hodži prikuči jedan njegov komšija i prišapne mu u uho: 

- Šta tako vičeš na kravu? Ta nijesi pobudalio? Znaš, da ne valja svog mala kuditi, jer ga 
onda ne ćeš nikad prodati, nego daj ti meni tu kravu, pa da vidiš, kako se prodaje, a ti se 
gdje sakrij i ne izlazi, da ne poznadu, da je tvoja krava. 


Nasrudin hodža dade mu kravu i sakrije se. Njegov komšija stane vodati kravu i vikati: 
- Evo dobre krave, teli se; kad je mlijeko najskuplje, daje na pomužaj do pet oka mlijeka. 
On je tako falio, a uto se svijet počeo kupiti oko krave i pitati: po što je? 

Tad odnekle izbije Nasrudin hodža pa poviče: 

- Pa kad je ona tako dobra, ne ću je ni prodavati! 

Uzme kravu od komšije i odvede je kući. 

Htio prevariti 
Nasrudin hodžu 


Nekakav mudrac čuo za Nasrudin hodžu, da ga niko ne može prevariti. Ele, i on pošao, 
da ga nadmudri. Dođe u kasabu, gdje je tada živio Nasrudin, i nađe u jednom sokaku, 
gdje nekakav čovo drži na leđima gotovo strušen duvar. 


- Znaš, ti emšerija, gdje je Nasrudin hodžina kuća? - pita ovoga mudrac. 

- Znam ja, - odvrati ovaj, - de mi ovaj duvar pridrži, da se ne svali, ja ću ti ga sad dovesti. 
- Taman! - i mudrac se odmah sagne pod duvar, a ovaj ode. 

Drži tako duvar sat-dva-tri, dosadilo mu, a onoga nikad s hodžom. 

Neko tako naišao, pa ga pito, što duvar drži. Mudrac mu sve kaza. 

- E, moj brate, taj, što te je ostavio tu, bio je glavom Nasrudin hodža. 

Ciganin pred kadijom 


Ukrao ciganin potkovu iz dućana jednoga trgovca. Trgovac ga prividi i ode, te ga tuži 
kadiji. Kadija pošalje zaptiju po ciganina. Pošto on dođe, kadija ga upita: 

- Jesi li ti ovome trgovcu ukrao potkovu iz dućana? 

- Haša, - odvrati mu cigo. 

- Ama evo, čo'j'k kaže da jesi, - reče mu kadija. 

- Jok! Ja to nipošto ne bih učinio, - reče cigo. 

- Onda moraš jemin učiniti, kako nijesi potkove ukrao, - reče mu dalje kadija. 

- Hoću, ako hoćeš sto puta, - odvrati mu cigo. 


Pošto se zakune, kadija mu zapovjedi, da se još jednom zakune. Pošto se cigo zakune i 
drugi i treći put, rekne mu kadija: 


- Sad moraš platiti za ta tri jemina tri groša, inače ti se ne će ubrojiti. 

Ciganin, kad to čuje, počeše se iza uha, pa poviče: 

- Ta ne valja potkova više od groša, a ti hoćeš tri! Evo ti je! Tad izvadi potkovu iz njedara 
i baci pred kadiju, pa zdimi na vrata. 

Ciganin dobio okladu 


Bio bogataš, koji je imao slugu dobra plivača. U gostionici se sastane s drugim bogataši- 
ma, pa su razgovarali o koječem. Napokon su razgovarali o plivačima, kako koji znade 
plivati. Onaj gospodar, koji je imao slugu dobra plivača, reče da boljega plivača od nje- 
gova sluge nema. Drugi mu je kazao, da se može naći dobrih plivača, a još i boljih od 
njegova sluge. Njih dvojica se oklade i dogovore se, da sjutradan izađu na plivanje, da se 
vidi, koji bolje i dalje znade plivati. Dođe bogataš, koji nije imao plivača. Zamišljeno je 
sjedio, koga bi mogao naći, da može bolje plivati od sluge gospodara, s kojim se okladio. 
Dođe ciganin i zapita toga bogataša: 

- Šta si se tak zamislio u tvojem bogatstvu? 

Bogataš mu odgovori: 


- Imam se šta zamisliti. Okladio sam se s jednim bogatašem, koji ima slugu dobra pliva- 
ča, pa sam rekao da ima boljih plivača od njegove sluge. Mislim i tražim, koga bih našao, 
da može bolje plivati od njega, pa ako nađem boljega plivača, dobit ću veliko blago, o 
koje smo se okladili. A ako ne nađem, to ću okladu izgubiti. 


Cigo se ponudi, da će on plivati. Zaište od toga gospodara dvije vreće kruha, jednu torbu 
mesa i druge hrane. Gospodar mu to dade, i sjutradan iziđe na vodu, a došao je isluga i 
obadva bogataša, koji su se okladili. Došlo je još mnogo naroda, da vide, koji je bolji pli- 
vač. Sluga se sprema za plivanje, a cigo stoji kraj vode. Sluga reče cigi: 

- Ajde, cigo, da plivamo! 

- Cigo kaže: 

- Hajde de! 

- Raspremi se! - kaže sluga ciganinu. 

A cigo kaže: 

- Ja se ne ću raspremati. Ja ću ovako plivati! 

Pođoše oba u vodu. Cigo ponese svoje vreće i torbu. Sluga ga upita. 

- Šta će ti te vreće i torba na plivanju? 

- Ne ću ja plivati nekoliko sati, nego nekoliko dana, pa da mogu što jesti na plivanju, - 
reče cigo. 

Cigo zagazi u vodu, hoće da pliva. Pozove slugu dobra plivača: 

- Hajde, kume, da plivamo, ja sam se spremio za plivanje, a nisam se raspremio! 

Sluga se uplaši, kako će dugo vremena plivati gladan, i povikne: 

- Ne smijem se upuštati, jer sam ja dobar plivač na nekoliko sati, a ne na toliko vremena! 
Slugin bogataš izgubi okladu, a ciganov bogataš je s njim dobio. 

Laž i polaž 


Sprijatelje se dva čovjeka; jednome bijaše ime Laž, a drugome Polaž. Reče Laž Polaži: 
- Valaj, brate, mi bi mogli po svijetu hodati i tako bismo vidjeli, što se po zemlji radi. 


- Dobro, - odgovori Polaž, - a mi hajdemo. Ali da ti pravo rečem, ja bih bolje begenisao, 
da ne putujemo zajedno, nego svaki pobaška, te drugi put kad se sastanemo, da možemo 
drugom koju novitadu kazati. 


Pristane na to Laž, i tako se krenu na put. Bazajući tako dođe Laž u nekakav veliki grad. 
Po njegovoj nesreći sretu ga najviša gospoda, te ga upitaju, kuda ide i iz koga je mjesta; a 
on im sve po redu kaže, kako je pošao da vidi koju novitadu u svijetu. Pak rekoše građa- 
ni. 

- Jesi li što novo, kad tako putuješ, i vidio? 

- Jesam, braćo, - odgovori im Laž, - vidio sam čudo neviđeno: nekidan prolazeći pokraj 
jednoga grada vidio sam, gdje je more izgorjelo trista i šezdeset i šest milja i to me je za- 
udesilo, da sam dalje odmah otišao glavom bez obzira. 

- To je nemoguće, - odgovore srdito gospoda. 

- Tako je još, da sam dalje otišao glavom bez obzira. 


- To je odmah puka laž, - te ti onako ljuti zgrabe toga lažu pa s njim u pržun. Nijesu bila 
prošla ni tri dana, dođe i Polaž u isti grad. Srećom sretu i njega oni isti građani, što su i 
Lažu sreli. Upitaju ga, otklen je i kuda je naumio. On im odgovori, da je devorac i da ho- 
da po svijetu. Oni ga upitaše, je li ćesovo čudestvo koje, kad putuje, vidio. A on odgovo- 
ri: 

- Jesam, braćo. Putujući poskora vidio sam u jednome gradu, gdje dovezoše trista šezdest 
i šest kočija pečene ribe; i to nije najveće čudo što sam ga vidio. 

Onda se počnu građani promišljati: dođe im na pamet Laža i izgorjelo more, pa među se 
počnu šaptati: 

- Daklem je pravedan onaj čovjek, što smo ga u pržun zatvorili; trebalo bi ga pustiti. 

I tako se dogovore, pa ga odmah puste. Čim su ga pustili, on odmah uzmakne, te će: 

- Ovda mi je put! 

Hodajući tako dođe opet u nekakav grad. U ovome gradu provede on mirno nekoliko 


dana. Jedan dan šećući se sam, sretu ga neka velika gospoda, upitaju da tko je i šta traži. 
A on im reče: da je devorac izdaleka i da hoda po svijetu. 


- Bit ćeš koju novitadu u tvom putovanju vidio, dede nam je kaži. 

- Hoću, - reče Laž. 

- Neki dan u jednome velikom gradu vidio sam, gdje car i carica s ostalijem svojim vijeć- 
nicima odoše u lov u oblake. 

- To odmah lažeš i nije moguće, - rekoše mu gospoda. 


- Tko je još vidio koga ići u lov u oblake! Tu ćeš laž valaj sad skupo preplatiti. 

Zgrabe ga, te s njim u pržun. 

Nijesu prošla dva dana, al' eto ti u taj isti grad Polaže. Sretu ga gospoda ista, što su i La- 
žu sreli, pa ga upitaju, kuda će. On im kaže, da je čovjek izdaleka devorac i da putuje po 
svijetu. 

- Pripovjedi nam, - rekoše građani, - šta si vidio kuda, kad si toliko putovao. 

- Hoću, - reče Polaž. 

- Skoro prolazeći kroj jednoga grada, počeše iz oblaka padati lisice, srne, zecovi, jeleni i 
ostala mrtva divljač; zamalo, da ne utekoh, ubili bi me. I čuo sam puške, gdje pucaju, ali 
nijesam mogao nikoga vidjeti. 

- Doduše, - rekoše građani šapatom među sobom, - to je onaj isti car i carica, što su pošli 
u lov u oblake; eto, dakle je onaj prav čovjek, što je u pržunu. Nego treba odmah da ga 
pustimo. 


Pustiše Lažu iz pržuna, a on odmah dade se na put dalje. Putujući prođoše nekoliko da- 
na, i Laža prispije u nekakav grad. Sretu ga nekakva gospoda, pa ga prikažu svome kra- 
lju. Počne ga kralj pitati, otkud putuje i šta je vidio, da mu pripovjedi. 

- Sve ću ti po istini kazati, - odgovori Laž. 

- Neki dan prolazeći kroz dvije velike planine vidio sam jednu ticu tako veliku, da je nit- 
ko više nije vidio, pa metnula jednu nogu na planinu, a drugu na drugu planinu, pa leg- 
la. 


- Vala, to je laž! - odgovori kralj; - no ne misli da sam ja budala, da ti svašta mogu vjero- 
vati. 

To reče, pa zapovjedi da ga strpaju u pržun. 

Prođu nekoliko dana, kad eto ti dođe Polaž. Uhvate i njega građani, pa prikažu kralju. 
Kad je došao pred kralja, ovaj ga upita, šta traži; a on odgovori da hoda po svijetu. Kralj 
mu reče: je li što čuo ili koju novitadu vidio, otkad tako putuje po širokom svijetu. Polaž 
odgovori: 

- Vidio sam skoro prolazeći kroz dvije velike planine nešto odveć veliko i bijelo, i vido 
sam, gdje ga dižu trista i šezdeset i šest ljudi, i pomaknuti ga nikako ne mogu. Ja upitam: 
šta je to? A ljudi mi rekoše, da je jaje od nekakve velike tičetine, i da ga je nedavno snije- 
la. 

- To je za istinu, - odgovori kralj, - ona tica snijela, što nam je onaj čovjek kazivao. Nego 
pustite ga odmah iz pržuna pa neka ide s mirom. 

Čim pustiše Lažu iz pržuna, on se nekako sastane s Polažom i dogovore se, da jedan 
drugoga više nikada ne će ostaviti. I tako i danas Laž i Polaž veliki su prijatelji. 

Jaje od kobile 


Putujući jedan Mazinjanin iz Slavonije kući, spazi na polju kobilu pasući, a pokraj nje 
veliku misiraču. Mazinjanin pomisli, da je to jaje od kobile, uprti misiraču, pa s njom u 
Mazin. Kad je došao kući, pripovjedi svojim, da je to jaje od kobile, da bi ga valjalo pod 
kobilu vrći. Jedva to dočekaše, ponesu misiraču u stranu, gdje je kobila pasla. Ne će kobi- 
la da leži na jajetu, a oni joj odsijeku sve četiri noge, te je povale i polože na misiraču. Od 
ljute se boli kobila vrtjela, misirača se otkotrlja niza stranu, lupi u grm i razlupa se. Uto iz 
grma iskoči zec, a oni za njim udri viči: 

- Stan, zelenko, stan', zelenko. 

Zec dakako ne htjede stati. Odoše svi k misirači, opaziše u misirači puno koštica, pa sta- 
doše plakati nad nesrećom, koja se dogodi, vičući: 

- Da bude kobila mirno ležala, evo bi bilo konja za sav Mazin. I kako bi tek trčali, kad bi 
porasli, kad ovaj mladi, tek da se izlegao, pa onako brzo leti. 

Zla žena 


Išli putem dvojica prijatelja i opaze podaleko jedan skup žena, kako pod jednim hrastom 
u hladu teferiče. Zapovrgnu između sebe govor o tim ženama. Jedan reče: 


- Čuješ druže! Bi li ti meni umio kazati, koja je u onom skupu žena zla žena? 

- A tko bi to znao, brate? - odgovori drugi. - Ja ne znam od njih ni jednu, ni koja je zla! 

- Nija ih ne poznajem u glavu, - odvrati prvi, - ali znam, koja je zla između njih. 

- Da se šališ? Ja ti ne vjerujem! 

- Ne šalim, - odvrati on - Sad ćemo mi do njih stići, i ti ćeš vidjeti, da ću je odmah poznati 
između sviju njih zlu ženu. 

Zapute se i dođu do žena. Kad su došli do žena, prvi ih najprije lijepo pozdravi, a onda 
reče: 

- Kako si ti, zla ženo? 

A jedna između njih odgovori: 

- Dobro, hvala Bogu! Ama, otkud ti znaš da sam ja zla žena? 

- Tvoj mi jezik kaza, - odgovori on i nastavi put sa svojim prijateljem. 








eLektire.skole.hr 

Krščanin i Turčin 


Dođe kršćanin u Turčina u najam. Pogode se za žito, što će mu davati za službu. Bijedan 
momak radio bi po danu, a kad je bio mjesec, valjalo bi da radi i po noći. Upita momak 
gospodara: 

- Svak radi po danu, po suncu, a šta će reći, gospodaru, da ti mene činiš raditi obnoć po 
mjesecu? 

- Ej, kaure, tako valja - reći će Turčin, - jer je mjesec sunčev brat. 

Dobro je: kad je izašla godina kršćaninu, pita on, da mu gospodar plati. Poče Turčin mje- 
riti žito, a momak uz ruman od kantara sveže nakovanj. 

- Što ti to radiš? - pita ga gospodar. 

- Ovo je rumanov brat isto kao mjesec sunčev, zato valja da su zajedno. 

Nena kako se kruh zove 


Tri ižulane su otputovali s krivimi pasoši za Holandiju. Kad su prišli na most na Riki, 
jenomu je bila prva beseda: 


- Mladići, sada 'remo, ma život smo klali na kocku. 

A drugi je rekel: 

- Gore leh doma nan ne će bit. 

A treći, Andre, je zašviknul na njih, da se ne fermuju kako trubile. 


Kad su prišli va Minhen, na stanici su više z moti no z besedami pitali, kada 're ferovija 
za Roterdam. Doznali su da kasno pa su se stisnuli va kraj, da čekaju. 


Kako nisu jimali jis, poslal je Andre jednoga od njih da 're kupit malo kruha. I taj je šal. 
Andre ga s kumpanjen čeka i čeka, a njega ni, a brzo je partanca. Andre je najzada pustil 
kunpanja, da čuva robu i šel jiskat onoga, koga je poslal po kruh. 


I najde ga va gradu, kako s rukami va žepi šeće sprid jene pekarije i gleda nutar. 

- Frane, ča delaš, - strese se Andre na njega. - Ferovija će brzo poč, ča još nisi kruh kupil? 
A Frane mu odgovori: 

- Ja 'nenan kako se njemački reče kruh, pa me je sram poć pitat. 

Šta je zapovijed, 
zapovijed je 


Živila baba u velikoj zadruzi, u punoj kući, imala sinove i snahe, unuke, momke i djevoj- 
ke i druge srodnike. Svake nedjelje i srijede išli su momci iz kuće po zapovijed seoskoj 
straži. 

Kadgod bi momci došli sa zapovijedi, pitala ih baba: 

- Kakva je, djeco, zapovijed? 

Morali su joj sve potanko ispripovijedati. Već se momcima bilo dosadilo babino popitki- 
vanje, pak se dogovore njih trojica, kako će babu nasaditi. 

Došavši opet sa zapovijedi, upita baba po svojoj navadi: 

- Djeco, kakva je zapovijed? 

- Čudnovata, bako, došla zapovijed od cara, ne smijemo ti ni kazati. 

- Pa neka, kažite vi meni slobodno, bilo što bilo. 

- E, bako, stid nas je, čudna zapovijed. 

- Pa čudna, čudna, svakog čuda za tri dana dosta; kažite vi slobodno svojoj baki. 


- Pa baš, kad ti se hoće, a ti čuj: car zapovijeda da odsele momci, kad se žene, moraju 
uzimati babe udovice, a djevojke, kad se udaju, moraju polaziti za starce udovce. 


Nato se prisutne djevojke grohotom nasmiju, a baba se osiječe na njih: 
- A što se vi, djevojčure, smijete; što je zapovijed, zapovijed je, mora se poslušati. 

Mu je lipo tornala 


Nika Mare šla je s kampanje z brimanom bambarušine na glavi, s torbicu na rameni i s 
kuneštru smokav na ruki. Još je morala i kozu za sobu potezat ka se je kraj sakoga grma 
fermivala. 


A bila je vela toplina tako da se je brižna ženska jedva rivala naprida. 

A sprid nje je hodel Frane z rukami na škini i gonil tovara z brinčacem magriža. 

- Susedu Frane, - zamoli ga Mare, - zemite mi na tovara torbicu i kumeštricu, ne moren 
više naprida. 

- Ne smin suseda, više niš na tovara klas, moran ga gledat, - odgovori njoj Frane i krikne 
na tovara da se brže movi. 

Mare je kako oparena ostala na puti i dobro mu zapametila. Čekala je na miseci, da mu 
torna milo z drago. I prišla njoj je prilika. 

Jenoga jutra, napunil se je nje brod z judi, parte na Prnibu. Jušte su se molivali s kraja, 
kad po klančiću sused Frane i počne jih zvat: 

- Čekajte malo, zemite i mene priko. 

Veslači su stali, ali se je Mare nastavila na brodu i javila: 

- Vozte daje, a vi susedi jišćite drugi brod. S nami više ne morete, znate kako je, i brod je 
gledat kako i tovara. 

Na brodu je nastal se jedan smih, dok su se deštakivali s kraja, na kon je sused Frane ka- 
ko trubila ostal z otvorenimi usti. 

Kokošja vojska 


Jedan čovjek imao je zlu ženu, ali ona je više bila luda nego zla. Nije sastavila oko lijeske, 
bila je ćaknuta. Čovjek njezin bio je radi nje na velikom belaju: sad bi je bio, sad savjeto- 
vao, sad opet prijetio, ali to je sve bilo uzalud. Što je koji dan više, to je ona luđa. Najpos- 
lije čovjeku dosadi, uzme toljagu, te ju isprebija do zla boga. Kukavna žena sva nameca- 
na zađe na avliju, da se lašnje isplače. Krava na avliji ležaše i preživijaše, pa se obziraše 
na ženu da joj štogod dade jesti. Opazivši to žena, da se krava na nju obazire i gubicama 
kreće, skoči kao bijesna: 

- Ha, kučko crna, šta mi se rugaš? poviče i odleti u kuću, popane sjekiru pa kravu sjeki- 
rom po glavi. - Još mi se ti rugaš, nije mi moje muke i žalosti dosta što me ljudesina tuče. 
Dotle je kravu mlatila po glavi, dok je nije na mjestu ubila. Kad čovjek dođe ima siromah 
šta i vidjeti: krava ubijena ležaše. 

- Udri zlo, da je gore, - rekne čovjek. 

Kravu sadre, meso nasoli, te objesi na tavan, da se na dimu suši. Stražnji but odreže i že- 
ni rekne da pomalo meće pod kupus za jela. Čovjek ode u čaršiju, a žena uzme ono me- 
so, izreže ga, ode u vrt te meso ispomeće oko kupusnih glavica. To spazivši paščad dođu 
i sve proždru. Među psima bila je i njezina kučka. Ovu uhvati i da joj meso na nos istjera, 
odvede je u podrum, sveže za slavinu i nekoliko puta ispraši je čomagom, srdito vičući: - 
A kujo jedna, uvijek paščad za sobom vodiš. Da nije tvoje kucanije, ne bi psi moje meso 
pojeli! 

Kad kuji dotuži, ona se počne trzati i tako trzajući se izvali pipu, te na vrat pobjegne, a 
vino na čep trgne. Kad se žena obazre, a to lokva velika, vino sve isteklo. Bojeći se muža, 
da lokve ne opazi, nanese brašna, što je god imala te zaspe lokvu. 


Kad čovjek dođe iz čaršije, al' to večere ne ima. Meso psi pojeli, vino proliveno, a mlivo 
prosto: tri ga groznice od jada i jeda uhvate! Sve misli, na jednu smisli: popane toljagu te 
ovda hoću, ovda ne ću, - ženu isprebija do žalosti. Žena, kad joj dosadi, a umoliti se ne 
može, pojuri na vrata i uteče pod mrak u jednu šumu i tude prenoći kod nekakvih zidina 
starinskih. 


Kad svane dan i ograne sunce, kao besposlena stane čeprkati po zidinama, te se namjeri 
na ćup novaca. Tko veseliji, tko radosniji od nje? Zavrgne se ćupom te ode kući. Od ra- 
dosti je zaboravila boj i kim, pohvali se mužu, što je iskopala i donijela. Čovjek znadući, 
kako je ona luda i da će se drugomu odati i pohvaliti, e je novac našla, uzme ćup, te ga 
pod sobni pod zakopa i ode u čaršiju. 


Kad on zamakne, a ona na sve strane počne tražiti svoj ćup i nađe ga, izvadi iz njega ne- 
koliko novaca, ode na lončarnicu, te kupi podosta lonaca. Kad ih donese kući, poreda ih 
sve po plotu, nataknuvši na svaki kolac po jedan lonac. Nekako joj jedan lonac preteče, 
da nije mogao stati na plot; zato uzme motku, počne mlatiti i mlatiti po loncima, derući 
se: 


- Potamote, potamote, pomaknite se, učinite mjesto i ovomu loncu! 

Lupajući polupa sve lonce, samo joj ostane onaj jedan u ruci, i ovoga natakne na kolac. 
Malo poslije stigne čovjek iz dućana, opazi da je žena natavrljala u novce, da je nešto i 
odvadila; zabrine se, da Turci i kadija ne začuju, jer bi mogao i glavom i malom platiti! 
Čega se bojao, to se je i dogodilo! Gdje bi žena mogla štogod tajno održati? Ona se negdje 
pred ženama pohvali, da je blago iskopala. Ćuk poćuk, razglasi se. Čovjek se prepane. 
Najposlije se domisli, da bi je kakvom prevarom prestrašio i tako stvar zabašurio, pa joj 
kaže: 

- More, ženo! Znaš li ti, što je danas telal vikao po čaršiji? Fembilj svima! Danas će biti 
kokošja vojska, neka se svak pazi i za sebe brine. Što će biti od nas? 

Žena se prepane i zamoli ga, da je što može bolje sakrije od te strašne kokošje vojske. To 
čovjek jedva dočeka, pa je odvede u rov, te je sakrije, a vrh rova razastre suhu volujsku 
kožu i pospe po koži kukuruza. Kako to opaze kokoši, navale iz svega komšiluka i poč- 
nu zobati. Ona se od straha ukočila, čujući kako tutnji nad njom vojska, i mislila, da se je 
protiv nje sva sila kokošja slegla. 

Čovjek, kad je vidio, da joj je dosta straha zadao, rastjera kokoši, kožu digne i izvede je iz 
rova. Ona od straha poblijedila kao krpa, pa jedva progovori i zahvali mu, što ju je čuva- 
0. On joj poče kazivati, kako se je i on sam jedva obranio, kako su po putu mnogi leševi 
pali, pa tko se god nije na vrijeme sakrio, jao po njega: mnogi su ranjeni, i mnogima su 
kokoši oči iskopale. 

Prođe nekoliko dana poslije toga, žena se od straha bila dobro oporavila, kad eto ti ka- 
dinci u kuću. Kadija začuo, da je žena blago iskopala - na meščemu zove obadvoje. Kad 
su došli na sud, pita kadija: 


- Ej, more, ženo, je li istina, meni je došla tužba, da si ti iskopala blago? 

- Jesam, - odgovori ona. 

- Nije istina! - preuzme čovjek, - ta ona je luda, ona ne zna što govori. Dragi efendija! Tko 
je još upamtio, da je žena blago iskopala, a kamoli još moja luda? 

Kadija opet pita: 

-Itisi, ženo, baš iskopala novce? 

- Jesam! - odgovori žena, - i eno ih kod kuće. 

Čovjek videći, da se od budale istina ne može sakriti, dosjeti se i poviče: 

- Tvog ti ćitaba, kadija, ta zar ne vidiš da je budalasta? Kako ćeš moći takoj što vjerovati? 
Kadija, da se bolje obavijesti, upita ženu kad je blago iskopala; a ona odgovori: 

- Ja sam iskopala, kad je bila kokošja vojska, onda, kadno su i tebi kokoši iskopale oko. 
Kadija, koji je bio u jedno oko slijep, razljuti se pa poviče: 

- Gonite tu budalu. 

Kadinci ženu s mešćeme zatjeraju i tako se čovjek po svojoj dosjetljivosti izbavi od kadi- 
jine napasti i blago ostane njemu. 








117 


Usmene narodne priče 





Al' san bolna, al' ću obolit 


Jimel je muž ženu lipu i debelu, ka je volela dobro pojis' i niš ne delat. Kadgod bi on pri- 
šal s kanpanja, ona mu se je tužila da je bolna da niš ne more. Već kad bi ga vidjela na 
putu, kako 're s tovoron, počela bi skucat. Nigdar mu ni pritekla na dvor, da zeme bisage 
i matiku kuću. Se je moral sam obavit i tovora klas va mošunu i konobu zatvorit. 


A kad bi prišal kuću, trudan i mučan, i sel da se zuje ona bi mu prez riči klala zdelu z 
vičeru na stol i legla va postiju. 


- Catije, - pital bi ju on gledajuć ju 'spod oka, - ča ne ćeš s nam vičerat? 
- Ave, ne ću, ne, ne moren, niman teka, - zaskucala bi ona zavajana na postiju, kako da će 
umrit. 


- Posili se, - zval ju je on i pomalo sam jil za stolon. 


- Ne moren, bolna san. Vičeraj sam ko ti je dobro, ko ne, pusti, - odgovarala mu je ona i 
se je skucala, kako da ju saka beseda slabi. 


Tako se je to ponavljalo saki dan. Muž je habal i mučal. Mislel je va sebi, da mu je žena 
morebit va drugom stanju, pa ne more jis'. Ma ni bila. Slal ju je, da re likaru i bahorcu da 
vide, ča to njoj, da niš ne more jis', ma ona se ni dala nikamo, leho je vavik vekon skuca- 
la, da ne more i ne more! 


Najzada ga je se to štufalo da on toliko za nju skrbi i trepeće, a ona je saki dan se lipja i 
debelija, kako jena pupa. 

I jedan dan mu je prišlo na pamet, da vidi, ča njegova žena dela doma, kada ni njega. Stal 
se je rano jutrin, još po mraku, i zaroštal z motiku i lupil z vrati, da je žena mogla mislit 
na postiji, da je šel kopat. Ma on se je fermal kući. Hranil se je lipo pod skale, mej robinu 
zada kamenice, i dal se čekat. 


Žena je još dugo ostala ležeć va postiji. Već je se selo bilo stanjeno i sunce na krovi, kad 
se je ona skoporila s postije. Leno se je obukla, išla s poda bosa zdolu skalami. Onda se je 
dugo česala i prala i po kući prez posla ohmetala. Požrla je žljuk rakije i pojila nikoliko 
smokve. Najzada je zela pet jaj i se stresla va pijat. Prija leh je šla frigat, šla je konobu po 
bukalet vina. 


Va to vrime muž se je maknul zi svoga skovišća, stresal još pet jaj va pijat i onda se brzo 
potegal na staro mesto, da gleda ča će bit daje. 

Žena, kad je prišla z vinom kuću, zela je jaja i šla frigat. Kad su jaja bila frigana, prinesla 
je curicu z fritanju na stol i dala se s tekom jis. Ji ona jaja z belim kruhom i se zaliva z vi- 
non. Ma ni još pojila ni polovicu, kad je počela mljaskat. Ni njoj više hodelo. Ma još se je 
silela, gruštelo njoj se ju pustit maški toliku robu. Ji pomalo i se njoj se riva zgoru. Gleda 
va pijati i vidi, još je polovica va njen. Prija njoj se ni toga nigdar dogodilo. Kako niš je 
znala omazat pet jaja. Ćapal ju je strah, i pot ju je oblel, ča to njoj je, da ne more se pojis. 

- Majko božja, ča mi je? Zdahne i z obimi rukami počne trt svoj veli trbuh. Tare se i se 
skuca: - Al san bolna, al ću obolit, kad ne moren više pet jaj pojis. 

Kad je to rekla, skočil je muž sprid nje i kriknul: 

- Nisi bolna, opašnice, ma ćeš obolit, - i z obimi rukama dal se je po njoj tlić, kako po ma- 
snon mihu. Kad ju je dobro namazal, zel je matiku i šel kopat. 

Ona se je celi dan previjala od boli i črnice po telu z njin mazala; ma kad je večer prišal 
muž, brzo je potekla na dvor, da ponese kuću bisage i matiku i davajuć mu na stol vičeru 
ni nigdar više rekla, da ne more jis, leh je s njin dilila ča je bilo va zdeli. 





eLektire.skole.hr 

Kako su dva Puntara 
čuvali tretoga mertvoga 


Bilo je to na vrime, kada su jo Puntari uževali celu noć čuvat mrtvoga va kućici na grobju 
svetoga Andrija. Jedan je umrl, a drugi dva su ga čuvali. Bila je zima, pa su se oba zagr- 
nuli s kabani i gledali z vrat, kako se va dragi more pini. Za dneva još njin je nikako vri- 
me pasivalo, ma kad je zaškurelo i v selu zvon odzvonel, počelo njin je bit štufo va kučici 
kraj mrtvoga. Va jenom kantuniću kraj njih žmirela je lanternica, i kadgod bi bura jače 
zapuhnula, bi zadrhtala, kako da će se puhnut. 


- Još ćemo škurin ostat, - reče jedan. 
- A, da se stane mrtvi, - promrmje drugi i sa se nasrhnul od zime i straha. 


Da bi njin koliko toliko lipje vrime pasivalo, odluče, da jedan od njih jide po vino va selo, 
pa ćeju pit i mrtvega čuvat. On, ki je bil strašljiv i ki se je bojal, da bi se mogal mrtvi stat, 
da ne ostane sam va kućici kraj škrinje, pristane, da on gre va selo po vino. I šel je zi sve- 
toga Andrija. 


On drugi pak odluči da ga prestraši. Dvigal je mrtvoga zi škrinje i sel ga va kantun kraj 
lanternice. Još ga je zagrnul zi svojin kabanon, pa je zgledalo, kako da je nagnul glavu i 
zaspal. 


A sam je legal va mrtvašku škrinju i prekrižil ruke, kako da je mrtvi. 
Ni dugo pasalo, tornal se je on drugi z bukaletu vina. 


- Oštija, ma bura puše, noćas će zec mater jiskat, - javi se s praga i zatvori vrata od kuči- 
ce, da ne puše vetar nutar. Onda je šal do onoga, ki je bil va kantuniću stišnjen va kaba- 
nu, i misleć da je zaspal drkne ga z bukaletu i reče mu: 


- Na, pij, ko ćeš. 

A kako se ov ni maknul, po drugi put ga va rame lupne: 

- Pij kad san prinesel. 

Na to on, ki je bil živ va škrinji protegne ruku do njega i reče mu: 
- Daj meni, kad ne će on. 


Va strašljivom se je se stisnulo od straha. Puštil je bukalet na tla i ušal z jenin korakon s 
kučice. Počel je kako vetar po putu bižat i ni se fermal se do sela. 

Cudesni paun 


Jedan kralj je ima jenu hćer i je izjavi po ciloj državi da ona kemu se bude nasmijala za 
tega će se oženit. Je hodilo puno, puno mladići i ninemu se ni nasmijala. 

Jedan mladić se je tako tuži jenoj staroj babi. I ta stara baba mu je dala jenega pauna i von 
sada s ten paunon hodi s puten da će poć h toj mladoj vidit ku će se nasmijat. Dojde u 
jenu hižu; kako je bila noć, tako se je zastavi za spat. Bile su samo jena udovica i z jenon 
hćerkon i tega pauna su stavili pod postelju i kad je ša spat ta mladić je reka: 

- Nemojte nič ticat ovo blago. 

A one da te si zgulit jeno lipo pero, najprvo je šla stara, se ulovila za pauna i ni mogla 
više ća. I šla je mlada, se je ulovila za staru odzada i ni mogla više ća. 

Zjutra, kad se on digne, zame pauna za veružice i on gre, pelja pauna, staru i mladu. Gre 
po cesti, najde jenega cestara i ta cestar z lopaton da će udrit staru po guzici, i se jetakai 
cestar zi svojon lopaton, i gre do kraljeveg dvora. I svi gledaju kutkod gre, i svi se smiju, 
i viču: 

- Ovo nismo videli nikad kako on to pelja z onin paunon sve. 

Izajde na oknu divojka i se smije i ona. Ona ga je onda zela i su se oženili. 

Baba i grab 


Nekoć, kažu ljudi, sama su drva dolazila doma iz šume. Nekoć, tko zna kad je to bilo, 
nisu morali ljudi ići s kolima i sikirom u šumu pak podsijecati drva, piliti, cijepati i voziti 
s teškom mukom; nego kad je tko želio imati drva, išao u šumu pak si izabrao jasena, 
hrasta, bukvu, graba, klina, brijesta, cerića, te bi samo reko: 


- Čuješ, drvo jasene, grabe, i tako dalje, hajde sa mnom k mojoj kući, trebam te! 
Drvo bi taki poslušalo. 


Onda je išla i neka baba jedan dan u šumu, da dovede lijepa graba za gorivo. Dođe baba 
u šumu, nađe lijepa graba pak mu kaže: 

- Čuješ, grabe! Hajd za mnom k mojoj kući. 

Pođe baba pred grabom, a grab za babom. Kad su tako malo popoišli obazre se baba i 
vidi, kako se šeta grab, grane mu se njišu do zemlje. Pomisli baba u sebi: "Al sam luda, 
što idem pješice i trusim noge, grab me može lijepo ponijeti do kuće." Baba stane i kaže 
grabu: 


- Stani, grabe! Znaš šta, ti si velik i jak, a ja stara i slaba, ponesi mene do moje kuće! Ja ću 
ti već pokazati put. 


Pokorno drvo odgovori: 

- Slobodno, babo, drži se za moje grane. 

Sad baba, ako je i bila stara, uspuzi po otoboljenoj grani na grab, posadi se među otroke i 
kaže: 

- Sad hajd, grabe, uz onaj plot desno! 


Grab poslušan i krene se i pođe do grma šipkova. Grab nad šipkom ovisi otroke, a nešto 
nad grabom gromkim glasom poviče: 

- Stani, grabe! Dalje se ne miči! Odsad nećete vi stabla slušati ljude kao dosele, nego oni 
će morat vas trudno podsijecati i voziti doma. 

Baba sjedeć na grabu poplaši se od gromke riječi i opadne dolje s graba i po svojoj nesre- 
ći padne upravo na šipak; pobije se i ogrebe na trnje na zli dan pak plačuć nabere po šu- 
mi snopić suvih grančica i povrati se doma. 

Tako je kad čovjek traži kruha nad pogaču. Hoćeš dobro - Ne ću! Hoćeš zlo? - Obodvje- 
ručki! Sad sviraj u golen. 

Mudri dječak 


Nekoć bili sin i otac. Njih bi dvojica uvijek išla na oranje. Jednoga dana oru oni, al im se 
najednoć oko deset sati pokvari plug. Sada otac uzme lemeš i crtalo pa ih odnese na po- 
pravak, a sina ostavi kod volova, neka pazi da ne idu u kvar. Otac ode, a sin, kako je bio 
umoran od posla, legne spavati. Domala povrati se otac, pa kad vidi, gdje mu sin spava, 
otpaše remen, pa udri po njem kao po volu. Sin se brže probudi, a otac ga zapita: 


- A gdje su ti volovi? 

Sin odgovori: 

- Ne znam ja ništa za njih, jer sam spavao, nego sam nešto lijepo sanjao, ali ti ne ću da 
kažem. 


A otac opet njega remenom udri, ne radi volova, nego radi njegova sna, što mu ga ne će 
da kaže. 


Slučilo se baš tako, da je kralj onuda sa svojom vojskom prolazio. On odmah pošalje jed- 
noga vojnika, neka pita toga seljaka zašto tuče svoje dijete. 

- Tučem ga i zato, što mi je volove pustio u kvar, a i zato, što je san snio pa mi ga taji. 
Kralj dade toga čovjeka pitati, da li bi mu htio dati svoga sina. On privoli. Kralj odvede 
njega u svoj dvor. Ubrzo mu omili, a kralj ga je ljubio kao rođeno dijete. Imao je također i 
kćer, pa su se njih dvoje pazili i ljubili kao brat i sestra. No kad oni ponarastu, počnu zli 
ljudi o njima svašta zla kralju kazivati. Kralj, kad je čuo to, dade zazidati kulu, pa onda 
njega zaziđu u nju. Njegova posestrima, a kraljeva kći, moli svoga oca, da joj ne da zazi- 
dati braca, ali sve zabadava. Kad je vidjela, da ne može namoliti oca, otiđe k zidarima pa 
ih zamoli, neka joj na kuli ostave jedan prozorčić, kolik glava, "da se možemo ja i brat 
razgovarati". Zidari je poslušaju. Kad je kula gotova bila, išla bi ona uvijek do kule, pa 
ponesi kradimice bratu jela, razgovaraj se s njim te plačući radi njegove nesreće. 


U to vrijeme pošalje turski car ovomu kralju jedan štap i piše mu: "Ako mi pogodiš, na 
kojem je kraju ovaj štap teži, bit ću ti prijatelj, akoli ne, a glava s tebe." 

Kralj kuša na sve ruke, ali zaludu. Ode kći do kule pa kaže bratu tako i tako. Brat joj se 
smili, ne radi kralja, nego radi nje, pa kaže: 

- Ništa laglje nego to. Kaži ocu, neka napuni posudu vodom pa neka turi štap u vodu, pa 
će vidjeti, na kojem je kraju teži. 

Ona ode opet natrag, ali nije onaj dan ništa govorila, nego zorom drugoga dana kaže 
ocu, da je sanjala, kako će pronaći težinu štapa. I učine, kako je tobože sanjala. Zatim za- 
bilježe teži kraj i pošalju ga sultanu. Za nekoliko nedjelja pošalje mu sultan tri sasvim 
jednaka konja pa mu poruči, ako ne pogodi koji je najstariji, koji li srednji, a koji najmla- 
đi, da ne će dobro proći. Kralj se zabrine: 

- Prvo je još kako tako, - kaze on -ali gdje ću ja konje sasvim jednake raspoznavati, koji je 
stariji ili mlađi. Toga ja nikako znati ne mogu. 


Ali kći njegova opet ode do kule, pa ispripovjedi sve svomu pobratimu. A on odgovori: 

- Ništa laglje nego to! Uzmite kukuruza, zobi i pšenice pa metnite pred konje. Najstariji 
će jesti pšenicu, srednji zob, a najmlađi kukuruz. 


Ona ode pa ne kaže nikomu ništa onaj dan, već ujutro rano kaže svomu ocu, da je tako i 
tako sanjala. Otac, kralj, zbilja tako uradi, kako mu je kćer kazala, a zatim zabilježivši ko- 
nje pošalje ih k sultanu. 


Za kratko vrijeme eto ti opet sultanova glasnika, gdje nosi poruku: "Sve si pogodio, ali 
ako mi ovoga ne pogodiš, što ti sada poručujem, raspast će ti se kraljevstvo, jer ću te po- 
gubiti. Ti moraš, kad ja budem kod stola sjedio i čašu vina pio, probiti prozor i istepsti 
mi čašu iz ruku jednom palicom." 


To kralja natjera u strah. 

- Šta ćemo, - kaže kralj, - kćeri, načiniti. Sad propadosmo, jer toga ne možemo učiniti. 
Kći ode opet do kule pa zapita za savjet svoga brata. On odgovori: 

- Kaži ocu, da ti se prisnilo, da toga ne može nitko učiniti nego ja. 


Ona tako i uradi. Kralj dade odmah razoriti kulu. Zatim dovedu pred kralja njegova po- 
sinka. Kralj mu odmah progovori: 


- Oprosti, sinko, što sam te toliko mučio gladom i žeđom. 

Nato sin: 

- Mili oče, ja ti sve praštam, samo mi budi otac kao i prije, a ja ću ti biti sin, poslušan kao i 
prije. 

Sada mu kralj pripovjedi sve. A on mu odgovori: 

- Daj mi na put nekoliko vojnika, jednu zurmu i palicu. 

Kad su došli do careva dvora, razbije on zurmom prozor, a štapom mu čašu iz ruku. Sul- 
tan otpiše: 

- To nije moguće, da si se ti sam tome dovijao. Ti moraš imati tumača. 


Sultan zadrži svoje goste nekoliko dana u svom dvoru. Ovaj sebi pak kraljev sin izabere 
trojicu svojih pratilaca pa im dade svjema jednako odijelo kao i sebi napraviti. Sultan ih 
po njegovoj želji smjesti u jednoj sobi; no probije jedan pećnjak pa zapovjedi kuharici 
pod živu glavu da sluša što ce se oni razgovarati. Oni se unutra vesele, piju, jedu i raz- 
govaraju se. Tada zapita jedan kraljeva sina: 


- Zasto i kako je ovaj kruh tako tečan, ja još nijesam ovakova nikad jeo. 


- To je zato, - odgovori kraljević - jer sultan ima kršćanku kuharicu, koja, kad kruh mijesi, 
uvijek ima nekakvih biljki, što ih unutra meće. 

Sultan je zapovjedio svojoj sluškinji, neka onomu, komu budu prvomu čizme izuvali, 
proreže straga kaput. Kad su ovi išli spavati, svuku najprije kraljeviću čizme. Sluškinja je 
dobro vidjela kroz pećnjak, kamo je on svoje odijelo objesio, pa dođe po noći te mu pro- 
reže kaput. Kad se oni ujutro probude, opazi kraljević, da mu je kaput prorezan. On od- 
mah ostaloj trojici također proreže na istom mjestu. Malo kasnije zovne ih sultan k sebi 
pa zapita: 

- Tko je ono sinoć razlagao, zasto je kruh tako tečan? 

A oni odgovore po kraljevićevu naputku: 

- Mi ne znamo ništa od toga. 

- Eh, kad vi ne znate, znam ja, - kaže kralj. - Onaj je razlagao, kojemu je kaput na leđima 
prorezan. 

Svi se okrenu, al kad tamo, svi kaputi na istom mjestu prorezani. Sada kralj spozna nji- 
hovu vještinu, nadari ih i otpusti. 
Po što kupio, po to i prodao. Ako onaj laže, koji je to pripovijedao, ija mu pomažem. 











eLektire.skole.hr 
125 


Usmene narodne priče 





Rat kera i kurjaka 


Imala jedna sirota žena kera, pa siromak uvik gladan. Kaki i mož' bit ker u sirotinje. Je- 
dared donela žena kući malo mesa, ali ni njoj nije dosta, a ker zaželio da se omrsi i priva- 
rio se, pa probo meso. Kad se jedared u životu čestito nasitio, a on se onda sitio kako je 
nevolju naradio. 

Nema šta već biž od kuće, ako ne ćeš da ti stanarica oklagijom samelje rebra. Zlo je bit 
siromaški ker, al' kad je pobigo onda je vidio da je još gore bit ker bez gose. Nije on dob- 
ro ni došo do šume, a prid njeg kurjak, pa će ga pojisti. 

- Ta nemoj, brate, bolje hajde pridveče sa mnom nakraj šume: tamo će jedan naterat dva 
vola, pa ćemo jednoga pojisti obadvojica, a šta ćeš od mene ovako mršavog. 

- Što veliš, pravo veliš, - pristane kurjak. 

Kako rekli, tako i uradili. Najeli se do mile volje, a jedva su i but smirili. Vo, brate, da bii 
za svatove bio dosta. 

Šta će kurjak, neg će u šumu po svoje društvo. Ode on, ali ker daleko od toga da voli kur- 
ju, koji ga je 'tio utamaniti, već brže otrče u selo po svoje društvo. Najeli se siromašni ke- 
rovi, pa biž. U to došao kurjak s društvom, al' na puste kosti, pa se bogme rasrdio na ke- 
ra, al' ljuto. 

Nije prošlo dugo vrimena, a nji' dvojica se opet nađu. 

- E, sad ti ne ću prostiti! - vikne kurjo. 

- Ne luduj, braca kurjo, - lipo na njeg ker, jer vidi, da će glavu izgubit. - Večeras će jedan 
natirati ukraj šume dobre konje. Zaklat ćeš jednog, pa dosta svima, a šta ćeš s mršavim 
kostima kera bez gose?! 

- Pravo veliš, - pridomisli se opet lakumi kurjo. 

Što rekli to i uradili, ali i konju su jedva but smirili. Ode kurjo po svoje društvo, al' selo 
bliže, i kad se on vratio, a ker sa svojim već i bio i nesto i gole kosti ostavio. 

Bisni kurjo, ta već drugi put ostao pri svojima pod sramotom. I nije prošo ni dan, a on se 
našao s kerom. 

- Sad si dokrajčio! - vikne kurjo već izdaleka. 

- Lakše, momče! - reži ker. 

Ugojio se, ojačo, kad samo butove tamani, pa to sad vidi i kurjo. 

- Znaš šta, da se mi ne tučemo ovako, nego svaki nek sebi skupi vojsku, pa da onda podi- 
limo megdan, - kaže kurjo, da ne bi osto pod sramotom. - Pa ko bude jači, taj nek pojide 
cilu vojsku slabijeg. 

Smislio to kurjo dobro. Ne će ostat pod sramotom, a ko veli, skupit će vojsku kaku niko 
nema, a šta mož skupit ker bez gose?! Lako će izać s njime na kraj, pa će još i brke dobro 
omastiti. 


A keru opet nije do kavge, već da glavu sad izvuče zdravu i čitavu pa pristane. 

Otperjaši on da traži sebi društvo, a kurjo za čas našo u šumi medvida i lava, pa mu toi 
dosta. Ko veli, to je vojska kojoj nema ravne, pa nek samo dođe ker, al' što brže. 


Iđe ker tako kroz kukuruzišta i jedared naiđe na pućka. 
- Otkud tebe ovamo, dida pućak?! 
- Ta eto, komšija, iskljuco sam gosino dite, pa sam pobigo u svit. 


- Ija sam od te sudbine. Dva nevoljnika: jedna briga manje, pa ti hajde samnom, - kaže 
ker, kad je čuo u čemu je stvar. 


Pristane pućak, i sad oni idu zajedno, al' ker ne kaže, da ga u rat vodi i to još protiv ka- 
kog nepretelja. Lunjaju se nji! dvojica i malo dalje u ditelini nađu jednog mačka. 

- Šta ti tu radiš, komšija? lipo će njemu ker. 

- Skinuo sam skorup s gosinog mlika, pa da mi ne bi prakljačom pripolovili rknjaču, a ja 
put pod noge. 

- Tai mi smo pod vedrim nebom, - kaže ker i pozove i mačka u društvo. 

Pristane mačak, al' ker ni njemu ne kaže za čega mu triba. Iđu oni sad šumom pa pućak 
kupi zrnje, ker i mačak vraćaju tice i ni brige. Stigli oni tako već i blizo kurje, a pućak ko 
pućak, pa se napući i samo viče: blu-lu-lu-lu! blu-lu-lu-lu! 

Pućak blebeće, a mačku gode tice, pa se zaigra i čas skoči, čas diže repinu, pa se ona svitli 
na suncu. 

Spazi nji kurjo izdaleka i kad se dobro zagledo, on će onda onoj dvojici: 

- Čudna vojska. Vidite onog u sridi - pokaže na pućka, koji lipo širi rep i blebeće, - čas je 
veći, čas je manji, a puca ko da se đuture pogodio. 

- To mora, da je niki topdžija, - umiša se na to medvid. 

- A vidite onog, - za mačka će kurjo, - čas digne, čas spušti ništa svitlo. 

A to svitlo nije ništa drugo, već dlaka u mačka masna, pa kad zabaci repinu, to se ona 
sjaji na suncu. E, al' kad je to vojska, a medvid već počo o topdžiji, bogme je to više gledo 
stra' neg oči, pa će na to i lav progovoriti: 

- Braćo moja, to što se svitli nije ništa drugo, već sablja i to čudna. Čudan je to sabljar. 
Kad je kurjo to čuo, bogme se užegurio, pa veli: 

- Taj će nas sve posići sabljom, vidiš ti kako oštro maše s njom, a onaj kako često puca, ta 
samlit će nas topom. Nema tu drugog divana, nego da mi, braćo, bižimo. 

Bogme je kurjina vojska drage volje pristala, al' iz usta njim ot'o rič, kad je kazo, da biže. 
Bižat će oni, al' se na to medvid siti: 

- A kuda ćemo bižat, kad su već na dovat. Zapucat će onaj iz topa, pa će nam kožu i činit, 
da odma će je za večer spremit, već da se mi sakrijemo, pa nek misle, da smo otperjašili. 
Tako oni i urade. Kurjo medu i lava pokrije suvim lišćem, a on se brže-bolje popne na 
granje drveta iznad nji'. 

U to stigne i ker sa nesuđenom vojskom, pa se obazre za kurjom. Traži ga on i traži, al 
njegova vojska ne zna, što se on tu okreće ko nedočuvan. Ni ne gledaju oni za kera, već 
pućak gleda za kojim zrnom, a mačka opet di bi štogod za vrat zgrabila. Tako pućak 
spazi di iz suvog lišća viri vrvić repa. To se lav počo migoljiti, a pućak mislio da je niko 
krupno zrno, pa kljucne po repu. Kako on kljucnio, a lav trže repom, da je suvo lišće za- 
prašilo. Pućak se na to rasrdio, pa zablebeće, da se sva šuma orila. 


- Bižte, braćo, topdžija puca! - vikne na to lav, pa od stra! samo trgne repom. 

Mačak na to mislio, da je to poljski miš u lišću, pa skoči i lava zubima za rep. Bogme lavu 
drugo nije ni tribalo, već opet vikne: 

- Spašavajte se braćo, evo i sabljar siče! 

Vikne, pa će zgrabiti po ledini, al' kad je đipio, mačak se od tako velikog miša uplašio i 
biž na najbliže drvo. Di će di ne će, već na drvo u kojem je bio kurjo sakriven. Kako je 
mačak sunio i hitro uzletio, kurjo mislio, da je to topovsko tane. Bogme se od toga tako 
uplašio, da se opuštio i tako je lipo i pao s drveta i vrat slomio. Al' nije zaboravio ni na 
svoju vojsku, jer baš na nji' pao, i tako i lava i medvida ubio. 

Kad je sve to bilo gotovo, a ker lipo skine mačka s drveta, pa njeg i pućka oko sebe i onda 
njim kaže, da su oni megdan dilili. 

- Ta ne govori - na to će mačak. 

A kad se malo razgledo i vidio kako je to čudno međ suvim lišćem, on nakostrušio repi- 
nu pa veli: 

- Braćo moja, što smo i' potukli, a ni znali nismo da je kavga; al' još da smo znali, kako bi 
onda čudo napravili! 

Jazavac i lisica 


Sastanu se jednoć jazavac i lisica na putu, pak upita lisica jazavca: 
- Kud ćeš ti, jazvo? 
A jazavac će: 


- Idem tražiti koga pametna i mudra da mi bude od pomoći, ako kad dopadnem nevolje. 
Već ja sam teto, čuo da si ti toliko pametna i mudra, da se tvoja pamet i mudrost pripovi- 
jeda i u pjesmama kiti po cijelom svijetu. 

- Pa kaži ti meni, - upita teta jazvu - koliko ti imaš mušterija, s kojima bi se, ako bi gdje- 
god u nevolju pao, izbaviti mogao? 

- Imam ja, - odgovori jazvo, - tri i to sasvim dobre; već kaži mi, teto, koliko imaš ti mušte- 
rija i načina, s kojima bi se mogla kutarisati nevolje? 

- Imam devet, - odgovori teta. A jazavac poskoči od dragosti pak će teti: 

- Taman sam i tražio tebe: ti imaš devet, a ja tri, pak ćemo se moći od svake nevolje izba- 
viti, već da se sjaranimo. 

- E, dobro - rekne lisica, i upute se u društvu dalje. 

Kudgod ide lisica, vavijek svoje provodi, preskače preko puta tamo amo, remeće se, đisa, 
dok se jednoć ne strpa u gvožđe, pak će iz gvožđa jazvi: 

- Ej, jazvo, po bogu brate, evo ja dopadoh nevolje, već što ću sada raditi; daj između tvo- 
jim mudrolija kaži jednu, ne bih li se izbavila zla. 

- Ne ću teto, - rekne jazvo, - ne budi te belaj tvoj tamo nositi. 

A teta će: 

- Bolan jazvo, brate mili, nemoj tako, već kad znaš, kaži mi, kako ću se izbaviti. 

Onda će jazvo: 

- Znaš, teto, da se nismo sjaranili, ne bih te izbavio, al eto za staro jaranstvo kazat ću ti. 
Dok dođe onaj čovjek, čija su gvožđa, odmah se počni umiljavati, propinjati uz njega. On 
će misliti da si ti pitoma, pak će te pustiti. Ali ti nemoj odmah bježati, dok te ne pusti, jer 
će te prišamariti čim pak ne će biti fajde, što si se izbavila gvožđa; nego popoidi za njim 
nekoliko, pa kad vidiš zgodu, podaj vatru tabanima. 

Dok su oni razgovarali, eto ti čovjeka gdje ide. Jazvo, dok ugleda čovu, te u šišljagu, a 
teta ostade u gvožđu. Kad dođe čovjek, odmah se počne lisica propinjati i umiljavati oko 
njega. On misleći da je pitoma, pusti je i zapne gvožđe, pak se opet natrag povrati. Kad 
pođe kući, napotekne za njim i lisica, al' kad bude blizu šumice, a lisica dade vatru no- 
gama pak u šumu. On putujući nekoliko obazre se i vidi, da nema lisice, pak će: 

- Uteče jednoć, al' ne ćeš više! 

Lisica bavrljajući po šumi amo tamo opet u ista gvožđa upade, pa počne misliti, što će 
učiniti. Al' eto ti jazavca, i zapita je: 

- Što to, teto? 

- Evo, pobratime, - odgovori lija, - opet sam upala u gvožđe; već te molim, da mi kažeš 
od one dvije mudrolije jednu i da se izbavim. 

- Dobro, - odgovori jazvo, - kad dođe onaj čovjek, onda se ti učini, kao da si mrtva, pak 
će te on od sebe baciti; međutim nemoj odmah bježati, već kad on počne gvožđa zapinja- 
ti, a ti onda, ako možeš u noge se pouzdati, bježi! 


Do malo vremena eto čovjeka, i kad dođe, vidi u gvožđe mrtvu lisicu, pa odapne gvožđa 
i baci je daleko od sebe. On počne gvožđa zapinjati, a lisica skoči pak put pod noge. Kad 
se čovjek obazre, a lija struže uz brdo. On ništa drugo ne znajući, što će, samo odmahne 
glavom i smrmlja nešto u sebi, a jazvo sve gleda ispod brežuljka, što se čini. Međutim 
čovjek, kad zapne gvožđa, ode kući. 

Poslije nekoliko vremena sreća il' nesreća jazvina nanese ga, te i on upade u ista gvožđa; 
a sve teta gleda iza grma, i dok jazvo dopade nevolje ona se smije. Jazvo siromah, kad 
vidi tetu, počne je moliti i kumiti: 

- Posestrimo, ako boga znadeš, daj od devet mušterija i načina jedan meni i izbavi me od 
zla. 


Lisica vavijek o nevjeri radeći i tude kao preko sjekire odgovori: 

- E, to mi je drago, ja sam se prije mučila i patila, a ti si gledo; sada se ti pati i mudruj, što 
znaš, a ja ću svoju mudrost sebi ostaviti za poslije. 

To čuvši jazavac kao žalostan rekne teti: 

- A ti, posestrimo hodi barem da se oprostimo, ja već vidim da me svakako nije. 

Prevari se lija, pa se prikuči jazvi, a on kao pomaman zgrabi liju i pritisne je uza se. U taj 
se čas pokaza onaj isti čovjek, od koga se lija izmakla dvaput, i dok vidi, što se radi tai 
zaviče: 

- Drži, jazvo, dok ja dođem, pak ću tebe pustiti, a s njom račune polagati, jer me je već 
dvaput prevarila. - Pridržavši jazvo tetu, dok on dođe, preda mu je, te čovjek njega is- 
pusti iz gvožđa, a lisica izbroji sjekirom na glavi devet mudrolija i načina. 

Lisica se osvetila vuku 


Jedna lisica umijesi od zemlje kolače, i ispekavši ih namaže ih medom, pak onda s tijem 
kolačima dođe k tučarima i zaište jedno tuče u njih, a ona njima da da medenijeh kolača. 
Tučari joj ne šćenu dati tučeta, nego joj kažu da ide k svinjarima, da će joj oni dati prase, 
a ona njima da da medenijeh kolača. Svinjari joj ne šćenu dati praseta, nego je pošlju ka 
govedarima, da će joj oni dati tele. Onda ona otide ka govedarima i zaište u njih jedno 
tele, a ona njima da da medenijeh kolača. Govedari joj ne šćenu dati teleta, nego je opra- 
ve ka konjušarima, da će joj oni dati ždrijebe. Onda ona dođe i ka konjušarima, pa zaište 
i unjih, da bi joj dali jedno ždrijebe za medene kolačiće. Konjušari joj dadu jedno ždrije- 
be, a ona njima kolače, ali im prikriči, da ni pošto ne lome kolača, dok ona ne prijeđe 
preko onog brda. Oni je poslušaju, ali kad poslije prelome i zagrizu, vide da su kolači od 
zemlje, i da ih je lisica prevarila, pak onda odmah za njom u poćeru; ali ona bijaše već 
daleko umakla na svojoj dobiti, te se oni vrate prazni i umorni natrag. Lisica došavši svo- 
joj kući metne ždrijebe u košaru, i stane ga timariti; svaki dan mu je donosila travice ze- 
lene i vodice studene, ali kad bi god polazila po travu i vodu, svagda bi prikričila ždre- 
betu da pazi na njezin glas i na njezine riječi: "Kobo, kobilice! Otvori mi vrata: nosim ti 
studene vodice i zelene travice," pa ni na kakav drugi glas da ne otvara vrata na košari. 


Jednom dođe vuk, koji je više puta slušao kako lisica ždrebetu viče da otvori vrata, pa 
stane i on svojim krupnijem glasom vikati: 


- Kobo, kobilice! Otvori mi vrata: nosim ti studene vodice i zelene travice. 

Ali ždrijebe pozna, da to nije onaj tanki glas lisičin, pa mu ne šće otvoriti; a vuk kad to 
Vidi, sakrije se za sjek od košare. Malo vremena za tijem postoji, al' eto ti lisice svodom i 
sa travom. Kako dođe pred košaru, stane po običaju na vratima tako govoriti: 

- Kobo, kobilice! Otvori mi vrata: nosim ti studene vodice i zelene travice. 

Ždrijebe poznavši glas njezin odmah joj otvori, pak stane pripovijedati, kako je neko do- 
lazio i govorio kao i ona, da mu otvori vrata, ali krupnijem glasom, i kako ono nije šćelo 
otvoriti. Onda lisica reče: 

- Ne otvaraj ni po što na krupan glas, već na vrlo tanak. 

Sjutradan kad lisica opet otide po vodu i travu, dođe vuk, koji je za sjekom slušao sav 
njihov razgovor, pa se stisne, što je većma mogao i počne vrlo tankijem glasom: 

- Kobo, kobilice! Otvori mi vrata: nosim ti studene vodice i zelene travice. 

Jadno ždrijebe prevari se, pa otvori vrata, a vuk njega za vrat, te ga uvali i svega pojede, 
samo glavu i rep ostavi; pa onda otide, a vrata se na košari za njim zatvore kao što su i 
bila. Kad poslije dođe lisica, po običaju stane zvati: 

- Kobo, kobilice! Otvori mi vrata: nosim ti studene vodice i zelene travice. 

Ali niti se ko javlja niti vrata otvara. Onda ona proviri kroz brvna i kad opazi u košari 
samo glavu i rep od ždrebeta, odmah se svome jadu dosjeti, te obije vrata i stane ridati i 
naricati nad mrtvom glavom ždrebećom; a najposlije od teške tuge i žalosti otide, pa se 

umrtvi na putu. Malo za tijem udari onuda jedan čo'ek s kolima, i našavši lisicu na putu, 
digne je i baci u kola, misleći, kad dođe kući, da je odere. Ovaj je čo'ek imao u kolima u 
torbi tri sirca. Lisica, koja se bila utajala, digne se polako pak izvuče sva tri sirca iz torbe, 
pa pobjegne s njima. Kad podobro umakne, a ona pojede dva sirca odmah, a treći natak- 
ne na vrat, pa onda pođe dalje. Idući tako sukobi se s vukom, koji joj je ždrijebe ujio, a 
vuk kad vidi u nje sirac zapita je otkuda joj, a ona mu odgovori, da je izlokala iz vode. 


- A đeje ta voda? - zapita opet vuk, a lisica mu reče: 

- Hodi, ja ću ti pokazati. 

To bijaše oko ponoći u uštapu, i nebo bijaše vedro. Lisica dovede vuka na jednu vodu, i 
pokazavši mu u vodi mjesec, reče: 

- Eno vidiš, koliki je sirac u vodi, nego loči, pa ćeš ga izlokati kao i ja svoj što sam izlo- 
kala. 


Onda siromah vuk loči, loči, dok mu trgne voda nazad. Lisica mu onda jamu zatisne, pa 
mu reče: 


- Loči vujo, sad ćeš izlokati. 

A vuk siromah opet loči, loči, dok mu voda trgne i na uši. 

Lisica mu zatisne i uši, pa mu opet reče: 

- Loči, vujo, sad ćeš izlokati. 

A vuk siromah opet loči, loči dok mu voda trgne i na nos i usta. Onda mu lisica zatisne i 


nos i usta, pa uzjaše na nj i reče, da je bolesna i da ne može ići, već da je on nosi. Jadni 
vuk počne je nositi, a ona otegne pjevati: 


- Bolan zdravu nosi, bolan zdravu nosi. 

I kad je ona jednako ponavljala, zapita je vuk: 
- Šta ti, teto, govoriš? 

A ona mu kaže: 

- Ništa, vujo, buncam. 

Pa opet udesi: 


- Bolan zdravu nosi, bolan zdravu nosi, - i tako jednako do pred jednu kuću u kojoj su 
bili svatovi. Čujući svatovi, što lisica govori, iziđu pred kuću i počnu hvaliti njezinu pje- 
smu, a ona im kaže, da bi i bolje pjevala, da ih hoće pustiti u kuću, a za tijem i na tavan. 
Svatovi ih puste. Pošto vuk s teškom mukom iznese lisicu na tavan, koji je bio od ljese, 
ona onda otvori sve jame vuku, i izlije se sva voda iz njega, te polije dolje svatove. Svato- 
vi polete na tavan, lisica skoči s tavana i uteče, a jadnoga vuka svega isprebijaju. 


Kad se poslije sastanu vuk i lisica, zapita jedno drugo, kako uteče; vuk odgovori, da je 
sav isprebijan i da je jedva utekao; tako i lisica reče. 

Sad lisica pozove vuka da preskakuju preko jedne stožine sijenske, koja je ondje blizu 
bila. Vuk je i to posluša, naopako po sebe. Pošto nekoliko puta preskoče, reče lisica vuku, 
da dobro ne preskakuje, da preveć na stranu skače, a ona upravo iznad stožine. Onda on 
pođe da preskoči upravo iznad stožine, te se na nju nabode. Lisica videći to obeseli se 
vrlo i reče vuku: 

- Miči vujo, miči, sad ćeš saći. 

A vuk mičući dotjera do dna stožine; onda ga ona ostavi sveteći mu se: 

- Odavno ja oko tebe derem opanke, jer si ti moje ždrijebe ujio. 

Međed, svinja i lisica 


Združe se međed i svinja i lisica, pa se dogovore, da oru zemlju i da siju šenicu, da se 
hrane. Zapitaju jedno drugoga, šta će koje raditi i kako će sjeme naći. Svinja reče: 

- Ja ću provaliti koš i ukrasti ću sjeme; i ja ću svojom surlom uzorati. 

Međed reče: 

- Ja ću posijati. 

A lisica reče: 

- Ja ću svojim repom podrljati. 

Uzoraše, posiješe. Dođe žetva. Staše se razgovarati, kako će požeti. Svinja reče: 

- Ja ću žeti. 

Međed reče: 

- Ja ću snoplje vezati. 

Lisica reče: 

- Ja ću klasje kupiti. 

Požeše i snoplje povezaše. Sad se staše dogovarati, kako će vrijeći. Svinja reče: 

- Ja ću gumno načiniti. 

Međed reče: 

- Ja ću snoplje snijeti i ja ću i vrijeći. 

Svinja reče: 

- Ja ću pretresati i rastavit ću slamu od šenice. 

Lisica reče: 

- Ja ću svojim repom trniti pljevu sa šenice. 

Svinja reče: 

- Ja ću ovijati; a međed reče: 

- Ja ću žito razdijeliti. 

Ovrhoše. Međed žito podijeli; ali ga ne podijeli pravo, jer ga svinja zamoli, te joj dade 
samo slamu, a šenicu svu uze sam, lisici ne dade ništa. Rasrdi se lisica, pa otide na tužbu 
i kaza im, da će im dovesti jednog carskoga čo'eka koji će žito pravo razdijeliti. Uplaši se 
svinja i međed, pa reče međed svinji: 

- Zakopaj se ti, svinjo u slamu, a ja ću se popeti na ovu krušku. 


Zakopa se svinja u slamu, a međed se pope na krušku. Lisica otide, te nađe mačku, pa je 
pozva u društvo, da idu na gumno, da hvataju miše. Znajući mačka, da na gumnu ima 
dosta miša, pođe rado, pa sad iznad puta sad ispod puta trči za ticama. Opazi je međed s 
kruške poizdaleka, pa kaže svinji: 

- Zlo, svinjo! Eto lisice gdje vodi strašnoga bumbašira: ogrnuo ćurak od kune, pa i krilate 
tice hvata oko puta. 


U tom se mačka ukrade međedu iz očiju, pa kroz travu dođe na gumno, i tražeći miša 
stane šuškati po slami. Svinja podigne glavu da vidi šta je, a mačka pomisli od njezine 
surle, da je miš, pa skoči, te svinju za nos. Svinja se uplaši, pa rukne i skoči, te nada u po- 
tok; a mačka se prepadne od svinje, pa nada uz krušku; a međed pomisli, da je ona već 
svinju udavila, pa ide sad na njega, pa od straha padne s kruške na zemlju, te se razbije i 
crkne, a lisici ostane sve žito i slama. 

Zivad na straži 


Jenput su tati strašno navalili na živad. Hoteli su se pokrast. Onda živad zberedu sedni- 
cu: tu se složi kokot, racman, puran i gusak. Oni skončaju, kaj budu napravili. I onda do- 
končaju, da budu stražu držali, i to: kokot, racman, puran i gusak. I oni primljeju na ve- 
čer stražu: kokot prvi, racman drugi, puran treći, a gusak četrti. Držidu oni tu stražu, i 
evo dojdu tati. Onda kokot naglo zakriči: 


- A kado je to? 

Racman na to veli: 

- Tat, tat, tat. 

Puran krikne: 

- Vudri ga! 

A gusak: 

- Na galge ž nem. 

Kad s to tati čuli, oni bejž, a puran zakriči: 
- Vohoho! 

A gusak: 

- Vagaj ga! 

I tati su od velikoga straha komaj pobegli. Drugi dan su dobili ovi stražari strašnu pofa- 
lu, da je živad ostala. 

Višeput prevareni vuk 


Ogladnio jednoć vuk, pa pođe tražiti štogod da se nahrani. Premetnuo brda i dolove, 
spade u neko poljice i tu ugleda psa bjelova, ali mršava i suha ko bakalar. Već poizdaleka 
poviče vuk: 

- Čuješ li ti, bjelove, sad ću ja tebe izjesti. 

Pas se ušeprtlji pa odgovori: 

- Možeš dragi kume al' nemoj namah nego me pusti, da idem kući da se izljubim i izgr- 
lim sa svojom sitnom dječicom, šestero štenadi; a čim zora zapraši eto mene opet amo, 
eh, onda jedi u sto dobrih časa. 


Bio vuk srca milostiva pa pustio bjelova kući, da se oprosti sa svojom dječicom. A kad 
bilo sutradan, a vuk oblizujući se svaki je čas pogledo onim pravcem kud je bjelov otišao, 
ali zaludu. Prođe i podne, a bjelova nema. Već mu se dosadi ovdje sjediti misleći da se 
nije bjelov zaboravio; pođe vuk, da bjelova sjeti pogodbe. Došav na dno poljica poviče 
preko potoka bjelova, a bjelov mu se oglasi: 


- Ej, moj kume, bilo ti jučer grabiti, a ne ugovarati, te danas ne bi kesio zube i čeko s onu 
stranu potoka bjelova, koji će ti doći, kad se voda složi s vatrom, a ti oženiš s ovcom. 


Videći vuk da je prevaren, rekne: 

- Eh, pa ti vjeruj psu! - te odatle dalje. 

Došav u drugu njivu nađe magarca gdje pase, te mu odmah pritrči i u brke rekne: 

- Eh, moj magarče, pas me prevario, ti zaista ne ćeš, jer sad ne ću više gledati na pogodbe 
i poštenje. 

Kad magarac vidi, da je za glavu, poplaši se, pa u strahu rekne: 

- Je li, kume, ti i mene namislio ujesti? 

Vuk mu odgovori: 

- Ta da, bogme ti nijesam došo na pir, nego da se malko okrpim. 

A magarac mu odgovori: 


-Eal' mi se čini, da sam ja star, pa možebit me ne ćeš htjeti jesti, nego ti prođi za mene, 
pa me pogledaj straga i ako me begenišeš, evo mene. 


Vuk pristane na tu nagodbu, te zaviri magarcu pod rep, a magarac ga plehne nogama, te 
moj kurjo odmah po tlima napola mrtav pane, a magarac put pod noge. 


Kad se je vuk osvijestio od teškog udarca, opazi jadan, da mu je magarac izbio dva zuba. 


Opet pođe kum u daleki svijet tražiti štogod u gladan trbuh; al! čvrsto obeća, da će, što 
prije nađe ujesti bez ikakvih uvjeta. Ni sad nije daleko išao, te odmah nađe u drugoj njivi 
dva ovna, koji se nemilice glavama tukli. Izdaleka već poviče: 


- Eh, ugursuzi jedni, baš sam vas i tražio, sad ćete istom vidjeti, što je ježeva muka. 








136 


Usmene narodne priče 





Odgovoriše ovnovi: - I pravo nam je, kad smo dva, pa i nas dvojica ne možemo u skladu 
živjeti. Ali čuješ li, kume, nama je poginut, mi smo već tvoji, uteći ne možemo, a znade- 
mo da si plaho gladan: dobro bi bilo, da mi obadvojica u tebe uletimo, pa eto tebi masne 
večere. 


- Vuk ih začuđen upita, kako će oba najedamput unići? 

A oni odgovoriše: 

- Ti rastvori ralje i podigni rep, pa ćemo mi jedan otraga, a drugi na usta unići. 

U vuka lakome oči pri pogači, ta i zinu na čeperak, a rep diže na leđa. - Oni se izdaleka 
zatrkaše, te kukavnog vuka silovito drnuše glavama jedan u zube, a drugi otraga, pa vuk 


skoči u zrak povrh čovjeka. Ovnovi počeše nad svojim kumom jadikovati, što tako u ćo- 
ravo pogubi zube i slomi kičmenicu. 


Dok se je vuk počeo osvješćivati, ovnovi uteku. Kad je vuk ustao, sam je sebe proklinjao i 
svoju budalastu pamet, jer ga evo već dva put ljuto izraniše. 


Opet jadnik pođe dalje, da još jedamput okuša sreću. Nije daleko putovao i nađe jednog 
sivca konja, komu je samar veliku sadnju na leđima napravio, pa ga je već i sam goso 
odbjego i pustio da živi dokle može. Kurjo, dok nazrije sivca, već izdaleka povika: 

- Ej, pobro, dosada si, sad ćeš mi večera biti, ne bud pređašnjih lopova, kojima sam na 
poštenje gledao, pa me izvaraše i još ovako grdo isprebijaše. Ti si moj bez ikakva ugo- 
vora. 

Konj mu odgovori: 


- Dragi kume moj, da te je svatko prevario, ja te ne ću. Jer, kume moj, da ti pravo kažem, 
meni je već dodijalo ovako življenje. I ja sam evo, kako vidiš, i bolestan i gladan i žedan, 
a i goso već otreso nad menom ruke. Ja sam tvoj svakako, ali znaj, da me ne možeš od 
jednoć izjesti, već ti uzjaši na mene, pa me počni jesti s ove sadnje moje, pa što izjedeš, 
prosto ti bilo, a ja ću opet živjeti, pa kada opet izgladniš, možeš ostanke dojesti. 

Vuk opet pristane na pogodbu, te skoči konju na leđa, a konj zagrebo, ko da se pomami- 
o, pa za nekoliko stigne u grad. Htio vuk skočiti, ali ne ima vremena. Potpaze ga varoša- 
ni, te zavikaše: 


- Eno na sivcu vuka! - te tude netko nešto popade te kukavnog vuka na mrtvu postelju 
isprebijaše, i jedva živu glavu iznese. 
Prošla ga volja tražiti lova, nego se vrati onakvi isprebijan u šumu govoreći: 


- Ej, budalasta glavo, nije za te meso, nego bukova trulež, kad tebe toliki izvaraše i bar na 
posljednjem ne naučiše pameti; tebe kumstvo skupo stade. 

Putujući tako isprebijan sustiže ga strašna bura s kišom i ledom i to baš na jednom ras- 
kršću, na komu je bila velika šuplja lipa. Kud će kum, već ravno u duplje, te okrene gla- 
vu na dvor, a rep unutra. Sjećajući se, koliko je pretrpio počne opet na glas govoriti: 

- Dragi bože, koliko pretrpih muke, još da nešto bude, pa da se tkogod desi u ovoj lipi, 
pa da mi prikupi rep i sjekirom glavu rascepa, najpravije bi mi bilo. 

To čuvši pastir koji je u lipi za njim bio i koji se kao i on od kiše sakrio, prikupi mu rep u 
ruku te sjekirom u glavu, a naš vuk mrtav padne. 

Lisica prevarila muža 


Tak je jenput štela lisica preko plota prejti, pak je bilo vuzko prelo med plotom, pak je 
veznula, da ni mogla naprej ni nazaj. Vezda kaj će lisica početi? Počne kričati, plakati, 
kajti se je bojala, da ju ne bi gdo onde našel, pak bi ju zatukel. Tak žalostna vupazi iz 
dalka, da onim istim putem ide jen muž. Te ona v strahu mislila, kak bi se ote muke mo- 
gla osloboditi i kak bi muža vkaniti mogla da ju te muke mogla oslobodi i kakvu plaću 
mu obeča za njegovo delo. Gda je muž blizu došel, zaprosila ga je lisica, da ju ote muke 
oslobodi, da mu bu za delo škudu dala, kajti se je bojala, da ne bi gdo spametneši došel 
pak bi ju prijel. Na to muž da se vkaniti i oslobodi lisicu. I da ju je oslobodil, pušća ju z 
ruk i pital ju je: da je škuda? Ona mu veli: 

- Si ju imel vu ruki; zakaj si ju nisi zel? Za moju kožu bi bil dobil škudu. 

I ja sam kcoj došel i sem mu je pomogle osloboditi, pa nisem takaj niš dobil. 

Bolesni lav 


Tak je bil jen put jeden lav. On je zbetežal, pak je ležal v svoji luknji. Dojde medved, da 
mu se pokloni i pita ga lav: 


- Čuješ ti, poveč ti meni, moj medved, je li ne smrdi ovde v moji luknji. 
Medved odgovori: 
- O, prav grdo smrdi ovde. 


Na to se lav rasrdi, pa reztrga medveda. To je videl zajec, koj je pre luknjom stal. Dojde k 
lavu, da mu se pokloni, pa mu veli: 


- Čuješ ti, zajček, poveč ti meni, je li smrdi v moji luknji? 

Zajček veli: 

- O, ne smrdi, kaj bi smrdelo, neg prav lepo diši. 

Lav odgovori: - Lažeš, ne diši ovde, neg smrdi, - pa ga rezdrapa. 

To je videl i čul vuk, koj pred luknjom čakal. Dojde k lavu, da mu se nakloni. Pita ga lav: 
- Čuješ ti, vuk, poveč ti meni, je li smrdi ali diši v moji luknji? 

- Aniti smrdi niti diši. 

Lav odgovori: 

- O, ti lažeš, nekaj mora, al! smrdeti ali dišati, - pak ga zagrabi i rezdraple. 

To vidi i čuje lisica, i gda dojde k lavu, da mu se nakloni, pita ju lav: 

- Čuješ ti, lija, poveč ti meni, je li smrdi ali diši v moji luknji? 

- Oprosti mi, svitli car, ja bogme ne znam, je li diši ali smrdi, kajti sem se prehladila pak 
sem dobila kih, a vezda ne mrem ti povedati - a lagati ne smem. 


I lav ne je rezdrapal lisicu, kajti je spametna bila. 

Jež i njegovi mesari 


Tak je bil jež. On je imel jenega pajceka. Išel je njemu jabuk stepat. Onda je zišel dole, pak 
se je valal pod jabukoj. Onda je po 'ne bodinje nabol jabuk, pak je nosil svomu pajceku. 
Kad mu donesel, onda je njega prijel pajcek za 'ne bodinje, pa ga je hitil z koca vun. 

Onda on išel po drugi put po jabuke. Donesel mu je jabuk još jen put, a onda ga je pak 
hitil s koca vun. Onda on išel po drugi put, a onda ga je pak hitil s koca vun. Tak i trejti 
put, pak mu onda već nije nikaj dal jesti. Jež je onda išel mesara iskat, da bu pajceka zak- 
lal. Došel do prvoga onoga zajca. Pita njega zajec: 


- Kam ideš ti kumek? 

Veli jež: 

- Idem mesara iskat. 

- Kaj, - veli, - ja ne bi bil tebi dober mesar? 
- Nuder, - veli, - ti kaži svoje nože-zube! 
Onda zajec njemu pokazal nože svoje. Jež mu veli: 
- Tine bi bil dober. 

Onda je išel dale i je našel lisicu. Pita ga lisica: 
- Čuješ ti, kume, kam ti ideš? 

Onda on veli: 

- Idem iskat mesara. 

Lisica mu veli: 

- Kaj ti ja ne bi dober mesar bil? 

Veli on njoj: 

- Kaži ti svoje nože. 

Onda ona pokaže sve nože. On ji veli: 

- E, tine bi bil dober mesar. 

Onda ide, ide dale, pak je došel do voka. 
Pita ga vok: 

- Kam ideš ti, kume? 

- Ja idem, - veli, - mesara iskat. 

- Kaj ti ja ne bi bil dober mesar? 

Onda veli on: 

- Dej, - veli, - kaži tvoje nože. 

On mu pokazal. 

- E, - veli, kumek, ti bi dober bil. 

Onda su oni išli tam, dje je pajcek bil. Oni su se pogodili. Jež je otišel vu štacun po sol, a 
vok do te čas pajceka zaklal i pojel, dok je došel jež. 

Onda ga je išel tožiti, i vok je išel ž njim. Tak su oni došli na tožbu. Jež ga je tožil pri je- 
nem grmu, - ondje su bile jene kleščice. Zval je voka na sodbu i rekel je voku: 

- Sad ti moraš tu z glavum sbuditi soca. 

Onda je vok tam z glavum štel zbuditi soca, pak se je vlovil. Jež je se okolu tancal i rekel, 
da mu je prav, zakaj mu je pajceka pojel. 

To je konec kraj. Već je ne. 

Lisica i mačak 


Tako bio jedan čovjek, pa imao u kući velikog mačka. Reče čovjek mačku: 
- Danas ti ostani kod kuće, a ja idem na divan. 

- Ja ne ću ostati, - reče mačak, - idem i ja djevojki svojoj. 

A čovjek reče: 

- Kad si ti veći gospodar no ja, a ti idi, pa si traži službu, meni ne trebaš. 


Mačak ode pa nađe službu opet u čovjeka udovca. Pogode se: dat će mu plaće - šarenu 
haljinu. Ostane on tri dana - to je godina. Kad se godina navrši, kupi čovjek pergara, što 
se šarene povlake prave, skroji mu haljinu, pa mačak navuče i ode. Dođe tako u šumu, 
pa ga sretne lisica. Pita on nju: 


- A kud ćeš, teto? 
- Idem tražiti đuvegiju. 
- E, pa kad ti tražiš, ja sam, uzmi mene. 


Ne zna lija tko je, pa rekne da hoće, pa ga vodi k svome domu u šumu, u svoju jazbinu. 
U jazbini je samo perje - legao mačak u mekan krevet. 


Kad ujutro, lisica se digla i mete pred jazbinom. Prođe kraj nje medo i rekne: 
- Faljen Isus, teto! 

- Nisam teta, već mlada. 

On je išo svojim putem. Na to naiđe kurjak i rekne: 

- Faljen Isus, teto! 

Ona će: 

- Nisam teta, već mlada. 

Ode i on dalje, a na to naiđe divlji nerast i rekne: 

- Faljen Isus, teto! 

- Nisam teta, već mlada. 


Sad se skupili njih trojica, pa poče pripovijedati medo, kurjaku i nerastu, kako mu je teta 
odgovorila, da nije teta, već mlada. A kurjak i nerast kažu isto. 

Rekne kurjak: 

- Ajde, pa da mi vidimo njezinog đuvegiju. 

Al reče nerast divlji: 

- Medo, ti idi, lomi drva, a ti, ujače kurjače, idi, hvataj krme, a ja ću vatru ložiti, pa ćemo 
krme peći i donijeti pred jazbinu - đuvegija će na pečenku iziti, a mi ćemo ga vidjeti, kaki 
je. Kad su ga spekli, odnesoše 'naku vruću pečenku pred jazbinu, a oni se posakriše. Me- 
do se popne na hrast, nerast se zakopa pod šušanj, a kurjak legne na kladu. Eto iziđe i 
lija i đuvegija k pečenki - al' se poče medo gore više dizati, jer mu je grana smetala. Ali se 

odlomi suvarika, a medo poleti dolje. Đuvegija se prepade, pa poče bježati, skoči na 
hrast pa upravo na medu a medo se preplaši a mačak još bolje, pa bježi s hrasta na šu- 
šanj, a divlja svinja ispod šušnja skoči, skoči i mačak, pa će za deblo, ali tamo kurjak. Al' 
on puhne iz lule, koju je uvijek u ustih imao, frkne iskra kurjaku u dlaku. Kurjak se pre- 
pade i utekne. 


Sastanu se oni opet u šumi na jednom mjestu, pa medo poče pripovijedati, kako je đuve- 
gija baš na njega skočio, pa je spao dolje. A divlji brav kaže: 

- Baš je znao, da sam ja u šušnju, pa i k meni poletio. 

A kurjak odgovori: 

- Meni bilo najgore, za mnom je pušku opalio. 

Mačak se više nije vraćao teti, već ostao u šumi, pa posto divlji mačak. 

Medvjed i lisica 


Neka lisica pođe iz svog brloga, da štogod ulovi za svoj trbuh. Putem susretne medvje- 
da, kojega upita: 

- Dokle ćeš ti to, striče? 

- Idem u ono selo, što se eno tamo vidi jer su me pozvali, da im kolo vodim. 

- Mogu li i ja s tobom? - upita ga lisica. 

- Pa hajde, - rekne joj medvjed. 

Oni dođu u selo, tu ih lijepo prime i dadu ima da jedu; ali njima bijaše to malo, pa odu u 
kuhinju i stanu tražiti po sudovima da što pojedu. To maje opaze, pa neka za sjekiru, a 
neka za bilju, te medvjeda i lisicu protjeraju iz sela. Oni su jednako bježali ne obazirući se 
i misleći da ih još jednako gone i tako u sami mrak dođu do jednog sela. Medvjed tad 
poviče: 

- Oh, što sam izgladnio bježeći! 

- Be, ako si ti, ija sam, - reče mu lisica, - nego idi u selo, pa nam donesi jedno ulišće me- 
da, a ju će te dotle ovdje čekati. 

Medvjed ode u selo, ukrade jednu košnicu meda i donese ju lisici. Lisica mu reče: 

- Mi ne ćemo ovoga meda sada jesti, nego je bolje da ga za sutra ostavimo. 

Medvjed na to pristane, te legoše i zaspaše. Poslije nekog vremena lisica se probudi, jer 
joj jena um pao med, pa počne vikati: 

- Šta je, šta je? 

Medvjed se probudi na tu njezinu viku i upita je: 

- Tko te to zove? 

- Eno u selu rodila jedna žena, pa me zovu da budem baba, a ja ne znam, što bih joj poni- 
jela? 

- Pa ponesi joj malo meda iz one košnice, - rekne joj medvjed. Lisica ode tad do one koš- 
nice i pošto se najede meda vrati se natrag. 

- Kako si djetetu ime nadjela? - upita je medvjed. 

- Površina, - odgovori lisica i zaspaše. 

Oko ponoći lisica se opet probudi, jer joj na um padne još meda, pa stane vikati: 

- Šta je, šta je? - Medvjeda probudi ta njena vika, i upita je: - Tko te to opet zove? 

- Eno u selu, - reče mu lisica, - porodila se druga jedna žena, pa me zovu da budem djete- 
tu baba, a ja ne znam, šta bih joj ponijela? 


- Ponesi joj malo onog meda, - reče joj medvjed. Lisica ode do košnice, te kad se najede 
meda, vrati se medvjedu. 


- Kako si nadjela ime djetetu? - upita je on. 

- Posredina, - reče mu lisica i leže da spava. Pred zoru lisica se opet probudi, jer joj na um 
padne, da dokrajči onaj med. Ona se digne i stane kao i prije vikati: - Sta je, šta je? 
Medvjed se opet na to probudi i vikne joj ljutito: - Ama, tko te to opet zove? 

- Eno u selu porodila se još jedna žena, pa me zovu, da budem baba djetetu, nego bih li 
joj ponijela malo onog meda? 

- Pa ponesi! - naredi joj medvjed. Ona ode do košnice, te pojede ostatak meda i suviše 
ogrebe košnicu, pa se vrati medvjedu. 

- Kako si tomu djetetu ime nadjela? upita je on. 

- Pogrebljina, - odvrati mu lisica. 

Kad bude sutradan, ali medvjed bijaše jako ogladnio, pa rekne lisici da donese košnicu s 
medom. Lisica ode i donese ju praznu. Medvjed, kad spazi da nema ni malo meda u ko- 
šnici, poviče joj: 

- Kamo med iz košnice? 

- Ne znam ja, šta me pitaš? - odgovori mu lisica. 

- Tisi ga pojela. 

- Šta govoriš, kad nijesi vidio. Nisam ja, nego si ga ti pojeo, - rekne mu lisica i tako se po- 
svade. 

Medvjed pođe da lisicu razdere, a ona mu reče: 

- Hajdemo ovamo, ima jedno pravdalo, pa ćemo vidjeti, tko je izio med? 

Lisica dovede medvjeda do jednih gvožđa, koja je bila već prije opazila, pa će reći med- 
vjedu: 

- De se zakuni na ovome pravdalu, da nijesi izio meda. 

On joj rekne: - De ti prva, pa ću ja onda! 

Lisica tad digne svoju prednju desnu nogu i polako je spusti na gvožđa i sitno reče: - Ni- 
sam ja izjela meda, tako mi ovog pravdala! 

Medvjed digne tad svoju nogu i krupno rekne ko medvjed: 


- Nisam ni ja, tako mi ovog pravdala! pa lupi stopalom po gvožđima što igda mogaše. 
Kad htjede da izvadi nogu iz gvožđa, ali ne mogaše, jer mu je bijahu uhvatila. Kad to 
opazi lisica, trči od medvjeda i bježeći mu dovikne: - E, moj medo, zaludu, što ti je gole- 
ma glava, kad u njoj pameti nejma. 

Jaje harambaša 


Bijaše u jednom selu pet šest kokoši, koje snesoše desetak jaja. Po nesreći rekne jedna že- 
na: 


- Daj da ja dadnem malo kokošima soli, ne bi li bolje jaja nosile. 


Uzme šaku soli, te posu kokošima. Čim se kokoši nazobaše soli, odmah pokrepaše, a os- 
tade ono desetak jaja. 


Navale u ono selo patri i zaptije i stanu se dogovarati: 

- Šta ćemo k večeri? 

- Jaja! 

Malo pomalo porazbijaše sva jaja, a ostane samo jedno. I ono jedno rekne: 

- Što ću i ja samo u čitavu selu? Daj da i ja bježim! - Pa jadno moje jaje pobjegne iz sela u 
šumu. 

Kada dođe u šumu, nađe pijevca. Čim pijevac ugleda jaje odmah ga upita: 

- Kud si pošlo, moje jaje? 

Odgovori jaje: 

- Ne pitaj me, moj pijevče. Muka mi dodijala, jer u mome selu tkogod dođe na konak, 
odmah se počnu dogovarati: 

- Što ćemo k večeri? 

- Jaje! 

I tako bijaše nas desetak, te sve porazbijaju, a ostah ja sam na mejdanu. Kada vidjeh, da 
mi nema spasa ja pobjegnem u šumu. 

Onda odgovori pijevac: 

- Tako je taman i meni bilo, jer tkogod u naše selo, odmah se počnu dogovarati: 


- Što ćemo k večeri? I tako odmah odrede da će pijevca k večeri. Bijaše nas desetak pet- 
naest, i sve mi drugove pobiše, a ostah ja sam na mejdanu. Kad vidjeh, da mi spasa ne- 
ma, pobjegoh u šumu. 

Tude se jaje i pijevac sjarane i pođu zajedno gorom. Kada dođoše k jednom kamenu, tu- 
de nađoše mačku. I upita maca jaje: 


- Kud si pošlo, moje jaje, i ti, prijatelju pijevče? 

Odgovori jaje: 

- Ne pitaj me, maco, ni mene, ni prijatelja pijevca, jer nam je muka dodijala. 
Onda ih opet upita maca: 

- A kakva li vam je muka dodijala? 

Odgovori jaje: 

- Ah, moja maco, muka bome velika, jer u našim selima naopaki ljudi, te nas sve pobiše. 
Ostadosmo samo nas dvoje, te kad vidjesmo, da nam spasa nema, pobjegosmo u šumu, 
ne bi li kakogod još koji dan živjeli. 

Onda odgovori maca: 


- Ah, moje jaje i ti pijevče, ta je i mene muka potjerala, jer u mome selu vrlo su naopaki 
ljudi. Dok im što meso pojede, odmah odsude, da je mačka pojela, te uhvativši mačku 
odmah je počnu biti i tako jadnu mačku isprebijaju. Dok im što žito pojede, odmah rek- 
nu: 


.v+. ve 


I tako opet jadnu mačku počnu biti. Dok im se dijete očeprlja ili malo ubije, odmah rek- 
nu: 


- Očeprljala ga mačka otimljući mu iz ruke meso. 


Pa opet jadnu mačku počnu biti, i tako se meni dodija, te pobjegoh u šumu. Zato vas mo- 
lim, da se sjaranimo. 


I tude se sjarane jaje, pijevac i maca, te pođu gorom zajedno. Kada dođoše na jednu ledi- 
nu, ali na toj ledini magarac pase. Cim ugleda jaje, pijevca i macu, odmah i pozdravi svo- 
jom lijepom pjesmom i upita ih: 

- Kud ste pošli, složna družinice? 

Odgovori jaje: 

- Muka nam je dodijala, moj magarčiću, jer u našem selu naopaki ljudi, pa nas muče i 
biju, te više ne mogosmo trpjeti i tako pobjegosmo u goru. 

Onda odgovori magarac: 


- I meni je velika muka dodijala, jer u momu selu, ako će kogod lonaca otjerati u svijet, 
natovare na magarca; ako će drva dotjerati, na magarcu; ako će zemlje dotjerati za lonce, 
na magarcu; ako vode, na magarcu; ako soli, na magarcu; ako je otjerati đubre na njivu, 
na magarcu. Već mi to dodija, podigoh svoje uši i pobjegoh u šumu. Daj, s vama idem u 
goru. 


Odgovori mu jaje: 
- Ajde slobodno sa mnom. 


Tude se moj magarčić uputi s njima, te pođoše gorom. Kad su bili k jednoj vodi, ali na toj 
vodi ovan vodu pije. 


Upita ih ovan: 

- Kud ste pošli, složna družinice? 

Odgovori jaje: 

- Muka nas natjerala, moj vjerni druže. 

Upita ovan: 

- Kakva vas muka natjerala? 

Odgovori jaje: 

- Velika muka, moj druže, a što je tebe tude dotjeralo? 
Odgovori ovan: 


- Ah, ne pitaj me, moj mali bjelane! Momu društvu bijaše naopak zapovjednik, te sve mo- 
je drugove prodade; ja sam ostadoh, te navali na me veliko zvono i poče me goniti pred 
ovcama. Cim bi ovca koja u štetu uljezla, odmah bi počeo mene biti. To meni dodija, te 

ne mogoh trpjeti i tako pobjegnem u goru, pa vas molim, složno društvo, hoću li i ja s 
vama? 


Odgovori jaje: 
- Ajde slobodno! 


I tude se upute jaje, pijevac, maca, magarac, ovan te pođu gorom. Kada dođoše k jednoj 
ledini, ali na ledini vuk leži. Cim ih vuk ugleda, odmah upita: 


- Kud ste pošli, složna družinice? 

Odgovori jaje: 

- Muka nam dodijala, moj mrkane! 

- Kakva muka, moj mali bjelane? 

- Muka bome velika, jer u našem selu naopaki ljudi, počeše nas biti i mučiti, te se nama 
već dodija, i tako pobjegosmo u goru. 

Onda poče vuk: 


- Ah, i meni je velika muka dodijala, jer kud sam god hodo, što bi im god nestalo, odmah 
reknu: 

- Vuk izjeo! Počeše me progoniti i biti. To se meni dodija, te pobjegoh u goru i evo me 
sada s vama. 


Pođu otalen gorom. Kada dođoše na jednu ledinu, sjedoše, da malo počinu. Tada poče 
vuk: 


- Šta će sada biti? Ja sam ogladnio, koga ću ja sada pojesti? 

Odgovori jaje: 

- E, da bi mene, ja malen, ne može ti biti ni oblizak! 

Na to pijevac: 

- Ja perušan, dok bi me očepuso, ne bi ti ostalo ništa. 

Maca: 

- Ja sam dugih pandža, samo što bi te iščperijala! 

Magarac: 

- Ja sam velik, ali zaludu, kad sam mršav; nema u meni ništa do samih kostiju! 
Ovan: 


- Ja sam i velik i debeo, evo, mož' se dobro najesti; samo ti zini a ja ću se zatrkati pa ću 
živ u usta uletjeti. 


Tada vuk stane, a razvrati usta. Ovan se zatrči pa zapotegne vuka u čelo. Vuk odmah 
padne mrtav. Onda rekne jaje: 


- E, ovan ubi sada vuka! Tko će ga nositi? 
Odgovori pijevac: 

- Jane mogu. 

Onda mačka: 

- Ne mogu bome ni ja. 

Magarac: 

- Ja sam naučio nositi; da ga na me natovarite. 


Tude natovare vuka na jednog magarca, te pođoše gorom; kad u gori namjere se na jed- 
nu kuću te reknu: 

- Baš ćemo u onu kuću na konak. 

Pođu preko jednog zida. Tude se nekako jaje iskotura, a pijevac se digne na krila i poleti. 
Mačka dočepa se koca i ispuže. Ovan se zatrči i preskoči. Magarac ne mogne nikako, jer 
mu bijaše teško, te se izmakne i nekako preskoči, a vuk s njega padne pod zid, i tako odu 
u onu kuću. Kada dođoše u kuću, ali kuća puna vukova! Tude stanu večerati, te počaše 
nazdravljati jedan drugomu. Cim počeše jajetu nazdravljati, a jaje će: 

- Zdrav bio kao i onaj za plotom! 

Tada se vukovi stanu dogovarati: 

- Ajdemo vidjeti, šta je za plotom? 

Kad oni za plot, a vide: ubili vuka! Onda se poplaše i pobjegnu u šumu. Kad su bili us- 
red gore, onda rekne jedan: 


- A, vidi, velike li smo budale, gdje mi pobjegosmo u šumu, a njih ostavismo u kući! Daj- 
te da se vratimo, pa da vidimo, što rade? 

Onda oni rekoše: 

- Ne smijemo, jer, jesi li vidio, kako su onoga ubili, pa će i nas. 

A on onda odgovori: 

- Ajde budale jedne, šta vam mogu nauditi! 

- Šta ćemo mi sada raditi? 


- Ajde da se mi sada vratimo, pa vi ostanite za plotom, a ja ću sam poći do njih u kuću, 
jer ih se ne bojim. Bome sam ja jači od njih. Šta će mi nauditi ono malo bijelo? A šta ono 
kudrato, pa ono gigasto i ono mršavo veliko? Dok ja zinem, ono mršavo će uteći, a ono 
bijelo veliko ja ću pojesti. 

I otalen se vrate natrag kući. Kad su bili do plota, onda oni ostanu za plotom, a on ode 
kući. Kad ga ugledaše iz kuće, reknu: 


- Kud ćemo mi sada? Eto idu, bome će nas sve pojesti! 
Onda rekne jaje: 


- Idem ja u lug (pepeo), pijevac neka ide na gredu, mačka pod policu, magarac za vrata, 
ovan za budžak. Pa kad vuk dođe, ja ću pomalo puhati, a on će odmah k vatri doći, pa će 
početi u vatru puhati; a ja ću puhnuti pa ću ga vatrom posuti po zubima. Mačka neka 
skoči ispod police, pa neka zdjapi za oči: ovan neka ga gruva iz budžaka, a magarac neka 
skače za vratima i počne pjevati svojim lijepim glasom. Pijevac neka skače od grede do 
grede i neka kakoće. 


U to doba vuk na vrata. Kad dođe u kuću, ali u kući nikoga! Nego vidi, gdje se malo vat- 
re svijetli. Tada pođe k vatri, da malo naloži, da vidi, kud su otišli. Kada dođe k vatri, 
poče puhati u vatru, a u to ti jaje puhne, pa vuka posu vatrom po zubima; a mačka skoči 
ispod police, pa popade vuka za oči, tada ovan skoči iz budžaka pa grune vuka, a pijevac 
sve skače od grede do grede i sve kakoće. Magarac na vratima stupči i sve reve. Uto se 
vuk izmakne iz kuće i uteče u ostale vukove. 


Kada dođe među njih, stanu ga pitati, kako je tamo. On stade odgovarati: 


- Prođite me se, jer vam ne mogu od rugla kazati, kako je. Ama, znate li, koliko je ono 
malo bijelo, pa se sakrilo u lug; a ono kudrasto pod policu; ono gigasto na gredu; ono 
bijelo veliko u budžak, a ono veliko mršavo za vrata. Kad ja dođoh u kuću, ali u kući 
nigdje nikoga nema, nego samo se malo vatrice svjetluca. Ja pođoh k vatri, da malo nalo- 
žim vatre, da vidim, šta su uradili. Počeh puhati vatru, a ono malo bijelo puče iz luga, pa 

mene vatrom po zubima; ono kudrasto ispod police, pa mene za oči, a ono veliko bijelo 
iz budžaka, pa mene poče biti; ono mršavo iza vrata sve poče vikati: 


- Amo ga, amo! 

A ono gigasto poče sve skakati od grede do grede i sve viče: 

- Dajte mi ga amo! Još da me bude uhvatio onaj mršo, ili da me budu dodali onomu gi- 
gastomu gore na grede, ne bi me nigde kuća vidjela. 

Kada čuše vukovi, šta mu se dogodilo, odmah pobjegoše glavom bez obzira; a kuća os- 
tade jajetu i njegovoj družini, te se moje jaje i dan danas po vučijoj kući širi. 

Zec i kosac 


Kosio kosac livadu i stane gladiti i pooštrivati svoju kosu, da je sve brujila odjekujući: 
Kosi kosa! Kosi kosa! 


Stoji kosac razmaknutih nogu oštreći kosu, a zec skoči iz grma pred njega i proleti mu 


između nogu hitro kao strijela. Okrene se kosac za sebe i pogleda zeca u daljini, pak po- 
viče za njim: 

- Ded pokušaj još jedamput proletiti, kud si sada, da vidim, kako ćeš, i hoću li ja znati 
stisnuti noge! 

Bilo pak nije! Kosac ne dočeka, da mu zec proleti između nogu. 

Dobra zgoda rijetko dolazi u čovječjem životu; vesela mu majka, tko je upotrebi. 

Zec i želva 


Jedan put je želva hodila po putu i nosila sobom kuću. Tamo dojde zec i počel se je joj 
rugati, kako ona može nositi svoju kuću, pak joj je rekal: 


- Vadlajmo se, ki će dojt prvo na ovi vrh. 

Želva je rekla: 

- Dajmo! 

I vadlali su se. Zec je počel teć, a želva je pomalo hodila svojom kućom. I onda je zec bil 


trudan i rekal je želvi da gre spat va graju. Želva je hodila napreda, a on je spal, dokle je 
ona došla na vrh. Zec se zbudi i počne brzo teć, ustavi se nasre' puta i zove želvu: 


- Kade si? 
Ona je rekla: 
- Ja sam već gore. 


Kad je on goreka prišal, onde je bilo mnogo živine. Počeli su mu se rugati, da se je hvalil, 
da će on prvi dojt na vrh, pak da je zadni. I tako je njega bilo sram. 

Medvjed i drijen 


Izašavši medvjed rano u proljeće iz svoje jame, ugleda drijen gdje je ucvatio, a ostala dr- 
veta još i ne misle da cvate pa pomisli da će drijen tako i sazreti prije sviju ostalih drveta, 
pak se izvali poda nj da čeka. I tako ležeći ondje i čekajući da drenjine sazru, ostalo sve 
voće sazre i prođe. 

Pas i kuća 


Pripovijedaju kako je pas, skupivši se u klupko na mrazu od zime, rekao da druge zime 
ne će čekati bez kuće, nego da će je odmah graditi kako ljeto dođe, dodajući još da mu 
velika kuća ne treba (kako se bio skupio od zime) i da će je lasno načiniti. 


A kad se ljeti na vrućini izvalio i izbacio sve četiri noge i rep i glavu, svako na svoju stra- 
nu, onda rekao: 


- Tko će meni ovoliku kuću načiniti? 


I tako opet ostao čekati zimu bez kuće. 

RJEČNIK 


aga (tur.) - niži turski plemić, janjičarski 
zapovjednik 

akuratan (lat.) - točan, pažljiv, brižljiv, 
savjestan 

alov (mađ.) - valov, korito za napajanje 
stoke 

andrak (perz.) - nesreća, nevolja, zlo 
astal (madđ.) - stol 

ašluk (tur.) - trošak, izdatak, džeparac 
ašov (mađ.) - lopata 

atar (mađ.) - hatar, kraj, predio, kotar 
at (tur.) - konj, ždrijebac 

avlija (tur.) - dvorište 

aždaja (tur.) - zmaj, neman 


bahorac - vračar, travar 

bajage (tur.) - tobože 

bambarušina - pamuk 

bangalola (grč.-tur.) - lopuža, skitnica, 
prevarant 

beči (tal. bezzi) - sitni mletački novac; 
novci uopće 

begenisati (tur.) - odobravati, svidjeti se, 
zavoljeti 

belaj (tur.) - nevolja, nesreća, muka, ku- 
šnja; metež, nered; nepogoda, ružno vri- 
jeme 

berićet (tur.) - blagoslov, sreća, izobilje, 
uspijeh 

bi gajri hak (tur.) - nepravedno, bes- 
pravno, na pravdi Boga, bez opravdana 
razloga 

bičalje - drvo za bič 

bilja - cjepanica, bija 

brlotina - brbljivac, slabić 

brinčac - breme 

brnjaviti - zanovijetati 

budak (tur.) - ttnokop, kramp, motika 
budža (tur.) - otvor na krovu, badža 





budžak (tur.) - ugao, kut, zakutak 
bukajet - bokara 

bumbašir (ar.) - glasonoša, izaslanik; 
pratitelj 

bunja (tal.) - gnijezdo, kućica od suhozi- 
da, rupa, jama 

burag (rum.) - želudac, škembe 

burlati - lakrdijati, izvoditi šale, blebeta- 
ti; rovati 


cekin (tel.) - dukat, zlatnik 
ciplja - cjepanica 


čakanj(ac) (tur.) - mala staklenka za ra- 
kiju 

čeperak - razmak od vrha palca do vrha 
kažiprsta 

čerez - zbog 

čibuk (tur.) - lula 

čilaš (tur.) - konj sa šarenim pjegama 
čomaga (tur.) - toljaga, batina 

čutka - jabučica, adamova jabučica na 
vratu 


ćaršija (tur.) - ulica ili trg s dućanima ili 
radionicama, trgovačka četvrt 

ćatib (tur.) - pisar, ćato 

ćef (tur.) - ćud, volja, raspoloženje 

ćeno - pas 

ćurak (tur.) - kožuh 


degenek (tur.) - batina (za udaranje po 
tabanima) 

deštakivati se (tal.) - odvajati se 
divaniti (tur.) - govoriti, razgovarati 
duka (tal.) - knez, dužd 

duvar (tur.) - zid 

džaba (tur.) - badava, besplatno, uzalud 
džomba (tur.) - kvrga od blata 


đerma (tur.) - pristojba na mitnici, malta- 
rina, odn. taksa koja se nekoć plaćala pri 
ulazu u grad 

đipiti - dignuti se, poskočiti 

đuture (tur.) - ujedno, usve, sve skupa, 
paušalno 

đuvegija (tur.) - zaručnik, mladoženja; 
muž; zet 


emšerija (tur.) - zemljak, sugrađanin (ta- 
kođer i hemšerija) 


fajda (tur.) - probitak, korist, dobit 
fembilj (tur.) - objava, upozorenje, na- 
redba 

fermati (tal.) - zaustaviti, stajati 
fermivati se (tal.) - zaustaviti se 
ferovija (tal.) - željeznica 

forint, forinta (prema tal.) - novac u ne- 
kadašnjoj Austro-ugarskoj i drugdje 
frigati (tal.) - pržiti 

fundarati (tal.) - uništiti, porušiti, upro- 
pastiti 


galge (njem.) - vješala 
garoful (tal.) - karanfil 
glabati - glodati 

gladalica - brus za oštrenje 
oso - gospodar 

grušteti se - gaditi se 


habati - jesti 

halaliti (tur.) - oprostiti; blagosloviti, 
željeti sreću 

haram (tur.) - prokletstvo, grijeh 
haramija (tur.) - razbojnik, hajduk; voj- 
nik 

haša (tur.) - uzvik: ne dao bog, bože sa- 
čuvaj, nipošto 

hiža (istarski čak.) - kuća 

hodža (tur.) - muslimanski svećenik, 
vjerski učitelj 





inaditi se (tur.) - inatiti se 

iskirijati - zaslužiti na kirijanju, tj. prije- 
vozu tereta kolima (prema kirija) 
izbekariti se - iskesiti se 

izburdati - izgurati 

ižulani (tal.) - otočani 


jaga (njem) - lov 

jaranstvo (tur.) - prijateljstvo 
jemin (tur.) - zakletva, zavjet 
jok (tur.) - ne 


kačica - drvena posuda 

kada (tur.) - gospođa, dama (prema ka- 
duna) 

kadija (tur.) - sudac 

kamara (tal.) - soba 

kampanja, kanpanj (tal.) - polje 
kanafa (prema tal.) - konop, uže, uzica 
kanat (tal.) - pjesma 

kantar (lat.) - vaga 

kantati (tal.) - pjevati 

kasaba (tur.) - gradić, varošica 
kaštigati (lat.) - kazniti 

katafić (od tal. catabugia) - zatvor 
katihel (grč.) - vjeroučitelj, kateheta 
katiheta (grč.) - vjeroučitelj, kateheta 
kaur, kaurin (tur.) - nevjernik, turski na- 
ziv za kršćane 

kotac, gen. koca - svinjac 

kokoška - pregršt vune ili prediva na 
vretenu 

komara (tur.) - komora, spremica 
konabiti - nagovarati 

konten (tal.) - zadovoljan 

kopanja - posuda 

kopun (tal.) - pijetao 

koraće (grč.) - konj za piljenje 

koruga - kora 

kruvariti - zaraditi 

kuluk (tur.) - tlaka, rad na kojega su 
obavezni kmetovi 

kuneštra (tal.) - košara 

kurtalisati (tur.) - osloboditi se, riješiti 
se nekoga; kurtala - ostavi me na miru, 
prođi me se 

lanternica (tal.) - svjetiljka, fenjer 
leh (čak.) - nego 
luknja (njem.) - rupa 


magriž (tal.) - zelje, nemrsna hrana 
mahna (tur.) - mana, nedostatak 

mal - dio očevine 

mašak (tur.) - žarač, hvataljka za žar 
maša - misa; plati maši - plati misu 
mator - star 

mešćema (tur.) - sudnica 

molivati (tal.) - odvezivati (brodski ko- 
nop) 

moviti (se) (tal.) - micati (se) 

mošuna - sklonište za ovce u primor- 
skim krajevima (od suhozida i sl.) 


naćve (tur.) - korito, posuda za kruh 
nadikiljati - napiti se 

nadotaliti - napastovati 

namecan - istučen 

na nagoh (čak.) - na nogama, budan 
napuckati se - najesti se 

nastačiti - namaknuti, stjecati zaraditi 
nazlabati - napadati, pakostiti 
ninemu (čak.) - nikomu 

novitada (tal.) - novost 


njemušti - nijem, nerazumljiv 


obataliti (tur.) - pokvariti 

obedi - obijedi, nepravedno optuži 

od ponika - oduvijek 

odvarati - prevariti 

opaklija - kabanica slična pelerini 
oštija - "hostije mu"; poštapalica u na- 
šim južnim krajevima 

otoboljen - spušten, opušten 

otrok - grana 

odžak (tur.) - dimnjak 


palac (tal.) - palača 

papula (tal.) - kaša 

paštrititi se - mučiti se 

partiti (tal.) - odlaziti 

partanca (tal.) - odlazak, polazak 
pazariti (tur.) - trgovati, prodavati 
pergar (franc.) - pargal, vrsta gustog 





pamučnog platna 

peškeš (tur.) - poklon, dar 

peteh (čak.) - pijetao 

pobaška (tur.) - posebno 

počukljikati - poškakljati 

pogruditi - ugasiti se 

polak - uz, pokraj 

potpačiti - podbočiti 

porubati - pojesti 

prakljača - drvena daščica s drškom za 
pranje rublja 

prdašan - podrugljiv 

pribortati - prepatiti 

pridavak - dodatak 

primarati - umoriti 

proha - proso, proja 

prokeriti se - prolumpovati, razbančiti, 
razbekrijati se (od riječi ker - pas) 
prošćenje - crkvena svečanost 

protok - široko sito 

pućak, pućka - puran, pura 

pujkati - huckati 

Puntar - stanovnik mjesta Punta na oto- 
ku Krku 


racman (čak.) - patak 

raja (tur.) - podanici u Turskoj carevini, 
obično nemuslimani; sirotinja; mnoštvo 
ranjenici - svinje (od hraniti) 

're, 'remo - skraćeni oblik od gre, gremo: 
ide, idemo 

riti - prekapati, rovati 

rknjača - kičma, leđa 

rondžati - zabadati, mrmljati 

rubati - jesti, žvakati 


sahat (tur.) - sat, ura 

salaš (mađ.) - poljoprivredno imanje, 
majur 

sjaraniti se (tur.) - združiti se 
sjek (sik) - sjenara 

skakavica - zasun (na bravi) 
skoliti - saletjeti, napasti 
skondrljati se - strovaliti se 
skucati - uzdisati, stenjati 
slavina - otvor 

slime - sljeme, vrh 

sokak (tur.) - ulica 

sonik - saonice 

soparan - gladan, siromašan 

stamaniti - uništiti, utamaniti 

stap - drvena posuda za pravljenje mas- 
laca (stapanje) 

stiva lula - zemljana lula 

strija - streha, krov 

superbija (lat.) - oholost 

suvaja - vjetrenjača 


šepica - mala kapica 

škina (tal.) - leđa, kralježnica 

škuda - nekadašnji dubrovački i mletač- 
ki srebrni novac 

škurin ostat - ostati u mraku 

štacun (tal.) - dućan, prodavaonica 
štufati (tal.) - dosaditi, dodijati; biti štu- 
fo biti sit svega 

švigar - bič 


teferičiti (tur.) - ići na izlet, odmor (od 
teferić) 

tefter (tur.) - popis, računska knjiga, bi- 
lježnica 

telal (tur.) - glasnik, objavljivač, izviki- 
vač 

telud - oštrica noža 

temerutan (tur.) - tvrdoglav, zlopamtilo; 
nesposoban, glup 

teskera (tur.) - cedulja, list, pismo, po- 
tvrda, dozvola, isprava 

tisniti - navaliti, uputiti se 

trojanica - zdravica 

trudan - umoran 


ubardati - pripaziti 
upačiti - pokazati 
upopadati se - zabuniti se, trčkarati 





upušiti - osušiti 

ušikati - dobiti 

uvartati se - uputiti se 
užeguriti se - preplašiti se 


vadlati se - kladiti se 

valaha (tur.) - Boga mi 

vandrovac, vandrovač (njem.) - skitnica 
vašange (njem.) - isto što i fašnik, pokla- 
de, karneval 

veružica - lančić, verižica 

vijor - vihor, vjetar 

vrangija - bič 

vrepčar - vrabac 

vriža - loza, biljka povijuša 


zahegucati - doturati se 
zakalati - uputiti se 

zakerati - zabadati 

zaparložiti - oslabiti 

zapatiti - zaslužiti 

zaptija (tur.) - stražar, žandar 
zasutariti - zaustaviti 

zaukati se - zaletjeti se, požuriti 
zausiljati - zaletjeti se, zamahnuti 
zijan (tur.) - šteta, kvar, gubitak 
zoljica - životinjica 

zurma (tur.) - dalekozor 


žara - urna, glinena posuda 
žbućniti - proliti 

želva - kornjača 

žljuk - gutljaj 

žmara - čvarci 

žmulj - čaša 

župa - juha, supa 

